
INTRODUKSIYON 
Pagtanaw sa Hulagway ng Filipino 


Roberto T. Ahonuevo 


IPAGPALAGAY NANG ANG pagkakakilala natin sa pagiging Filipino ay 
maihahalintulad sa pag-iimpok ng mga larawan sa isang dambuhalang 
silid. Araw-araw, ang mga larawang ito ay maaaring dibuho o retrato 
o eskultura o kung anong rekwerdo na nagmumula sa produksiyon 
ng mga tagalabas na tumatanaw sa atin. Napaniwala tayo sa mga 
larawang ito, at inakalang kung ano ang lumitaw na imahen ay siyang 
matapat na reproduksiyon ng ating pagkatao. Hanggang sumapit 
ang isang guro na magsasabing isang kabulaanan ang ating silid, na 
huwad ang mga larawang nakapaloob doon, at kailangang sunugin 
at linisin ang imbakan ng ating alaala. Kung paano niya sinabi iyon 
ay kayayamutan natin, at kaiinisan kahit ang pagbabalik sa ugat at 
malayang pagtanaw nang walang hadlang sa pagsipat. Sapagkat 
makirot mabatid ang katotohanan, at mahirap tumayo nang mag-isa 
nang walang saklay--makaraang mapaniwalang may guniguning 
pinsala ang ating pagkatao--maiisip nating itakwil ang guro, pukulin 
siya ng mga puna, at talikuran ang kaniyang panukala. 


Hindi naman kinakailangang sumapit tayo sa gayong yugto. Ang 
pag-unawa sa ating pagkatao bilang Filipino ay nangangailangan ng 
kontra-kamalayang pagtanaw, at ito ang matutunghayan sa sanaysay 
na pinamagatang “Ang Politika ng Pag-unawa sa Kulturang Filipino” 
(The Politics of Understanding Filipino Culture) ni Laura Samson. Para 
kay Samson, ang kultura ng Filipinas ay malimit itanghal alinsunod 
sa interes at pamantayan ng ibang bansang nangingibabaw dito, at 
ito rin ang nagiging sanhi upang makadama ng imperyoridad ang 
Filipino. Upang mabago yaon, kinakailangan umano ng Filipinas ang 
“mapagpalayang pananaliksik” na makatutulong sa paglikha ng mga 

kontra-depinisyon. Ginamit ni Samsom ang teorya ng pagdulog ni 
Paulo Freire, at nagpanukalang kailangan ang “puspusang pag-aaral 
sa mga ugat, manipestasyon, at dinamika ng kamalayang kolonyal.” 
Lumikha ng alingasngas sa panig ng mga istoryador ang nasabing 
sanaysay ni Samson nang unang ilathala noong 1980, at nakagugulat na 
magpahangga ngayon ay nag-iiwan pa rin ng ilang butil ng kaisipan na 
marapat pagbulayan ng sinumang susulat ng kasaysayan ng Filipinas. 


Ang totoo'y mahirap iwaksi ang kamalayang kolonyal, at kahit 
ang mga tanyag na Filipinong pintor at iba pang alagad ng sining 
ay sumunod, at di-naiwasang mabalaho, sa tinaguriang unibersal na 
padron na ipinakilala ng mga kanluraning bansa. Ipinaliwanag ni 
Alice G. Guillermo sa kaniyang akdang “Mga Nagbabagong Modelo 
ng Sining” (Changing Paradigms in Art) kung paanong ang isang 
Filipinong pintor ay nahihirapang kumawala sa paradima ng kanluran, 
at salamat na lamang sa “agos ng nasyonalismo” noong dekada 1960, 
aniya, nabunyag ang mitong ipinalaganap ng America, at lumantad 
ang katotohanang walang isahang naratibo ang sining. Sa ganitong 
pangyayari, ani Guillermo, ang teorya sa sining ay marapat magbago, 
na ang pangunahing halimbawa ay matutunghayan sa tinaguriang 
kulturang pop. Ipinanukala niya sa huli ang pagdulog na semyotiko sa 
sining, ngunit kinakailangan marahil ng higit na maluwag na espasyo 
para mapalawig niya ang konseptong ito. 


Para naman kay Jose Ma. Bartolome, ang pag-usisa sa konsepto 
ng pagiging Filipino ay isang maselang bagay at ang pagpapaliwanag 
ay dapat lumampas sa linyadong nasyonalista upang makaiwas 
mahulog sa hukay. Ipinanukala niya ang paggamit ng batayang sosyo- 
sikolohiko upang mailahok kahit ang mga Filipino na nasa ibayong- 
dagat. Iminungkahi rin niya sa kaniyang akda na pag-aralan ang kultura 
at kasaysayan ng ibang bansa mula sa mahihirap na rehiyon, nang sa 
gayon ay mailugar ang Filipinas sa makatwirang pagsusuri. 


Kung mahirap unawain ang konsepto ng pagka-Filipino, higit 
na mahirap unawain ang konsepto ng “katarungan” alinsunod sa 


punto de bista ng Filipino, sapagkat ayon na rin kay Jose W. Diokno, 

ito ay salitang mahirap ipakahulugan. Nagpanukala si Diokno ng 
isang paradima na maaaring pag-aralan ang mga batas at patakaran, 
at ang kaniyang modelo ay mauugat sa mga wika at kasaysayan ng 
bansa. Itinangi ni Diokno ang katutubong wika sa Espanol at Ingles, 
at pinatunayang may taal na konsepto ng katarungan ang Filipino, at 
ito ay nagtataglay ng “napakataas na konseptong moral,” bukod sa 
nakaugat nang malalim sa “karapatan” at “pagkakapantay-pantay.” 
Iminungkahi ni Diokno ang pagbabalik sa kasaysayan, at pagpapahalaga 
sa kasarinlan, at ang ilang konsepto niya ay hinango mula sa ideolohiya 
ng Katipunan nina Andres Bonifacio at Emilio Jacinto. Upang matamo 
ang konseptong Filipino sa katarungang panlipunan, ipinanukala ni 
Diokno ang pagsupil sa kahirapan, ang paggamit ng likas-yaman sa 
matalinong paraan, at ang pagbago sa mga estrukturang panlipunan 
na lumilikha ng di-pagkakapantay-pantay. 


Samantala, ang larang ng agham panlipunan ay sumapit sa 
yugto na kailangang isakatutubo ang mga konsepto upang higit na 
makapagsilbi sa mga Filipino. Sa akda ni Jan J. Loubser, na pinamagatang 
“Ang Pangangailangan sa Indihenisasyon ng Agham Panlipunan” (The 
Need for the Indigenization of the Social Sciences), itinampok ang 
kahalagahan ng pagiging nakapagsasarili ng komunidad ng agham 
panlipunan, at ang pangangailangang makapagdagdag ng mga 
bagong kasapi, at hutukin ang mga ito sa sukdulang kahusayan. Ang 
konseptuwal na balangkas ni Loubser ay uminog sa pakahulugan at 
aspekto nito, at nagpapanukala ng mga estratehiya ng pagpapalago 
sa antas pambansa. 


May pagdududa naman si Andrew Gonzalez, FSC, hinggil 
sa sinasabing indihenisasyon ng Agham Panlipunan, at taliwas sa 
positibong pagtanaw ni Loubser. Para sa lingguwistang si Gonzalez, 
ang pakanang indihenisasyon ay isang dibersiyon lamang, at umiiwas 
umano sa tunay na isyu. Pinuri ni Gonzalez ang mga hakbang ni 
Virgilio Enriquez hinggil sa pagsasakatutubo ng Sikolohiyang Filipino. 
Kabilang sa binuo ni Enriquez ang teorya hinggil sa sikolohiyang 
Filipino, at ang pagsulat ng mga pag-aaral sa wikang Filipino. Subalit 
sa pananaw ni Gonzalez, maraming paradimang mapagpipilian ang 

mga siyentistang panlipunan sa bawat disiplina, at ito ang “nagbibigay 
ng proteksiyon sa mga seryosong siyentistang panlipunan upang 
mapalayo sa imperyalismong intelektuwal . . .” Minahalaga ni Gonzalez 
ang “paghahanap sa isang empirikal na oryentasyon na tumitingin sa 
realidad na kalagayan,” bukod sa iba pa. 


Dumako si Roberto T. Anonuevo sa usapin ng sosyo- 
lingguwistikong paglago ng Filipino nang balikan ang mga 
dokumentong nagtatala ng mga talakayan sa pagbubuo ng 
Konstitusyong 1987 at iba pang kaugnay na batas. Binuwag 
ng kaniyang sanaysay ang ilang haka-haka ukol sa negatibong 
pagtanaw sa Filipino at ipinaliwanag ang legalidad ng paggamit ng 
kontrobersiyal na “Filipinas.” Iminungkahi pa ang pag-enmiyenda 
ng mga batas, sapagkat ang opisyal na pangalan ng bansa ay nasa 
anyong Ingles kung babalikan ang Konstitusyong 1987. 


Maiuugnay ang maiikling repaso sa Gramar ng Filipino ni Jonathan 
C. Malicsi, at sinulat nina Maria Christina A. Pangan at Sheilee B. Vega. 
Sa panig ni Pangan, ang “Filipino” ay inuri para mailugar ang pagsusuri 
ng teksto at gramatika. Sa akda ni Malicsi, ang malabong hanggahan 
ng “Filipino,” “Pilipino,” at “Tagalog” ay nagiging titis ng kalabuan sa 
pagsusuring panlingguwistika, at hindi naisaalang-alang umano ang 
lahat ng katangian ng Filipino bilang wika, bagaman kapuri-puri ang 
pagtatangka ng aklat na talakayin nang malawak ang panig ng sintaks 
ng Filipino. Pinansin naman ni Vega na ang “Filipino” na ginamit ni 
Malicsi ay ang uring malaganap sa Kamaynilaan imbes na pambansang 
antas, at lumalampas sa hanggahan ng pag-aaral ukol sa ponolohiya at 
morpolohiya. 


Kung pinoproblema sa agham panlipunan ang pagsasakatutubo 
ng larang na ito, kabaligtaran ang matutunghayan sa akdang 
“Ang Manugbinalaybay bilang Panayanon, Ang Binalaybay bilang 
Pambansang Artikulasyon: Mga Espasyo sa Patubas,” ni John Barrios. Sa 
pagsusuri ni Barrios, ang antolohiyang Patubas na inedit ni Dr. Leoncio 
Deriada ay winawakasan ang taguring “panitikang panrehiyon” 
sapagkat ang mga “binalaybay” (tula) mulang Kanlurang Visayas 

ay kayang umangat sa pambansang antas at humuli sa guniguni 
ng taumbayan. Bagaman ang paglitaw ng mga modernong tulang 
Panayanon ay lumitaw makaraang sumiklab ang Aklasang Bayan 
sa EDSA--sa panahong umabot sa rurok ang penomenon ng mga 
manggagawang nandarayuhan upang maghanapbuhay--ang mga 
talinghaga nito ay hindi maikakahon sa isang panahon at espasyo 
lamang. 


Samantala, ang akda ni Felino S. Garcia ay hindi lamang 
nagtatampok ng malikhaing salin ng “El tic-tic” at “El vaquero del 
calatcat” na kapuwa sinulat ni Adelina Gurrea Monasterio at lumaganap 
sa Kanlurang Negros bagkus malikhaing sumisipat sa katauhan ng tiktik 
o aswang bilang himagsik sa mapanupil na sistemang agraryo na umiiral 
noong panahon ng pananakop ng mga dayuhan sa Filipinas. Lumitaw 
din sa mga akda ang mga sinaunang kaugalian ng mga Filipino, ang 
ugnayang kalakalan na ang puso ay lloilo, at ang tambalang relihiyon 
at politika upang pangibabawan ang mga obrero sa asyenda. Sa 
salin ni Garcia, ang kaligiran ng Kanlurang Negros ay tumitingkad sa 
katutubong kulay, at siyang tumitimo sa guniguni ng mambabasa. 


Nirepaso ni Jeric F. Jimenez ang nobelang Sambahin ang Katawan 
ni Alvin B. Yapan, at ipinaliwanag niya kung bakit ang katawan ay 
isang espasyong maaaring pag-agawan ng mga interes at pananalig. 
Sinikap ni Jimenez na hanapan ng mga simbolo ang nobela---bagaman 
kailangang linawin pa ang angkla ng kaniyang pagdulog sa teksto-- 
at tinumbasan ng mga pahiwatig ang mga tauhan o ang mga pasiya 
nito--na maaaring taglay ng kubling-malay ng taumbayan, o kung 
hindi'y ang sensitibong talakay hinggil sa usaping pangkasarian. 


Higit na malalim ang talakay ni Julieta Cunanan-Mallari hinggil 
sa pagsusuri ng tulang “Bangungot” (Nightmare) ni Jose Gallardo. 
Ginamit ni Cunanan-Mallari ang estilistang pagdulog sa teksto, at 
sinipat ang teksto sa pamamagitan ng teoryang lingguwistiko upang 
pigain at pagdaka'y paghaluin ang wika at kulturang Kapampangan. 
“Ang panitikan,” ani Cunanan-Mallari, “ay hindi lamang tugon ng tao 
sa hubog panlingguwistika kundi ito ay wika mismong nililikha sa loob 

ng kontekstong panlipunan.” Ang ganitong saloobin ay itutuloy niya 
upang ipamalas ang angking rikit ng tula ni Gallardo, at maitangi ang 
“bangungot” sa “panaginip,” at nang mapigil ang agos ng pag-urong 
ng wikang Kapampangan sa gunita ng taumbayan. 


Sumasalungatang temang “Isang lstorikong PagdalumatsaFlipTop 
para sa mga Guro ng Kulturang Popular,” ni Mark Anthony Angeles, 
at kinilates ang bagong anyo ng aliwan ng mga kabataan. Sa kaniyang 
akda, ang batelrap (battle rap) na malimit itumbas sa fliptop ay isang 
penomenon na maaaring suriin alinsunod sa pakasaysayang pagdulog 
na humuhugot ng lakas mula sa Marxistang pananaw. Ang fliptop ay 
hango sa isang ngalan ng pangkat na mahilig sa hiphop at rap, at sa 
paglipas ng mga taon ay sumikat nang dalhin ng mga kabataan at halos 
palitan ang halina ng balagtasan. Ipinaliwanag ni Angeles na mali ang 
ginagawang hambingan ng mga guro sa “fliptop” at “balagtasan,” 
sapagkat magkaiba sa simula't sapul ang mga katangian ng bawat 
isa, gaya halimbawa na ang nuno ng fliptop ay ang rap na nagmula 
sa Kanlurang Africa at pinasikat ng mga tinawag na “griot” (1245) 
samantalang ang balagtasan ay pinauso ng mga makatang Tagalog 
noong 1924. 


Nasa kabilang polo nagmumula ang akda ukol sa kuntaw ni 
Abraham P. Sakili. Ipinaliwanag ng awtor ang “kuntaw" na isang 
makahulugang sayaw ng mga Tausug at Sama “na ang pangunahing 
layunin ay ipailalim sa disiplina ang pagkatao at ipagtanggol ito mula 
sa kapahamakan.” Ang isang tradisyonal na sayaw, kapag inugat sa 
kultura at kasaysayan ay hindi na lamang nananatiling sayaw, bagkus 
tumatawid hanggang sa malalim na pilosopiya at espiritwalidad. Ang 
pag-unawa sa kuntaw, sa pananaw ni Sakili, ay may implikasyon para 
unti-unting malutas ang problemang may kaugnayan sa pagtatamo ng 
kapayapaan sa Mindanaw. 


Sa isyung ito ng Pandiwa ay makatitiyak na masisilayan ang ating 
mga hulagway sa pamamagitan ng kapangyarihan ng Salita. 

FILIPINISASYON NG AGHAM PANLIPUNAN: 15ANG PANLILITO?! 


Andrew B. Gonzalez, FSC? 


Salin ng "Filifinization of the Social Sciences: A Red Herring?" ni Roy Rene S. Cagalingan 


Ang ideang “Filipinisasyon” o indihenisasyon ay nagpasimula 
sa iba't ibang pagkilos tungo sa katuparan nito. Ngunit hindi lahat 
ng mga pagkilos ay nakatulong sa kaunlaran ng indihenisasyon ng 
agham panlipunan. Bagkus ang ilan ay naging balakid at dibersiyon 
sa tunay na pananaliksik sa pagkatao at kulturang Filipino. Ito ay 
binigyan ng puna sa papel ni Andrew Gonzalez. Nagmungkahi rin 
siya ng alternatibong pamamaraan upang umunlad ang gawaing 
indihenisasyon ng agham panlipunan. 


Introduksiyon 


red herring n 1. a herring cured by salting and slow smoking to a 
dark brown color. 2. (fr. The practice of drawing a red herring across 
a trail to confuse hunting dogs): a diversion intended to distract 
attention from the real issue (Webster's Seventh New Collegiate 
Dictionary, 1969) 


Ang aking propensidad sa trabaho bilang isang lingguwista ay 
makikita mismo sa pagkakabuhol-buhol ng mga salita at termino: 
ang kumokontrol na imaheng nabubuo ng tinatawag na “an objective 
correlative” ng makatang si T.S. Eliot, sa kasong ito, isang matalas na 
imaheng kumakatawan o tumatalos ng isang idea, para sa artikulong 
ito ay iyon nga, isang “red herring,” na nauugnay sa sinaunang larong 

pangangaso ng mga British na ginagamitan ng “smoked herring” 
upang lituhin ang mga aso. 


Noon pa mang si Alfredo Lagmay ng Psychological Association of 
the Philippines ay naghain ng panukalang pananaliksik sa isang taunang 
pulong ng Dibisyon sa Agham Panlipunan ng Pambansang Lupon sa 
Pananaliksik ng Filipinas tungkol sa pagpopondo sa pananaliksik na 
nakatuon sa indihenisasyon o Filipinisasyon ng agham panlipunan, ang 
katanungan sa indihenisasyon ang pangunahing naisip ko. 


Naganyak sa mungkahi ni Alfredo Lagmay, noong akademikong 
taon 1978-79, tinipon ko ang ilang siyentistang panlipunan natin sa 
aming kampus para sa serye ng buwanang talakayan tungkol sa kani- 
kanilang idea hinggil sa indihenisasyon sa pananaliksik sa kani-kanilang 
mga larang (tingnan ang Gonzales, 1979). Nagsimula kami sa konsepto 
ng modelo o ng “paradigm” (paradima) ni Thomas Kuhn at sinuri 
namin ang kahulugan ng teknikal na katawagang ito sa loob ng bawat 
larang, sa pamamagitan ng implikasyon, sinubukang ipakita kung ano 
ang mga pangangailangan sa “modelo” ng Filipinas sa bawat larang 
na iyon. 


Isang bunga ng mga talakayang ito ay ang presentasyon ng isa 
sa aming mga panauhing propesor, si Alvin Scaff, na nagpalawak ng 
kaniyang presentasyon sa isang buong-habang monograpo na bunga 
ng ilang panayam noong 1979-1980 sa Silliman University, ang mga 
panayam na ito ay pinalawak pa sa isang aklat (1982) na may pamagat 
na Current Social Theory for Philippine Research o Kasalukuyang 
Teoryang Panlipunan para sa Filipinong Pananaliksik. 


Ang aking mga idea, samakatwid, ay lubhang nakulayan ng 
karanasan sa mga talakayang ito at ng aking pinag-aralan bilang isang 
lingguwista at ng partikular na gamit ng katawagang “modelo” sa 
teorya ng gramatika. 


Ang paksa ay tiyempong pangunahin sa isipan ng mga 
siyentistang panlipunan hindi lamang sa Filipinas kundi sa buong Asia, 

ang Association of Asian Social Science Research Councils (ASSREC) 
sa kanilang kumperensiya sa Maynila noong 12-17 Setyembre 1979 
ay nagtuon ng pansin sa buong sesyon sa paksang indihenisasyon 
ng agham panlipunan (tingnan, seksiyon VII ng Asian Social Scientist 
Newsletter No. 3, 1979). 


Ang Indihenisasyon bilang Angkop na Resultang Di-pinili sa Halip na 
Isang Pagsasagawa 


Ang tinatanggap kong sariling pananaw sa bagay na ito, sa 
kasalukuyan, gaya ng nasa aking pamagat, ay ganito: ang kamalayang 
ito sa pananaliksik para sa agham panlipunang Filipino ay isang “red 
herring,” na “isang dibersiyon o pagbaling (di-sinasadya) sa layuning 
liwas ang atensiyon sa tunay na isyu.” Na sa aking opinyon ay ang 
pag-unlad ng pananaliksik sa agham panlipunan sa Filipinas para sa 
pambansang kaunlaran. 


Ang pananaliksik para sa agham panlipunang Filipino, para sa 
akin ay narsisistiko o labis na paghanga sa sarili. Sa mitong Griego, 
umibig si Narcissus sa kaniyang sariling imahen at sa paglipas ng 
panahon, siya ay naging bulaklak! 


Sa pangkalahatan, sapantaha ko'y may ilang angkop na 
mga resulta sa buhay ng tao na lumalabas mula sa pagtatagpo ng 
magkakasabay na mga pangyayari. Kung saan may isang masyadong 
nagsisikap “magplano,” ang mga resulta'y maaaring malungkot. 
Sa maraming bahagi sa buhay ng tao, ang isa ay “nagsasagawa” at 
ang “pagsasagawang” ito ay maaaring humantong sa kakulangan sa 
pagsasagawa. 


Upang linawin ang aking pinupunto, may halimbawa ako mula 
sa larang ng kasarian. 


Si Robert 5S. Wider, na nagsusulat sa kolum na “Dear Dr. Qui,” 
sa magasing Oui ay nagsabi sa isang artikulo para sa peryodikong 
San Francisco, “Ang aking nakaugalian (at pinakamatalinong) payo 

hinggil sa suliranin sa kasarian ay ang huwag mabahala tungkol doon. 
Marami, kung di man lahat sa mga “pisikal” na mga diperensiya, una 
sa lahat ay pandamdamin, at walang makapagbubunga ng kawalan 
ng di nagkakaanak at baldado na lakas at kabiguan, makapagbabago 
sa isang pangyayari tungo sa patuloy na kalagayan. Ang presyur sa 
pagsasagawa ang kanser ng id.” (1982:64). 


Kung maisalaysay ko, sa pamamagitan ng suwerte, at maisulong 
ko ang paksa ng talakayan tungo sa larangan ng pananaliksik sa 
agham panlipunan, “Ang presyur na maging Filipino ang kanser ng 
may kakayahang agham panlipunan.” 


Ilang Halimbawa ng “Pagsasagawa” 


Sa pagpapatuloy sa larang na ako'y may kaalaman--teolohiya 
at pilosopiya, at humanidades sa pangkalahatan, ang presyur na ito 
sa pamamagitan ng pagsasa-Filipino ng teolohiya, pilosopiya, at 
panitikan ay mangyayari muna katulad ng presyur na magsagawa sa 
agham panlipunan. Sapagkat mayroon nang ilang napakalinaw na 
mga pagsisikap na magsa-Filipino sa larang na ito, ang pagtingin sa 
mga resulta ay maaaring magpakita ng ilang benepisyo. 


Sa larang ng pilosopiya at teolohiya, marahil ang pinakakilala 
at lubusang nakamamalay na pagtatangkang maabot ang mga 
“elemento” ng pilosopiya at teolohiyang Filipino ay ang mga 
pagtatangka ni Leonardo Mercado. Bagaman ang kaniyang mga 
pagsusumikap ay matapang at konsistent, nangangamba ako na ang 
mga resulta ay hindi angkop. Ang ginawa ni Mercado sa kaniyang mga 
aklat (1974, 1975) ay pumili mula sa mga tuklas ng antropolohiyang 
kultural at mga elemento ng alamat na makabubuo ng mga ideang 
seminal na isinama ang tradisyonal na teolohiya at pilosopiyang 
Kanluranin. Kasama sa kanilang mga pagsasaalang-alang: Diyos, Tao, 
Mundo, relasyon ng Tao sa Diyos, atbp. Anumang mga resulta, sa 
wari ko (Gonzales, 1976) ay isang proseso ng pagpapangalan, bagay 

na pagbibigay ng mga pangalang pang-Filipinas, sa mga realidad na 
natutuhan sa isang wikang Kanluranin. Kung ganito ang pilosopiya at 
teolohiyang Filipino, hindi gaanong nakatatawag-pansin. 


Isang pagtatangka kamakailan (1979) sa Filipinisasyon ang 
ginawa ni Jose de Mesa, isang teologong nagsanay sa Louvain lalo 
na sa kaniyang ideang “Bahala Na, Diyos,” at habang mahusay na 
nagdadagdag ng datos empiriko mula sa antropolohiyang kultural, 
alamat, at panitikan, ang muling mga resulta sa kaniyang ginawa ay 
Kanluraning personalismo at penomenolohiyang pinapangalanang 
Tagalog (tingnan ang aking ribyu ng Gonzales, 1980). 


Hindi ko minamaliit ang ganitong mga pagsisikap. Pinupunto 
ko lang na ang ganitong sinasadyang pananaliksik ay hindi pa 
nagreresulta ng nakatatawag-pansing korpus ng kaalaman, marahil ang 
pangunahing lohika at estruktura ng pagsisikap, kapag “naisagawa” 
sa ganitong paraan, di maiiwasang magkaroon ng pinagandang 
pagpapangalan, kaunti na lang sa anyo ng pagsasalin. 


Sa kasalukuyan, nagsusumikap akong maghanap ng isang 
pagdulog, ng isang metodolohiya o pamamaraan. Anumang 
pagdulog o pamamaraang ito, sa wari ko, ang pagsasateolohiya at 
pagsasapilosopiya ay kusang-loob na mga pagpapahayag ng buhay 
na karanasan, sa kaso ng teolohiya, buhay na karanasan sa paligid 
ng komunidad ng mga mananampalataya na patuloy na nagninilay 
sa isang tradisyon, mas kanais-nais sa kanilang sariling mga wika. 
Anumang mga resultang galing sa buhay na karanasang iyon ay 
hindi yata matiyak, subalit malamang na katutubong Filipino kaysa 
nakamamalay-sa-sariling paghahanap ang pinag-uusapan natin. Ang 
proyekto ay umaabot nang mga taon sa pagkahinog at sa karanasang 
sama-samang pamumuhay, pagtatalakayan, sama-samang pag-iisip, 
pagpapalitan ng opinyon, at pamumuna sa isa't isa. 


LATHALAAN SA WIKA AT KULTURA | 11 


Ganito ring prinsipyo ng pagkukusa sa halip na narsisistikong 
pagsasagawa ang angkop na gamitin sa pananaliksik ng awtentikong 
panitikan ng Filipinas nang lampas pa sa ating mga alamat. Dito, ang 
wika ay nakakiling sa indihenisasyon. May kaibigan ako at kasamahan 
sa trabaho, isang premyadong makata at mandudula, bihasa at literaryo 
sa parehong wikang Filipino at Ingles, ang nagsabi sa akin kamakailan 
na hindi na siya makapagsusulat ng dula sa Ingles sapagkat ang paraan 
ng pagsasalita ng kaniyang mga tauhang Filipino ay hindi na natural 
sa dayuhang wika samantalang makasusulat pa rin siya ng katha sa 
Ingles sapagkat hindi na siya sakop ng nabanggit na sagabal. Ang mga 
awtor na Americano ay nagsisikap makasulat ng Dakilang Nobelang 
Americano sa loob ng dalawang dekada at hanggang ngayon ay 
hindi pa sila nagtatagumpay. Hindi ako sigurado kung magkakaroon 
ng Dakilang Nobelang Filipino hanggang tumigil tayong mag-alala 
kung ang ating katha ay awtentikong Filipino, ersatz Americano, 
o deribatibong Europeo. Ang bisyon ng mga literaryong manunulat 
ay lilitaw mula sa karanasan sa Filipinas, at samantalang ang wika 
ay tiyak na positibong salik, isusulat ko ang sapantaha na mayroong 
awtentikong Filipino na maaaring isulat sa Ingles kung galing ito sa 
buhay at pananaw ng isang awtor, nang walang naging suliranin sa 
pagsusumikap na maging awtentikong Filipino. 


Sa pagpapatuloy sa larangan ng agham panlipunan, may 
makaiisip ng corporeal na talinghaga ni Remigio Agpalo, para sa lokal 
na pamahalaan, isang sinadyang pagtatangka na makabuo ng isang 
modelo ng pamahalaan para sa Filipino lamang. Sa tingin ko'y hindi 
ito umusad. 


Sa bagay na ito, hindi rin nakasulong ang modelo ng lokal na 
pamamahala maliban sa imahinasyon ng ilang nag-estratehiya ng 
Bagong Lipunan at ng mga kolaboreytor sa pagsulat ng Tadhana! 


Ang suspetsa ko sa mga modelong ito, kaya hindi umangat ay 
katulad sa nabanggit kong dahilan--ang mga iyon ay hindi nagmula 
sa buhay na karanasan ng mga Filipino sa kasalukuyan, at sa gayon, 
hindi kusang-loob ang pagkakabuo nito kundi mga pagsisikap 

sa pagsasagawa, sa huling kaso, upang magsilbi sa kapakanang 
pampolitika at maniobrang panlipunan. 


Sa pananaliksik sa agham panlipunan sa Filipinas, isang 
gumagandang lugar ng gawain sa proyektong indihenisasyon ay ang 
pangkat na nakapaligid kay Virgilio Enriquez sa kaniyang pagsasaliksik 
sa sikolohiyang Filipino. Ang naunang mga pagtatangka nina Lynch at 
Hollnsteiner (tingnan, de Guzman at Lynch, 1973 at Hollnsteiner, 1979) 
ay parang pagpapangalan ng mga gawain ng karaniwang Asiano at 
mga pagpapahalagang piyudal-agrikultural (awtentiko ngunit hindi 
nangangailangang Filipino per se). Ang unang ginawa ni Enriquez, 
una sa lahat ay ang pagteteorya sa Filipino at pagsulat sa Filipino: 
bilang kasangkapan lamang sa pagkatuto, isang paraan sa pagtuklas, 
ito'y may merito, sapagkat napipilit niya ang manunulat na pag-isipan 
ang mga konsepto at prinsipyo at kahit ang modelo sa pinakasimple 
at pinakaelementaryang mga anyo nito sa pamamagitan ng pagbalik 
sa “malalim na estruktura” ng wika (ang mga lingguwista ay di pa 
natatagalang nagtangkang ipaliwanag ang proseso ng pagsasalin 
sa pamamagitan ng dalawang-andanang modelong panggramatika 
na binubuo ng malalim at ibabaw na mga estruktura). Bukod dito, si 
Enriquez (1977) ay nagtrabaho sa isang lugar na ang mga Filipino ay 
napakagaling, may wikang mayaman sa bokabularyo ng damdamin 
at sentimyento. Ang paraang ito ay nangangailangan ng mga 
paraang etnograpiko, pagsusuri ng wika, semantika, at pagmumuni 
na ipinagbabawal gamitin ng mga Skinnerian Behaviorist, ngunit 
gayunman nagbigay-ani ng tuklas na yaman sa napakaraming 
mumunting pagkakaiba sa sentimyento. Dito'y masasabi kong ang wika 
ay tuklas (heuristiko) na kasangkapan para sa sensitibidad ng mga tao: 
nagkakaloob ng instrumentong magpapabuti pa ng mga kasangkapan 
sa pananaliksik upang makatuklas ng mga kategorya at subkategorya 
na nawawala sa mga Kanluraning mananaliksik na nagsasalita ng 
Ingles. Ang wika ay nagbibigay ng mga pahiwatig, ngunit sa dakong 
huli, mga pamamaraang batay sa mga karanasan ang kailangan 
upang patunayan ang mga hinuhang ito, at sa huli ay mabigyan ang 
mga iyon ng suportang empirikal. Sa mga kasamahan ni Enriquez, 
ang nasimulang “pagsasagawa” ay nagtatapos sa karagdagang 
pagkatarok na pinalalakas ng iba't ibang mga pamamaraan at 

abilidad na Kanluranin, sa pagproseso, walang kaduda-duda, lalo na sa 
larangan ng mga pamamaraan sa pagtuklas na ang higit na mabuting 
mga kasangkapan sa pagtatanong ay nangahubog, at nakadagdag sa 
pagpapayaman ng metodolohiya. 


Sa pagpapatuloy sa larang na higit akong pamilyar--sa wika, 
partikular sa sosyolohiya ng wika, si Joshua Fishman (1981) ay nagribyu 
ng isang pinagtulong-tulungang gawain ng mga lingguwista hinggil 
sa bilingguwal na edukasyon at binanggit niya (marahil “nagreklamo” 
ang mas mabuting termino) na bagaman ang gawa ng ating mga 
sosyolingguwista ay mahusay, ang disenyo naman sa pananaliksik ay 
masyadong nakabatay sa pinagsimulan sa Hilagang America at sa iba 
pang bahagi ng mundo ng mga taga-Hilagang Americano at hindi 
sapat ang pagtuklas sa mga posibilidad ng malikhaing mga paraan 
sa pananaliksik at metodolohiyang hinihingi ng mga kalagayan sa 
Filipinas. 


Mga Modelo at Paradima sa Agham Panlipunan 


Samantalang may mga reserbasyon kaugnay sa paggamit ni 
Kuhn sa katawagang paradigm (maaaring ang paradima ay isang 
analohikong katawagan, mukhang walang eksaktong parehong 
kahulugan sa magkakaugnay na mga disiplina, lalo na sa mga agham 
pisikal katapat ang agham panlipunan, ang paggamit ng katawagan ay 
ang tinatawag ni Wittgenstein na "pagkakahawig ng pamilya' sa mga 
disiplina) at ang paniwala niya tungkol sa pangingibabaw ng isang 
paradima (ang normal na kalagayan ng agham ay mukhang iyong 
mga paradima na magkakasabay na umiiral), ang kaniyang pagsusuri, 
gayunman, ay may katuturan pa sa talakayan. 


Marahil, higit pa sa hindi angkop na mga resulta ng mga 
pagsisikap sa Filipinisasyon ng agham panlipunan (na maaaring 
isisi hindi sa kahit anong kaakibat na paghihirap sa konseptong 
indihenisasyon o akulturasyon kapag ginamit sa agham panlipunan, 
kundi sa kakulangan pa ng karanasan sa pananaliksik sa disiplinang ito 
sa loob ng ating lipunan), ang aking malinaw na naoobserbahan, batay 

na rin sa aking karanasan bilang isang lingguwista sa pakikisangkot sa 
mga modelong panggramatika, na maraming alternatibong paradima 
o modelong mapagpipilian ng mga siyentistang panlipunan sa bawat 
disiplina (Gonzales at Rafael, 1980). Ang ganitong posibilidad sa pagpili 
ay nagbibigay ng proteksiyon sa mga seryosong siyentistang panlipunan 
upang ilayo sa imperyalismong intelektuwal kung siya ay handa na 
sa pagkamalikhain na mabatid niya ang iba't ibang mga modelo at 
pleksible na hindi basta ginagaya ang mga pag-aaral at disenyo ng 
mga dayuhan, kundi tulad ni Claude Levi-Strauss (1966), hindi nag-aral 
na siyentista sa isang kulturang pre-rationalist, di-Kanluranin, kung 
maaari siyang maging bricoleur, upang makagawa ng bago mula sa 
kung anong mga materyal sa kasalukuyan, at sa ganitong kaso ay 
iba't ibang mga modelo, at upang makabuo ng isang produktong 
makagagamit ng pinakamabuti sa kasalukuyang mga paradima. 


Hindi ako nangangaral ngayon na alisin ang pinaghalo-halong 
iba't ibang mga modelo na nakalulungkot sabihing maraming mga 
mag-aaral na hindi nakababatid sa metascience ng kani-kanilang mga 
agham ang nangagkakamali. Ilang mananaliksik ang waring hindi 
nakababatid na ang konseptuwal na mga kasangkapan na ginagamit 
nila ay ginawa ng tao, nakabatay sa kultura, sa kasaysayan na may 
hangganan at sila mismo ay mga produkto ng realidad na ginawa ng 
lipunan kasabay ng lahat ng mga elemento na bumubuo sa paradima 
na ito. Ang kinahahantungan nila ay isang anyo ng di-natutunaw na 
intelektuwal na goulash. Upang palawakin pa ang analohiya, ang 
iminumungkahi ko ay isang makabagong bersiyon ng Levi-Straus 
bricolage, isang malikhaing gawaing pangkaisipan at makasining na 
pinaghahalo ang mga pinakamabubuting sangkap sa isang magandang 
pagkakaayos na kabuuan ng lahat. 


Pinahihintulutan ng kasalukuyang kalagayan ng mga agham 
panlipunan ang ganitong alternatibo, sa kamalayang karamihan sa 
mga larang (Ang nasa isip ko ay lingguwistika, sikolohiya, sosyolohiya, 
ekonomiya, at agham pampolitika), mayroong nakahilerang mga 
modelong mapagpipilian. Sa katunayan, ang pagsasanay ng isang 
siyentistang panlipunan sa mga disiplinang ito ay dapat magsama ng 

lawak na metascientific, isang mapanuring pananaw sa kasalukuyang 
nangingibabaw na mga paradima sa larangan ng iba't ibang kultura, 
upang ang isang malikhaing siyentistang panlipunan na gumagawa 
sa kaniyang kapaligiran at nakikipagbuno sa kaniyang sariling mga 
suliranin, sa kaniyang mga disenyo sa pananaliksik at paghahanap 
ng isang teorya na pag-aangkupan ng kaniyang mga pagsisiyasat, 
ay makapipili ng teorya, modelo o paradima na tumutugma sa mga 
layunin ng pag-aaral upang ang pangangalap niya ng mga datos ay 
maging makabuluhan at produktibo. 


Sa nakikita ko, sa masidhing gawain sa halos lahat ng mga larang 
ng agham panlipunan, ang mayroon tayo ngayon ay isang masiglang 
merkado ng mga paradima para sa mga mamimili na maaari nating 
isagawa ang siyentipikong paggawa para sa ating sariling mga larang 
at mga pangangailangan, sa pagkakataong ito, iniaangkop ang 
ating mga pangangailangan sa kabuuang layunin ng pambansang 
pagpapaunlad. 


Sa tingin ko, ang pangunahing kailangan sa pagpapaunlad ng 
agham panlipunan sa Filipinas ay hindi ang sinasadyang paghahanap 
ng isang paradima ng bansa para sa sosyolohiya, sikolohiya, ekonomiya, 
lingguwistika, agham pampolitika, atbp., kundi isang empirikal na 
oryentasyon na tumitingin sa tunay na kalagayan, mga katotohanan, 
sa kanilang konteksto at hangga't maaari sa makataong pamamaraan, 
sa kanilang kabuuan, malikhaing mga kuro-kuro sa simula na 
makatutulong sa atin sa pagbuo ng ating ginagawang paghihinuha, 
at pagkaraa'y ang paghahanap ng teorya (sa mga teoryang 
maaaring kunin o gamitin) na makatutulong sa ating magtangkang 
magpaliwanag at maghanap ng kumpirmasyon sa ating mga hinuha, 
karaniwang ang gayong teorya ay nakaugnay sa partikular na 
pamamaraan, metodolohiya, at mga kasangkapan (sa kaso ng agham 
panlipunan, bilang o dami ng mga kasangkapan). Sa ganitong gawain, 
magagandang mga aklatan ang kailangan upang makatulong sa atin 
na maging pamilyar kung ano ang mga nagawa na, makita natin ang 
katulad na mga suliranin sa buong mundo, at makapagmungkahi ng 
mga posibilidad sa pagpapalawak pa ng ating mga kuro-kuro. 

Ang isa sa mga suliranin sa pananaliksik sa agham panlipunan sa 
Filipinas ay ang kakulangan ng koneksiyon o paggamit sa literaturang 
pang-agham sa mundo lalo na sa labas ng mundo ng Hilagang America 
(pinagsamang kakulangan sa kaalaman sa pagbabasa ng dayuhang 
mga wika) at ang kakulangan sa mapanuring pagpapatalas sa 
pagsasanay ng ating mga siyentistang panlipunan na maging bihasa 
sa kanilang imported na mga modelo, kaysa ang mga ito ang maging 
bihasa sa kanila. Ang pagiging kontrolado ng mga modelong ito ay 
makikita bukod sa iba pang bagay sa pagpapaalipin sa pagsasanay 
para sa kanilang MA o PhD (hindi na lumalampas dito): pagpapaalipin 
(kahit pa mag-hero-worship sa mga guro, at sa ibabaw ng lahat-- 
groundhog, nagtatakda ng hanggahan ng pangkaisipang saklaw ng 
sinuman. Ilang PhD sa Filipinas, bilang resulta ng maraming presyur, 
lalo na sa administrasyon at mga konsultasyon, ang gumagawa ng 
seryong pananaliksik pagkatapos ng kanilang doktorado (kaya limitado 
ang lawak ng kanilang kaalaman sa modelong ginamit sa kanilang 
mga disertasyon) at kapag sila ay nananaliksik, iilan ang nagbabasa 
sa labas ng kanilang partikular na espesyalisasyon at sa gayo'y 
maaaring suwertihang makatuklas ng iba't ibang mga pamamaraang 
pang-intelektuwal--pagtitistis sa pusa, at may iba't ibang paraan ng 
pagtatanong na maaaring mas angkop sa hawak na proyekto. 


Madalas akong madesmaya sa mga presentasyon ng disertasyon 
para sa MA at PhD at katulad na mga oral examination dahil sa 
panggagaya ng mga disenyo sa pananaliksik (mga panggagaya sa pag- 
aaral ng ibang tao sa ibang bansa) at sa walang kawawaang paglilipat- 
lipat ng mga talahanayan ng estadistika (tinutulungan ng kilalang 
de-kahong computer program--na kadalasang hindi alam ng nagsulat 
ng tesis kung ano ang ginawang estadistikang datos ng kaniyang 
binayarang konsultant, at ang di-kailangang mga bilang na hindi 
naman nagdaragdag sa ating kaalaman kundi nagdaragdag lamang 
ng mga bilang na pansuporta sa mga katotohanan na alam naman 
natin o sa ipinapakita mismo sa mga simpleng paglalarawan. 


Isang partikular na tesis sa MA ang aking nabasa na isang 
pangunahing halimbawa ng ganitong uri ng kawalang-kawawaan. 

Isang gradwadong mag-aaral ang nagkagusto sa pagsusuri ng 
variance (ANOVA) at humandang “patunayan” mula sa mga resulta 
ng pagsusulit sa wika na ang iba't ibang mga seksiyon ng isang 
partikular na taon sa isang paaralan ay magkakaiba ang bilang sa 
kanilang kahusayan sa wika. Nang panahong iyon, wala pa tayong 
nakakompyuter na mga programang ANOVA na makatutulong sa atin 
sa problema sa pagtataya, at ang taong ito ay kailangang gumawa 
ng dalawang paraan ng pagsusuri sa variance sa walong seksiyon 
(8 factorial) gamit ang calculator at tumagal nang ilang buwan sa 
pagkukuwenta dito, sa tulong ng ilang mga mananaliksik, upang 
makaabot lang sa nakagugulantang na kongklusyong ang kahusayan 
sa wika ng mga mag-aaral sa bawat seksiyon ay 'may ipinapahiwatig' 
sa pagkakaiba-iba. Dapat kong nasabi sa kaniya ang gayon ding bagay 
sa pamamagitan ng mabilisang tingin sa mga grado sa English o sa 
pagpapasulat sa bawat seksiyon ng isang maikling talata at pagkaraa'y 
gumawa ng impresyonistikong sarbey sa nakasulat na mga halimbawa. 


Kung ganitong uri ng walang-kawaw aang pag-uulitat panggagaya 
ang tinatawag ng mga dependency-theorist na '“kolonisasyong 
intelektuwal,” kailangan na itong matigil at mawala agad. 


Gayunman, tayo ang may gawa ng ganitong uri ng "pananakop." 
Ang kalayaang pangkaisipan ay kailangang magmula sa pagiging 
maalam sa ibang mga paradima, hindi nadodominahan, ngunit gamitin 
ang mga paradimang ito sa mga pangangailangan natin, batay sa 
nakikita at nararamdamang mga realidad sa kalagayan, upang sa huli, 
ang mga nararamdamang ito ay maaaring mapatunayan sa higit na 
pormal na pangangatwiran at makatotohanang mga pamamaraan. 


Patungo sa Modelong Filipino 
Ang mga modelo, na karaniwang mga rebisyon ng mga 
dominante, o radikal na mga pagbabago ng mga umiiral, at bilang 


mapanuring mga reaksiyon sa kanilang mga hanggahan ay hindi 
umaangat sa vacuum ng kaisipan. 

Sila ay sabay-sabay na umaangat mula sa siyentipikong mga 
kaisipan na nakikipagbuno sa realidad, sinusubukan itong ipaliwanag, 
at di nasisiyahan sa mga kasangkapan sa konsepto sa pagpapaliwanag 
ng mga realidad na ito. 


Ang lokal na mga paradima ay lilitaw sa “katutubong lupa' 
hindi sa pamamagitan ng sinasadyang paghahanap sa mga iyon 
kundi sa pamamagitan ng paggawang mahusay--“mabuting” agham 
panlipunan. Ang pagtatatag ng tradisyonal na pananaliksik sa 
pagsisiyasat panlipunan, isang kaugaliang nagiging buhay kapag ang 
mga siyentistang panlipunan ay nagtatalakayan, hindi nangangambang 
punahin ang bawat isa, basahin ang akda ng bawat isa sa kanila, at 
magtulungan sa pamamagitan ng pagmumungkahi ng mga pagbabago 
at pagpapaganda, pakikipagpalitan ng mga publikasyon, pagpupulong 
sa mga forum, pagtatatag ng mga kapisanang pampropesyonal tingo 
sa matatatag na samahan, sa halip na paghihiwa-hiwalay sa iba't ibang 
pangkat na binuo sa paligid ng mga personalidad ay gawain ng isang 
henerasyon. Walang 'madaliang' agham panlipunan ang Filipino. Mula 
sa isang tradisyong nagsisilbing binhian ay tutubo ang mga inobasyon 
sa mga paradima batay sa pananaw ni Kuhn na tinatawag niyang 
'mga katiwalian” at sa huli, bilang karaniwan, bilang isang natural, 
boluntaryo, hindi artipisyal, nabuong sangkap o produkto, rebisyon ng 
modelo at pagpapalit ng modelo. 


Ito ang dahilan kung bakit naiisip kong ang paghahanap natin 
ng isang paradima ng Filipinas ay isang red herring, isang pagbabaling 
ng pansin upang ilihis tayo sa ating pagpupursigi sa halip na may 
matinding pagkahilig at determinasyon---gaya ng ipinahayag ng isang 
tagapagtaguyod ng pambansang wika noong ikalawang dekada ng 
ating kasaysayan sa kasalukuyang siglo-con fortaleza: ang kailangan 
natin ay hindi isang sinadyang modelo ng Filipinas kundi mabuti, 
mahusay na pananaliksik sa agham panlipunan na kinikilala sa mundo. 
Malikhain, nagpapaigi, bukas sa ating mga pag-uusisa at nakahandang 
maiba sa tinatanggap na mga tradisyon, mapanuri sa mga limitasyon 
ng ating mga kasamahan mula sa labas ng bansa na nalilimitahan ang 
kanilang pinagmulang sariling kultura, subalit higit sa lahat, mapanuri 

sa ating sariling pamamaraan, mahahasa tayo ng ating mga kakayahan 
sa pagsisiyasat tungo sa lalong paghusay. 


Mula sa kagalakang nanggagaling sa dula, sa halip na 
pagsusumikap, dadating ang kaliwanagan-bodhi-at sa pagpapatuloy 
nang hindi natin iyon hinahanap, lilitaw ang isang agham panlipunan 
sa Filipinas mula sa ating tradisyon sa pananaliksik. 


Ang proseso, hindi produkto ang mahalaga sa ating mga 
pagsisikap, sapagkat ang produkto ay magmumula sa proseso--natural 
lang at galing sa sarili. 


Ang ating layunin ay ang dapat na malakas na pagsusulong ng 
pagsasaliksik sa kanayunan, sa ating mga mamamayan, hindi sa mga 
opisinang naka-aircondition sa Makati at mga seminar sa magagandang 
tourist spot, kundi sa mga tao, naninirahang kasama nila bilang hindi 
obtrusibong kasamahang nagmamasid, naghahanap ng lahat na 
kakailanganing mga elemento na nilalaman ng saliksik, at sa ibabaw 
ng lahat, namamangha at nagtatanong. 


Ang mga sinabing ito ni Alvin Scaff (1982: 8) ay mahalagang 
inuulit: 


Habang ang paglinang ng nasyonalismo sa Filipinas ay nag-iipon 
ng lakas, ang pagpili at pagbuo ng teorya sa pananaliksik sa 
Filipinas na nagiging mataas na priyoridad para sa mga siyentistang 
panlipunan ng bansa. Ang pagribyu sa kasalukuyang teorya ay 
nagpapakita na may ilang opsiyong mapagpipilian. Ang teoryang 
nabuo sa ibang mga bansa ay maaaring hiramin, ilapat, baguhin, 
o pagbutihin upang magamit sa Filipinas. Ang mga pinagkukunan 
para sa teorya, na totoo sa lahat ng mga agham ay internasyonal. 
Hindi na kailangang muling mag-imbento ng gulong upang 
patunayan ang pambansang identidad. Ang panghihiram ng 
teorya ay hindi nag-aalis sa pagbubuo ng bagong teorya. Ang mga 
Filipinong siyentistang panlipunan ay gumagawa na ng kanilang 
pangalan sa hanay ng kanilang mga katapat sa mga sirkulo ng mga 

propesyonal sa mundo. Ang teorya ay hindi nagtatapos sa sarili 
nito, sa kabaligtaran, ang teorya ay kailangang hakbang sa pag- 
abot sa mas mataas na pag-unawa. Ang pangunahing layunin ay 


ang dapat na pag-unawa sa lipunan ng Filipinas. 


MGA TALA 


1. Nailathala ang orihinal na English, "Filipinization of the Social Sciences: 
A Red Herring?" nasa Social Sciences Information Vol.10, Blg.2, Hulyo- 
Setyembre, 1982, mp.9-13 


z2. Naging Presidente, Unibersidad ng De La Salle 

ANG “FILIPINO” sa KONSTITUSYONG 1987 
AT ANG KASO NG “FILIPINAS” 


Roberto T. Ahonuevo 


HANGAD NA SAGUTIN ng panayam na ito ang legalidad ng paggamit 
ng salitang “Filipinas” sa mga akdang nasusulat sa Filipino, inilathala 
man ng publiko o pribadong ahensiya o institusyon. Inihayag noong 
isang taon nina Dr. Rosario Torres-Yu, Dr. Teresita G. Maceda, Dr. 
Maria Bernadette L. Abrera, Dr. Adrian P. Lee, Dr. Ramon G. Guillermo, 
Dr. Pamela C. Constantino, at Dr. Jovy M. Peregrino na “malinaw 
na paglabag sa 1987 Konstitusyon ng Pilipinas ang paggamit ng 
mungkahing 'Filipinas' kapag ito'y ipinatupad [ng pamahalaan].”' 
Mahalagang talakayin ang tindig nina Torres-Yu atbp, sapagkat ang 
anumang ipinromulgang konstitusyon noong 1987 ng pamahalaan, 
nasa Ingles man o Filipino, ay maaaring maging batayan ng paggamit 
ng Filipinas sa ngayon. 


May nilalabag ba sa kasalukuyang konstitusyon o sa alinmang 
batas ng bansa, kung gagamitin ng pamahalaan sa partikular, at 
ng madla sa pangkalahatan, ang salitang “Filipinas” sa mga opisyal 
na komunikasyon? Bago ito sagutin ay marapat munang ilugar ang 
salitang “Filipino” at “Pilipino” sa konteksto ng Konstitusyong 1987. 
Kailangan ding linawin kung paano binuo ang Saligang Batas 1987, 
kung naipromulga ba ito sa kapuwa Ingles at Filipino, at kung natalakay 
nang husto ng mga komisyoner ng Komisyong Konstitusyonal. ? 


Anyo ng Filipino 
Sa rekord ng Komisyong Konstitusyonal,? kinilala ng Lupon sa 
Wika, ani Wilfrido V. Villacorta, ang sumusunod: una, may umiiral na 


lingguwa prangka na tinatawag na “Filipino” na ginagamit ng mga 

mamamayang may magkakaibang katutubong wika o diyalekto: at 
ikalawa, ang lingguwa prangkang ito ay “Filipino” at hindi “Pilipino” 
sapagkat hindi ito eksaktong Tagalog. Ipinaliwanag pa niyang ang 
Tagalog ay may purong anyo, samantalang ang Filipino ay mas puro 
pa ayon sa mga lingguwista dahil kinakailangan nitong umimbento 
ng salita kahit hindi pa ginagamit. Dumaan sa ebolusyon nang ilang 
siglo, sambit pa ni Villacorta, ang Filipino bilang lingguwa prangka sa 
pamamagitan ng paggamit ng iba't ibang diyalekto na nauunawaan 
ng nakararaming tao. Ibinunyag pa niyang, ayon umano sa isang 
lingguwista,” ang mga wika sa Filipinas ay may parehong ugat na 
salita, gramatika, at palaugnayan, kaya napakadaling mag-aral ng 
isang Filipino ng alinmang diyalekto sa Filipinas kompara sa mag-aral 
ng banyagang wika. 


Mahalagang itampok dito ang kaibhan ng “Filipino” sa 
“Pilipino.” Sa tanong ni Jose C. Colayco hinggil sa kung ano ang 
kaibhan ng dalawang salita, tumugon si Villacorta na ang Filipino 
ay “pinalawak na Pilipino, at ito ang lingguwa prangka na likas na 
dumaan sa ebolusyon sa buong bansa, at ibinatay sa Tagalog at iba 
pang diyalekto [sic, wika] sa Filipinas at banyagang wika. Sumang-ayon 
din si Villacorta kay Colayco na higit na angkop ang Filipino na gamitin 
sa panukalang konstitusyon dahil kung ibabatay sa kasaysayan, ang 
Filipino ay nagmula sa “Filipinas” na nag-ugat naman sa “Felipe” 
[Haring Felipe Il ng Espaha].” Ayon naman kay Francisco A. Rodrigo ang 
“Pilipino” ay tinanggal ang mga [hiram] na titik sa alpabeto na gaya ng 
VA, )), 1g), W), at al at pinalitan ng 1k) ang td na lumitaw na katawa-tawa 
[kapag ginamit sa pasulat na paraan], at ang ganitong mga dahilan ang 
nagresulta para suportahan ang “Filipino” bilang wikang pambansa.” 
Sa punto de bista ng Filipino ay tama si Rodrigo: ngunit sa punto ng 
Tagalog, ito ang pinakamadaling paraan ng adaptasyon, bagaman 
ang naturang gawi ay maaaring magsakripisyo ng orihinal na anyo ng 
salitang hiniram mula sa banyagang wika. Ilan sa maihahalimbawa na 
salitang Espanol na may titik 1d na naging kl o 1st ang sumusunod: cabo 
(kabo), cacerola (kaserola), cadena (kadena), cadete (kadete), camara 
(kamara), campana (kampana), at canal (kanal). 

Kung palalawigin pa ang obserbasyon ni Rodrigo, ang lahat ng 
salitang hiram sa Espanol na may Way pinalitan lahat ng 1p), gaya ng cafe 
(kape), certificado (sertipikado), defecto (depekto), defensa (depensa), 
deficit (depisit), definicion (depinisyon), definido (depinido), fabrica 
(pabrika), falda (palda), falso (palso), fanatico (panatiko), fantastico 
(pantastiko), farol (parol), farola (parola), at Filipinas (Pilipinas). Ang NN 
ay tinumbasan ng 1h) sa Pilipino, gaya ng caja (kaha), cajero (kahero), 
jamon (hamon), Japones (Hapones), jarana (harana), at justicia 
(hustisya). Ang 1a) ay hinalinhan ng 1k), gaya ng caqui (kaki), querida 
(kerida), quijones (kihones), quijote (kihote), quimiko (kimiko) quinta 
(kinta), at quizame (kisame). Ang titik Wi) ay tinumbasan ng 1b), gaya 
ng cavado (kabado), caviar (kabyar), levadura (lebadura), civil (sibil), 
vaca (baka), uva (ubas), favorito (paborito), avocado (abokado), at Eva 
(Eba). At ang titik 121 ay pinalitan ng 1s), gaya ng carroza (karosa), brazo 
(braso), cabeza (kabesa), capataz (kapatas), cerveza (serbesa), eczema 
(eksema), at calzada (kalsada). 


Sinabi naman ni Ponciano L. Bennagen na ang Lupon sa Wika ay 
pinili ang “Filipino” na may W) na gamitin sa panukalang Konstitusyong 
1987 sapagkat ito ay opisyal na naghunos [evolved] sa pamamagitan 
ng pagpapaunlad ng Tagalog na walang M) na “sumasalamin sa 
liberal na pagkilos tungo sa pagtanggap ng iba pang diyalekto sa 
lilitaw na lingguwa prangka.”” Ang ganitong tindig ang siya ngayong 
ipinagpapatuloy ng KWF, pagkaraang lumitaw sa mga pambansang 
konsultasyon nito na may titik o tunog MW) sa mga katutubong wika na 
dapat ipaloob sa Filipino. 


Ang salitang “evolve,” gaya sa ebolusyon ng Filipino, ay 
isang puntong pinagtaluhan sa Komisyong Konstitusyonal. Kung 
ipagpapalagay na ang pagtanggap ng M sa alpabetong Filipino ay 
napakahalagang aspekto ng ebolusyon upang makahiram ng mga salita 
sa panrehiyon o banyagang wika, ito ang dapat harapin sa ngayon. 
Mababalikan ang panukala ni Joaquin G. Bernas na enmiyendahan 
ang lahok na nabuo ng lupon hinggil sa wika.” Tumutol si Villacorta 
dahil pinalalabnaw nito ang orihinal na panukalang napagkasunduan. 
Sumagot si Bernas na ang kaniyang panukala ay tinatanggal ang 

salitang “evolve” dahil hindi daw isinasabatas ang ebolusyon. Ngunit 
tumindig si Blas F. Ople, at ikinatwirang “ang salita ay kumikilala sa 
katotohanan na ang mga tao mismo ay may karapatang hubugin 
ang kanilang wika nang labas sa balangkas ng Konstitusyon o batas.” 
Idiniin ni Ople na ang tungkulin ng batas ay patuloy na paunlarin ang 
naturang mga wika” (akin ang diin). 


Salin at Promulgasyon 


Ang panahon na ginagawa ang borador ng Konstitusyong 
1987 ay yugto na nasa transisyon ang Institute of National Language 
(INL)/ Surian ng Wikang Pambansa (SWP) na tatawaging Linangan 
ng mga Wika sa Pilipinas (LWP) pagkaraan. Noong 1986, nasa ilalim 
ng Rebolusyonaryong Gobyerno ang Filipinas, at ang SWP ay nasa 
alanganing posisyon bilang kawanihan. Gayunman, aktibong 
nagmungkahi ang SWP sa pangunguna ni Ponciano B.P. Pineda hinggil 
sa mga nararapat na probisyon ng panukalang konstitusyon 1987. 
Kabilang sa inilaban ng SWP ang sumusunod: una, gawing opisyal 
na wika ang Filipino: ikalawa, gawing wikang pambansa ang Filipino 
na ang pinakaubod ay “Pilipino.” Ang mungkahi ng SWP ay taliwas 
sa orihinal na panukala nina Ernesto Constantino, Consuelo J. Paz, 
Rosario Torres-Yu, at Jesus Fer. Ramos na ipromulga ang konstitusyon 
sa wikang Pilipinon sa paniniwalang ang “Filipino” ay dapat pang 
paunlarin, at ang tunog May hindi mabigkas ng maraming Filipino. Ang 
pagdaragdag ng hulaping 1-onl , na gaya sa Hiligaynon, Surigaonon, 
Bikolnon, atbp ay katanggap-tanggap umano sa mga Bisaya at taga- 
Mindanaw." Nabigong umusad ang Pilipinon dahil kailangan nitong 
magsimula sa zero, bagaman maganda ang idea na ang pambansang 
wika ay mabuo mula sa mga katangian ng sari-saring wika sa buong 
kapuluan. 


Ang Filipino-na-ang-pinakaubod-ay-Pilipino ang magiging 
problematiko sa pagbubuo ng Konstitusyong 1987. Habang 
binabalangkas pa lamang ang nasabing batas, ang lahat ng 
diksiyonaryo at tesawro sa buong kapuluan ay tinatanggap lamang 

ang Pilipino, gaya sa Diksyunaryo-Tesauro Pilipino-Ingles (1972) ni Jose 
Villa Panganiban, Pilipino Loan Words in English (1970) ni Fe Aldabe 
Yap: English-Tagalog Dictionary (1977) at Tagalog-English Dictionary 
(1986) ni Leo James English, English-Pilipino Dictionary (1995) nina Vito 
C. Santos at Luningning E. Santos: at Diksyunaryo ng Wikang Filipino 
(1989) ng LWP. Sa ganitong pagkakataon, bagaman tinatanggap sa 
hinagap ang mga hiram na titik, gaya ng M), NN, Ng), at), ang mga ito ay 
hindi pa nailalahok sa mga diksiyonaryo na magbibigay ng suliranin sa 
pagsasalin sa Filipino ng konstitusyon. Mapapansin kung gayon na ang 
Filipino sa yugtong ito ay marapat pang pinuhin ng mga lingguwista, 
editor, at manunulat." 


Ayon sa Artikulo XIV, Seksiyon 8, ng Konstitusyong 1987, “This 
Constitution shall be promulgated in Filipino and English and shall be 
translated into major regional languages, Arabic, and Spanish.” 


Kung ang “Filipino” ay ipapalagay na kathang-legal [legal 
fiction] pa lamang, kung susundin ang pangangatwiran ni Bro. 
Andrew Gonzalez, ang paraan ng pagsasalin ng tekstong Ingles ng 
Konstitusyong 1987 tungo sa Filipino ay dapat handang tumanggap 
ng mga hiram na titik sa mga banyagang wika. At kung susundin ang 
lohika ni Pineda na ang ubod ng Filipino ay Pilipino, ang Filipino nito sa 
minimum na kahingian ay dapat sumunod sa panuntunan ng Pilipino 
at pagkaraan ay handang tumanggap ng pagbabago sa proseso ng 
ebolusyon ng Filipino, gaya ng titik W1 na hindi lamang ginagamit sa 
Espanol at Ingles, bagkus matutunghayan din sa mga katutubong wika 
sa hilaga at timog, partikular sa Kordilyera at Zamboanga Peninsula. 


Pangunahing Teksto at Salin 


Isang malaking usapin sa mga pagdinig at pagtatalo ng Komisyong 
Konstitusyonal ay nang pagtibayin ang borador ng Konstitusyong 
1987 sa wikang Ingles noong 13 Oktubre 1986, dalawang araw bago 
ang dedlayn ng Komisyon, sa kasamaang-palad ay hindi pa tapos ang 
bersiyong Filipino. Nagtanong si Ponciano L. Bennagen kay Presiding 

Officer Ricardo J. Romulo sa estado ng tekstong Filipino at kung anong 
paraan ito lalagdaan, yamang may pantay na importansiya ito sa 
tekstong Ingles. 


Tinugon ni Jose F.S. Bengzon si Bennagen na kung sakali't 
magkakaroon ng pagtutol sa salin sa Filipino na may kaugnayan sa 
paglabag sa mga konsepto ay mananaig ang tekstong Ingles. At ang 
mga pagtutol ay dapat maitala ng Komisyong Konstitusyonal. 


Iminungkahi ni Christian S5. Monsod na anumang tekstong Filipino 
na kanilang lagdaan ay ituring na borador lamang. Aniya: 


| would like to suggest that any translations that are made, even 
if we sign them, be constituted as draft, because | do not think 
that we should sign any translation that we have not really studied 
ourselves. The only text that has been approved by this body is 
the English text. | do not think we can delegate to anybody the 
finalization of any other version that we ourselves have not gone 
through individually.'? 


Ang pag-uusisa ni Bennagen kung ano ang magiging pangwakas 
na aksiyon upang maging opisyal na bersiyon ang tekstong Filipino ay 
makatwiran. Binanggit ni Bengzon na ang promulgasyon ng tekstong 
Filipino ay maaaring ganapin pagkaraan ng ratipikasyon, upang 
magkaroon ng sapat na panahon sa pagsasalin at marepaso iyon nang 
maigi ng mga kasapi ng Komisyong Konstitusyonal. Gayunman, may 
legal na balakid sa awtoridad ng Komisyong Konstitusyonal. Pagkaraan 
ng 15 Oktubre 1986 ay magiging functus officio---tapos na ang termino 
bukod sa nagwakas na ang gawain, at wala nang awtoridad pa na 
ipagpatuloy ang tungkulin---ng Komisyong Konstitusyonal. 


Iminungkahi ni Ople na isaalang-alang ang referendum sa panig 
ng mga komisyoner kung sang-ayon ba sila sa magiging bersiyon ng 
tekstong Filipino. Binanggit ni Ople ang pangangailangang itatag 
ang isang ad-hoc komite na lilikom ng mga panukala upang pagsapit 
ng petsa na itatakda ng Pangulo makalipas ang ratipikasyon ng 

Konstitusyong 1987 ay maipopromulga na ang pangwakas na tekstong 
Filipino.”3 


Nilinaw ni Monsod, batay sa tanong ni Bennagen, na ang 
pangwakas na gawaing may bisa [final operative act] ay nasa paglagda 
ng mga komisyoner. Iminungkahi niya na ituring na borador ang 
lalagdaan sa ika-15 ng Oktubre, at ang pinal na tekstong Filipino ay 
dapat personal na lagdaan ng mga komisyoner sa pamamagitan ng 
referendum bago magwakas ang kanilang termino. 


Sumabat si Bengzon kung kailangan pa ang mga mungkahi 
sapagkat, aniya, dapat beripikahin ni Pangulong Corazon C. Aquino 
kung naging matapat ba ang tekstong Filipino sa tekstong Ingles 
bago ito ipromulga. Hindi na kailangan umanong magtipon muli 
ang mga komisyoner at suriin at tiyakin ang tekstong Filipino. Kung 
bibigyan naman ng sipi ang bawat komisyoner, kailangan pa rin nitong 
beripikahin ang salin. At magagawa lamang ito kung dudulog sa isang 
ahensiya ng gobyerno (na sa panahong iyon ay SWP). Sinabi pa niyang 
siguro naman ay titiyakin ng Tanggapan ng Pangulo ang pagiging 
matapat ng tekstong Filipino sa tekstong Ingles. 


Lumitaw pagkaraan ang tanong kung aling teksto ang mananaig 
kapag nagkaroon ng pagtatalo sa nilalaman ng konstitusyon. Nilinaw 
ni Ople na ang mamamayaning teksto [controlling text] ay ang Ingles 
sapagkat iyon ang wika sa mga deliberasyon, at para sa layuning 
legal lamang. Narito ang paliwanag ni Ople bago pagkasunduan ang 
mamamayaning teksto sa konstitusyon:"” 


THE PRESIDING OFFICER (Mr. Ricardo J. Romulo). Commissioner 
[Blas F.] Ople is recognized. 


MR. OPLE: If | may be allowed a recollection of the 
debates at that time, the Committee on Human 
Resources, headed by Commissioner Villacorta, 
did decide not to take a position on a controlling 
text. | think the presumption they adhered to 

was that the English and Filipino texts would be 
equal in rank for purposes of serving as official 
text of the promulgated Constitution. However, 
there is nothing to prevent this Commission 
from acknowledging the fact, as it has been 
acknowledged now, that the original draft was 
written in English and the deliberations mainly 
were conducted in English and that, therefore, 
for legal purposes, the English text could be 
considered controlling, for example, in courts 
of law, but only for purely legal purposes. We 
want to hold on, | am sure, to the symbolic 
equality of both texts. 


MR. MONSOD: Mr. Presiding Officer. 


THE PRESIDING OFFICER (Mr. Romulo). Commissioner [Christian S.] 
Monsod is recognized. 


MR. MONSOD: |I would like to formally move that the controlling 
text will be English, in case there is a conflict. 


THE PRESIDING OFFICER (Mr. Romulo). For legal purposes. 
MR. MONSOD: For legal purposes. 
MR. [JOSE F. S.] BENGZON: | second the motion. 


Ang pagturing sa Ingles bilang “namamayaning teksto,” ani 
Adolfo S. Azcuna, ay hindi dahil superyor ang Ingles sa Filipino, bagkus 
ito'y nagkataon lamang. Ginamit sa pangkabuuang deliberasyon ang 
Ingles at sumusunod lamang sila sa tuntuning travaux preparatoire." 
Sa ilang pagkakataon na ginamit nang bahagya ang Filipino sa mga 
sesyon ay mananatili pa ring namamayaning teksto ang Ingles, bagaman 
hindi sinasabi nang tahasan ang Ingles.'” Pinagtibay pagkaraan ang 
isang resolusyon ng mga komisyoner na nagsasaad, “In case of conflict 

between the Filipino text and the English text, then the language 
predominantly used in our deliberations will prevail.” !? 


Sa ganitong anggulo dapat sipatin ang kaso ng salitang “Pilipinas” 
bilang salitang panumbas sa “Philippines.” Kung ang namamayaning 
teksto ng Konstitusyong 1987 ang susundin, sa kasong may kaugnayan 
sa aspekto o layuning legal, ang dapat gamitin ay “Philippines” 
na hango sa Ingles, at ang wika at mamamayan ay dapat tawaging 
“Filipino” alinsunod sa anyo ng pagkakasulat sa Ingles. Mapupuwing 
na hindi konsistent sa ortograpiya, dahil kung “Philippines” ang bansa, 
ang mamamayan at konseptong kaugnay nito ay dapat tawaging 
“Philippinean.” 


Gaya ng nabanggit ni Villacorta, ang paggamit ng “Filipino” 
ay konsistent sa orihinal na tawag sa bansa: Filipinas. Ngunit dahil 
sa hindi pa ganap na nalilinang ang modernong ortograpiya ng 
wikang Filipino nang isalin ang panukalang konstitusyon, nanaig 
sa salin ang terminong Pilipino na “Pilipinas.” Pinanaig din ang 
salitang “Pilipino” kapag tumutukoy sa pagkamamamayan, at ito ay 
matutunghayan, halimbawa na sa “Preamble” na ang “Filipino people” 
ay tinumbasan ng “Sambayanang Pilipino” sa tekstong Filipino, o 
kaya'y sa Seksiyon 19, Artikulo Il, na ang “Filipino” (mamamayan) ay 
tinumbasan ng “Pilipino.” Sa ganitong pangyayari, mahihinuha na ang 
pagkakasalin ng tekstong Ingles tungo sa Filipino ay nagmumula pa 
rin sa namamayani noong “Pilipino” ng SWP."? Para maging konsistent 
sa ortograpiya ay dapat tumukoy ang “Filipino” hindi lamang sa wika, 
bagkus sa pagkamamamayan at lahat ng konseptong may kaugnayan 
sa pagkabansa. 


Ang usapin ng “Pilipinas” bilang salin ng “Philippines” ay 
matutunghayan din sa deliberasyon ng Komisyong Konstitusyonal. 
Nabanggit ni Gregorio Tingson na nagulat siya nang minsang 
magpadala ng liham sa kaniyang esposa mulang Larnaka, Cyprus 
tungong Philippines. Wala umanong Philippines, sabi ng post master 
ng Larnaka, at hindi nito naisahinagap na katumbas lamang ito ng 
Filipinas. Binanggit din ni Tingson na binabaybay na “Pilipinas” ang 

pangalan ng bansa, ngunit isinusulat minsan na “Filipinas” kaya 
marami umanong turista at bisita ang nalilito. Itinanong din niya sa 
kapulungan kung ang Bureau of Posts ay awtorisadong baguhin ang 
opisyal na pangalang Philippines tungong Pilipinas. 


Sumagot si Villacorta na ang “Pilipinas” ay opisyal ding pangalan 
ng bansa. Ngunit hindi naisaalang-alang ni Villacorta ang istoriko at 
lingguwistikong pinagbatayan ng Pilipinas, at kung bakit hindi Filipinas. 
Ang wikang ginamit sa pagsasalin ng Konstitusyong 1973 ay Pilipino, 
na labis ang kiling sa Tagalog. Nang ipromulga ang Konstitusyong 
1973, malinaw na ang taguring Pilipinas ay batay sa konserbatibong 
Pilipino (na hindi pa tinatanggap ang mga hiram na titik na 1d, MA, NN, 
NAN, 1g), 1w), lx, at 1zl mula sa Espanol at Ingles). Kaya tumpak lamang na 
mabahala si Tingson nang wikain niyang “wala akong alam na opisyal 
na batas na pinagtibay ng Kongreso na opisyal na tawagin sa ibang 
pangalan ang bansa maliban sa Philippines." Mapapansin kung gayon 
na lumilingon si Tingson sa Konstitusyong 1935, at hindi lamang sa 
Konstitusyong 1973.” 


Sumabat pagkaraan si Jose Luis Gascon at sinabing, “The Pilipino 
translation of Philippines is Pilipinas (akin ang diin).” Walang paliwanag 
si Gascon sa kaniyang pahayag, at mahihinuhang sumusunod lamang 
siya sa linya ng kautusan na “Pilipino” ang dapat itawag sa pambansang 
wika, batay sa pahayag ni Kalihim Jose E. Romero noong 1959.2? 
Sinabi lamang ni Gascon na katumbas ng Philippines ang Pilipinas, 
subalit nabigong ipaunawa nang malalim at makatwiran kung bakit 
hindi dapat gamitin ang Filipinas. Hindi rin malay si Gascon sa dating 
ortograpiyang ibinatay sa Tagalog at pumatay sa titik |. Hirit pa ni 
Gascon: 


On the query of Commissioner Tingson whether there was any 
official act of changing the name Philippines to “Pilipinas” 
Commissioner (Adolfo S.) Azcuna told me that the 1973 Constitution 
had a Filipino translation of the Republic of the Philippines which 
was promulgated, and that is “Republika ng Pilipinas.” So it 

has been officially promulgated, therefore it does not need any 
congressional act.?' 


Mapapansin sa siniping transkripsiyon na ang gamit ng “Pilipino” 
at “Filipino” bilang mga wika ay nagbago kahit sa mga bigkas ni Gascon. 
Ang unang gamit niya na Pilipino ay mahihinuhang mula sa lumang 
ortograpiyang Tagalog at namayaning Pilipino alinsunod sa kautusan 
ni Kalihim Romero noon at siyang sinundan ng Konstitusyong 1973, 
samantalang ang ikalawang gamit ng Filipino bilang pang-uri ay para 
sa mithing abanseng wika ng bansa, at siyang iiral sa Konstitusyong 
1987. Ang “Filipino translation” na winika ni Gascon at patungkol sa 
“Pilipinas” ay mapasusubalian kung gayon. Ang binanggit ni Gascon na 
salin ay Pilipino at hindi Filipino, bukod sa walang opisyal na imprimatur 
mula sa SWP. Higit pa rito'y mapapawalang-bisa ng Konstitusyong 1987 
ang Konstitusyong 1973 sa oras na maratipikahan ng sambayanan. 


Ang SWP noong 1959-1973 ay nakakiling sa “Pilipino” 
samantalang pangarap pa lamang ang wikang “Filipino.” At kahit ang 
LWP noong 1991, bago pa ito maging KWF noong 1992, ay walang 
opisyal na tindig hinggil sa Filipinas, Pilipinas, at Philippines, ngunit 
gumagamit ng “Pilipinas” alinsunod sa ABAKADANG Tagalog, bukod sa 
napakakonserbatibo kung hindi man atrasado ang diksiyonaryo nito sa 
“wikang Filipino.” At bagaman ipinromulga ang Konstitusyong 1973, 
ang promulgasyon ng salin ay batay sa Pilipino ni Kalihim Romero. Hindi 
kataka-taka kung gayon na ang salin sa “Filipino” ng Konstitusyong 
1987 ay hindi Filipino sa pinakamataas nitong pamantayan, bagkus 
nanatiling Pilipino, lalo kung isasaalang-alang na malaki ang inilundag 
ng makabagong ortograpiyang Filipino, alinsunod sa itinatadhana ng 
batas. 


Kung ipinromulga man ang “Pilipinas” bilang katumbas ng 
“Philippines” sa Konstitusyong 1987, ang naturang salita ay hindi 
“Filipino” bagkus “Pilipino” na umiral noong Konstitusyong 1973, at 
siyang ikinalito ni Gascon na sumunod sa opinyon ni Azcuna. Nilagdaan 
ng mga komisyoner ang salin sa Filipino ng panukalang konstitusyon 

noong 15 Oktubre 1986, ngunit nabigo ang buong komisyon na 
repasuhin pa ang tekstong Filipino kompara sa ginawang pagrepaso 
sa tekstong Ingles. 


Walang nagkakaisang tindig ang mga komisyoner ng Komisyong 
Konstitusyonal ng 1986 hinggil sa Philippines, Pilipinas, at Filipinas. 
Kung ipagpapalagay na nauna ang bersiyong Ingles, at Ingles ang 
wika sa pangkalahatang diskusyon sa Komisyong Konstitusyonal, 
ang Philippines ang maituturing na tangi't pangunahing opisyal na 
pangalan ng bansa at hindi Pilipinas. 


Ang taguring Pilipinas ay malaki ang pagkakataong maituwid 
tungo sa Filipinas, lalo kung iisiping wala namang batas na tahasang 
nagsasabing isa lamang ang opisyal na pangalan ng bansa (na dating 
ginawa noong panahon ng Komonwelt). Namayani ang Philippines 
sapagkat ang mga batas at kautusang binalangkas ng Kongreso, 
bukod pa ang mga kapasiyahan ng Korte Suprema, na pawang umiiral 
sa buong kapuluan ay karaniwang nakasulat sa Ingles, at siyang 
nagbubukod sa pamahalaan sa dapat sanang pagsilbihan nitong 
pangkalahatang mamamayan. Nailulugar sa ganitong pangyayari 
ang katumbas na salin sa Filipino sa mababang antas, at pinanaig na 
batayan ang tekstong Ingles. Kung ipagpapalagay na may dalawang 
opisyal na wika ang bansa, Filipino at Ingles, ang Konstitusyong 1987 
ay dapat nasa parehong wika at ang pambansang wikang Filipino ang 
siyang dapat makapanaig imbes na bersiyong Ingles. Ngunit sa punto 
ng praktikalidad, ani Francisco Rodrigo, yamang ang mga talakayan 
ng komisyong konstitusyonal ng 1986 ay nasa Ingles, kung sakali't 
may lumitaw na tanong sa hinaharap, ang mga interpretasyon batay 
sa Ingles ang higit na matimbang kompara sa tekstong nasa Filipino 
pagsapit sa usaping legal. 


Ang tanong: Mayroon bang pagtatalo [conflict] ng teksto sa 
Ingles at Filipino, kung pagbabatayan ang tekstong Filipino, hinggil 
sa paggamit ng “Pilipinas” o “Filipinas,” at siyang umaabot sa mga 
layuning legal? Ang tanong na ito, bagaman, karapat-dapat sagutin 
ng Korte Suprema, ay maaaring sagutin na “Oo.” Kapag ang isang 

kinatawan ng Kongreso ay nagbanta na sasampahan ng kaso ang KWF, o 
ang mga opisyal nitong nagsusulong ng “Filipinas,” ang tanong hinggil 
sa katumpakan ng salin sa Filipino ay dapat pinag-uusapan at nilulutas. 
Kapag ang Tanggapan ng Pangulo ay tinatanggap ang “Republic of 
the Philippines” at “Republika ng Pilipinas” ngunit tinatanggihan ang 
"Republika ng Filipinas” dahil sa usapin ng protokol, ang paggamit ng 
pangalan ng bansa ay umaabot sa layuning legal sapagkat ang dapat 
balikan ay ang konstitusyon. 


Usapin ng Salin sa Filipino 


Ang tekstong Ingles ay inilimbag ng National Media Center, 
samantalang ang tekstong Filipino ay dinala sa pribadong limbagan.?? 
Itinalaga sina Villacorta at Rustico F. de los Reyes, Jr. na subaybayan ang 
paglilimbag sa Filipino, bukod sa sila rin ang may tungkuling tapusin 
ang pangwakas na borador ng tekstong Filipino. 


Nanaig ang mungkahi ni Bengzon na lalagdaan ng mga 
komisyoner ang tekstong Filipino, na sasailalim sa pagtutuwid 
kung kinakailangan, sa petsang hindi lalampas sa ratipikasyon ng 
Konstitusyon, at isasakatuparan ng Tanggapan ng Pangulo ang 
pagsasalin. Inihayag ni Bengzon sa isang resolusyon na nagrerekomenda 
kay Pangulong Aquino na isagawa ang ratipikasyon pagsapit ng 23 
Enero 1987, alinsunod sa Proklamasyon Blg. 9 na nagtatadhana ng 
ratipikasyon o kaya'y pagtanggi sa bagong konstitusyon. 


Nabuo at pinagtibay ang isang resolusyon na magkakaroon 
ng ad hoc komite pagkalipas ng 15 Oktubre 1986, at ang komiteng 
ito ay pamumunuan ni Tagapangulong Komisyoner Cecilia Muhoz- 
Palma upang tapusin nang ganap ang anumang nabinbing trabaho 
o likidasyon. Ang panukalang konstitusyon sa Ingles ay pinagtibay ng 
mga komisyoner noong 12 Oktubre 1986, at ang mga teksto sa kapuwa 
Ingles at Filipino ay nilagdaan ng mga komisyoner noong 15 Oktubre 
1986. Nang ihayag ng Pangulong Aquino, alinsunod sa Proklamasyon 
Blg. 58, ang opisyal na kambas ng boto at ratipikasyon ng Saligang Batas 
1987 noong 11 Pebrero 1986, ang nasabing batas ay nagkabisa agad. Sa 

ganitong pangyayari, masasabing ang tekstong Filipino ay simbolikong 
pinagtibay ng Komisyong Konstitusyonal, nang may reserbasyon ang 
mga komisyoner sa katumpakan o kaangkupan ng salin, sa kabila ng 
paniniwalang ang mga lagda ng mga komisyoner ang magpapatibay 
sa bisa ng panukalang batas na nilikha nila. 


Binanggit ang mga pangyayaring ito sapagkat napakahalaga ang 
promulgasyon ng panukalang Konstitusyong 1986, at ang ratipikasyon 
ng Konstitusyong 1987, sa wikang Filipino. Dapat ipromulga sa kapuwa 
Ingles at Filipino ang nasabing konstitusyon. Bagaman naganap ito, ang 
salin sa tekstong Filipino ay nabigong dumaan sa masinop na pagsusuri 
ng mga komisyoner (alinsunod sa mga payo ng mga batikang editor, 
manunulat, at lingguwista) na may tungkuling suyurin ang tekstong 
Filipino. Ipinaubaya na lamang ang pagsasalin sa isang ahensiya 
ng gobyerno, at ang ahensiyang ito, bagaman hindi binanggit sa 
mga pagdinig ng Komisyong Konstitusyonal, ay ang SWP na naging 
Linangan ng mga Wika sa Pilipinas (LWP) pagkaraan. Ang tinutukoy 
ni Bennagen na mga iskolar at kasamahang nagsalin ng panukalang 
konstitusyon ay ang pangkat mula sa SWP, na pinamumunuan nina 
Pineda at Pablo Glorioso. (Ang LWP, na naging KWF pagkaraan, ay 
hindi na muling nagkaroon ng pagsusuri sa katumpakan ng salin 
alinsunod sa makabagong ortogpiya.) Ayon sa mga kawani ng SWP na 
nagsalin ng manuskrito ay baha-bahagi ang ginawa nilang pagsasalin, 
at lumalabis pa sila sa oras ng takdang trabaho upang masunod lamang 
ang dedlayn na itinakda bago lagdaan ito ng mga komisyoner. Noong 
1991, apat na taon makaraang ratipikahan ang Konstitusyong 1987, 
ililimbag ng LWP ang nasabing konstitusyon, na sumusunod, ayon kay 
Pineda, sa “isinamodernong palatitikan at palabaybayan ng wikang 
pambansa.” Isang parikala ito, kung iisiping makiling sa Pilipino ang 
dating LWP, at wala ni isang lahok sa mga diksiyonaryo nito noong 
panahong iyon, ang mga lahok na salitang hiram sa banyagang wika 
na gumagamit ng 1A. 

Kaso ng Sagisag at Eskudo de Armas 


Ginamit ni Rep. Magtanggol T. Gunigundo | ng Velenzuela, 
Bulakan, ang Batas Republika Blg. 8491 na pinamagatang “An Act 
Prescribing the Code of the National Flag, Anthem, Motto, Coat-of- 
Arms, and Other Heraldic Items and Devices of the Philippines” upang 
paalalahanan ang KWF na mali ang isinusulong nitong panukala hinggil 
sa paggamit ng salitang “Filipinas.” Ito ay sa pangyayaring nakasaad sa 
Seksiyon 41, Kabanata IV, ng nasabing batas na dapat gamitin ang mga 
salitang “Republika ng Pilipinas” sa pambansang eskudo de armas. 
Nakasaad din sa Seksiyon 42, Kabanata V, na dapat nakapaloob sa 
Great Seal [Dakilang Selyo] ang mga salitang “Republika ng Pilipinas” 
na magagamit lamang ng Pangulo. 


Magkakaroon ng malaking usapin sa “Republika ng Pilipinas” na 
ginamit sa Batas Republika Blg. 8491 kung ang pinagbatayan nito ay 
ang Konstitusyong 1987, partikular ang tekstong Filipino na pinagtibay 
ng Komisyong Konstitusyonal at nilagdaan ni Pangulong Corazon C. 
Aquino noong 1986. Ito ay sapagkat sumunod lamang ang naturang 
batas sa salin sa Filipino ng nasabing konstitusyon. Ngunit dahil 
mapag-aalinlanganan ang tekstong Filipino ng Konstitusyong 1987, 
na hindi pa noon nakaiigpaw sa parametro ng Pilipino, at sapagkat 
hindi napagdebatihan ng mga komisyoner nang masusi ang pangalan 
ng bansa, ang Philippines ang mananatiling iisa't tanging pangalang 
opisyal hanggang ngayon sapagkat umaabot sa usaping legal ang 
paggamit ng “Philippines,” “Pilipinas,” at “Filipinas.” Dapat ulitin ang 
napagkasunduan ng mga komisyoner noong 1986: Kung sakali't may 
pagtatalo sa tekstong Ingles at Filipino, ang wikang ginamit nang 
malawakan sa mga diskusyon ng Komisyong Konstitusyonal ang dapat 
manaig--sa layuning legal lamang. Sa kasong ito, ang tekstong Ingles 
na siyang ginamit sa pangkalahatang deliberasyon ang maipapalagay 
na dapat manaig na wika kung isasalang sa pagtatalong legal. Ibig 
sabihin, dapat ay Philippines ang opisyal na tawag sa bansa, ngunit 
kailangang isabatas muli ang paggamit ng Filipinas, alinsunod sa 
makabagong ortograpiyang sumusunod sa modernong panahon. 

Ang paggamit ng Philippines ay tiyak na tatanggihan ng 
publiko kapag ang akda ay nasusillat sa Filipino o kaya'y sa wikang 
panrehiyon. Nakapaninibago sa paningin ng madla ang “Filipinas,” 
subalit konsistent sa modernong palatitikang sumusunod sa Filipino, 
kung ihahambing sa nakasanayang “Pilipinas.” Mananatili namang 
lumilihis sa makabagong ortograpiya ang “Pilipinas” na ang saligan ay 
“Pilipino” kung hindi man Tagalog. 


Kung ipagpapalagay na panuhay na batas [enabling law] ang 
Batas Republika Blg. 8491 sa itinatadhana ng Konstitusyong 1987, 
ang nasabing batas ay nangangailangan ng rebisyon sa hinaharap 
upang maituwid ang pangalan ng bansa, alinsunod sa wikang Filipino 
na may modernong ortograpiyang tumatanggap ng titik 'WA. Hindi 
makatutulong kung magsasampa ng kaso si Rep. Gunigundo sa Korte 
Suprema, upang usigin lamang ang mga tao o institusyong gumagamit 
ng salitang “Filipinas.” Malayang gumamit ang sinumang Filipino ng 
“Filipinas” para sa ikalalago ng wika at alinsunod sa ebolusyon ng 
wika, ngunit tungkulin din ng gaya ng mambabatas na lumikha ng 
batas na higit na magpapalinaw o magpapayaman sa estado ng wika, 
halimbawa sa paggamit ng “Filipinas” o “Pilipinas” o “Philippines.” 


Ang usapin ng Filipinas batay sa istoriko, hudisyal, at 
lingguwistikong pagdulog ang dapat harapin, hindi lamang ng mga 
mambabatas, bagkus ng taumbayan. Kung hihiramin ang winika ni 
Ople, ang taumbayan ay malaya at may karapatang paunlarin ang 
mga taglay nitong wika nang labas sa itinatadhana ng konstitusyon o 
alinmang batas, ngunit tungkulin ng batas na patuloy na paunlarin ang 
mga wika. Sa yugtong ito, magalang kong ipinapasa sa Kongreso ang 
pagpapatibay ng batas na lalagdaan ng Pangulo, hinggil sa tumpak at 
karapat-dapat na pangalan ng bansa. 


[“Filipino” sa Konstitusyong 1987 at ang Kaso ng “Filipinas” ni 
KWF Direktor Heneral Roberto T. Ahonuevo. Panayam na binasa sa 
Pambansang Forum na ginanap sa gusali ng National Commission 
for Culture and the Arts noong 4 Pebrero 2014, at siyang itinaguyod 
ng Komisyon sa Wikang Filipino. Ang panayam na ito ay pinaunlad 


90 | PanDiwa 


na bersiyon ng mga naunang sanaysay ng awtor hinggil sa kaso ng 
“Filipinas” at “Filipino.”] 


MGA TALA 


1. Basahin ang “Pahayag ng mga propesor at institusyon sa Unibersidad ng 
Pilipinas laban sa mungkahing palitan ng “Filipinas” ang Pilipinas bilang 
opisyal na pangalan ng bansa.” Walang tiyak na petsa, ngunit nailathala 
noong 15 Hulyo 2013 sa Angono Rizal News Online na pinamatnugutan 
ni Richard R. Gappi. 


2. Kabilang sa bumubuo ng #48-kasaping Komisyong Konstitusyonal na 
nagpatibay ng Konstitusyong 1987 ang sumusunod: Cecilia Munoz Palma 
(President), Ambrosio B. Padilla (Vice-President), Napoleon G. Rama 
(Floor Leader), Ahmad Domocao Alonto (Assistant Floor Leader), Jose 
D. Calderon (Assistant Floor Leader), Flerida Ruth P. Romero (Secretary- 
General), Yusuf R. Abubakar, Felicitas S. Aquino, Adolfo S. Azcuna, Teodoro 
C. Bacani, Jose F.S. Bengzon, Jr., Ponciano L. Bennagen, Joaquin G. Bernas, 
Florangel Rosario Braid, Crispino M. de Castro, Jose C. Colayco, Roberto 
R. Concepcion, Hilario G. Davide, Jr., Vicente B. Foz, Edmundo G. Garcia, 
Jose Luis Martin C. Gascon, Serafin V.C. Guingona, Alberto M.K. Jamir, 
Jose B. Laurel, Jr., Eulogio R. Lerum, Regalado E. Maambong, Christian S. 
Monsod, Teodulo C. Natividad, Ma. Teresa F. Nieva, Jose N. Nolledo, Blas F. 
Ople, Minda Luz M. Quesada, Florenz D. Regalado, Rustico F. de los Reyes, 
Jr., Cirilo A. Rigos, Francisco A. Rodrigo, Ricardo J. Romulo, Decoroso R. 
Rosales, Rene V. Sarmiento, Jose E. Suarez, Lorenzo M. Sumulong, Jaime 
S.L. Tadeo, Christine O. Tan, Gregorio J. Tingson, Efrain B. Trenas, Lugum 
L. Uka, Wilfrido V. Villacorta, at Bernardo M. Villegas. 


3. Basahin ang Journal of the Constitutional Commission, Tomo 2, mp. 1188- 
1189, na ang petsa ng deliberasyon ay 10 Setyembre 1986. Inihanda ng 
Journal Service na pinangangasiwaan ni Kalihim Heneral Flerida Ruth P. 
Romero. 


a. Maaaring ang tinutukoy dito ni Wilfrido V. Villacorta ay si E. Arsenio 
Manuel o F. Landa Jocano na pawang may antropologong pag-aaral sa 
paglago ng populasyon ng Filipinas, at konektado sa mga wika. Ngunit 
ang pinakamalapit na tao ay si Cecilio Lopez na dating direktor ng Surian 
ng Wikang Pambansa (SWP), at siyang sumulat ng “Origins of Philippine 
Languages.” Inugat ni Lopez ang pagkakahawig sa pagkakahawig sa 

ponolohiya ng 15 katutubong wika sa Filipinas. Ipinaliwanag din niyang 
ang mga wika sa Filipinas ang may pinakamasalimuot na morpolohiya 
sa Malayo-Polynesia. Magkakahawig din umano ang sintaktikang anyo 
ng mga wika sa Filipinas (halimbawa, simuno at panaguri, atribusyon, at 
ugnayan sa serye), bukod sa kalitatibong pagkakahawig ng mga ispeling, 
tunog, pahiwatig, at pakahulugan. Basahin ang Philippine Studies tomo 
15, bilang 1 (1967): 130-166, na inilathala ng Ateneo de Manila University. 


5s. Basahin ang Journal of the Constitutional Commission, Tomo 2, p. 1190, 
na ang petsa ng deliberasyon ay 10 Setyembre 1986. Inihanda ng Journal 
Service na pinangangasiwaan ni Kalihim Heneral Flerida Ruth P. Romero. 


s Ibid., p. 1191. 
7 Ibid., 1190. 


s. Ang panukala ni Joaquin G. Bernas ay “The national language of 
the Philippines is Filipino. It shall be allowed to evolve and be further 
developed and enriched on the basis of the existing Philippine and other 
languages.” Ibid., p. 1191. 


3 Ibid., 1191. 


1o Basahin ang “Proposals to the Con-Com: Provisions for the National 
Language” na sinulat nina Dr. Ernesto Constantino, Dr. Consuelo J. Paz, 
Prof. Rosario Torres-Yu, Prof. Jesus Fer. Ramos, at may petsang 11 Hunyo 
1986. Inilathala sa The Language Provision of the 1987 Constitution of 
the Republic of the Philippines, nina Andrew Gonzalez, FSC, at Wilfrido V. 
Villacorta. Manila: Linguistic Society of the Philippines, 2001, mp. 71-81. 


" Ang tanging maiibang diksiyonaryo ay ang UP Diksiyonaryong Filipino 
(2001) na inedit ni Virgilio S. Almario atbp., sapagkat nailahok sa aklat 
na ito ang mga salitang may titik 1d), MA, NN, 1a), W), Ny, at 12, bukod sa 
naglahok ng maraming katutubong salita mula sa iba't ibang rehiyon 
at lalawigan. Ginamit din sa naturang diksiyonaryo ang makabagong 
ortograpiya na binuo ng UP Sentro ng Wikang Filipino, sa pangunguna ni 
Dr. Galileo S. Zafra atbp. 


12 Basahin ang Journal of the Constitutional Commission, Proceedings and 
Debates, Tomo 5, p. 971, na ang petsa ng deliberasyon ay 13 Setyembre 
1986. Inihanda ng Journal Service na pinangangasiwaan ni Kalihim 
Heneral Flerida Ruth P. Romero. 


13 Ibid., p. 971. 

[bid., p. 973. 


Ang “travaux preparatoire,” ayon sa Lilian Goldman Law Library ng Yale 
University, ay opisyal na dokumentong nagtatala ng mga negosasyon, 
pagbuo ng borador, at talakayan habang nasa proseso ng paglikha ng 
tratado. Ang dokumentong ito ay maaaring sangguniin at isaalang-alang 
kapag ipinapakahulugan ang tratado. Tingnan ang http://library.law.yale. 
edu/collected-travaux-preparatoires na hinango noong 2 Pebrero 2014, 
alas 9:31 ng umaga sa Filipinas. 


[bid., p. 974. 


Ibid., p. 974. Pinagtibay ang resolusyon sa botong 24 ang pabor, 2 ang 
salungat, at 3 ang hindi bumoto. 


Ang orihinal na tekstong Ingles sa Seksiyon 19, Artikulo Il ay “The State 
shall develop a self-reliant and independent national economy effectively 
controlled by Filipinos” natinumbasan sa wikang Filipino na “Dapat bumuo 
ang Estado ng pambansang ekonomiyang nakatatayo sa sarili at malaya 
na epektibong kinokontrol ng mga Pilipino” (akin ang diin). Mapupuwing 
din ang salin sapagkat ang “bumuo” ay maaaring magpahiwatig na wala 
pang umiiral na pambansang ekonomiya, at siyang taliwas sa “develop” 
na maipapalagay na may umiiral nang pambansang ekonomiya ngunit 
kailangan na lamang pasiglahin o palawakin pa. 


Ayon sa Seksiyon 3, Artikulo XIV ng Konstitusyong 1935, “Section 3. 
The Congress shall take steps toward the development and adoption 
of a common national language based on one of the existing native 
languages. Until otherwise provided by law, English and Spanish shall 
continue as official languages.” Dahil sa tadhanang ito, ang pangalan ng 
bansa simula noong 1935 ay “Philippines” at kung tutumbasan man ng 
salin sa Espanol ay “Filipinas.” 


Ayon sa kautusan ni Kalihim Jose E. Romero, “Pursuant to the objective 
that inspired the President's proclamation, and in order to impress upon 
the National Language the indelible character of our nationhood, the 
term PILIPINO shall henceforth be used in referring to that language.” 
Pinamagatan itong “Using "Pilipino" in Referring to the National Language,” 
Circular No. 19, s. 1959 na ipinalabas ng Department of Education, Bureau 
of Public Schools noong 30 Setyembre 1959. Matutunghayan din ito sa 
Dokumentasyon ng mga Batas Pangwika, Komisyon sa Wikang Filipino 
at Iba pang Kaugnay na Batas (1935-2000), na pinamatnugutan ni Nita P. 
Buenaobra. Maynila: Komisyon sa Wikang Filipino, 2001, p. 95. 

an Mula sa “Records of Plenary Sessions of the Constitutional Commission” 
noong 1 Setyembre 1986, na hango sa The Language Provision of the 1987 
Constitution of the Republic of the Philippines nina Andrew Gonzalez, 
FSC, at Wilfrido V. Villacorta. Manila: Linguistic Society of the Philippines, 
2011, p. 182. Ang tekstong ito ay matutunghan din sa Record of the 
Constitutional Commission, Proceedings and Debates, tomo 5. 


2 Ibid., p. 971. Ayon ito kay Jose F.C. Bengzon, at kung babalikan ang limbag 
na Ang Konstitusyon ng Republika ng Pilipinas (1986) na pinagtibay ng 
Komisyong Konstitusyonal ng 1986 ay pinagtibay ang manuskrito sa 
National Government Center, Lungsod Quezon. Inilathala at ipinakalat 
ang nasabing babasahin ng Hear Enterprise na may adres na 27 Road 2, 
Project 6, Quezon City. 


23. Basahin ang paunang salita ni Ponciano B.P. Pineda sa Ang Konstitusyon 
ng Republika ng Pilipinas (1991) na inilimbag ng Linangan ng mga Wika 
sa Pilipinas, at may petsang 2 Pebrero 1991. 


42 | PanDiwa 


KUNTAW: SAYAW NG UNGNAYAN AT ALAY NG 
KAMUSLIMAN SA KAPAYAPAAN NG MINDANAW 


Abraham P. Sakili 


Panimula 


SA KAPULUAN NG Sulu at Tawi-tawi, sa Katimugang bahagi ng Filipinas, 
patuloy na namumuhay ang mga Tausug at Sama sa tradisyon at kultura 
nila na bihirang mabahiran ng Kanluraning kaugalian o sistema ng 
pamumuhay. Napanatiling malaya ang kanilang kultura na nag-uugnay 
sa kanila sa kapuwa Muslim o Bangsamoro sa Mindanaw gaya ng 
Magindanaw ng Cotabato, Maranaw ng Lanao, Yakan ng Basilan, at 
walong iba pang maliliit na grupo ng Kamusliman sa Mindanaw, Sulu, 
at Palawan, gayundin ng mga taga-Timog Silangan at Gitnang Asia 
at sa iba pang panig ng mundo kung saan malakas ang impluwensiya 
ng Islam. Sa Timog Silangang Asia, napakalakas pa ng ugnayan nila sa 
mga taga-Indonesia at Malaysia dahil sa pagkakapareho ng kanilang 
addat o katutubong kultura, na bumabagay sa Islam, at na kanilang 
pinaghugutan ng lakas, lalo na sa panahon ng mapanganib na yugto ng 
kanilang kasaysayan. Napatunayan ang lakas nito sa gitna ng pananalasa 
ng kolonyalismong Espahol na sumakop sa malaking bahagi ng Filipinas. 
Ang pagbubuklod ng kulturang Islam at addat na ang halaga sa 
kalayaan ng mga Kamuslimang ito ay mga pangunahin ding dahilan 
ng pagtamasa nila ng mataas na antas ng pamumuhay sa mahabang 
panahon ng kanilang kasaysayan, hanggang sa huling bahagi ng ika-19 
na daantaon kung kailan nahirapan silang panatilihin ang ambag nilang 
kaunlaran sa harap ng patuloy na pakikipaglaban sa mananakop na mga 
dayuhan. Sa bandang huli, at sa pamamagitan ng napagkasunduan ng 
mga mananakop na Espanol at Americano sa Treaty of Paris noong 10 
Disyembre 1898, ang kinahinatnan at hinaharap ng Kamusliman ay hindi 
na umaayon sa sistema ng kanilang kaunlaran. 

Mahalaga na mabigyang-diin, na sa nabanggit na Kasunduan sa 
Paris, nangyari ang hindi kanais-nais. Sa aklat ni Onofre D. Corpuz kung 
saan kinomentaryuhan niya ang naganap na bentahan ng teritoryo, 
sinulat niya na, “Spain sold something it did not posses” (Ibenenta ng 
Espana ang hindi nito pag-aari), (Root of Filipino Nations, 1989). Ang 
tinutukoy ni Dr. Corpuz ay ang walang batayan at hindi makatarungang 
pagsali sa mga lugar ng Kamusliman sa Mindanaw at Sulu sa bentahan 
sa Paris na ginawa ng mga mananakop na dayuhan. Sa kasaysayan, 
hindi talaga kailanman naging pagmamay-ari ng mga Espanol ang 
alinmang lugar ng Kamusliman sa Sulu, Mindanaw, o Palawan, dahil 
nananatili itong malaya at tuloy-tuloy na lumalaban sa panghihimasok 
nitong mga dayuhan. 


Ang mga sumunod na pangyayari sa kasaysayan ng Filipinas, 
simula nang ibenta ng mga Espahol ang nasakop nilang mga lugar 
sa bansa sa mga Americano sa halagang 520 milyon sa nabanggit na 
Kasunduan, hindi nakatulong sa muling pag-unlad ng Kamusliman, 
kung kaya pagdaan ng ilang dekada, ang masamang epekto nito 
ay masusukat sa biglang pagbabago sa kabuhayan ng Kamusliman 
na nalugmok noon mula sa matinding kahirapan. Sa sukatan ng 
kasalukuyang antas ng kahirapan ng mga lalawigan sa Filipinas, ang 
mga lugar ng Kamusliman sa Autonomous Region of Muslim Mindanao 
o ARMM ay kabilang sa tinaguriang “Pinakamahirap na probinsiya sa 
Filipinas.” Sa talaang ito, nangunguna na pinakamahirap ang Sulu, 
pangatlo ang Tawi-tawi, panlima ang Magindanaw, at pampito ang 
Lanao del Sur--lahat ng ito ay mga lalawigan ng Kamusliman. 


Sa kabila ng kahirapang naranasan ng Kamusliman, napanatili 
nilang pangalagaan at gawing mas makahulugan ang mga tradisyon 
at kaugaliang hinubog ng katutubo nilang addat at Islam. Patuloy 
din nilang ipinagmamalaki ang yaman ng kanilang kultura at mga 
naiambag sa kasaysayan sa gitna ng kinakaharap nilang suliraning 
pampolitika. Ngayon, handa nila itong ihandog bilang tugon sa 
pambansang panawagan na humubog ng tinatawag na “peoples 
nationalism” (pangkalahatang pagkamakabansa o pagkamakabayan), 
para sa lahat ng mamamayan, na ayon sa batas na nagmungkahi 

nito (ang Republic Act 10086 na naisabatas noong 2010) ay batay sa 
pagkilala sa karapatan ng magkakaibang kultura sa buong bansa. 


Bilang tugon sa adhikang “peoples nationalism,” marami pang 
maiaambag ang Kamusliman at kusa nila itong iaalay sa isang bansa na 
may katarungang panlipunan at handang magbigay-galang sa kanila 
bilang mamamayan. Sa panulat ng historyador na si Peter Gowing, 
inilahad niya sa wikang Ingles ang mga naiambag at maiaalay pa sa 
bayan ng Kamusliman sa sumusunod na mga salita: 


“The Moros (Philippine Muslims) have not come empty-handed 
into the Philippine nation, they have contributed rich and bright colors 
to its tapestry of cultures: they add excitement and glory and heroism to 
its history of its struggle against foreign domination: and they enhanced 
the intelligence, energy and vigor of the nation's dynamic population. 
The Moros have the capacity to offer two more gifts to the Philippine 
nation--their love and loyalty . . . These particular gifts, love, and 
loyalty, cannot be forced from the Moros. They are gifts of the heart. 
Soldiers cannot seize them, robbers cannot steal them, and no amount 
of money can buy them. But a worthy nation, sincerely eager to treat 
all of its citizens with justice and respect will receive these gifts freely 
and in abundance.” (Hindi dumating ang mga Moro sa bansang Filipinas 
nang walang-wala, nakapag-ambag sila nang mayaman at matitingkad 
na kulay sa samo't saring habi ng kaniyang kultura, nagdagdag sila ng 
karangalan at kabayanihan sa kaniyang kasaysayan ng pakikib aka laban 
sa panghihimasok ng mga dayuhan, at napalago nila ang katalinuhan, 
lakas at kakayahan ng masisigasig niyang mamamayan. May kakayahan 
maghandog ang mga Moro ng dalawa pang alay sa bansang Filipino-- 
ang kanilang pagmamahal at katapatan (sa bayan). Itong mga alay ng 
katapatan ay hindi makukuha mula sa mga Moro nang puwersahan. Ang 
mga alay na ito'y nagmumula sa puso. Di ito mabibihag ng kasundaluhan, 
o mananakaw ng mga kawatan, at di rin ito kayang bilhin nang kahit 
magkano man. Ngunit, ang isang kapita-pitagang bansa na handa nang 
buong-puso na ituring ang lahat ng kaniyang mamamayan nang may 
katarungan at paggalang ay makatatanggap ng mga alay na ito nang 
walang kabayaran at lubusan”) [Gowing 1978: 251]. 

Isa sa mga yamang kultura na ibinabahagi ng Kamusliman ay 
ang sining o sayaw na pinapaksa sa artikulong ito: ang kuntaw. 


Pangkalahatang Paglalarawan ng Kuntaw 


Ang kuntaw ay isang makahulugang sayaw ng mga Tausug at 
Sama na ang pangunahing layunin ay ipailalim sa disiplina ang pagkatao 
at ipagtanggol ito mula sa kapahamakan. Sa kabuuan, sumasagisag 
ang kuntaw sa adhikang pangkapayapaan, maunlad na kultura, at 
kahandaan ng isang mamamayan na ipagtanggol ang sarili mula sa 
mapang-aping puwersa sa kapaligiran. Bilang paraan ng pagtatangol 
sa sarili, hindi gumagamit ng anumang sandata ang kuntawan (ang 
tawag sa tao na magaling sa kuntaw), kundi sa pamamagitan ng 
kamay at mga paa lamang. Ang kuntaw ay kinagigiliwang pag-aralan 
at gawin ng mga kalalakihan na naglalaan ng sapat na panahon at 
pasensiya para matutuhan ang mga paraan ng tamang paggalaw 
gaya ng pagdepensa sa sarili sa sugod ng kalaban. May hawig ang 
kuntaw sa galaw ng dalawang mas kilalang sining o sayaw: ang silat 
ng mga taga-Indonesia at Malaysia at kung-fu ng mga taga-Tsina. 
Maaaring naimpluwensiyahan ang kuntaw ng dalawang sayaw na 
ito. Gayunpaman, nagkaroon din ang kuntaw ng kakaiba niyang 
kaanyuhan dahil na rin sa pagdaan ng panahon at sa impluwensiya 
ng maraming bagay, kabilang na ang katutubong kultura ng lugar at 
impluwensiya ng kapaligiran. 


Pilosopiya at Espiritwalidad ng Kuntaw 


Hindi pa eksaktong matukoy ang pinagmulan ng salitang 
kuntaw. May nagsasabi na galing daw ito sa salitang Tsino na kaugnay 
sa Pilosopiyang tao ni Lao Tzu. Ayon sa ibang interpretasyon, ang 
huling kataga na taw o tao ay pinaikling bersiyon ng salitang Arabo 
na tawhid, na siyang tawag sa pinakapundamental na doktrina ng 
Islam hinggil sa kaisahan ng Diyos o Buong Maykapal. Ang doktrina 
ng tawhid ay kumikilala rin sa kaisahan o ugnayan ng lahat ng mga 
nilalang o bagay--malaki man o maliit, malayo man o malapit, 
nakikita man o hindi, espiritwal man o materyal na bagay, at iba pa. 

Sa paniniwalang Islam, naging posible limang ang ugnayan ng mga 
nabanggit na pares ng magkaibang kalagayan o katangian dahil na 
rin sa walang-hanggang kapangyarihan ng iisang Diyos na lumikha ng 
buong sangkalibutan. 


Sa ilang pagkakahawig ng Pilosopiyang tao ni Lao Tzu at 
doktrinang tawhid ng Islam, parehong kumikilala at nagpapaliwanag 
ang mga ito ng kaayusan batay sa kaisahan o ugnayan ng lahat-lahat 
ng bagay o nilalang. Ang pagpapahalaga ng ugnayan ng samot-saring 
bagay o realidad ay matibay na pundasyon ng disiplina o tradisyon ng 
kuntaw. 


Mahalagang pundasyon rin sa praktis at paniniwala sa kuntaw 
ang pagkilala sa bahaging espiritwal o malalim na kaisipan na 
pinaniniwalaang siyang tunay na pinagmumulan ng pisikal na lakas. 
Kung kaya sa pag-aaral at tradisyon ng kuntaw, ang aspektong 
espiritwal ay ang higit na pinaglalaanan ng panahon upang hubugin at 
ipandisiplina sa mga mag-aaral at nakapag-aral na nito. Masasaksihan 
ang pag-iral ng disiplina sa espiritwalidad ng kuntaw, halimbawa, 
sa magaan na kilos at tila umaagos na galaw ng katawan, sa maikli 
at parang mahinang suntok ng kamay o sipa ng paa, at sa hinahon 
ng mata at ng kabuuang pagkatao ng isang kuntawan, at ilan pa. 
Naipapahiwatig din ito sa timpla ng malumanay na kilos na sinisingitan 
ng biglang galaw o kaya ay hinahaluan ng panandaliang hampas ng 
kamay sa ilang bahagi ng katawan. Sa galaw ng katawan nailalarawan 
ang magkahalong katangian ng bilis at bagal, tigas at lambot ng 
katawan, at timpla ng kahinahunan na manaka-nakang tila ginigising 
ng biglang ingay na likha ng dampi o hampas ng kamay sa paa, siko, at 
iba pang bahagi ng katawan. 


Hingil sa disiplinang itinuturo ng kuntaw, nailalarawan ito sa 
tipikal na ugali ng isang kuntawan, na kailangang mahinahon sa lahat 
ng panahon, may mahabang pasensiya sa harap ng suliranin at mga 
pagsubok sa buhay: magalang sa lahat ng tao at mapitagan lalo na 
sa nakatatanda, walang bahid ng kayabangan, payak ang estilo ng 
pamumuhay, at nagsisilbing huwaran ng mabubuting asal. 

May aspekto ang tradisyon ng kuntaw na may kaugnayan 
din sa espiritwalidad na tila baga larawan ng di kagandahan. Ito 
ang paniniwala sa tinatawag na tilik ng iilan. Ayon sa paniniwalang 
ito, ang tilik ay nagbibigay sa kuntawan ng dagdag na kakayahan 
at kapangyarihan para talunin o pansamantalang paralisahin ang 
katawan ng katunggali sa isang pagtatanghal gaya ng paligsahang 
pampalakasan o sa tunay na sagupaan sa buhay. Sa mga naniniwala 
sa bisa ng tilik, ang mga natatamaan daw nito ay maaaring bigla na 
lamang manakit o mangisay ang katawan, o kaya ay dumanas ng 
pagkatakot nang walang malinaw na dahilan. Sa isang Muslim na may 
pananampalataya sa Diyos, ang ganitong paniniwala ay di totoo at 
tinatawanan lamang. 


Tradisyon at Bahagi ng Kuntaw: ang Langka at Bunuan 


Bilang sayaw o midyum ng pagtatanghal, ang kuntaw ay 
nahahati sa dalawang mahalagang bahagi: ang langka at ang bunuan. 


Ang langka ay ang sayaw o ang masining na bahagi ng kuntaw 
na itinatanghal bilang pang-aliw sa masayang pagdiriwang gaya ng 
pagtiyaun (kasalan), paggunting (binyagan), pagtimbang (pagsusukat 
ng bigat ng bagong-silang na sanggol), o pagmaulud (pagdiriwang 
ng kapanganakan ni Propeta Muhammad, sa kaniya nawa ang 
kapayapaan). Ginagawa din ito ng isang kuntawan bilang bahagi ng 
pang-araw-araw niyang pagsasanay para manatiling malakas ang 
katawan at magaan ang pakiramdam. Sa pamamagitan ng langka, 
naipamamalas ng isang kuntawan ang masining na bahagi ng galaw ng 
kuntaw na sa pangmadlang pagtatanghal ay sinasabayan ng angkop 
na tugtog ng agong, kulintang, at gandang, mga instrumentong 
pangmusika sa Sulu, na ginagamit ding gabay sa pagsasayaw ng silat, 
pamansak, at pangalay--tatlo sa mga tradisyonal na sayaw ng mga 
Tausug at Sama ng katimugan. 


Kapares ng langka ang bunuan. Ito ay ang palaban na bahagi ng 
kuntaw. Ang galaw sa bahaging ito ay hindi na gaanong malumanay 


at pasayaw, maliban sa ilang transisyon na galaw. Kadalasan, ang 

kilos o pamamaraan ng bunuan ay hindi pasugodd kundi naghihintay 
na unang sumugod ang kalaban. Ang bunuan ay nagpapamalas ng 
mga pamamaraan kung paano umiwas sa suntok, sipa, pamalo, 
panaksak, at iba pang sandatang pangkamay. Gumaganti din ito ng 
tantiyadong sapak, suntok, at sipa nang paminsan-minsan, bagaman 
ang pangkalahatang layunin ng pagganti ay hindi para pumatay 
kundi pahinain lang ang loob ng kalaban para hindi na ito gaanong 
makapanakit o makapinsala sa sinuman. 


Iba-iba ang teknik o pamamaraan ng bunuan na hango sa ibang 
tradisyon ng pakikipagsagupaan, bagaman mayroon din itong sariling 
paraan sa pakikipaglaban. Sa kasalukuyan, mabilis na naiuugnay sa 
bunuan ng kuntaw ang mga pamamaraan ng iba pang galaw gaya ng 
karate, kung fu, silat, at baruwang. 


Baruwang at Kuntaw 


May ilang uri ng kuntaw sa Sulu. Isa na rito ang baruwang. Ang 
pagkakaiba ng galaw ng ilang uri ng kuntaw sa bawat isa ay dahil sa 
personal na estilo ng guro na pinagmulan. Ang guro o tagaturo ng 
kuntaw ay karaniwang isang Malay o Indones. Mayroon ding Tausug o 
Sama na galing sa Sibutu at Sitangkai. Iba-ibang guro ng kuntaw, iba- 
iba rin ang itinuturong detalye ng paggalaw, pagsulong o pagdepensa 
ng katawan. Sa baruwang na uri ng kuntaw, ang kaibahan ng galaw ay 
ang paghango nito sa ilang kilos ng oranggutan, isang mala-gorilyang 
uri ng hayop sa kagubatan ng Sabah at Kalimantan. 


Sa kabuuan, hindi gaanong nalalayo ang galaw ng baruwang 
sa karaniwang kuntaw maliban sa ilang maliliit na detalye ng galaw, 
gaya ng nabanggit na impluwensiya na kilos ng oranggutan. Gaya 
ng karaniwang kuntaw, malumanay at mababa rin ang galaw ng 
baruwang, manaka-nakang hinahampas din ang kamay sa paa at 
ilang bukas na bahagi ng katawan para makalikha ng biglaan at 
panandaliang ingay: gumagalaw din ang kuntawan ng baruwang nang 
pagapang na tinatawag na burung talo sa kabuuang galaw ng kuntaw. 
Ang kakaibang posisyon at galaw ng baruwang ay ang pagsalungat ng 

posisyon ng kamay at paa habang gumagalaw, halimbawa: kung nasa 
kanang kamay, ang kaliwang paa ay dapat na nasa bandang likuran. 
Hindi ito gaya ng karaniwang kuntaw na magkasabay ang posisyon ng 
kanang kamay at paa kung nasa bandang unahan o likuran man ang 
mga ito, ganoon din ang kaliwang kamay na sumasabay sa posisyon ng 
kaliwang paa. Sa bunuan ng baruwang, mas napapansin ang parang 
kakaibang kilos na pasulong at paurong nito. Sa kabuuan ng baruwang, 
mas nangingibabaw ang pagkakahawig ng galaw nito sa karaniwang 
kuntaw. 


Mga Elemento ng Baruwang na Uri ng Kuntaw 


Ang sumusunod ay mga elemento ng magkahalong galaw 
ng baruwang at kuntaw at mga paglalarawan nito, kasama na ang 
paturong pamamaraan ng paglalarawan. Nasa salitang Malay ang mga 
elementong ito, palatandaan ng lugar na unang pinagmulan ng sayaw 
na ito: 


1. Tabi--Ito ang panimulang galaw na nagpapahiwatig ng 
paggalang sa mga nanonood, kasama na ang katunggali, 
ganoon din ang mga pinaniniwalaang mga espiritu na 
nagmamasid lamang sa kapaligiran. Ang galaw ng tabi ay 
magsisimula sa pagdaop ng dalawang kamay sa bandang 
dibdib na mistulang nagdarasal: dahan-dahang ibubuka 
ang mga ito habang nananatiling magkadikit ang mga 
dulong daliri: dalhin sa parehong posisyon sa unahan, 
ikuyom ang palad, habang ang dalawang magkadikit 
na hinlalaki ay nakaposisyong pataas, dahan-dahang 
buksan ang kamay at ihiwalay nang patagilid papunta sa 
direksiyong kaliwa ang kaliwang kamay at sa kanang gilid 
naman ang direksiyon ng kanan, kung saan, pagdating 
sa pinakagilid ay pabiglang baguhin at iposisyong pataas 
ang magkabilang kamay, na ang likod na parte ng mga 
ito ay ang pinagmamasdan habang malumanay na 
pinababalik ng mga kamay sa bandang gitnang unahan, 
kung saan pagsasalubungin ang mga dulong bahagi 

ng magkabilang hintuturo at hinlalaki para lumikha ng 
puwang na sumasagisag sa iisang pinagmulan ng lahat 
ng uri ng nilalang o bagay. Pagkatapos, pabaliktad na 
pagdikitin ang likod ng dalawang kamay, at dahan-dahan 
itong ibaba at ihiwalay papunta sa magkabilang paa at 
pahinga sa gilid na banda nito na siyang pinagmulan. 
Ginagamit din ang tabi bilang hudyat ng pagwawakas 
ng baruwang o kuntaw. 

Pantak--lIto ang paglikha ng biglaan at pataligsik na 
ingay sa pamamagitan ng pagsuntok o paghampas ng 
kanang kamao sa bukas na palad ng kaliwang kamay 
(Bago gawin itong pantak, ihakbang muna ang kaliwang 
paa sa bandang kaliwang unahan at saka simulan ang 
pantak na hampas ng kamay) susundan ito ng paghampas 
ng kaliwang palad sa nakatikom na likod ng kanang 
kamay na mabilis na itakip pababa sa kaliwang paa na 
siya ring lilikha ng pataligsik na ingay. Mula sa kaliwang 
paa, iangat ang likod ng kaliwang kamay paakyat sa 
ilalim ng kanang kamay na hanggang sa puntong ito 
ay nakaangat sa harapang bahagi ng katawan. Mula 
rito dahan-dahang hilahin paatras ang nakatihayang 
kanang kamay para makakuha ng tamang pagkakataon 
na maisuntok paunahan, habang ang kaliwang kamay 
ay patihaya ding iatras nang kaunti sa direksiyong gilid 
ng likuran, para makakuha din ng tamang pagkakataon 
na maisuntok ito paunahan. Pagkatapos maisuntok ang 
dalawang kamay, ibalik muli ang mga ito sa panimulang 
posisyon sa may ibabang tagiliran. 

Jalan--Ito ang paggaya sa kakaibang lakad ng baruwang 
na gagawin pagkatapos ng pantak. Mababa ang 
posisyon ng katawan habang ang nasa unahang paa 
ay sinasabayan ng kasalungat na kamay sa parehong 
posisyon na nasa unahan. Halimbawa, kung ang nasa 
unahang paa ay kaliwa, ang kanang kamay ang kasabay 
nito na nasa unahan din. Habang gumagalaw papuntang 
unahan ang pagpapalit-palit ng galaw ng mga paa at 

kamay, at ginagawang may kasamang “accent” o pitik 
para mapanatili ang ganda ng kilos o galaw. Sa bandang 
dulong unahan, gagawa ng isang pantak, tatalikod at 
tuloy ang lakad na jalan pabalik sa lugar na pinagmulan. 
May pagbabago nang kaunti sa lakad ng jalan na 
tinatawag na jalan krus. Ito ang pa-ekis na lakad, imbes 
na paderetso na ginagawa sa karaniwang jalan. 
Pusing--Ito ay nangangahulugang “paikot-pabalik,” 
puwedeng simple lang ang pag-ikot kung saan paikutin 
lang ang magkahiwalay na dalawang paa sa kinalalagyan 
nito (ang kaliwa ay sa bandang gilid na unahan at ang 
kanan naman ay nasa likuran nang hindi ito inaangat o 
inililipat ng kinalalagyan. Puwede ring haluan ng pantak 
ang pusing sa bawat pakanang ikot ng katawan na 
maaaring kumumpleto sa 360 digri na paikot na galaw. 
Gipok--Ito ang paraan ng pag-upo ng baruwang, na kung 
saan, pagkatapos ng tabi o pantak na panimulang galaw, 
juupo ang katawan sa bandang ibabaw ng kaliwang 
paa na bahagyang nakatiklop habang nadadaganan ng 
kanang paa na nakatiklop din nang kalahati. Sa posisyong 
ito, ang tuhod ng kanang paa ay patindig na nakaayos sa 
harap ng nakaupong katawan. Habang nakagipok ang 
mga paa, ang mga kamay ay malayang nakagagalaw 
para gawin ang pantak bilang palamuti ng galaw. Mula 
sa posisyon ng unang gipok, dahan-dahang iangat ang 
mga paa at lumundag papuntang unahan, pagkatapos, 
umikot paharap habang nakagipok sa direksiyon kung 
saan nanggaling at umupo din nang nakagipok gamit 
ang magkapalit na mga paa, na sa pagkakataong ito, 
ang kanang paa na ang nadadaganan ng kaliwang paa, 
at ang kaliwang tuhod ay ang pataas na nakaposisyon 
sa harap ng nakaupong katawan. Mula dito, bumalik sa 
pinagmulang posisyon ng gipok kung saan puwedeng 
gumawa ng pantak. Mula sa posisyong gipok, dahan- 
dahang itindig ang mga paa at katawan at isipa ang 
angkop na paa sa unahan, susundan ito ng pusing at 


puwede ring haluan ng jalan hanggang makabalik sa 
lugar na pinagmulan. 

6. Bitad--Ito ang pagsikad muna ng kaliwang paa habang 
ibinababa nang bahagyang paatras ang buong katawan 
sa posisyong halos nauupuan ang kanang paa na 
nakaangat ang sakong nito mula sa sahig o lugar na 
pinagtatanghalan. Sa posisyong ito, ang kanang kamay na 
maaaring nakatiklop o nakabukas ay nakaangat na nang 
mataas at nauuna sa kaliwang kamay na nakaangat din. 
Mula sa posisyong ito, ililipat ang kabuuan ng katawan 
papuntang unahan nang hindi inaangat ang paa habang 
bahagyang papaikot ang katawan para makaharap sa 
kabilang direksiyon. Sa pagkakataong ito, ang kanang 
paa na ang paunahang binibitad, habang ang sakong ng 
kaliwang paa ay siya nang halos nauupuan. Bumalik muli 
sa panimulang bitad at dahan-dahang hilahin palapit sa 
katawan ang kaliwang paa, itindig ang katawan at isipa 
paunahan ang hinilang kaliwang paa, na susundan ng 
pantak, pusing, at jalan. Sa pagwawakas ng baruwang 
o ng anumang parte ng galaw, ang hudyat nito ay ang 
paggawa ng tabi na siyang palatandaan ng pagwawakas 
ng sayaw o pamamaalam. 


Ang mga nailarawang elemento ng kuntaw na baruwang 
ay maaaring pagsama-samahin at iayos ayon sa kagustuhan ng 
nagtatanghal o ayon sa pinaplanong layunin o hinihingi ng panahon o 
lugar ng pagtatanghal. 


Hinggil sa mga tradisyonal na kasuutang ginagamit sa 
pagtatanghal ng baruwang o kuntaw, may mga pormal na estilo ng 
damit na ginagamit sa pangmadlang pagtatanghal, bagaman puwede 
ring gamitin ang damit na pang-araw-araw. Pandagdag na kulay sa 
pagtatanghal ang paggamit ng tradisyonal na mga kasuutan gaya ng 
pang-ibabang sawwal o sawwal kuput at pang-itaas na badju lapi na 
binabagayan ng madisenyong pis siyabit na nakatali sa uluhan at noo ng 
mananayaw. Itong mga tradisyonal na kasuutan na sinasabayan pa ng 

akmang tunog mula sa kulintang, agong, at gandang, ay nagdaragdag 
ng ganda sa tila umaagos na galaw ng kuntaw o baruwang. Ang 
pagsasama-sama ng lahat ng mga ito ay paglalarawan ng isang kabuuan 
at ugnayan na nagpapayaman sa kultura at tradisyon ng Kamusliman. 


Sa kabuuan ng pangmadlang pagtatanghal ng kuntaw, 
naipamamalas nito ang mga katangian ng katutubong tradisyon, 
sining, at kultura gaya ng sumusunod: taglay ng tradisyong ito ang 
positibong mensahe ng ugnayan: nagpapahalaga ito sa proseso at 
hindi ng produkto lamang, namumukod-tangi ang anyo nito at galaw, 
deretsong ginagamit nito ang katawan na di na kailangang lapatan 
ng mga sopistikadong kagamitang teknikal o mekanikal upang 
ito'y maitanghal, ang alinmang lugar, entablado man o bakuran ay 
maaari nitong pagtanghalan, di nito istriktong pinaghihiwalay ang 
mga manonood sa nagtatanghal: at higit sa lahat, nagpapahalaga 
at tumutulong ito sa paghubog ng mabubuting asal at nagpapaala- 
ala sa kabuluhan ng ugnayan ng lahat ng sangkatauhan, ng lahat ng 
nilalang, sa inang kalikasan at sa buong Maykapal na lumikha ng lahat 
ng sanlibutan. 


Mga Implikasyon ng Kuntaw sa Pagtugon sa Problema sa Mindanaw 


Bilang katutubong tradisyon at sayaw, ang kuntaw ay 
nagpapaala-ala ng ilang mahahalagang katotohanan hinggil sa 
kultura at kasaysayan ng Kamusliman sa Sulu at Kamindanawan. 
Nakalulungkot sabihin na hanggang sa kasalukuyang panahon sa ating 
bansa, ang mga katotohanang ito sa kultura at kasaysayan, kung hindi 
man nakabaon sa limot, pahapyaw na lamang nababanggit sa mga 
nangungunang daluyan o “mainstream” na mga kaalaman sa buong 
bayan. Mahalagang mabigyan ng tamang pagkilala ang mga naiambag 
ng Kamusliman sa kasaysayan at samot-saring kultura nitong bayan. 
Makatutulong ang kaalaman sa kasaysayan at kultura ng Kamusliman 
sa pagpapalakas ng buong bansa at pagsasaayos ng mga panloob na 
mga suliranin, lalo na ang problema sa Kamindanawan. 

Sa puntong ito, habang sinusulat ang artikulong ito, naibabalita 
ang pagkakasundo ng Pamalaan ng Filipinas at ng MILF (Moro 
Islamic Liberation Front) sa framework o balangkas ng tinatawag na 
Bangsamoro Political Entity, na ihahalili sa ARMM. Habang nakatuon 
ang pansin ng marami sa mga puntong pinagkasunduan gaya ng 
sakop na mga lugar ng Bangsamoro, hatian ng yamang pangkalikasan 
at kaakibat na proseso sa pagpapatupad nito, kapansin-pansin na 
hindi naipapaliwanag ang mga dahilan sa kasaysayan at kultura 
na humantong sa problema sa Mindanaw. Magbalik-tanaw, na 
noong 1996 habang pinag-uusapan ang SPCPD (Southern Philippine 
Council for Peace and Development) bilang napiling institusyonal na 
solusyon sa problema sa Mindanaw, napansin ng mga nagmamasid 
ang kakulangan ng pagpapaliwanag sa kasaysayan na humantong sa 
kaguluhan sa Mindanaw. Ayon sa artikulo ng Philippine Daily Inquirer, 
kaso iyon ng “misunderstood war that led to misunderstood peace” 
(PDI, 29 July 1996, p.1)[kaguluhan na hindi naiintindihan (ang ugat nito 
sa kasaysayan) na humantong sa di (rin) naiintindihang (paghahanap 
ng) kapayapaan]. Sa pagkakataong ito at sa harap ng mga agam-agam 
ng marami hinggil sa kabubuo pa lang na balangkas ng panibagong 
kasunduang pangkapayapaan sa Mindanaw, mahalagang mailatag 
ang mga magkaugnay na dahilan ng suliraning ito, para maintindihan 
ang ugnayan ng bawat dahilan at masuportahan ng mga mamamayan, 
Muslim man o Kristiyano, ang mga hakbangin ng pagresolba nitong 
problema. Una sa mga hakbanging ito ay ang pagkakaroon ng bukas 
na kaisipan sa katotohanan ng kasaysayan at kultura ng Kamusliman 
na mahalagang tulay tungo sa tunay na kapayapaan at kaunlaran ng 
Kamindanawan. 


Ang sumusunod ay ang mga dahilan at ugat ng patuloy na 
problema sa Mindanaw: 


1. Kakulangan o maling pag-intindi ng karamihan ng 
mamamayan sa kultura at relihiyon ng Kamusliman. 

2. Pahapyaw na, o halos walang kaalaman ang nakararaming 
mamamayan sa totoo at maunlad na kasaysayan ng 

Kamusliman dahil sa pagsasantabi nito sa mainstream na 
daluyan ng kaalaman. Ang katotohanan ng kasaysayan 
ng Kamusliman ay nakatala sa mga akda nina Dr. Najeeb 
Saleeby (1906, 1908), Dr. Cesar Adib Majul (1973), Dr. Peter 
Gowing (1978), atbp. Dagdag dito ang tala ng maraming 
mga tratado o pambansang kasunduan ng Sultanato ng 
Sulu at Magindanaw at ng mga dayuhan gaya ng Espanol, 
Ingles, Frances, at Americano. 

Ang umiiral na “unitary” o sentralisadong estruktura ng 
pamamahala sa ating bayan ay hindi angkop na pamahalaan 
ang Kamusliman, na may kakaibang kultura at hiwalay na 
daloy ng kasaysayan ng panahon ng pananakop ng mga 
dayuhan. 

Hindi pantay ang mga larangan ng pamamahagi ng 
kapangyarihan at kayamanan ng bayan. Ang hindi pagkilala 
sa karapatang pangkasaysayan ng Kamusliman at ang 
hatian ng kapangyarihan at yamang pangkalikasan ng 
bayan batay sa numero o bilang (majority rule) ay hindi 
makakapagpaunlad sa kalagayan ng Kamusliman na may 
karapatang pangkasaysayan na dapat respetuhin at isaalang- 
alang sa pamamahagi ng kapangyarihan at yaman ng bayan. 
Pagkalugmok ng Kamusliman sa kahirapan nang maisama 
sila sa bagong sistema ng pamahalaan na hindi gaanong 
nakatutugon sa kanilang pangangailangan. Ang patunay 
nito ay ang nabanggit na pagkabilang ng mga probinsiya sa 
ARMM ssa listahan ng sampung pinakamahirap na lalawigan 
sa buong bansa. 

Suliranin sa lupa na nag-ugat sa mga di-pantay na programa 
ng gobyerno sa pamimigay ng lupa, kabilang na naipamigay 
ang malaking bahagi ng ancestral domains ng Kamusliman, 
na naipamahagi sa mga bagong dating mula sa Luzon at 
Visayas. Ang mga nakaraang programa ng gobyerno gaya ng 
NSLA (National Settlement and Land Administration) 1939, 
LASEDECO (Land Settlement and Development Company), 
EDCOR (Economic (Development (Corporation Farms) 
1950, NARRA (National Resettlement and Rehabilitation 


Administration) 1954, at iba pa ay nagdulot ng pagkawala 
ng maraming bahagi ng ancestral domains ng Kamusliman 
sa Mindanaw. 

7. Ang huli ay ang patuloy na pamamalagi sa isipan ng 
nakararaming mga Filipino sa tinatawag na “negative 
Moro image” o negatibong imaheng Moro na nag-ugat 
sa kasaysayan kung kailan ginamit ng mga Espahol ang 
ilang nasakop nilang mga Filipino para labanan ang mga 
Moro at pasamain ang anyo nito sa kanilang kaisipan. Ang 
negatibong imaheng Moro na ito ay walang batayan sa 
katotohanan at ito ay bunga lamang ng kathang-isip. 


Sa pamamagitan ng paglalahad sa itaas ng mga dahilan ng 
suliranin sa Mindanaw, umaasa ang may-akda na sana maging 
daan ito upang tuluyan nang maintindihan ang problemang ito at 
masuportahan ang mga pagsisikap na mabigyan ito ng tamang lunas. 
Sa gitna ng maraming usapin hinggil sa kalalagda lang na balangkas 
ng panibagong kasunduang pangkapayapaan, hindi dapat kaligtaan 
na ang tunay na solusyon sa problema sa Mindanaw ay magsisimula sa 
tamang pagbasa sa mga dahilan ng mga problemang ito na nakaugat 
sa kasaysayan at kultura ng Kamusliman na hanggang sa ngayon ay 
patuloy pang isinasantabi, pinipili, o pahapyaw lang na ipinaaalam o 
pinag-uusapan sa mga mainstream na daluyan ng kaalaman. Ang pag- 
alam at pagpapalaganap ng kabuuan at katotohanan ng kasaysayan 
ng Kamusliman ay mahalagang paunang daan tungo sa pagkakaroon 
ng kapayapaan at katarungang panlipunan sa Kamindanawan. 


Bilang pag-uugnay sa paksa hinggil sa kuntaw, ang mga adhikang 
nabanggit hinggil sa kasaysayan at mga naisin ng Kamusliman ay 
naipapahiwatig o naipapahayag din ng mga pilosopiya, estetika, 
kultura, at pangangaral ng kuntaw. 


Ang kuntaw mismo, bilang tradisyon ng Kamusliman ay madalas 
ring hindi nauunawaan. Ang karaniwan, ngunit maling paglalarawan 
ng kuntaw bilang “sayaw na pandigma ng Kamusliman” ay lihis sa 
tunay nitong anyo at mapayapang hangarin. Ang totoong larawan 

at kahulugan ng kuntaw ay sayaw ito ng ugnayan na ang nilalayon 
ay tunay na kapayapaan at pantay na katarungan sa kaninuman, 
saanman, at kailanman. 

ANG FILIPINONG DALUMAT NG KATARUNGAN” 


Jose W. Diokno 


salin ng “A Filipino Concept of Justice” ni Rolando T. Glory 


[// 


. itinatakda ng ating wika na mayroong Filipinong 
dalumat ng katarungan . . . ito'y konseptong higit na malawak 
kaysa kanluraning konsepto ng katarungan, sa dahilang niyayakap 
nito ang diwa ng pagkakapantay-pantay...” 


ANO ANG KATARUNGAN? 


Sa iba't ibang panahon, sinubukan nang sagutin ng mga palaisip 
ang tanong na ito, na may nagsasalungatang resulta. Diumano, 
katarungan ang nagtatakda ng limitasyon sa kung ano ang maaaring 
ipataw ng malakas. Ang ilan ay nangatwirang katarungan ang mismong 
ipinapataw ng malakas at buong-puso namang tinatanggap ng mahina, 
ang iba sa kabilang banda ay nagsasabing ang mismong katarungan 
ang naglilimita sa ipinapataw ng malakas, subalit, naninindigan ang iba 
na wala namang debate sa dalawang posisyon, yamang inilalarawan 
ng una ang tunay, samantalang ang ikalawa ay ang ideal, na dito, ang 
kolektibong budhi ng sangkatauhan ang unti-unting bumabago sa 
tunay. At nagpapatuloy ang pagtatalo.' Halimbawa, isinulat ni John 
Rawls: 


Katarungan ang pangunahin at natatanging kagalingan ng mga 
institusyong panlipunan, tulad ng katotohanan sa sistema ng 
pag-iisip. Ang isang teorya, gaano man kaepisyente at kasinop ay 
marapat na iwaksi o baguhin kung ito'y huwad, gayundin, ang 
mga batas at mga institusyon, gaano man kabisa at kaayos ay 
kailangang baguhin o lansagin kung ito'y di makatarungan.” 

Bilang tugon, sinipi ni Edgar Z. Friedenberg ang ilang kataga 
ng mga manananggol-- “hustisya sa ilalim ng batas,” at pagkatapos 
mapansin na ang tinuran ay nagpapahiwatig pala ng “hindi kalugod- 
lugod na seksuwal na imahen,” idinagdag niya: 


Hindi karaniwan para sa Batas na magparaya sa Katarungan, kundi 
sa halip, ang Katarungan ang dapat magbibigay-daan sa Batas ... 
Ang relasyon ng Batas at Katarungan ay hindi malabo, ngunit ito 
ay karaniwang negatibo.3 


Walang ganap na pagkakasundo kung paano ibabahagi ang 
mga pananagutan at pakinabang sa buhay panlipunan, ang aspektong 
iyan ng katarungan na karaniwang tinatawag na katarungang 
panlipunan. Noong araw, ang panlipunang benepisyo at mga gugulin 
ay karaniwang ibinabahagi halos ayon sa ranggo. Ngayon, wala nang 
seryosong nagtataguyod sa gayong paraan ng pamamahagi, subalit 
ito'y sinusunod pa rin sa maraming bansa na pinamamahalaan ng 
mga diktador at sa ib pang dako, nananatili ang alingawngaw nito 
sa ngayon, halimbawa, ang bulag na pagsunod sa nakatataas at sa 
benepisyo ng tanggapan (isang mas malaking silid, maayos na baldosa, 
mas magarang kotse, at iba pa). Ang ilan ay naggigiit naman sa 
pamamahagi ayon sa “merito” na sa maraming kaso ay isang patagong 
paraan ng paglalako ng kapangyarihan. Gayumpaman, ang naging 
pokus ng debate ngayon ay kung ang pamamahagi ay magiging ayon 
sa gawain o pangangailangan. Simula pa noong panahon ni Marx, 
ang pormulang “mula sa bawat isa, ayon sa kaniyang kakayahan, sa 
bawat isa, ayon sa kaniyang pangangailangan” ay madalas inihihimok 
at halos naging palasak. Ngunit sino ang magtutukoy kung ano ang 
mga kakayahan ng isa, o ano ang kaniyang pangangailangan, at kung 
ano ang gawaing may halaga? Ginagamot tayo ng doktor halimbawa 
kapag tayo'y may sakit. May higit ba silang karapatan kaysa mga 
magsasaka na nagbibigay ng pagkain na kailangan natin upang 
manatiling malusog? Kaming mga abogado ay gumugugol ng mas 
maraming taon sa pag-aaral kaysa mga basurero. Higit bang kailangan 
ng lipunan ang aming serbisyo kaysa kanila? Maaari naming sagutin 

ang mga tanong na ito hanggang sa katapusan ng mundo na hindi 
naaabot ang pagkakasundo. 


Ngunit ang katarungan, dapat, kahit paano'y kamtin o tangkaing 
kamtin kung ipapasiya nating magsama-sama. Ang alternatibo--ang 
anarkiya o kaya ay diktadura, at dahil naranasan na natin itong pareho, 
di natin gustong mga Filipino ang alinman sa dalawa. Ang tanong kung 
ano ang katarungan ay higit pa sa pagiging teoritikal kundi maliwanag 
na ito'y praktikal at isang kagyat na pangangailangan. Kahit paano, 
dapat natin itong hanapan ng sagot, hindi man iyon maging sapat. 


Sa kabutihang-palad, ang inyong imbitasyon ay labis na 
nagpagaan sa aking gawain. Inimbitahan ninyo ako upang “talakayin 
ang isang huwaran o modelo ng katarungan na salig dito ay maaari 
nating suriin ang mga umiiral na batas, patakaran, at institusyon na 
naghahangad na makamtan ang katarungang panlipunan sa Filipinas.” 
Sa gayong paglalapat ng salita sa inyong imbitasyon, tinitiyak lamang 
ninyo, at itinuturing ang katarungan bilang isang timbangan ng batas, 
na isinasaalang-alang ninyo hindi ang katarungan sa pangkalahatan, 
kundi katarungang panlipunan, na inyong inaasahan, hindi ang 
detalyadong programa ng pagkilos, kundi isang kalipunan ng mga 
pamantayan o prinsipyo na doon ibabatay ang pagsusuri: at sapagkat 
ito'y “umiiral na mga batas, mga patakaran, at mga institusyon . 

. sa Filipinas” na ibig ninyong suriin, at inaasahan ninyo ang mga 
pamantayan o mga prinsipyong iyon na maging makabuluhan sa atin 
ngayon, at upang sumalamin sa, o sa paano man ay hindi lumabag sa 
karaniwang mithiin ng ating bayan. 


Sa madaling salita, ang aking atas sa sandaling ito ay upang 
ipaliwanag ang Filipinong konsepto ng katarungang panlipunan para 
sa ngayon at maging sa hinaharap. 


Ngunit ang unang kailangan nating gawin ay sugpuin ang 
patuloy na pag-aalinlangan. Tayo ay napangibabawan ng Kanluran sa 
napakahabang panahon, ang ating mga pampolitikang institusyon, 
batas, sistema ng edukasyon, ang lahat ng ito'y mga kopya ng 

kanluraning padron: maging anunsiyo, mga programang pantelebisyon, 
mga aklat, magasin, at mga pahayagan na nagmumula sa kanluran ay 
malalim na nakaapekto sa ating mga halagahan. Sa mga sitwasyong 
ito, maaari bang umasa na makasusumpong pa tayo ng isang konsepto 
ng katarungang katutubo sa ating mga Filipino? 


Ipinapanukala kong maaari tayong makasumpong kung titingin 
lamang tayo sa ating sariling wika at kasaysayan. 


Ang mga Tagalog, Ilonggo, Sebwano, at Kapampangan ay 
gumamit ng isang palasak na salita para sa katarungan--katarungan, 
na nagmula sa salitang-ugat na tarong ng Visaya na nangangahulugang 
diretso, tuwid, angkop, at wasto.” Para sa atin, samakatwid, ang 
katarungan ay pagkamatuwid, ito ay bunga ng kagandahang-asal, at 
dahil nagpapahiwatig rin ito kung ano ang nararapat, niyayakap nito 
ang konsepto ng pagiging patas, na dito'y wala tayong mahagilap na 
katutubong salita, at na sa mga bihirang okasyong ginagamit natin 
ang termino, ating ginagamit ang deribatibong Espahol na ekidad. 


Para sa “karapatan,” na ginagamit natin ang karapatan, na ang 
ugat ay dapat na nagpapahiwatig ng angkop, nararapat, at wasto. 
Ang pagkakahawig sa kahulugan ng mga salitang-ugat ng ating mga 
salita para sa “katarungan” at “karapatan” ay nagpapakita na ang 
katarungan at karapatan para sa atin ay malapit na magkaugnay. 


Sa kabilang banda, para sa “batas,” ginagamit din natin ang 
batas, na ang salitang-ugat ay nagpapahiwatig ng kautusan, atas, 
dekreto na may kahulugang naiiba sa ugat ng ating mga salita para 
sa “hustisya” at “karapatan.” Sa ating wika kung gayon, malinaw na 
tinutukoy ang kaibahan sa pagitan ng batas at katarungan, kinikilala 
nitong ang batas ay hindi laging makatuwiran. 


Sa ganitong kaso nakakahawig ng ating wika ang Ingles. Pinag- 
uugnay din ng Ingles ang mga salitang “hustisya” at “karapatan,” 


dahil inangkat nito ang “hustisya” mula sa Latin na “ius” na 

nangangahulugang karapatan, na naghihiwalay sa “hustisya” mula sa 
“batas” dahil hinango nito ang konsepto ng batas sa salitang mula 
sa Matandang Norse na “log,” na nangangahulugang isang bagay na 
inilatag o inayos. Ngunit naiiba ang Ingles sa ating wika sa dalawang 
dahilan: ang ating salita para sa hustisya o katarungan---ang katarungan 
ay katutubo sa atin samantalang ang salitang Ingles ay angkat, kalakip 
ng ating salita para sa katarungan ang konsepto ng pagkakapantay- 
pantay, at hindi gayon sa Ingles. 


Sa ilang kaso, ang ating wika ay naiiba sa iba pang silanganing 
wika at Espanol. Sa huli, ang salitang “karapatan ”--ang Espanol na 
derecho, ang Italianong diritto, ang Frances na droit, at ang Aleman 
na recht na parehong nangangahulugang karapatan at batas sa 
pangkalahatan, at ito'y maaaring mangahulugang tatlong bagay: 
dapat kilalanin at igalang ng batas ang karapatan, kung ano ang 
batas, iyon ang tama: at ang batas at karapatan ay hindi maaaring 
paghiwalayin. Ang ganitong kalabuan ay hindi makikita sa ating wika. 


Sa kabilang dako, ginagamit natin ang salitang kapangyarihan 
kapuwa para sa “poder” at “awtoridad.” At maging ito, ay lumilikha 
ng katulad na pag-iibang diwa, dahil ito'y maaaring mangahulugang 
ang poder ay nagkakaloob ng awtoridad, o kaya, ang awtoridad ay 
nagkakaloob ng poder, o ang kapangyarihan ay hindi naman dapat na 
tiwalag sa awtoridad. Ang kalabuang ito ay wala sa Ingles, Espanol, at 
iba pang mga silanganing wika. Subalit kamakailan, mas nakilala natin 
ang kaibahan sa pagitan ng poder at awtoridad, gamit ang salitang 
Espanol na poder o ang Tagalog na lakas (na nangangahulugang tibay, o 
tindi) upang ipahiwatig ang lubos na kapangyarihan, at kapangyarihan 
upang isimbolo ang awtoridad. 


Dalawang punto pa ang kailangang linawin. Ang isa, na sa ating 
wika ay ginagamit ang parehong salita para sa katarungan, kapuwa 
para sa katarungan at kawalang-kinikilingan, tulad ng ginagawa nito 
sa hustisya at pagkakapantay-pantay. At bagaman ginagamit natin 
ang katutubong salitang karapatan para sa karapatan, ginagamit 

natin ang deribatibong Espahol na pribilehiyo para sa pribilehiyo. 
Kaya't makatuwiran lang na ipasiya na ang pangunahing sangkap 
ng Filipinong dalumat ng katarungan ay ang pagiging patas, at ang 
pribilehiyo at kapangyarihan--dalawa sa mga pinakamasamang 
kaaway ng pagiging patas ay tiwalag sa kamalayang Filipino. 


Ang huling punto ay na ang mga Tagalog ay may salitang- 
ugat na tuwid na halos eksaktong katumbas ng Bisayang ugat na 
tarong. Subalit pinipili ng mga Tagalog ang tarong bilang ugat para sa 
“katarungan,” katarungan, at ginagamit ang tuwid para sa katuwiran, 
ibig sabihin, pagiging tuwid (hindi ang pagkamatuwid), at katuwiran o 
katwiran, ibig sabihin ay rason at argumento na may himig o pahiwatig 
ng pagbibigay-katuwiran, gaya ng mangatwiran, magmatuwid, at iba 
pang kaugnay na salita. Kaya naman nababatid nating mga Filipino na 
hindi lahat ng pagbibigay-katuwiran ay makatwiran. 


Bilang lagom, itinatatag ng ating wika na mayroong isang 
Filipinong dalumat ng katarungan: na ito'y isang matayog na 
konseptong moral, matalik na may kaugnayan sa diwain ng katarungan: 
na ito ay katulad, subalit, mas malawak kaysa kanluraning konsepto ng 
katarungan, yamang inaangkin nito ang diwang pagkakapantay, na 
ito'y isang konseptong kumikilala ng kaibhan sa pagitan ng katarungan 
at karapatan sa isang banda, batas at katuwiran sa kabilang panig, na 
pangunahing sangkap nito ang pagiging pantay humatol: at iwinawaksi 
ang pribilehiyo at kapangyarihan. 


Ngunit maaari kang tumutol na masyado itong masaklaw para 
magamit nang gayon at maging tama. 


Gaya ng idiniin ni Chaim Perelman, nagkakaiba-iba ang konsepto 
ng katarungan. Subalit nasa likod pa rin nito ang katarungan bilang 
“simulain ng pagkilos, na kaayon nito, ang mga nilalang ng isa't 
magkatulad na kategorya at uri ay dapat na tratuhin sa parehong 
paraan.”5 Ang simulaing ito ni Perelman ng katarungan ay tulad ng 
kay Aristoteles na “pakitunguhan nang pantay ang magkapantay at 
nang di-pantay ang di-magkapantay, ngunit ito ay naaayon sa kanilang 
mahahalagang pagkakaiba.”” 


64 | PanDiwa 


Parehong kaayon ng Filipinong konsepto ng katarungan ang 
pagiging patas. Subalit, tulad ng idiniin ni Perelman, kapuwa mga 
pormal na pormula ang mga ito, hindi ng tiyak na hustisya, dahil ni isa 
ay di nagsasabi kung ano ang bumubuo sa natatangi o mahalagang 
pagkakapantay-pantay sa isang kategorya, ni hindi rin kung paano 
bumuo ng mga kategorya, o paano ituturing ang bawat kategorya. 
Sa katunayan, ang mga ito'y waring simulain ng katuwiran, na hango 
mula sa simulain ng identidad, sa halip na simulain ng hustisya. Iyan 
ang dahilan kung bakit winika ni Perelman, “sa huli, ang bawat sistema 
ng katarungan ay nakasalalay sa mga halagahan maliban sa halaga 
ng katarungan,” at ang batas ay hahatulan sa pamamagitan hindi ng 
pormal na hustisya kundi ng tiyak na katarungan, iyan ay ang partikular 
na konsepto ng katarungan na tumatangan sa matatag na timbangan 
ng halagahan. Kaya naman, hindi tayo tutuligsa o magrereporma sa 
ngalan ng katarungan, ngunit ayon sa pananaw ng sandaigdigan. ”8 


Upang maunawaan ang hangarin ng Filipino sa mundo, na 
nagbibigay-buhay sa konsepto ng katarungang ipinapahayag ng 
ating wika, kailangan nating balikan ang kasaysayan ng ating bayan. 
Maaaring ilarawan ang kasaysayang ito bilang patuloy at nagpapatuloy 
na pakikibaka upang lumikha ng isang makatarungang lipunan: 


Ang isang lipunan, una, ay hindi limang nagsasarili kundi ang 
mga tao'y makapangyarihan: 


Kamtin ang kalayaan ng iyong bayan . . . yamang ang pagsasarili 
nito ay nangangahulugan ng iyo mismong kalayaan, ang pag- 
unlad nito ang iyong kasakdalan, ang kaniyang kadakilaan ang 
iyong kaluwalhatian at inmortalidad. 


Huwag kilalanin ang awtoridad ng sinumang tao sa iyong bayan na 
hindi mo iniluklok at ng iyong kapuwa mamamayan yamang ang 
lahat ng awtoridad ay nagmumula sa Diyos, at habang ang Diyos 
ay nagwiwika sa pamamagitan ng budhi ng bawat isa, tanging ang 
taong sa kaniya itinalaga at ipinahayag ang kolektibong budhi ng 
bayan sa kabuuan ang tanging magtataglay ng kapangyarihan. 

Magtatag ng isang republika para sa iyong bayan, hindi ng isang 
monarkiya: ang huli ay ipinagbubunyi ang isa o piling pamilya at 
nagtatatag ng dinastiya, ang una ay nagluluwal ng mamamayang 
maharlika at marangal sa pamamagitan ng katuwiran, dakila sa 
pamamagitan ng kalayaan, at maunlad at masigla sa pamamagitan 
ng pagsisikap.” 


Ang isang lipunan, pangalawa, ay gumagalang sa kalayaan at 
dignidad ng lahat: 


Maitim man o maputi ang balat, lahat ng tao'y magkakapantay, 
mangyayaring ang isa'y higitan, isang kalalabasan ay marangal, ay 
isang yaman, isang ganda . . . ngunit ang di mahihigitan ay isang 
pagkatao. 


Ang kamahalan ng tao'y wala sa pagkamaharlikang pagkahari, 
wala sa tangos ng ilong, sa puti ng mukha, wala sa isang 
pagkakahalili Diyos, wala sa mataas na kalagayan sa balat ng 
lupa, wagas at tunay na mahal ng tao, kahit laking-gubat na 
walang nababatid kundi ang sariling pananalita, yaong maaaring 
magandang asal, may isang pagkakataga, maaaring dangal sa puri: 
yaong di napaaapi't di nakikiapi, yaong marunong magdamdam at 
marunong lumingap sa isang bayang tinubuan. 


Paglaganap ng mga aral na ito sa maningning na sumikat ang araw 
ng mahal na kalayaan dito ay isang kaaba-abang sangkapuluan 
at sabugan ng matamis niyang liwanag ang nangagkaisang 
magkakalahi't magkakapatid ng ligayang walang katapusan, ang 
mga ginugol na buhay, pagod, sa mga tiniis na kahirapa'y labis 
nang natumbasan."? 


Ikatlo, ang isang lipunan, na pinangangalagaan ang mga 


manggagawa at mangungupahan, nilalabanan ang pang-aapi, 
pagsasamantala, at pang-aabuso, at naglalayong pawiin ang kahirapan: 

Ipagtanggol mo ang inaapi at kabakahin ang umaapi." Bahaginan 
mo ng iyong makakayanan ang sinumang mahirap o kapuspalad.”? 


Kailan mo simulang itinuring ang pamahalaan na hindi 
makatarungan sa mamamayan?---1930. 


Bakit? Dahil sa pang-aabuso sa mamamayan. Ang pangangailangan 
ng mga manggagawa ay binabalewala. Winawalang-halaga ng 
mga lider ang mamamayan. 


Kung gayon, ang pangunahing problema ba ay tungkol sa 
kahirapan o pagkakaroon ng labis upang mabuhay? Sapat, ngunit 
walang anumang pang-aabuso. 


Ang kahirapan kung gayon at mga pang-aabuso ba ang dahilan ng 
inyong kawalang-kasiyahan? Hindi, kundi higit pa. Mayroong sanhi 
ang lahat ng bagay. Wala nang makalulutas sa ating suliranin kundi 
ang pagsasarili . . . Kalayaan ang solusyon. . . . Wala nang ibang 
sagot sa pang-aabuso at kahirapan kundi ito. Sa pamamagitan 
ng kalayaan, ang ating mga lider ay hindi na magiging gayong 
labis sa kapangyarihan kundi sa halip ang mamamayan. Matatamo 
ng mamamayan ang kalayaan. Magkakaroon tayo ng sariling 
lupa, hindi na iyon monopolyo ng mga propitaryo at opisyal ng 
gobyerno. Ngunit noon, tayo'y walang anuman. 


Samakatwid, kahirapan at kapangyarihan ba ang problema? 
Sasabihin mong gayon nga, at iyon ang paniwala natin. Subalit sa 
ilalim ng kalayaan, walang sinuman ang magiging makapangyarihan 


pagkat ang tao ang magtataglay ng kapangyarihan." 


Ikaapat, lipunang pinagbubuklod ng kapatiran at pagsasarili: 

Ang tunay na kabanalan ay ang pagkakawanggawa, ang pag- 
ibig sa kapwa, at ang isukat ang bawat kilos, gawa't pangungusap sa 
talagang katwiran."” 


Ano ang nararapat nating gawin? Ang araw ng katuiran na 
sumisikat sa Silanganan, ay malinaw na itinuturo sa ating mga 
matang malaong nabulagan ang landas na dapat nating tunguhin 
... Ytinuro ng katuiran, na huag nating sayangin ang panahon sa 
pagasa sa ipinangakong kaguinhawahan na hindi darating at hindi 
mangyayari. Ytinuro ng katuiran ang tayo'y umasa sa ating sarili 
at huag antain sa iba ang ating kabuhayan. Itinuro ng katuiran 
ang tayo'y magkaisang loob, magkaisang isip at akala, at ng tayo'y 
magkalakas na maihanap ang naghaharing kasamaan sa ating 
bayan.'3 


Sa madaling salita, isang moral na lipunan: 


Upang maitatag ang tunay na pundasyon ng panlipunang 
pagbabago, kinakailangang lubusan nating baguhin di lamang 
ang ating mga institusyon kundi maging ang ating pagkatao at 
paraan ng pag-iisip. Kasabay nito, kailangan natin ang panlabas 
at panloob na pagbabago, kailangan nating itatag ang ating 
moral na edukasyon sa matatag na pundasyon at itakwil ang mga 
kinamihasnan, na sa kalakhang bahagi ay minana natin sa mga 
Espahol.'5 


Hindi sapat ang kalayaan, kinakailangan din nating magkaroon 
ng moral na pamamahala, isang napakamoral na pamamahala, 
isang pamahalaang ginagabayan ng katotohanan nang walang 
panlilinlang, matapat sa pagsunod sa batas at tinutupad ang 
kaniyang mga pangako sa bayan, pamahalaang lubos na progresibo, 
pamahalaang hindi atrasado o labis na abante, ngunit umaangkop 
sa nagbabagong kultura at sa dumaraming pangangailangan ng 
mamamayan, yamang alinman sa atrasado at labis ay mapanganib, 
sa madaling sabi, isang pamahalaang lubos na makabayan, isa na 

hinahanap ang kagalingan ng lahat, hindi ang makabubuti lamang 
sa iisa o nakaaangat na uri.!” 


Anong mga prinsipyo o panuntunan ang magdudulot ng 
Filipinong dalumat ng isang makatarungang lipunan tungo sa Filipinong 
modelo ng katarungang panlipunan? Harapin natin ang tanong na ito 
nang di-tuwiran sa pamamagitan ng pagtatanong: Paano ba nagagawa 
ang kawalan ng katarungang panlipunan? 


Ibig kong ipanukala na ang kawalan ng katarungang panlipunan 
ay nangyayari sa tatlong paraan: una, sa pamamagitan ng kawalan ng 
sistema ng batas, nasusulat man o hindi, o batas na labis na depektibo 
anupa't hindi batid ng mamamayan ang kanilang mga legal na karapatan 
at pananagutan, ikalawa, sa pamamagitan ng hindi pagpapatupad ng 
batas nang walang kinikilingan: at ikatlo, sa pamamagitan ng paglikha 
ng batas na hindi nagtataguyod ng mga halagahang panlipunang 
kumakatawan sa Filipinong bisyon ng makatarungang lipunan, o ng batas 
na gumagamit ng mga paraan upang pasamain ang mga halagahang 
iyon. 


Ang unang dalawang paraan ay may kinalaman sa anyo o 
pamamaraan: ang huli ay may kinalaman naman sa nilalaman o 
katuturan. Ngunit kapuwa ito mahalaga, kung paanong si Lord Lawton 
ay nagsabing, “Ang paggawa ng tama ay maaaring humantong sa hindi 
pagiging parehas kung ito ay ginawa sa maling paraan" '3 o gaya naman 
ng winika ng ating bayaning Emilio Jacinto, “Ang gawaing magaling 
na nagbuhat sa pagpipita sa sarili at hindi sa talagang nasang gumawa 
ng kagalingan ay di kabaitan.””” Ito sa katunayan ang ibig sabihin ng 
nararapat na proseso: ang paggawa ng tamang mga bagay sa tamang 
paraan. 


Suriin natin kung gayon ang bawat isa sa mga dahilan 
kung paanong nangyayari ang kawalang katarungan upang 
makapagbalangkas tayo ng mga panuntunan kung paanong susuriin 
at pagpapasyahan ang mga batas, patakaran, at institusyon. 

Bihirang-bihira ang ganap na kawalan o pagguho ng sistema ng 
batas. Sa katunayan, hindi ko mababanggit ang kahit isang lipunan, 
kahit na ang lipunan ng mga mandarambong, na hindi nagkaroon 
ng sistema ng batas, nasusulat man o hindi, sistema na gumagabay sa 
ugnayan ng mga kaanib nito at naglalaan ng mekanismo, na dito ang 
pagkabalanse, ay naibabalik sakaling ang mga ugnayang ito ay kusang 
nilabag. 


Subalit ang pagkakaroon ng sistema ay hindi sapat, kailangang 
ito ay gumagana. Upang mangyari iyon, kailangang matugunan ang 
sumusunod na mga kahingian: 


(1) Ang awtoridad ng mambabatas ay dapat kilalaning lehitimo 
ng nakararaming mamamayan, at ang nilikhang mga batas ay 
hindi dapat na lumabis sa mga hanggahan ng kapangyarihan 
na itinakda ng nagkakaisang pananaw ng lahat, 


(2) Ang mga batas ay dapat na ilathala o ipabatid sa mga taong 
masasakop ng mga iyon, sinasabing isa sa mga dahilan ng 
pagkasuklam ng mamamayan kay Emperador Caligula ay dahil 
“inukit niya ang mga batas sa matataas na haligi anupa't ang 
mga iyon ay hindi mabasa ng mamamayan.” 


(3) Hindi dapat madalas at madaliang binabago ang mga batas 
anupa't dahil doon ay di makapagplano ang mamamayan: 


(4) Nauunawaan at hindi dapat nagkakasalungatan ang mga 
batas, at huwag magtakda nang higit sa makakaya ng mga tao 


o labag pa nga sa kanilang budhi. 


Ito ang kalipunan ng mga pamantayang bumubuo ng unang 
bahagi ng Filipinong dalumat ng panlipunang katarungan. 


Ano ang mangyayari kung ang mga pamantayang ito ay patuloy 
na nilalabag, na bagaman di humahantong sa malawakang kaguluhan, 

lumulubha naman ang sistema ng batas? Inilarawan ni Lon Fuller ang 
resulta sa ganitong pananalita: 


... Halimbawa'y nagkakaroon ng sitwasyon, na bagaman nailathala 
ang ilang batas, ang iba, kabilang na ang pinakamahalaga ay 
hindi. Bagaman karamihan sa batas ay tumatanaw sa hinaharap, 
ang walang-patumanggang paggamit ng mga batas na paurong 
ay para walang batas na iiral na magbabago sa kapangyarihang 
magparusa sa nagawang paglabag sa nakaraan kung iyon ay 
magsisilbi sa interes ng nasa kapangyarihan. Itinatag ang mga 
hukumang militar para sa paglilitis sa mga kasong kriminal na may 
kaugnayan sa katapatan sa rehimen. Kapag magsisilbi sa kanilang 
interes, binabalewala ng mga hukumang ito ang mga probisyong 
kokontrol sa kanilang mga hatol. Karagdagan pa, ang tunay na 
layunin ng pamahalaan ay hindi upang maglaan ng panuntunan 
sa mamamayan na uugit sa kanilang pagkilos, kundi ang takutin 
siya hanggang sumuko. Sa gayong sitwasyon, ang suliraning 
hinaharap ng mamamayan ay hindi gayon kapayak gaya ng isang 
botanteng nakababatid na ang kaniyang boto ay hindi mabibilang. 
Ito ay tulad ng botanteng nakababatid na maliit ang tsansa na 
mabibilang ang kaniyang boto, at kung iyon naman ay maibilang, 
malaki ang posibilidad na maibilang iyon para sa kandidatong di 
niya ibinoto.?' 


Sinulat ni Lon Fuller ang mga katagang iyon labimpitong taon 
na ang nakalipas, ibinatay niya ang kaniyang paglalarawan sa mga 
nangyari sa Nazing Alemanya, gayunman, ang kaniyang paglalarawan 
ay lubos na umaakma sa ating kalagayan. Sa kalagayang inilalarawan, 
kinakailangang mamili ang mga botante: alinman, sabi ni Fuller, “ang 
manatili sa sistema at ihulog ang kaniyang balota bilang simbolikong 
pagkilos na nagpapahayag ng pag-asa sa isang mas magandang 
bukas,” o iboykot ang halalan, gaya ng ginawa ng milyong Filipino 
nitong Abril at Hunyo ngayong taon, sa kabila ng banta ng pag-uusig 
at pandarahas. Sa alinmang kaso, hindi maitatanggi ang nagawang 
kawalang-katarungan. 

Aking lalaktawan ang ikalawang bahagi ng ating modelo--ang 
kalipunan ng mga pamantayang magtitiyak ng patas na pagpapatupad 
ng batas--sapagkat ang paksang ito ay iniatas sa iba pang tagapagsalita. 


Gayunman, hindi ko malabanan ang tukso, na ulitin ang sinabi 
ng hukom Joseph Hutcheson,? upang idiin ang aking punto, na sa 
mga taon ko sa larangan ng batas, natutuhan ko kung paano uriin 
ang mga hatol ng hukuman sa anim na kategorya: ang analitiko, 
bunga ng pag-aaral at pagsusuri ng batas, patakaran nito, at ang mga 
impormasyon ng kaso, ang kutob, na produkto ng sapantaha, ang 
pakiramdam kung ano ang tama sa asunto pagkatapos mangatwiran, 
ang sapalaran, tulad ng Hukom Bridlegoose ni Rabelais, ang resulta 
ng paghahagis ng barya o ng dice. Nangyayari ito dahil sa katamaran 
at pagnanais na maiwasan ang labis at mahirap na trabaho ng 
pagsusuri sa mga isyung kaugnay ng kaso: ang karuwagan, na bunga 
ng takot o pangambang hindi mapalugdan ang nasa kapangyarihan 
na maaaring humarang o magbinbin ng promosyon, ang bayaran, na 
produkto ng ibinibigay na suhol, na nitong huli ay hinihingi na, at 
ang uto-uto, na bunga ng taong hangal. 


Ipinapanukala ko na ang ikalawang bahagi ng Filipinong dalumat 
ng katarungan ay dapat na pinagsasanib ang mga pamantayan, lalo na 
kung iisipin ang kahinaan ng tao, upang sawatain ang huling apat na 
uri ng paghatol. Dapat na taglay din nito ang mga pamantayan upang 
itanim ang katapangan, kakayahan, at katapatan sa mga abogado, 
at kakayahan, kasipagan, at paggalang ng mga pulis sa karapatan ng 
mga pinaghihinalaan. 


Dumako na tayo sa huling bahagi ng Filipinong huwaran ng 
panlipunang katarungan. Ngunit sa anong pamantayan dapat nating 
hatulan ang nilalaman ng “batas, mga patakaran, at institusyong 
naglalayong makamit ang katarungan sa Filipinas?” 


Ang unang panuntunan ay na ang bawat batas, patakaran, at 
institusyon, kundi man nito kayang isulong ay dapat na igalang kapuwa 


ang indibidwal at kolektibong mga karapatan ng mamamayan. 

Malinaw at malawakang itinatakda sa ating konstitusyon ang 
mga karapatan ng mamamayan, sa Pandaigdigang Deklarasyon ng 
mga Karapatang Pantao, at sa dalawang ipinatutupad nitong mga 
kasunduan, at sa samot-saring kapahayagan ng Nagkakaisang mga 
Bansa laban sa labis na pagpapahirap, sa pang-aalipin at sapilitang 
paggawa, sa mga nanganganlong, sa teritoryal na kanlungan, sa 
karapatan ng mga bata, sa karapatan ng mga may kapansanan sa pag- 
iisip, at iba pang katulad nito. Ang paggalang sa mga karapatang ito 
ay lubhang mahalaga sa lunggati ng mga Filipino para sa kalayaan. 


Kamakailan lamang legal na kinilala ang karapatan ng 
mamamayan. Bilang pambansang komunidad, ang tao ay may tatlong 
pangunahing karapatan: Ang karapatang mabuhay, ang karapatan 
sa panlabas at panloob na soberanya, at ang karapatan sa pag- 
unlad. Mula sa tatlong pangunahing karapatang ito umuusbong 
ang mga karapatan gaya ng kalayaan mula sa pananalakay at 
panghihimasok sa mga gawaing panloob, ang karapatan sa integridad 
ng teritoryo, kalayaang politikal, ganap na pagkakapantay-pantay at 
pandaigdigang katarungang panlipunan: ang karapatan na malayang 
pumili ng pangkabuhayan, politikal, panlipunan, at pangkulturang 
sistema, at iba-ibang paraan at layunin ng pag-unlad, nang walang 
anumang panlabas na panghihimasok, may lubos at namamalaging 
karapatan sa lahat ng pambansang yaman, sa mga likas na yaman at 
gawaing pangkabuhayan, na kabilang ang karapatang mangalaga 
at mangasiwa sa dayuhang pamumuhunan at mga gawain ng mga 
korporasyong transnasyonal, at isabansa, paupahan o kuhanin ang 
dayuhang ari-arian, at panghuli, ang karapatan--at tungkuling 
wakasan ang pananakop, neo-kolonyalismo, at lahat ng anyo ng 
dayuhang pananakop at panlulupig, at ang mga biyaya sa kabuhayan 
at lipunan na dulot nito, bilang mga kahingian para sa pag-unlad.” 


Bawat batas, patakaran, at institusyon ay kailangang suriing 
mabuti upang matukoy kung pinalulubha o nilalabag nito ang 
karapatan ng mamamayan. Ang pagtatakwil sa pamantayang ito ay 
pagtatakwil sa Filipinong mithiin sa soberanya, kalayaan, at pagsasarili 
ng mga Filipino. 

Subalit kung isasaalang-alang ang kasalukuyang kalagayan ng 
lipunang Filipino, ang mga pamantayang ito ay hindi sapat. 


Karagdagan sa pagkakait ng mga karapatang pantao at 
karapatan ng mamamayan, ang ating lipunan ay sinasalot ng ikatlong 
uri ng karamdaman: kahirapan at di-pagkakapantay-pantay. Anumang 
antas ng kahirapan at ng di-pagkakapantay-pantay, at kung ang mga 
ito'y humuhupa o tumitindi ay maaaring pagtalunan--ngunit kahit 
ang pinakamasunuring tagasuporta ng tinatawag na bagong lipunan 
na tinatawag ngayong bagong republika (na para bang ang katagang 
“bago” ay nakaaalis ng malansang amoy ng luma), wala ni isa--uulitin 
ko--hindi mapapasubalian ninuman, na sa ating bayan ay namamayani 
ang lubhang kahirapan at di-pagkakapantay-pantay. 


Hindi maaaring isisi ang kahirapan at di-pagkakapantay-pantay 
sa nakararaming mamamayang sinasalot nito. Sa ating ekonomiyang 
haluan, na nakahilig sa ekonomiyang kapitalista, ang kinikita ng 
isang tao ay bunga ng apat na salik: ang halaga ng kumikitang ari- 
ariang taglay niya, ang kaniyang kasanayan, ang kaniyang pagiging 
produktibo, at ang katapat na halaga ng kaniyang kasanayan. Marami 
sa mga ekonomista ang magdadagdag ng ikalimang salik para sa 
“bagong” Republika: ang pagiging malapit sa sentro ng kapangyarihan. 
Wala nang magagawa para sa halaga sa pamilihan. 


Bukod pa rito, anumang kakayahan, kalidad, at pagiging 
produktibo ng isa ay mga bunga ng kaniyang edukasyon, pinagmulang 
pamilya, kalusugan: at ang kaniyang edukasyon ay resulta sa kalakhang 
bahagi ng kung anong nutrisyon ang kayang ilaan ng kaniyang 
mga magulang sa panahon ng kaniyang paglaki. Samakatwid, ang 
kasanayan at pagiging produktibo ng indibidwal ay depende sa yaman 
at kinikita ng kaniyang mga magulang. 


Gayundin naman kung tungkol sa kumikitang ari-arian na taglay 
niya: sapagkat maaari siyang magtamo ng ari-arian sa pamamagitan 
ng mana at pagbili, o kaya naman ay sa panlilinlang---pangingikil, 
panunuhol, impluwensiyang politikal, pandaraya o pagnanakaw. 

Subalit, gaya ng naipakita na natin, ang mana ay nakadepende sa 
taglay na yaman ng mga magulang, gayundin naman, sa kalakhang 
bahagi ang kakayahang kumita at bumili ng ari-arian. 


Bilang panuntunan, ang mahirap ay mahirap at dukha sapagkat 
sila ay ipinanganak na mahirap at walang-wala. At ang kahirapang 
ito at kawalang-pagkakapantay-pantay ay nagbubunsod ng pang- 
aapi, paniniil, at pang-aabuso. Ito mismo ang idiniin ni Plutarch, higit 
dalawang-libong taon na ang nakararaan: 


Walang halaga ang batas na naglalayong magbigay ng pantay 
na karapatan sa lahat ng tao, kung kinakailangan ng mahihirap 
na isakripisyo ang mga karapatang iyon para sa kanilang 
pagkakautang, at sa mismong pusod at sinapupunan ng sinasabing 
pagkakapantay-pantay, ang hukuman ng katarungan, ang mga 
tanggapan ng estado, at ang pampublikong talakayan ay sunod- 
sunuran sa kompas at utos ng mayayaman.”" 


Samakatwid, upang matamo ang Filipinong dalumat ng 
katarungang panlipunan, ang mga batas, patakaran, at institusyon, 
maliban sa pagsusulong sa paggalang sa indibidwal at kolektibong 
mga karapatan ay dapat ring magsikap sa pamamagitan ng subok na 
pamamaraan: 


Una, sugpuin ang kahirapan, pangunahin na ang nakahihiyang 
larawan at epekto nito, at pagkatapos, lahat ng anyo nito: 


Ikalawa, makapamili ng pamamaraan ng pagpapaunlad at 
paggamit ng ating likas na yaman, ang ating mga industriya at 
kalakalan upang matamo ang gumagabay sa sarili, lumilikha sa sarili, 
at nagsasariling ekonomiya, sa layuning makalikha nang sapat at 
matugunan, una, ang pangunahing pangangailangan ng lahat, at 
pagkatapos ay maglaan ng isang mas mataas na antas ng pamumuhay 
para sa lahat, pangunahin na para doon sa kumikita nang hindi sapat, 
at maglaan sa kanila ng sapat na pahinga upang malikhaing makalahok 
sa pagpapaunlad at pagtatamasa ng ating pambansang kultura, at 

Ikatlo, baguhin ang mga ugnayan at estruktura ng ugnayan sa 
pagitan ng tao at tao, sa pagitan ng mga grupo, at sa pagitan ng mga 
komunidad na sanhi o nagpapanatili ng kawalan ng pagkakapantay- 
pantay, maliban na lamang kung ang kawalang-pagkakapantay-pantay 
ay kinakailangan upang paunlarin ang kalagayan ng mga walang- 
wala sa gitna natin at ang pasanin ay balikatin ng mga nakaluluwag 
sa buhay. 


Ang tatlong mga pamantayang ito ang bumubuo sa ikatlong 
bahagi ng Filipinong modelo ng katarungang panlipunan. 


Ang mga pamantayang ito ay kumakatawan sa dalawang 
magkaibang prinsipyo: Ang una, ang prinsipyo ng pagwawasto na 
tumatanaw upang ayusin ang kawalang-katarungang nagawa ng 
lipunan sa mga mahihirap at inaapi, at ang ikalawa at ikatlo, ang 
prinsipyo ng pagbabago na naglalayong magkabisa ang panloob 
at panlabas na rebolusyong isinulat ni Mabini, upang matamo ang 
mithiing binanggit ni Jacinto: na ang halaga ng isang tao, kung sino 
siya ay hindi nakadepende kung ano siya noon. 


Alinman sa mga prinsipyong ito ay hindi naglalayong lansagin 
ang lahat ng kawalang pagkakapantay-pantay ni naglalayong matamo 
ang matematikal na pagtatakda ng mga panlipunang sakripisyo at 
pakinabang. Naniniwala akong hindi realistiko ang gayong mga 
tunguhin. Ang kalikasan, pagkakataon, at aksidente ay nagdudulot 
ng pagkakaiba-iba, ang pagkakaiba-ibang ito ay nagbubunga naman 
ng kawalang-pagkakapantay-pantay, at bagaman higit na nating 
nakokontrol ang kalikasan, hindi natin ito mababago, ni maaalis man 
ang pagkakataon o aksidente. Subalit mababago natin ang ugnayang 
pantao at mga gawain, at kung gayon, matitiyak natin, na anumang 
kawalang pagkakapantay-pantay ang nananatili sa ating lipunan ay 
hindi dulot ng ating mga ugnayan sa isa't isa o ng pakikitungo sa bawat 
isa. 


Bukod dito, mayroong matibay na bahid ng indibidwalidad 
sa kamalayang Filipino, na naniniwala akong tayo'y mag-aalsa 

sa anumang tangka na ipataw sa atin ang pagkakapare-pareho. 
Halimbawa, marami sa atin ang tatanggi sa di-nagbabagong estilo ng 
pananamit tulad ng tinanggap ng mga Tsino na pare-pareho at kupas 
na Mao jacket. Siyempre, kung wala nang mapagpipilian, wala tayong 
magagawa: subalit ang layunin natin ay hindi para, at hindi kailanman, 
ang limitahan ang mapagpipilian ng mga tao, kundi ang palawakin 
ang mga iyon, ang paramihin ang kanilang pangangailangan, hindi 
lamang ang bigyan sila ng kasiyahan. 


Panghuli, alinman sa prinsipyong ito ay hindi nagtatangkang 
lansagin ang pamahalaan o ang batas. Sa kabaligtaran, sa pamamagitan 
ng tapat na pamamahala, ang pagpapatupad ng makatwirang mga 
batas na ang prinsipyo ay mailalapat sa aktuwal na katarungan. Wala 
na akong ibang alam na paraan. 


Dahil natatangi ang mga prinsipyo, at bagaman pumupuno sa 
isa't-isa, ang sigalot ay hindi maiiwasang lumitaw paminsan-minsan. 
Ngunit hindi nawawala ang halaga nito dahil doon. Nangangailangan 
lamang ito ng unawa at pagiging bihasa sa pamumuno. 


Ngayon ay lumikha tayo ng Filipinong dalumat ng panlipunang 
katarungan na angkop ngayon at maging sa hinaharap. 


Para sa ating mga Filipino, ang katarungang panlipunan ay 
nangangahulugang nagkakaisa, matalinong sistema ng batas na 
inihayag sa atin, pinagtibay ng lehitimong pamahalaan na malaya nating 
pinili, at ipinatupad nang patas at pantay ng matapang, tapat, walang- 
kinikilingan, at maaasahang puwersa ng pulisya, propesyong legal, at 
hudikatura, na, una, gumagalang sa ating mga karapatan at kalayaan 
kapuwa bilang mga indibidwal at mamamayan, ikalawa, naglalayong 
iwasto ang kawalang-katarungang nagawa ng lipunan sa mahihirap 
sa pamamagitan ng pag-aalis o kahit paano'y ang pagpapababa sa 
kahirapan hanggang ipinahihintulot ng ating tinataglay at kakayahan, 
ikatlo, lumikha ng nagsasariling ekonomiya na nagbabahagi ng mga 
pakinabang upang matamo, una, ang pangunahing pangangailangan 
ng lahat, at pagkatapos ay maglaan ng mataas na antas ng pamumuhay 

para sa lahat, ngunit lalong-lalo na para doon sa mga hindi kumikita 
nang sapat, at may sapat na panahon at dako na tutulong sa kanilang 
lumikha at magtamasa ng ating kultura, ikaapat, baguhin ang ating 
mga institusyon at estruktura, ang ating mga paraan ng pagkilos at 
pakikipag-ugnay sa iba, at kung anumang kawalan ng pagkakapantay- 
pantay ang manatili ay hindi ibinunsod ng mga institusyon at estruktura, 
maliban na lamang kung ang kawalan ng pagkakapantay-pantay ay 
kailangan pansamantala upang paboran ang mga mahihirap sa gitna 
natin at ang pananagutang ito ay papasanin ng mga mayayaman, 
ikalima, gumamit ng mga pamamaraan at proseso na makatutulong sa 
pagtatamo ng mga layuning ito. 


Mahirap bang makamit ang mga pamantayang ito? Oo, kung 
ang tinutukoy mo ay makamtan itong ganap at kaagad-agad. Ngunit 
kahapon lamang, iniisip ng marami na imposibleng makarating 
sa buwan. Gayundin, di pa natatagalan, si Aristoteles, isa sa 
pinakamatalinong taong nabuhay ay nangatwiran na ang pang-aalipin 
ay natural, at itinala ang labis na pagpapahirap bilang ebidensiya. 
Kaya naman, ang pamantayang ipinapalagay na mataas sa ngayon ay 
magiging napakababa sa hinaharap. Subalit totoo man ito o hindi ay 
di na mahalaga. Ang sinabi ni Nikos Kazantzakis sa kalayaan ay totoo 
rin hinggil sa katarungan: ang pinakamataas na anyo ng natatanging 
kagalingan ay hindi ang pagkakamit ng katarungan, iyon ay ang 
pakikipaglaban nang lubusan para dito---sa dulo, ang makibaka para 
sa katarungan, ngunit ayon sa kawalang-hanggan. 

15ANG 1ISTORIKONG PAGDALUMAT SA FLIPTOP PARA 
SA MGA GURO NG KULTURANG POPULAR 


Mark Anthony Angeles' 


" Napakaraming maling akala tungkol sa buong estetika ng 
battle rap at Hip-hop at kung para saan ang liga. May sari-saring 
haka ang mga tao kung para saan ang liga. May sari-saring haka 
ang mga tao kung anong uri ng bagay ito... at ipinapasok ka 
nila sa kanilang haka ng kuwento. Siguro ganoon na kalayo ang 
naabot ng Flip Top pero .. . gusto [kong] maintindihan nila kung 
ano talaga ito. Kung pinupuri mo sila para sa mga maling rason, 
hindi iyon dapat ikatuwa.” 

-Alaric Riam Yuson AKA Anygma, Pundador at CEO ng 

FlipTop at Flip Top Battle League ( Sa akin ang salin) 


SA FACEBOOK PAGE na Fliptop Observer,” isang skeptic na estudyante 
ang nagbitiw ng pahayag na hindi na uso ang FlipTop. Kung magtitiwala 
sa hakang ito, masasabing hindi na napapanahon ang talakay kung 
maituturing nga bang modernong Balagtasan ang FlipTop. 


Gayunman, kung sisipatin ang asignaturang Pagsulat sa Filipino 
sa Piling Larangan sa Senior High School (K-12 program), malinaw na 
makikita ang “Fliptop” bilang isa sa mga halimbawa ng Kulturang 
Popular sa ilalim ng paksang Sining at Disenyo. Kung gayon, hindi 
lamang isang napapanahong paksa ang FlipTop at ang sinasabing 
ninuno nitong balagtasan, kundi isang mahigpit na pangangailangan 
ang pagsusuri ng dalawang nabanggit upang maigiya sa tamang 
konteksto ang mga mag-aaral ng Senior High School, sa partikular ang 
mga nasa Baitang 12, mula 2016. 

May tatlong namamayaning nosyon sa kasalukuyan tungkol sa 
FlipTop: (1) biglang sumulpot sa ating bansa ang anyong ito: (2) dahil 
orihinal na yaring Pinas, “Fliptop” ang tawag sa anyong ito, at, (3) ito 
ay modernong balagtasan. Layunin ng papel na ito na gamitin ang 
istoriko materyalismo para timbangin ang mga haka at dalumatin ang 
kasaysayan ng battle rap, nang maigiya ang mga guro at mag-aaral sa 
pagkilala sa tunay na tradisyong pinagmulan ng FlipTop. 


Pag-imbulog ng Fliptop 


Umabot na sa mahigit isang milyon ang nag-like ng Facebook 
page na Flip Top Battle League na karamihan ay nasa age bracket na 
18-24 taong gulang. Bukod dito, mahigit 1.2 milyon na ang subscribers 
ng Youtube account ng nasabing grupo. 


Masasabing malaganap na ang popularidad ng FlipTop sa 
kabataan. Patunay nito ang mahigit 19.9 milyong views ng video na 
“FlipTop-Loonie/Abra vs Shehyee/Smugglaz @ DosPor Dos Tournament”” 
na ini-upload noong 25 Hulyo 2012 sa nasabing Youtube account. Ang 
tagisan na inorganisa ng FlipTop Metro Manila ay naganap sa B-Side, 
The Collective sa Malugay Street, Makati City, Metro Manila noong 6 
Hulyo 2014. 


Ang mabilis at steady na pagsikat ng FlipTop ay hindi lamang 
nagpapakita ng pagtangkilik ng kabataan sa Hip-Hop at alternative 
rap. Patunay ito ng pagbababad ng kabataan sa internet. 


Naging daan ang social networking site na Facebook at content 
community na Youtube para maipakilala at masubaybayan ng marami 
pang internet users ang FlipTop. 


Ang ating bansa ang ikalawa sa mga nangungunang internet 
user sa Timog Silangang Asia: pang-anim sa Asia at ikalabimpito naman 
sa buong mundo. Ayon pa sa Internet World Statistics, inaasahang 
tataas pa sa 41 milyon ang mga internet user sa ating bansa mula sa 33 
milyon nang nakaraang taon.” 

Ayon naman sa pagtataya ng comScore, nangunguna ang ating 
bansa sa mga online video viewers sa Timog Silangang Asia batay sa 18 
porsiyentong pagtaas sa video viewers bawat taon.” 


Pinakamalaking bahagdan ng personal computing time sa 
rehiyon ay nasa social networking. Umaabot sa 41.5 porsiyento ng 
kabuuang panahong pagbababad ng mga Filipino online ay napupunta 
sa social networking sites. Ayon pa sa comScore, ang ating bansa ay may 
92.2 porsiyentong penetration rate sa buong mundo, pumapangalawa 
lamang sa Brazil na may 92.6 porsiyentong Facebook reach.” 


Mayorya ng mga internet user sa Timog Silangang Asia ay nasa 35 
taong gulang pababa, ayon sa comScore. Sa ating bansa, 71 porsiyento 
ng mga internet user ay nasa bracket na 15 hanggang 34 taong gulang. 


Hindi lamang isang gawaing sosyal, kundi isang kolektibong 
gawain ang pag-iinternet. Halimbawa, ang paglalaro ng mga online 
MMO (massively multiplayer online game) at MMORPG (massively 
multiplayer online role-playing game) tulad ng DOTA. Mahilig ding 
magbabad ang kabataan sa social networking sites tulad ng Facebook 
at Twitter. Mabilis na nagiging viral ang mga Youtube video sa 
pamamagitan ng Facebook at nagiging panukat din ang mga trending 
topic sa Twitter para pulsuhan ang saloobin ng karamihan sa mga 
kabataan. 


Ayon nga sa pagtataya ng rapper na si Allen Enriquez AKA BLKD, 
sa lahat ng dako ng bansa na naaabot ng internet at may kultura ng 
pagko-computer shop, kilala na ang FlipTop. Halos household name 
na ito. Kung tutuusin, aniya, sa panayam ng may-akda, marami ngang 
kabataang “FlipTop” na ang tawag sa “battle rap” bagaman pangalan 
lang naman ito ng isang liga (2014).3 


Maraming ulit nang na-feature ang FlipTop sa mainstream 
media--news, talkshows, at feature articles. Paliwanag pa ni BLKD, ito 
ang most viewed battle rap league sa Youtube sa buong mundo. Dinaig 
na nito ang mga ligang pinaghalawan nito ng format. 

Puna ni Alaric Riam Yuson AKA Anygma, “Napakaraming maling 
akala tungkol sa buong estetika ng battle rap at Hip-hop at kung 
para saan ang liga. May sari-saring haka ang mga tao kung anong uri 
ng bagay ito... at ipinapasok ka nila sa kanilang haka ng kuwento. 
Siguro ganoon na kalayo ang naabot ng FlipTop pero ... gusto [kong] 
maintindihan nila kung ano talaga ito. Kung pinupuri mo sila para sa 
mga maling rason, hindi iyon dapat ikatuwa.”” (Sa akin ang salin) 


Hindi pa matukoy ni Anygma kung saan nagmula ang haka na 
pangngalang pambalana ang FlipTop. Dagdag pa niya: 


"Maraming tao ang gumagamit [sa FlipTop] bilang isang 
pangngalang pambalana, pandiwa, o pang-abay. Pero ito ay isang 
pangngalang pantangi. Ito ang pangalan ng aming liga. Tinatawag 
nilang “fliptopping' o “fliptopan” ang mga unang konsepto ng 
FlipTop. Kakatuwa ito dahil hindi ka naman makakakita ng 
kabataang nagpupunta sa parke, halimbawa, at nagsu-shoot 
ng bola, at nagsasabing, “Mag-NBA tayo!” Basketbol ang tawag 
doon.”'? (Sa akin ang salin) 


Nilinaw ni Anygma na battle rap, at hindi “fliptopping” o 
“fliptopan” ang tawag sa kanilang ginagawa. Sabi pa niya, “Hindi 
ito ang simula o katapusan ng Hip-Hop. Basically, isa lang ito sa mga 
umbrella ng Hip-Hop.”'' (Sa akin ang salin). 


Ang Ligang FlipTop 


Nakasanayan ng kabataang Filipino na tawaging “Fliptop” 
ang mga battle rap dahil bago ito sa kanilang paningin kaya ito ang 
pangalang laging nananariwa sa kanilang diwa. 


Tungkulin ng pagkakakilanlan ng isang tatak sa gunita ng 
mamimili ang sumukat kung gaano katindi ang “recall” ng isang 
tatak sa sari-saring kalagayan (Keller 1993). Isa itong penomeno ng 
pagbubukod o tiyak na paghihiwalay ng isang bagong tatak sa tatak 

na kanilang nakagisnan. Gayunman, hindi na kinakailangang matukoy 
ng mga mamimili ang pangalan ng tatak. Nangangahulugan lamang 
ito na may talab sa mga mamimili ang isang tatak matapos na makita 
ang “visual packaging images” nito (Percy 1992). 


Naganap sa penomenong FlipTop ang pagtawag natin ng Colgate 
sa anumang brand ng toothpaste, Xerox sa photocopy, at kyutiks (o 
Cutex) sa nail polish. Nangyari ito dahil hindi nabantayan ng liga ang 
milyon-milyong tagasubaybay ng battle rap na walang background 
sa eksenang Hip-Hop at ni hindi man lamang naglaan ng oras para 
saliksikin ang nasabing mga genre/subgenre sa internet.'? 


Ang FlipTop (FlipTop Kru Inc.) ay ang grupong nagsagawa ng 
kauna-unahang Filipino Battle Rap League sa bansa. Naganap ito 
noong 6 Pebrero 2010 sa Quantum Cafe, Makati. Dito nag-battle ang 
mga MC na sina Fuego, Protege, Datu, at Cameltoe. 


Sa freestyle rap, ang pagbabalik ng insulto sa kalaban ay 
tinatawag na “flip.” 


Ayon sa kanilang Facebook page, ang FlipTop ay isang events 
at artist managing organization. Ang FlipTop Battle League naman ay 
ang kauna-unahang Filipino Battle Rap League sa bansa. May English 
at Filipino Conference ito at may iba't ibang dibisyon (Metro Manila 
Division, Mindanao Division, Calabarzon Division, at Central Luzon 
Division).” 


Itinayo ni Alaric Riam Yuson AKA Anygma, anak ng makatang 
Alfred Yuson, ang ligang FlipTop. Siya ang tumatayong CEO ng FlipTop 
Battle League. 


Si Anygma rin ang emcee ng independent collective na A.M.P.O.N. 
(Absolute Messages Personified Over Noise) at ng grupong Talksic Ways. 
Emcee o MC (“Master of Ceremonies”)'!” ang tawag sa rapper o artistang 
may angking kakayahan sa pagtatanghal (Edwards 2009). 

Nabigyan ng parangal ni Anygma ang bansa nang maganap 
ang battle rap na Tectonics noong Disyembre 2010. Bumisita sa bansa 
ang mga MC mula Grind Time Now--grupong nakabase sa US at 
siyang naglapat ng standard sa battle rap na sinusunod ng FlipTop. 
Pinangunahan ng rapper na si Dirtbag Dan ang tropang Kano. 


Napanalunan ng Pinoy MCs ang tatlong laban at sa araw na iyon, 
sa pamamagitan ng grupong FlipTop, nakilala ang Pinoy rap sa buong 
mundo. 


Balik-tanaw ni Anygma, “Nang dumating sa bansa ang 
modernong pormat ng battle rap, naisip ko na hindi ito maiintindihan 
ng karamihan. Gustong malaman ng karamihan sa [mga Filipino] kung 
ang klase ng eksena, ang modernong pormat na ito ay nagagamit sa 
eksenang Hip-Hop dito sa bansa. nagkaroon tayo ng mga battle sa 
freestyle era pero ibang-iba ito sa kabuuan.” (Sa akin ang salin) 


Pagmamakata 


Sa isang battle rap, ang mga rapper ay nagpapalitan ng 
maaanghang na salita para malaman kung sino ang mas magaling na 
“makata.” 


Ang isang makata ay makikitahan ng kahusayan sa pagtula.'” Sa 
unang tingin, saknungan ang batuhan ng mga linya ng mga emcee. Isa 
pa, inaasahang nagtutugma ang mga huling salita ng kanilang mga 
linya tulad ng ginagawa sa tradisyonal na panulaan (may tugma at 
sukat). 


Tinatawag na mga bar ang mga linya (ng berso) sa rap, tulad ng 
tawag sa musical duration. Paliwanag ni BLKD, sa karaniwang beat ng 
Hip-Hop (4/4 time signature), ang isang bar ay mula sa unang kick drum 
hanggang sa pangalawang snare drum. “At usually, kapag nagsusulat 
ang isang emcee, ang lines niya sa verse ay kasiya/sakto sa bars ng beat. 
So usually, sa rap, 1 line (poetry) - 1 bar (music): dahil diyan, halos 


LU 


synonyms na rin sa Hip-Hop ang 'line" at 'bar.. 

Maaaring kabisado na ng MC ang kaniyang mga sasabihin na 
para bang may bitbit siyang mga armas at pipili na lamang kung alin 
ang mas lethal gamitin lalo na sa rebuttal o pagkontra sa argumento o 
insulto ng kaniyang kalaban. Ibig sabihin, napaghandaan na niya ang 
battle, isinulat at kinabisado na ang mga sasabihin. 


Maaari din namang freestyle--espontaneo o free-flowing--ang 
kaniyang mga linya (sa old school Hip-Hop noong 1980s, ang tinatawag 
na freestyle rap ay pre-written din). 


Multi ang tawag kung gumagamit ng higit sa one syllable rhymes 
ang emcee. 


Karaniwang may kasabay na instrumental beats ang pagra-rap. 
Ito ang ikinaiba ng rapping sa spoken word poetry. Ilan sa mga kilalang 
nag-battle rap ay sina LL Cool J, Dr. Dre, Snoop Dogg, at MC Hammer. 


Gayunman, dahil magkaharap ang mga emcee na nagtatagisan 
sa battle rap at nagpapalitan ng mga bar, nakilala itong “modernong 
balagtasan.” 


Si Balagtas at ang Balagtasan!” 


Kilala ng karamihan si Francisco dela Cruz Baltazar AKA Francisco 
Balagtas dahil kasama sa high school curriculum"? ang kaniyang awit 
na Florante at Laura.” Napagkakamalan siyang “Hari ng mga Makata" 
at siyang may sulat ng koridong [bong Adarna (na isinulat diumano ng 
kaniyang guro sa pagtulang si Jose dela Cruz o Huseng Sisiw ngunit 
hanggang ngayon ay hindi pa rin ito napapatunayan). Gayunman, 
para sa mga kritikong Tagalog na sina Julian Cruz Balmaseda at 
Hermenegildo Cruz, siya ang “Hari ng Makatang Tagalog.” 


Tulad ng nakagawian na sa pag-aaral ng mga nobelang isinulat 
ni Jose Rizal--ang Noli Me Tangere at El Filibusterismo--ay pinag- 
aaralan din sa hay-iskul ang talambuhay ni Balagtas bago pasukin ang 
salimuot ng kaniyang Florante at Laura. Kailangan ito dahil bahagi ng 

nasabing awit ang tulang dedikasyon ni Balagtas sa kaniyang musa 
(o inspirasyon sa pagsusulat) na itinago niya sa mga pangalang “Celia” 
at “MAR.” 


Ipinakulong diumano siya ng karibal niya kay “Celia” sa bintang 
na pagpapakalbo sa kaniyang kasambahay. Nang siya ay lumabas sa 
kulungan noong 1838 ay ipinalimbag niya ang Florante at Laura (kaya 
may mga iskolar na nagsasabing isinulat iyon ni Balagtas habang nasa 
kulungan). 


Ang pasakit ni Balagtas sa pag-ibig ay naging alegorya ng pasakit 
ng sambayanan sa kamay ng kolonyalismong Espahol. Ang husay niya 
sa pagsulat ng tula ay abot-langit na hinangaan ng mga manunulat 
hanggang sa panahon ng kolonyalismong Americano. 


Malaki ang ambag ni Balagtas sa panitikang Filipino. Nabanggit 
siya sa Noli Me Tangere. Sinipi rin siya ni Emilio Jacinto sa kaniyang mga 
sulatin. 


Ipinagdiriwang na noon pa man ang kaarawan ni Balagtas 
(Abril 2). Batay sa saliksik ni Virgilio S. Almario, noong hapon ng 28 
Marso 1924, sa isang pulong bilang paghahanda para sa Araw ni 
Balagtas, ipinanganak ang “balagtasan” (2003). 


Ayon kay Almario, naghanap ng isang alternatiba ang mga 
kasama sa pulong para sa pagdiriwang ng Araw ni Balagtas nang taong 
iyon. Kailangang ito ay bago at kapana-panabik. May nagmungkahi 
na magsagawa sila ng bagong duplo. Wala namang tumutol. Tinawag 
itong balagtasan. 


Sikat pa sa kanayunan nang mga panahong iyon ang duplo. Isa 
itong dula na ipine-perform sa mga burol para aliwin ang mga kaanak 
na namatayan at mga nakikiramay. Ayon kay Almario, ginawang tigatlo 
na lamang ang gumaganap para sa balagtasan at ginawa na lamang 
isang oras ang pagtatanghal. 

Itinanghal ang kauna-unahang balagtasan noong 2 Abril 1924. 
Tatlong pares ang gumanap, kasama na ang bantog na makatang si 
Amado V. Hernandez. Pero ang pinakapatok sa mga manonood ay 
ang balagtasan nina Jose Corazon de Jesus AKA Huseng Batute at 
Florentino Collantes. 


Isinulat at pinagdebatehan nina de Jesus at Collantes ang tema 
ng balagtasan na “Bulaklak ng Lahing Kalinis-linisan.” Nagwagi si de 
Jesus sa nasabing balagtasan. 


Dahil sa tagumpay ng naturang timpalak ay naulit ang 
balagtasan nina de Jesus at Collantes na naganap noong 18 Oktubre 
1925. “Freestyle” na ang patakaran ng timpalak ngunit may tugma at 
sukat pa rin ang kanilang mga tula. Sikat na si de Jesus bago pa ang 
naganap na balagtasan ngunit dahil sa okasyong iyon ay binansagan 
siyang “Hari ng Balagtasan.” 


Dinumog ng publiko ang sagupaan sa pagtula sa malalaking 
tanghalan noon tulad ng Opera House, Olympic Stadium, at Teatro 
Zorilla. Inangkin din ito sa ibang rehiyonal na wika gaya ng Ilokano, 
Kapampangan, Ilonggo, Sebwano, gayundin sa wikang Ingles at 
Espanol (Zafra 1999). 


Balagtasan at Battle Rap 


Bukod sa pagkakamaling FlipTop ang tawag sa battle rap, laganap 
na rin ang pagkilala rito bilang “modernong balagtasan.” Kinonsenti 
ng mga guro ng asignaturang Filipino at mga nakaupo sa Kagawaran 
ng Filipino ang ganitong pagkakamali para na rin magkaroon ng 
panibagong-bihis ang balagtasan na patok tuwing Buwan ng Wika. 


Dahil patok sa kabataan ang battle rap, padaskol na binansagan 
itong modernong balagtasan para makuha ang loob ng kabataan 
(“mass appeal”). Hindi ito malayo sa ginawang paghalaw sa mga diyos 
ng mga Romano para sa mga diyos ng Simbahang Katolika sa Roma at 


LATHALAAN SA WIKA AT KULTURA | 91 


sa pagtatayo ng mga simbahan ng Simbahang Katolika sa mga bahay- 
sambahan ng mga katutubo sa ating bansa. 


May tatlong pamantayan diumano para masabing “modernong 
balagtasan” ang battle rap: (1) may tugma at sukat ang mga binibitawan 
nilang salita: (2) may tema ang battle rap tulad ng balagtasan, at, (3) 
nagsasagutan ang magkakalabang emcee, kaya ito ay isang uri ng 
verbal joust. 


Maliwanag na nabanggit sa itaas na hindi sumusunod sa 
tradisyonal na panulaang Filipino ang battle rap dahil hindi ito galing 
sa ating bansa. Kaya hindi ito maaaring pasukan ng mga antas ng 
tugmaan, sesura, at iba pang katangian ng Balagtasan. 


Sa halip, ang battle rap ay gumagamit ng internal rhyming at 
rhyme bending. 


Paliwanag nga ni BLKD, “Internal rhymes 'yung last syllable ng 
mga linya lang naman talaga ang 'required' na nagra-rhyme sa rap. So 
everything else na nagra-rhyme pa sa loob ng linya, tinatawag na lang 
naming “internal rhymes.” Kaya basically, 'yan na rin yung assonance, 
consonance, alliteration, at iba pang hindi ko na alam ang tawag (kung 
meron pa).” 


Ang rhyme bending, pagpapatuloy pa ni BLKD, ang dahilan 
kung bakit mas liberal sa rap ang patakaran ng tugmaan. Makikita 
ang rhyme bending at/o offbeat rhyme sa mga modernong tula. Kaya 
kalabisan na sabihing “modernong balagtasan” ang battle rap kung 
maging ang patakaran nito sa tugmaan ay mas hawig sa modernong 
panulaan. Dahil sa usapin ng panulaan sa bansa, ang modernong 
panulaan ay hindi “modernong balagtasan.” 


Ayon kay Almario, ang mga makata ng balagtasan ay 
kinakailangang aliwin ang kanilang tagapanood sa pamamagitan 
ng ilang patawa, witticism, pang-uuyam, at theatrics tulad ng mga 
gumaganap sa mga madulang pagtatanghal. 

Gayunman, ayon nga kay BLKD, “Bagama't parehong nagtatampok 
ng tunggalian ng pagtula, magkaiba ang sensitivities ng [battle 
rap at balagtasan]. May magkaiba silang pinagmulang kasaysayan, 
kinabibilangang kultura, at mahalagang kilalanin natin 'yon.” 


Hindi gaya ng sa balagtasan, walang tema o pangkalahatang 
paksang sumasaklaw sa bawat timpalak ng battle rap. Ang mayroon 
lamang ay sapalarang pagpupukol ng mga bar batay sa binitawang bar 
ng kalaban. Tulad ng isang dugtungan na wala ring tema, kailangang 
masagot ng kabilang panig ang pukol ng kaniyang katunggali. 
Kailangang maitayo ang kaniyang bandera, kung hindi man, mahigitan 
o madurog ang bar ng kaniyang katunggali. 


Kaya naman, gayong masasabing isang “verbal joust” ang battle 
rap, hindi ito dapat iugnay sa balagtasan. Gayong halos magkalapit 
ang kalugurang makakamit sa dalawang ito, magkaibang larang ang 
pinagmulan ng dalawa. 


Isa pa, kalabisang sabihin na kaya maaaring tawaging “modernong 
balagtasan” ang battle rap ay sa dahilang ang “mass appeal” nito ay 
ang parehong appeal na mayroon sa balagtasan. Unang-una, hindi 
nagustuhan ng mga tagasubaybay ng battle rap ang larangang ito dahil 
mahilig din sila sa balagtasan. 


Kaya naman hindi tinatanggap maski ni Anygma na “modernong 
balagtasan” ang battle rap. Ayon sa kaniya, “It is such a poor analogy 
of battle rap. It is unnecessary. It is misleading. It is almost like insulting 
for the masses as if they are not capable of understanding it in its actual 
definition. It is disrespectful to the culture that we're trying to support 
and we're trying to empower.”?” Napakaliwanag ng pagsalungat ni 
Anygma. May isang mundo ng musika na tinatawag na Hip-Hop. 
Gayundin, isa itong bahagi ng kultura, at sa loob ng kulturang iyon ay 
may isang mundong tinatawag na battle rap. 


Sa unang tingin, ang uri ng verbal joust sa battle rap ay purong 
pang-iinsulto sa kalaban. Ang lawrel nga ay hindi base sa kung sino ang 

magaling bumigkas ng tugmaan kundi kung sino ang pinakamabilis at 
pinakaismarteng mang-insulto. Kaya nauuwi ang debate sa pagtira sa 
pisikal na kapintasan (kung sino ang pango, mukhang butiki, parang 
piyanong kulang sa teklado ang ngipin): sa kung sino ang nagsa-shabu, 
ang university drop out, ang iniputan sa ulo ng girlfriend, kung sino 
ang traydor na kaibigan o maski ang hindi marunong mag-freestyle. 


Sa kasaysayan ng tradisyonal na panulaang Filipino, makikita 
ang katangiang ito--hindi sa balagtasan kundi sa isang uri ng tula- 
dula sa Visayas. 


Isang misyonerong Heswita, si Francisco Ignacio Alcina, na 
nadestino sa Samar, Cebu, at Leyte, ang nagsabing may katutubong 
tula ang mga taga-Leyte at Samar. Tinatawag itong bikal (Fernandez 
1980). 


Isang verbal joust ang bikal. May magkatunggaling nag-aasaran 
(isang pares ng lalaki at babae, minsan isang pares na kapuwat-lalaki o 
kapuwa-babae) sa loob ng isa hanggang dalawang oras. Wala silang 
gagawin sa loob ng dalawang oras kundi insultuhin ang kalaban na 
hindi napipikon sa ibinabato nilang putik. 


Gayunman, pinuna rin ito ni Anygma. Aniya, iniisip ng mga tao na 
ang mga “battle versus” ay naglalaman lamang ng mga bulgar na salita 
at mura. Ibinigay niyang halimbawa ang emcee na si Batas dahil siya 
ang laging itinuturo ng mga kritiko. Ani Anygma, “Sa lahat ng dinura 
[ni Batas], mga mura lang ang napapansin nila. They always accuse him 
of resorting to sheer vulgarity, all the swear words. They overlooked the 
concepts Batas makes use of: the angles and stuff like that.”?' 


Tunay na Lolo sa Talampakan 
Napakahaba ng kasaysayan ng Hip-Hop at alternative rap. 


Ang nuno ng pagra-rap ay nagmula sa West Africa, sa maalamat 
na grupong tinatawag na mga griot. Ginamit ang mga griot noong 

Mali Empire (1245-1468) bilang mga propesyonal na tagapagbigkas ng 
epiko, tagapuri, at mga musikero. Maihahalintulad sila sa mga binukot 
at tagapagsalaysay ng epiko sa ating bansa bago pa man tayo sakupin 
ng mga Espafol (Sajnani 2003). 


Tulad ng nuno ng blues o jazz music, ang tradisyong ito ay 
pinalaganap ng mga aliping Afrikanong dinala sa US noong unang 
panahon. 


Binanggit ko ito dahil gusto kong idiin na ang pagra-rap at 
kulturang Hip-Hop ay nagmula sa diwa ng mga alipin---inawit nila ang 
kanilang saloobin, kalagayan, at nasang wakasan ang pang-aalipin. 
Gusto ko ring banggitin na galing din sa mga alipin ang capoeira, mojito, 
at maging ang ating arnis at maglalatik. 


Ang capoeira ay martial arts na itinago sa katutubong sayaw ng 
mga aliping Afrikano sa Brazil para linlangin ang kolonyalistang Espanol 
at British. Ang mojito ay likha ng mga aliping Africano na nagsakada sa 
Cuba noong kinolonya sila ng mga Espanol. Samantala, ang arnis naman 
ay martial arts sa ating bansa na ginamit sa mga dulang moro-moro 
bilang props noong panahon ng kolonyalismong Espahol. At ang sayaw 
na maglalatik ay tungkol sa pag-aagawan ng mga Moro at Kristiyano sa 
industriya ng latik. Naglalaman din ito ng katutubong martial arts. 


Bilang alternative rap na subgenre ng Hip-Hop, ang kasaysayan ng 
battle rapping ay inilalapit sa kasaysayan ng Hip-Hop. Hindi isinaalang- 
alang ang modo ng battle rap na pang-iinsulto sa kalaban maliban 
sa pag-alala sa pagta-trash-talk ni Muhammad Ali sa kaniyang mga 
nakalaban. 


Gusto kong ihain ngayon ang isang palagay: ang battle rapping 
ay mula sa isang lumang kaugalian ng mga kolonyalistang British sa US. 
Magkamag-anak ang battle rap at iyong paraan ng pang-iinsultong 
tinatawag na “Yo Momma” kung saan binabanggit ang “Yo Momma" at 
dinudugtungan ng mga insulto (halimbawa, “Yo Momma was mistaken 
as an elephant.” na sasagutin naman ng “Yo momma.” ” ng kabila). 

Noong panahong ginagamit pa ang mga aliping Africano sa 
US, ibinebenta silang tulad ng mga prutas at gulay sa palengke. 
Sa “pakyawan,” iniinsulto ng isang Puti ang pisikal na anyo ng 
ibinebenta ng kaniyang kalaban para mabili ang kaniyang alipin. 
Halimbawa, sinasabi niyang maliit ang biyas ng ibinebentang alipin 
ng kakompitensiya, o pilay ang isang paa, o malabo ang mga mata. 
Makaaapekto sa performance ang mga physical defect na ito at 
malamang ay hindi bilhin ang alipin. 


Sa pamamagitan ng battle rap, mistulang isinasadula ang 
pagbebenta ng mga alipin sa palengke. Sa ganitong sipat, mapapagitaw 
natin ang kalupitan ng kolonyalismo, at kung gayon, ang kontra- 
imperyalistang pagkilos sa ngayon. Nangyari na ito noong panahon ng 
pananakop ng mga Espahol, ayon kay Dr. Bienvenido Lumbera, kung 
saan binaluktot ni Marcelo del Pilar ang duplo para gawing armas 
laban sa mga Espanol (2000). 


Ayon nga kay BLKD, “Bagama't mas natatampok sa FlipTop ang 
laitan at katatawanan, malay ang mga manonood na ang entertainment 
na nakukuha nila rito ay mula sa husay ng mga emcee sa pagpili ng 
mga salita, sa paghabi ng mga linya, sa pagtutugma. Kahit papaano, 
nakakaimpluwensiya ito sa ilang mga kabataang mag-aral sa wika, sa 
musika, sa pagtatanghal.” 


Mungkahi sa mga Guro 


Mahalagang pag-aralan ang FlipTop hindi lamang bilang bahagi 
ng kulturang popular, kundi para maitampok ito bilang bahagi ng 
kontemporaneong kulturang Filipino sa harap ng ASEAN integration. 
Sa ganitong palagay, kailangang pagitawin ang kritika ni Lumbera 
tungkol sa kulturang popular: na hindi ito ang tunay na kultura ng mga 
Filipino, kundi kung ano ang isinusubo sa atin ng mga dominanteng 
puwersa sa ating lipunan. Kailangang tukuyin na iba ang kulturang 
bayan sa kulturang popular. Sa pamamagitan nito, maiaangat natin 
ang kulturang makabayan (1997). 

Dahil na rin sa mga inobasyong pangkomunikasyon tulad ng 
internet, kailangang galugarin ang social networking sites kung 
saan naglalagi ang karamihan sa mga kabataan. Gamitin ang bisa ng 
Facebook at Youtube, kung paano rin ginamit ang mga ito ng mga 
organisador ng FlipTop at kung saan naroon ang kanilang mga video. 


Bigyang-diin ang etika maging sa paglikha ng mga bar. Gawing 
halimbawa ang mga banat ni BLKD, isang responsableng aktibista at 
rapper, tulad ng sumusunod: 


“Aking tusong-tusong tutugisin “tong tukmol na si 2Khelle. 
Tututulan kung tumugma para tumulala't tumigil. 

Tuwang-tuwa kong tutuligsain tuktok nitong tunaw. 

Tuturuan kong tumula "tong tulalang tutang tungaw. 

Kilala ang bayan n'yo bilang maunlad na bayan sa may kalayuan. 
Pero 'yang mga tulad mo kumikita lang sa pagpapaalila sa dayuhan. 
Basta't puti at may pera dinudiyos mo, 

Pareho kayo ni Noynoy dahil Kano ang boss mo!" 


Sa mga banat din ni BLKD, makikitang ang rehistro ng wika sa 
FlipTop ay hindi kailangang laging pabalbal o bastos. Magagamit din 
ang katutubong wika tulad ng paggamit ni BLKD ng Tagalog Cavite. 


Mahalagang madalumat ang battle rap dahil bahagi na ito 
ngayon ng K-12 curriculum. Una, ngayong alam na natin na ang FlipTop 
ay isang company name, kailangang ituwid ang mga pagkakamaling 
nagagawa sa mga paliga ng battle rap sa mga barangay at iba pa, kung 
saan ginagamit ang logo ng FlipTop sa mga tarpaulin para ianunsiyo ang 
mga timpalak ng battle rap kahit hindi naman ito inorganisa ng FlipTop. 
Ang pagtutuwid na ito ay pagpapahalaga sa karapatan at proteksiyon 
sa logo ng mga nagmamay-ari ng kompanya, at kung gayon ay saklaw 
rin ng asignaturang Entrepreneurship sa K-12 curriculum. Ikalawa, 
ang pagpapahalaga sa pagdadalumat ng isang bagay o paksa ay may 
kabutihan ding idudulot sa karakter ng mga estudyante dahil itinuturo 
nito na pahalagahan ang pagdadalumat sa kasaysayan ng mga bagay 
na patungkol sa pagiging Filipino. Kung gayon, maisusulong nito ang 
pagdalumat sa ating pambansang pagkakakilanlan. 

ANG MGA PATIBONG NG PAGKATAONG FILIPINO 


Jose Ma. Bartolome 
Salin ng "The Pitfalls of Filipino Personality" ni Sandor B. Abad 


Ninanais ng lathalaing ito na suriin ang konseptong 
"personalidad o pagkataong Filipino” at ipakita na mapanganib 
ang paggamit nito. Nilalayon din na ipakita kung paanong ang 
isang bagay na lubhang makabayan ay maaaring gamitin laban sa 
bayan. Nililiwanag ng may-akda ang ilang bagay tungkol sa hiya, 
utang na loob, at iba pang mga katangiang Filipino sa pamamagitan 
ng paglalahad sa mga ipinahihiwatig ng konseptong pagkatao 
pati na ang kahulugan ng pagiging Filipino. 


ANG PERSONALIDAD, MULA ssa salitang-ugat na persona na 
nangangahulugang maskara ay karaniwang nauunawaang tumutukoy 
sa kabuuang pagkatao at mga katangian ng isang tao. Subalit sa 
akademya, ang pinagtatalunan ay ang pagkakabuo at estruktura 
ng personalidad o pagkatao. Kaya, kahit karamihan sa mga social 
scientist, partikular ang mga sikolohista ay magkakaisa sa depinisyong 
ang personalidad ay “ang katangian ng mga kilos at paraan ng pag- 
iisip,” pagtatalunan nila agad ang pagkakabuo at ang paggamit 
nito. Ang ganitong karaniwang depinisyon ay bigo rin sa pagsagot 
sa tanong kung ang personalidad o mahahalagang aspekto nito ay 
pangmatagalan o depende lamang sa isang sitwasyon. 


Totoong walang malinaw na sagot, maliban kung kabilang ka 
sa isang grupong may tiyak na paniniwala, at lubusang di pumapansin 
sa mga katwiran ng ibang tao. Sa puntong ito, nakatutuwang 
pansinin na sa dami ng mga taong may interes, ang posisyon ng mga 
bagay sa kalawakan kung may isang ipinanganak ay nagpapasiya sa 


| 101 | 


personalidad ng taong iyon. Sa katunayan, ang horoscope ang isa sa 
pinakakaraniwang makabagong sikolohiya sa ating panahon. Ang 
makatagpo ng isang estudyante sa kolehiyo o hay-iskul na hindi alam 
ang kaniyang zodiac sign ay napakahirap. Subalit, hayaan natin ang 
astrolohiya sa libangan, gayunman. Doon iyon nararapat mapabilang. 


Samakatwid, kapag pinag-uusapan natin ang personalidad, 
ang ating pinag-uusapan ay tungkol sa konseptong hindi gaanong 
malinaw. Sa kasamaang-palad (o sa kabutihang-palad ng iba) habang 
ang mga tao ay lumalayo sa pagtalakay sa konsepto at ang pinapansin 
ay ang pragmatikong mga pangangailangang sisihin ang isang bagay 
dahil sa isang hindi kanais-nais na pangyayari, agad nadadawit ang 
personalidad. Si Pedro ay mahirap sapagkat siyd ay tamad. Si Pablo 
ay mayaman sapagkat siya ay masipag. Tandaan na ang kababanggit 
na pahayag, kung di maipaliliwanag ay nagpapahiwatig na ang 
katamaran ni Pedro at kasipagan ni Pablo ay likas sa kanila. Mayroong 
nakakubling palagay na ang ugali ay katangian ng isang tao, at ang 
mga ugaling ito ay matagalan, kaya nga kaniya-kaniyang kapalaran ng 
mga nagtataglay. Sayang lang na ang araw-araw na usapan ay puno 
ng mga sapantaha na ang berasidad o pagbatay sa lohika, karamihan 
sa atin ay hindi man lang pinagkaabalahang suriin ng marami sa atin. 


Walang intensiyon dito na alisan ng mayaman at mahalagang 
konsepto ng personalidad ang araw-araw na usapan. Ang 
iminumungkahi dito ay ang maselang na pagtingin sa partikular na 
katawagang ito, o kahawig na mga konsepto para dito, lalo pa't ito'y 
may seryosong implikasyon tulad ng sa idea ng pagkataong Filipino. 


Sino ang Filipino? Kadalasang hindi natin ito pinapansin. “Lahat 
tayo ay mga Filipino, bawat isa sa atin dito” hangga't ang isa sa atin ay 
magbuklat ng mga pahina ng kasaysayan. Ang katotohanan ay walang 
mga Filipino bago dumating ang mga Espahol. Ang salitang Filipino 
ay lumitaw noong malapit nang matapos ang kanilang kolonyal na 
pamamahala. Noong unang ginamit ang Filipino, hindi ito tumutukoy 

sa mga taong naninirahan sa kapuluan sa pangkalahatan, kundi sa 
creoles o sa mga Espahol na ipinanganak sa Filipinas. Ang mga tao ay 
tinatawag na indios. Nagsimula ito, samakatwid, bilang isang elitistang 
termino na nagpapakilala sa isang grupo ng mga taong higit na 
nakatataas sa “katutubo” subalit hindi kapantay ng mga peninsulares, 
o ng mga opisyal at klerigong Espanol. 


Ang yugto ng kasaysayang ang mga karaniwang tao ay tinatawag 
na indios at ang tawag na Filipino ay nakareserba sa iilan ay matagal 
nang lumipas. Subalit hindi ito nakatulong sa ating pagpapasiya 
kung sino ang Filipino. Sa legal na batayan, ang mga Filipino ang 
mamamayan ng republikang ito. Ang depinisyong ito, gayunman ay 
maaaring hindi katanggap-tanggap sa kasalukuyang marami ang mga 
naturalisado, tulad ng mga Tsino sa bansa, dahil lamang sa kabuhayan. 
Hindi natin magagamit ang legal na depinisyon para sa konseptong 
sosyo-sikolohiko. 


Kung dapat tayong magkaroon ng batayang sosyo-sikolohiko 
para sa ating depinisyon, kailangang isaalang-alang natin ang libo- 
libong mga Filipinong nasa ibayong dagat (mga mamamayang Filipino, 
na nabibilang sa lahing Filipino, kung mayroon man) kasama marahil 
ang nakasaad sa ating depinisyon ay ang nagpapakamatay makakuha 
lamang ng ibang pagkamamamayan. O kaya'y ang mga naninirahan sa 
kapuluan ngunit mas pinipili pa ang umalis. 


Huwag kalimutan ang nabanggit na nakababahalang mga 
tanong, marahil magagamit natin ang depinisyon ng isang social scientist 
na nagsasabing ang Filipino ay sinumang may pag-iisip na siya ay 
Filipino. Ang depinisyong ito ay talagang nakaiiwas sa maraming 
sigalot. Gayunman, sa dami ng mga tao sa bansang ito na pumipila pa 
sa mga embahada sa Makati at Manila, darating ang panahong ang 
lahing Filipino ay mabilis na maglalaho. 

Ngayong nabuksan natin ang ilang mahahalagang pagsasaalang- 
alangsa ibang pagkakataonay simpleng mga depinisyon ng “personalidad” 
at “Filipino,” tanggapin na natin itong magkasama. Ang Pagkatdong 
Filipino (Filipino Personality) bilang kurso sa gradwadong paaralan ay payak 
na tumutukoy sa pag-aaral ng personalidad sa konteksto ng Filipinas. Kung 
hindi, ang katawagan ay madaling maipakahulugang mga kaugaliang 
taglay ng mga Filipino. Upang maging tiyak, ang gamit ng personalidad 
ng Filipino sa kontekstong ito ay dapat na tumukoy sa katangian o tipikal 
na huwaran ng pag-uugali at tiyak na mga perspektibang taglay ng mga 
Filipino bilang isang grupo ng mga tao. 


Sa madaling salita, may mga asal at paraan ng pag-iisip na 
lubusang kakaiba sa grupo. Kapag ang ibang mga tao ay mayroon ding 
ganitong mga asal at paraan ng pag-iisip, maaaring nagkakaiba lamang 
sa mga tawag sa kanila, samakatwid walang gaanong kabuluhang 
tawagin silang Filipino. 


Subalit, paano tayo umabot sa pagsasabing ang partikular na 
huwaran ng pag-uugali o kaasalan ay Filipino? Inihambing ba natin 
ito sa kaasalan ng ibang mga tao? O naisip lamang nating Filipino ito 
sapagkat may napansin tayong mga Filipinong taglay na nila ito? Ang 
puntong ipinapakita dito ay ang kaugnayan ng katinuan ng isang idea 
at ang paraan ng pag-abot sa gayong idea. Ang isang mahusay na 
paraang nagbubunsod ng mahusay na resulta ay nangangailangang 
gumawa tayo ng paghahambing at pagsasalungatan bago maghinuha 
na ang isa ay hindi katulad ng iba. 


Kung hindi natin aktuwal na nasusuri ang ibang mga kultura, 
lalo na yaong dumaan sa kaparehong mga karanasang pangkasaysayan 
tulad ng sa atin, paano natin masasabing ang isang bagay ay bukod- 
tanging Filipino? 

Napalalampas natin, kung may isang idinadahilan ang mga 
personalidad gaya ng sa depensa, bilang lusitan. Ang ideang 
Filipinong personalidad, gayunman (o kahawig ng pambansang 
pamana, pambansang kultura tulad ng ideang pagbuhay muli sa mga 
barangay at iba pang sinaunang konsepto sa pakunwaring ang mga 
iyon ay karapat-dapat na mga huwaran ng dakilang lumipas) maaaring 
kumontra o magamit din laban sa mga Filipino mismo. Nangyayari ito, 
kapag ang ugali, tulad ng “utang-na- loob” na sinasabing katangi- 
tanging sa Filipino at, samakatwid, kailangang gamitin, linangin (o 
ibasura kung ano ang nararapat) subalit nagtatapos sa pagpapalabo 
ng mas matitinding realidad panlipunan ng ating bansa. 


Ang talagang ipinapakita ng personalidad na Filipino ay ang 
pag-aakalang ang lahat ng mga Filipino ay magkakatulad, mayaman 
o mahirap, bata at matanda, tagahilaga o tagatimog. Bawat isa sa atin 
ay may dala-dalang bagay, maaaring tulog lamang sa loob natin subalit 
kahit papaano'y mayroon ang bawat Filipino. 


Iminumungkahi pa na maaaring ang ilan sa mga kaugalian 
o pagpapahalagang ito ay mabuti samantalang ang iba naman ay 
masama. Ang sekreto sa tagumpay ng mga Filipino ay nakasalalay 
sa kanilang kakayahang malampasan ang masasamang kaugalian at 
magamit nang lubos ang mabubuting kaugalian na taglay nila. Ang 
dahilan ng mga kabiguan ng ibang mga tao ay ang kabaligtaran nito. 


Isang aklat, halimbawa, ang Toward the Restructuring of 
Filipino Values (Tungo sa Pagsasaayos ng mga Halagahang Filipino) 
ay naghihinuha na “ang pangunahing katangian ng Kasalukuyang 
Sistema sa Halagahang Filipino ay ang indibidwalismo ng pamilya.” 
Dahil dito, iminumungkahi ng aklat na magkaroon ng “pagpapalawak 
ng pamilya sa mas malaking grupo---ang bansa. Dapat nating ituring 
ang bansa bilang pamilya natin, na ang Pangulo ng Republika ang ama, 
at lahat ng mga mamamayan ay mga kapatid natin. Mula sa bagong 

pagpapahalagang ito ay nalilinang ang matatag na pagkakaisa, 
katapatan sa bansa at pagkamakabayan...” 


Pagkamakabayan. Ito ang premis o pangunahing batayan ng 
personalidad na Filipino. Karaniwang nilalayong ito'y palaganapin 
at ang halimbawang nabanggit sa itaas ay isa lamang. Marami pang 
ibang mga pangyayari sa mga batayang aklat ang ginagamitan ng 
ganitong uri ng pangangatwiran. Kapuri-puring paggamit ng batayan 
ng personalidad kung isasaalang-alang na ang paggamit ng mga 
kolonyalista ng ganitong pangangatwiran, gaya ng pagtawag na mga 
indio ay sa katunayan ay rasista. 


Sa katunayan, ang pagkamakabayan ang naging sigaw-paglaban 
ng mahina at ng bagong nagsasariling mga bansa sa pakikibaka para 
sa kanilang kalayaang pang-ekonomiya at pampolitika. Subalit, hindi 
isinasantabi ng tunay na pagkamakabayan ang masinop na pagsusuri 
ng kasalukuyang estrukturang panlipunan ng bansa. Anong uri ng 
pagkamakabayan ang hindi nagpapahalaga, kung di man ganap na 
nagsasantabi sa katunayang ang ating bansa ay nahahati sa mga uring 
pang-ekonomiya at pampolitika? Ito ba ang pagkamakabayan na 
magpapalaya o kaya'y magpapataas sa antas ng kalagayan ng malaking 
bahagi ng nakararami sa ating walang kapangyarihan sa ekonomiya at 
politika ng bansa? O kaya'y ito ba ang pagkamakabayan na nagkukubli 
ng pangit at di-makatarungang realidad, at sa halip ay ilarawan ang 
malaking negosyante ng Makati bilang kapatid ng sagad-sa-hirap na 
manggagawang nakatira sa isa sa malapit-nang-gibaing mga bahay- 
iskuwater sa Metro Manila? 


Pagkamakabayan ba ang paglalantad ng di-makatarungang 
uri ng ugnayang panginoong maylupa-kasama o madali ba iyong 
nagbibigay sa panginoong maylupa ng idadahilan upang sisihin ang 
magsasaka sa pagkakabaon nito sa utang? 


Walang binabanggit dito na tigilan natin ang paghahanap 
sa kaluluwang Filipino. Sa ano mang paraan, pag-aralan natin ang 

ating mga sarili, ang ating kultura, ang ating pamana, ang ating 
katangiang kakaiba sa mundo. Subalit, huwag natin gamiting panakip 
sa mahahalagang bagay sapagkat ang mga sagot sa nakababahalang 
tanong sa atin ay maaaring matagpuan doon. Halimbawa, bakit sa 
kabila ng mga sinasabing umuunlad na tayo, nagpapadala tayo ng 
bigas sa labas ng bansa, tumataas taon-taon ang Gross National Product 
(GNP), modernong bansa tayo dahil sa maraming malalaking hotel, 
atbp, samantalang ang karamihan naman sa mga tao ay nananatiling 
mahirap at sa katunayan ay lalo pang naghihirap? 


Bakit ang sahod ng mga pampublikong guro ay hindi kailanman 
nakasasapat sa mabilis na pagtaas ng presyo, at tinataasan lamang 
kapag nagtatangkang mag-aklas ang mga guro? Sa totoo lang, 
hindi natin masasabing ang mga guro ay tamad, gayon ding hindi na 
usong idahilan ang katamlayan para sa kawawang kalagayan ng mga 
magbubukid. 


V 


Habang sinisipat natin ang pag-iisip ng Filipino, tingnan din 
natin ang ginagampanang papel ng mga kapatid nating mayayamang 
sakay ng limosina, hindi nauubusan ng bagong estilo ng makabagong 
barong, lalo na kapag makikipagkita sa kanilang mga kasosyong Japon 
o Americano. 


Kahit nadadala tayo ng ating damdamin sa sigaw-paglaban 
ng militar na, “Isang bansa, Isang diwa,” pag-aralan din natin ang 
kasaysayan at kultura ng ibang mga bansa sa Ikatlong Daigdig. 
Magtataka tayong matuklasan ang maraming pagkakahawig ng mga 
tao sa Africa at America Latina na katulad nating nakaranas ng matagal 
na panahon ng kolonyalismo at hanggang ngayon ay pinagdudusahan 
ang panggigipit sa ating ekonomiya ng mga dati nating mananakop. 
Marami tayong matututuhan sa kanilang mga pakikibaka at gayon din 
sila sa atin. Nakalulungkot, na ang ating mga babasahin ay patuloy 
na nagmumula sa parehong pinanggalingan, karamihan mula sa 

Estados Unidos at kailangang tanggapin natin ang pagkiling o bias na 
Americano bilang obhetibo. Natututuhan natin ang tungkol sa ibang 
mga bansa, kadalasa'y sa pamamagitan ng isinulat ng mga Americano 
na hindi natin kailanman inakalang propaganda. Hindi ba't dapat 
na mas malapit ang ating pakikipag-ugnayan sa ibang mga bansang 
katulad natin kaysa sa dati nating mananakop? Hindi ba natin bibitiwan 
ang hangal at walang kuwentang mga librong pantasya ng Mills and 
Boon, sa halip ay mga nobelang isinulat ng mga Africano o Americano 
Latino o mga Indones? 


Sa kabuuan, kapag ang nasabing mga pagpapahalaga, pag- 
uugali, at katangian ay ginagamit nang walang pagsusuri sa lahat ng 
istratum sa isang antas-antas na lipunan, ang realidad ng paniniil o 
pagsasamantala ng iilang makapangyarihan sa walang-kapangyarihang 
masa ay lalong nababalewala. Ang ganitong tendensiya, kahit 
nagtatago sa likod ng maskara ng pagkamakabayan ay nagwawalang- 
bahala sa iniwang kolonyalismo sa ating bansa, na dinadanas din ng 
karamihan sa Ikatlong Daigdig. At pangwakas, ang di-mapanuring 
makabayang paraang ito ay isang paboritong taktika ng mga 
taong pinakainteresado na mapanatili ang lipunang may umiiral na 
napakalaking disparidad o di-pagkakapantay-pantay sa distribusyon 
ng yaman, sapagkat nagkataong sila ay nasa masaganang panig ng di- 
makatarungang kaayusan. 

MGA NAGBABAGONG MODELO SA SINING 


Alice G. Guillermo 
Salin ng "Changing Paradigms in Art" ni Sandor B. Abad 


SA SIGLONG ITO, ang iba't ibang disiplinang pang-iskolar, lakip na ang 
“humanidades” at ang mas partikular na sangay nito, “ang araling 
sining” ay dumaan sa maraming sigalot--tahimik na nagkakaisa sa 
pananaw, at kung minsan ay may masidhing tunggalian. Ang ganitong 
pagbabago sa mga paradima o modelo ng pagtanaw sa sining ay 
nagpapaaninag sa pag-unlad ng kamalayang pampolitika sa nagdaang 
mga taon na lipos ng sigalot at krisis--mga pagbabago na naging 
mahalagang bahagi ng kasaysayang pangkultura. 


Iginigiit nito ang sarili sa nagbabagong katutubong paraan ng 
pagtingin sa sining bilang ekspresyong panlipunan, na mahalagang 
bahagi sa komyunal na pamumuhay, ritwal, at pang-araw-araw na 
gawain. Ang unang kolonyal na modelo sa sining ay ang European 
Academy. Produkto ito ng mga maharlikang korte ng Europa at sa ganito 
ay ipinailalim ang kolonya sa konteksto at ideolohiya ng paggalang at 
pagdakila sa Hari, na sa Espaha ay nangangalaga sa interes ng Simbahan, 
Estado, at ng Simbahan bilang nagkakaisang entidad sa Espaha. Ang 
mga korte ng Italia, Francia, at Espaha ay nag-ambag upang magbunsod 
ng ganitong modelong may mataas na uri ng estruktura. Mahigpit ang 
kanon nitong itinataguyod ng mga akademya sa kani-kanilang mga 
galeriya at eksposisyon na pinag-iibayo ang kalakaran ng pagsasama 
at pagpuwera, pagpuri, at pagtatakwil sa mga artist. Ang mga artist 
ay kailangang magtampok lamang ng “dakilang” mga paksa, mga 
diyos at diyosa ng Olimpo, paksaing panrelihiyon para sa Simbahan. 
Ito ay sining para lamang sa mga elite na kayang magwaldas ng ilang 
oras para sa estetikang pagninilay-nilay hinggil sa malalayong dusa at 
lugod ng sinaunang panahon. Ang pinagkakaabalahan ng tunay na 

mundo ay walang kinalaman sa sining, batay sa estetikong Kantian 
na “pagkadi-interesado.” Pangunahing nagwiwika ito ng kaisahan at 
katamtaman, na ang lahat ay maayos na naitalaga sa kaniya-kaniyang 
lugar. Ang estetikang panlasa nito ay batay sa antas ng mga halagahan: 
sa materyal--oil sa kambas, marmol, at bronse ang kinikilalang media: 
sa sukat, malalaking malabayaning pinta sa estilo ng maringal na 
huwarang pigura ng mga lalaki at babae ng epiko na umaakto sa 
dramatikong tagpo. Ang pangunahing gawaing edukasyonal ay 
ang pagkopya sa mga sinaunang obra kasama ang kanilang matikas 
na tindig. Tiyak, ang sistemang akademiko ay makalalaki, na hindi 
nagbibigay ng anumang puwang sa kababaihan at sa kanilang mga 
obra, at lumilikha ng mito ng babae bilang diyosa o diwata, tampulan 
ng titig ng lalaki. Dinala ang modelong ito sa Filipinas sa pagkakatatag 
ng Academia de Dibujo y Pintura, partikular sa panahon pagkaraan ni 
Damian Domingo noong humalili ang mga peninsulares na maestro 
ng sining. Ngayon, tila ang paradimang ito ay matagal nang naglaho 
sa huling-liyab at usok ng makina ng Rebolusyong Industriyal. Subalit 
ang mga bakas nito ay patuloy na mapapansin sa mga bagong anyong 
naghuhunyango. 


Ang ganitong klasiko't akademikong paradima ay hindi lumaganap 
sa panahon ng Pananakop ng mga Americano, sapagkat, sa simula pa, 
ang Estados Unidos ng America ay tumiwalag na sa sirkito ng mga korte 
ng hari. Sa mahina at katamtamang impluwensiya, ilang akademya 
ang sabik na tumanggap sa Impresyonismo na nagbigay sa kanila ng 
bagumbuhay, subalit ang modernistang mga estilo ng Eskuwela ng 
Paris ay tinanggap nang may pagkabahala. Ang ikalawang modelong 
pansining na may malaking impluwensiya ay ang Eskuwela ni Amorsolo 
na tumutugon sa silanganing panlasa ng bagong mga kolonisador. 
Ang klasikong mga halagahan ng Akademya ay inilangkap sa bagong 
modelo at nakatagpo ng kanlungan sa kanayunan ng Filipinas. Isang 
sining ng tamis at liwanag, sa pamamagitan ng piyudal na halagahan, 
romantisado nitong inilalarawan ang buUhay-nayon. Lumikha ito ng 
makalalaking pananaw para sa Filipina: marupok, madaling hubugin, at 
matiisin, tulad ng larawan ni Fernanda de Jesus na may bitbit ng isang 

basket ng mga bulaklak. Ang pagpipinta ay laging gawain ng elite, isang 
trabaho ng kulturadong maginoong maluwag ang oras. 


Gayunman, ang Estados Unidos ng America ay lumitaw sa 
Ikalawang Digmaang Pandaigdig bilang isang makapangyarihang 
bansa, at sa mga taon pagkaraan ng digmaan ay nagkaroon ng 
paglipat ng sentrong pansining mulang Paris tungong New York. Ang 
mga sosyo-realistang Americano at mga rehiyonalista ng Depression ay 
dagliang napalitan ni Jackson Pollock at ng New York School. Bukod 
dito, ang sining ay pinasigla ng mga expatriate na Europeo, ang ilan sa 
kanila ay kabilang sa Bauhaus. 


Pagkaraan ng pormal na pagkakaloob ng kalayaan sa kolonya nito 
noong 1946, tiniyak ng Estados Unidos na ang kaniyang mga tinamo ay 
hindi maiwawala, na ang “Americanong paraan ng pamumuhay” na 
gumagabay sa sistemang edukasyon na itinatag nito ay mananatiling 
malinaw na modelo. Sa pamamagitan nang lubos na paggamit ng 
imahen nito bilang tagapagpalaya, tiniyak nito ang neokolonyal na 
gahum sa sining at kultura, gayundin sa ekonomiya at politika. Sa mga 
taon pagkaraan ng digmaan, sa sinundang Panahon ng Komonwelt, 
napatunayan ang Filipinas na pinakapalasunodd at pinakalantad sa 
impluwensiyang kolonyal na kultura. Ang ganitong kalagayan ay 
napanatili pa sa pamamagitan ng akademikong kaloob o scholarship 
grant sa Estados Unidos para sa henerasyon ng pinakapotensiyal 
na mga Filipinong estudyante at artist. Kapag ang pansining na 
pangangailangan at inaasahan ng mga kolonisador na Americano ay 
nakamit ang “tamis at liwanag” sa Amorsolo, mga Americano ring 
nasa neo-kolonyal na sitwasyon ang umakay sa talinong Filipino tiungo 
sa kanilang mga postwar paradigm, ang New York School ni Pollock, 
ang pormalismo ni Josef Albers at Hans Hoffman, ang “postpainterly 
abstraction” na ipinaliwanag ni Clement Greenberg sa obra ni Ellsworth 
Kelly at Louis Morris, at sa “brash assemblages” ni Rauschenberg. 
Dinamiko at agresibo ang timpla ng mga superpower, nasasabik sa 
eksperimentasyon at avant-garde. 

Walang alinlangan, may katumbas ang mga ito sa sining ng 
Filipinas noong mga dekada 50 at 60. Ang action painting na naglalabas 
ng enerhiyang kinetiko, ang pagbibigay-diin sa paibabaw na testura na 
pinatitingkad ng buhangin at butil, ang pagkakabuo ng mga napulot 
na piraso na bagay, ang pagsasaalang-alang sa pagkamateryal ng obra, 
ang siyang naging kausuhan, samantalang ang pangalawahing kanon 
ay ang heometrikong abstraksiyong pinaghanguan ng Bauhaus. Ang 
pangyayaring ito sa sining ay nagpalaganap ng teoryang pansining 
na pormalista at “art-for-art's sake” o “sining para sa sining.” Bukod 
dito, ginawa nitong unibersal ang sining, at pinalalabhaw ang lokal/ 
pambansang pagsisikap, na nagluwal ng ugnayan ng sentro at gilid: 
ang mga kolonya sa laylayan ng global ay hinihigop patUngo sa sentro 
na siyang naglalatag ng mga alituntunin. Kaalinsabay nito ay ang 
namamayaning mito ng mainstream at tributaryo nito. Sabihin pa, ang 
pagsasaunibersal sa ideolohiyang pang-estetika ay naglalayong sirain 
ang ugnayan ng sining at lipunan, ng sining at kasaysayan--isang 
estratehiyang gahum. Lagi't lagi, makapangyarihan ang kanon na 
pinaiiral sa Kanluran, tulad noong huling bahagi ng ikalabinsiyam na 
siglo, ang artist na naghahangad ng tagumpay ay kailangang magbigay 
puri sa isang malayong lupon na may eksklusibong pribilehiyo sa 
pamimigay ng mga gantimpala at gawad ng pagkilala. Subalit ang 
parikala ng pagsasaunibersal ng kanon ay ang pangyayaring ang mga 
artist mula sa “laylayan,” ang mga kolonya o neo-kolonya ay halos 
hindi nagtatamo ng kritikal na pagkilala sa “gitna,” ang New York. 
Ang lupong lumilikha ng kanon ay may paninibughong nagbabantay 
sa katanyagan ng mga artist sa sentro at laging nagkakait niyon sa mga 
tagalabas. Ang tanging pampalubag-loob na maaasahan nitong huli 
ay ang maikling banggit sa ilang antolohiyang “Who's Who in Art,” 
lalo na kung may mga Americanong nagtitipon ng kanilang mga likha. 


Ang matinding nasyonalismo noong dekada 60 ay naghangad na 
kalasin ang mahigpit na hawak ng Estados Unidos sa sining at kultura, 
gaya ng sa ekonomiya at politika. Ang pagsasaunibersal ng estetika 
ay nailantad bilang isang kolonyal na mito. Ang sining minsan pa ay 
naiposisyon sa kontekstong panlipunan at pangkasaysayan: sumisibol sa 
katutubong lupa, nagtataglay din ito ng potensiyal na makapagpabago 

sa materyal na kalagayan ng buhay. Sa pagsusuri sa mga relasyon ng 
kapangyarihan, ang sining at kultura ay hindi itinuturing na kasuutang 
walang dugtungan at pare-parehong kabuuan. Ang nangingibabaw 
na kultura ang nagpapanatili ng pagsasaunibersal ng estetika at ng 
elitistang konsepto ng sining. Sa kabaligtaran, ang umuusbong na 
progresibong pananaw ang nagluwal ng makasining at kultural na 
pagpapahayag ng mamamayan. Ang idea ng akademya ng “mataas na 
sining” laban sa “mababang sining” ay itinakwil, sa gayo'y nabuksan 
ang espasyo para sa produksiyong tradisyonal, tulad ng tela, paggawa 
ng basket, pagpapalayok, paglililok, katutubong abaloryo, at iba pa. 
Sa patUloy na pagkawasak ng dominanteng kanon, nabuksan din ang 
espasyo ng sining para sa kababaihan, para sa tradisyonal na sining 
ng kababaihan. Ang mga habi o tela, banig, basket, at katutubong 
abaloryo ang nakatawag-pansin, gayundin ang lugar ng galeriya. Ang 
katutubo at popular na sining ay naging larang ng pang-iskolar na pag- 
aaral. Gayundin, ang nakamihasnang kaisipan sa sining na hiwalay sa 
buhay at mga pakikibaka ay tinunggali ng mga obrang sosyo-realista 
na tumututol sa kawalang katarungan at pang-aapi sa midyum ng 
pinta. 


Malay sa ganitong pangyayari, ang teorya sa sining ay marapat 
na magbago. Habang kinikilala ang posisyon ng sining sa kontekstong 
panlipunan at pangkasaysayan nito, pinananatili ng teorya ang balanse 
sa pamamagitan ng pagkilala sa tiyak at relatibong kalayaan ng sining: 
ang wika ng mga elemento, at pagkakabalangkas nito. Sa gayon, 
ang pinta na purong ilustrasyon, gayundin ang nakaimbak na mga 
pormula ay iniiwasan para sa obrang may yamang semyotiko. Walang 
kuwestiyon sa pag-aakma ng sining at estetika tungong sosyolohiko. 
Dahil sa semyotiko kung kaya naging posible ang magkakaugnay na 
pananaw sa anyo at kahulugan. 


Sa disiplinang araling sining na kailan lang ay nagbunsod ng 
pagsusuring semyotiko, ang kahulugan ay nagmumula sa semantikong 
potensiyal ng tagapagpahiwatig ng materyal upang makalikha ng di- 
materyal, pang-ideang pagpapahiwatig. Habang ang semyotika ay 
nananatiling pormalista sa ilang pagdulog, ang biswal na teksto ay 

hindi kailangang sarado. Ang semyotika ay nananatiling mahalagang 
kasangkapan sa kabila ng tinatawag na “walang hanggang pagganap 
ng mga tagapagpahiwatig.” Ang pahiwatig o signification, tulad ng 
sabi ni Eagleton, gayunman ay nangyayari din sa loob ng “saklaw ng 
kahulugan,” habang ang mga tagapagpahiwatig ay gumagalaw sa 
loob ng partikular na konteksto na bumabanggit ng kanilang mga 
tinutukoy sa tunay na mundo. Ang saklaw ng mga pahiwatig na 
ipinapakita ng tagapagpahiwatig ay maaaring mapalaki at mapalawak 
upang isama ang buhay na kapaligiran ng lipunan at kasaysayan sa 
lugar na binibigyang buhay ang tinutukoy. 


Ang dulog semyotiko ay partikular na nakatutulong sa 
kasalukuyang pagpapaunlad ng sining. Nakabuo ito ng matalas na 
pakiramdam sa mga pahiwatig ng materyal, partikular sa paggamit 
ng mga katutubong bagay. Katulad sa musika sa paghahanap ng 
mga bagong pinagkukunan ng produksiyon ng tunog, ang sining 
biswal ay nakatutuklas din ng di-akademikong mga bagay para sa 
kahalagahang semyotika ng mga ito. Ang tradisyonal na mga estilo at 
anyong piguratibo ay sinusuri din sa paraang semyotiko kung ang mga 
ito ay pinasigla at isinama sa konteksto ng kasalukuyang sining. Ang 
dating hindi pa nagagamit na mga batis na ito ay nagpapayaman ng 
mga temang tulad ng pambansang identidad, ekolohiya, at feminismo. 
Habang ipinoposisyon ng sining sa Filipinas ang sarili sa panlipunan at 
pangkasaysayan konteksto nito, magpapatuloy ang paglakas nito sa 
dinamiko at diyalektikong pakikipag-ugnayan sa realidad ng Filipinas 
na puno ng buhay at patuloy na pakikibaka. 

ANG POLITIKA NG PAG-UNAWA sA KULTURANG FILIPINO 


Laura L. Samson 


Salin ng “The Politics of Understanding Filipino Culture” ni Roberto T. Ahonuevo 


HALOS LAHAT NG sumulat ukol sa Filipino ay may nasasabi hinggil sa 
kaniyang tradisyon at kaugalian, sa kaniyang indolensiya, sa kaniyang 
karakter, o sa kaniyang paraan ng pamumuhay. Maaaring magsimula sa 
mga sinaunang Espahol na sina Plasencia o Alzina, dumako pagkaraan 
sa mayayamuting Gaspar de Belen, hanggang kina Modesto de Castro 
at Maximo Kalaw. Darako siya sa mga kontemporaneong kritiko, gaya 
nina Delfin Batac, I.V. Mallari, E.P. Patanne, Alfredo Roces, at Carmen 
Guerrero Nakpil. 


Gaya ng isinaad ni Fr. Frank Lynch noong 1964, ang volyum 
ng mga nalathalang materyales sa Filipino at sa kaniyang paraan ng 
pamumuhay ay napakarami. Sa mga tribu ng tagamasid at kritiko ay 
maidaragdag ang mga pangalan ng mga tanyag na iskolar, tulad nina 
Renato Constantino, Teodoro Agoncillo, Felipe Landa Jocano, Leonardo 
Mercado, at ang pangkat nina Frank Lynch, Mary Hollsteiner, Jaime 
Bulatao, John Carroll, George Guthrie, at iba pa. 


Ang mga tanong na gaya ng, Sino ang Filipino? Ano ang Filipinong 
paraan ng pamumuhay, ang Filipinong karakter, ang Filipinong 
pananaw sa daigdig? ay nagpasakit sa mga estudyante at tagamasid 
ng lipunang Filipino sa mahabang panahon, ngunit ang mga sagot ay 
nananatiling mailap gaya noong dati. Ang mga obserbasyong nabuo 
ay samot na paimbabaw o mapanuri, mapaghinuha o sistematiko, 
pira-piraso o komprehensibo, ngunit ang pakahulugan ng Filipinong 
paraan ng pamumuhay ay nananatiling problematiko. 


Ang halaga ng mga pagtatangkang ito na unawain ang kulturang 
Filipino ay sapat nang napagtaluhan. Ang mga tuklas at diwain ng 

karamihan sa mga artikulo, pag-aaral, at saliksik ukol sa Filipino at 
sa kaniyang paraan ng pamumuhay ay nakaayon para sa madla na 
gagamit ng mga ito sa mga tiyak na paraan. Sinasangguni yaon ng 
mga banyaga upang makaugnayan nila nang tumpak ang mga Filipino. 
Kinakailangang batid ng mga politiko at tagapagbalangkas ng mga 
patakaran ang naturang mga saliksik nang makapamahala sila nang 
walang pamimilit. Matutuklasan ng mga edukador sa nasabing mga 
pag-aaral ang mga halagahang makagagabay sa kanila sa paghubog 
ng mga isipan. Binabasa ng mga Filipinong estudyante o Filipino sa 
pangkalahatan ang mga ito para makita nila nang malinaw ang 
kanilang sarili at makapagbulay sa kanilang mga lakas at kahinaan. 


Sa kabila ng volyum ng materyales at patiloy na pagtutuon sa 
paghahanap ng naaangkop na panlipunang pamumuhay na Filipino, 
kinakailangang linawin ang layon at silbi ng naturang mga pagsisikap. 


Saliksik Pangkultura bilang Instrumento ng Pananakop 


Alinmang pakahulugan sa mga padrong panlipunan ay 
makapagsisilbing tagapagbilanggo o kaya'y patnubay. Ang mga 
disenyo ng panlipunang pamumuhay ay maaaring imbentuhin at 
ipataw sa mga tao. Sa kabilang dako, kahit ang mga angkop na disenyo 
ng pamumuhay ng mga tao ay maaari pa ring mapanghimasukan. 


Ang pangkulturang pananaliksik ay makapagsisimula sa matapat 
na mithing ipakilala sa mga banyaga ang paraan ng pamumuhay ng 
Filipino. Ang anim na kabanata ng Six Perspectives on the Philippines, 
halimbawa ay pinaunlad mula sa mga lekturang ibinigay sa unang 
pangkat ng mga boluntaryong Hukbong Pangkapayapaan na idinestino 
sa Filipinas. Ang mga lektura ay inorganisa “para tulungan ang mga 
sinasanay na tao na maunawaan hangga't maaari ang kultura ng bansa 
na patutunguhan nila.” Ang aklat ay inaasahang makapagtatampok 
ng kros-kultural na pag-unawa at magbibigay daan para sa maayos na 
ugnayan sa panig ng mga Filipino at ng mga boluntaryong Americanong 
Hukbong Pangkapayapaan'. 

Kinakailangan ang pag-unawang pangkultura upang maitampok 
ang armonya at kooperasyon ng mga bansa at ng kanilang mga sugo. 
Gayunman, ang batayan at estruktura ng gayong mga ugnayan ay 
dapat sumailalim sa seryosong pagbubulay at pagsisiyasat yamang 
maraming karunungang nakatuon sa pagpapalawig ng pag-unawang 
pangkultura ang nagpadaloy sa samot-saring anyo ng imperyalistang 
panlulupig. 


Hindi lamang ito ukol sa handang magamit, madaling matamo, o 
makontrol ang impormasyon. Sa kabila ng lahat, mapangangatwiranang 
ang impormasyon sa kulturang Filipino ay madaling makamit. Ang 
higit na basikong tanong ay may kaugnayan sa pananaw na mula sa 
mga katunayan na kinalap o tinipon, at kung paanong ang gayong 
impormasyon ay ipinakahulugan. 


Malimit ginagamit ang paghahambing upang ipaliwanag sa 
mga estranghero ang paraan ng pamumuhay ng Filipino. Ang batayan 
ng paghahambing, ang balangkas ng pagpapakahulugan ay dapat 
matalim na tinataya lalo kung ang mga obserbasyon ay ginawa ng 
mga mismong estranghero. Ang usapin dito ay hindi lamang simpleng 
nasyonalidad ng kakatwang tagamasid o ang haba ng kaniyang 
pagdanas sa paraan ng pamumuhay ng Filipino. Ang tanong ay mula 
sa aling pambansang interes dapat tayahin ang kulturang Filipino? 


Ang kultura ng lipunang palasandig gaya ng Filipinas ay madalas 
ipakahulugan alinsunod sa mga interes at pamantayan ng “direktor” 
nitong bansa. Gaya ng isinaad ni Paolo Freire, ang kultura ng mga 
lipunang hindi pa gaanong maunlad ay nabuo at napanatili bilang 
sunod-sunurang “kultura ng katahimikan.” Ang kultura na resulta 
ng labis na pamamahala “ay may natatanging tatak ng pagiging 
preskribtibong karakter: ito ang padikta, paboleting impormasyon-- 
kumbaga'y naisaproseso at tinanggap agad na realidad.” 


Ang di-malay na pagtanggap ng superyoridad ng mga 
pamantayang Kanluranin ay kumikiling sa pagpapalawig ng “mito 
ng likas na imperyoridad” ng mga Filipino. Ang mitong ito ay hindi 
lamang naging angkop na katwiran para sa intensibong kolonyal 

na panghihimasok at pagsakop ngunit humikayat din ng kusang 
pagpapahirap sa sarili sa panig ng mga Filipino, at nagtulak sa 
diwang Filipino na manatili sa kalagayan ng pagkagupiling. 


Ang Kultura bilang Maysala 


Maaaring ikubli, imbes na ibunyag, ng pangkulturang 
pananaliksik ang mga pang-estrukturang kahinaan ng lipunang 
Filipino. Karamihan sa mga matatamong materyales ukol sa 
kulturang Filipino ay inunsiyami ang taumbayan sa pag-iisip na 
ang mga problema ng lipunang Filipino ay mababakas sa mga di- 
ekonomikong aspekto ng lipunan. Ang estruktura ng ekonomiyang 
Filipino at namamayaning ekonomikong palagay ay bihirang 
isaalang-alang na problematiko. Ang kultura ay malimit tukuyin 
bilang maysala. 


Ang labis na pagtutuon ng mga iskolar sa mga personal 
na kahinaan ng mga Filipino at ang paurong na pangkulturang 
katangian ng lipunang Filipino ay humahadlang sa matalisik na 
pagtanaw sa panlipunang estruktura ng Filipinas. Ang dukhang 
bisyon ng kumbensiyonal na panlipunang pagmamapa ay pinalabo 
ang kritika sa estruktura ng karalitaan at sa pangkalahatang estado 
ng di-sapat na pagpapaunlad ng Filipinas. 


Sa pagtatakda ng pribilehiyadong posisyon sa kultura sa 
panlipunang pagsusuri, ang estruktura ng ekonomiya at ang 
dinamika ng kasaysayan ay naipuwesto sa likuran. Ginagamit ang 
kultura upang itala ang pagkaatrasado ng ekonomiya ngunit 
bihirang ipaliwanag ang funsiyon ng pagkakabuo ng ekonomiya. 
Inilarawan o tinalakay nang pakasaysayan ang kultura, ngunit 
bihirang itrato ito bilang tunay na bunga ng kasaysayan. 


Dahil sa malabo nitong bisyon ng panlipunang realidad ng 
Filipinas, karamihan sa mga pag-aaral ukol sa kulturang Filipino ay 
nakatiwalag mula sa mga kritika ng mga pangunahing estruktura ng 
lipunan, at hinihikayat pa nito, sa halip, ang pamumuna sa sarili, at 
sa Filipinong personalidad. Sa ganitong diwain, ang naturang mga 

pag-aaral ay humihimok na magsumikap para pahusayin ang bulag. 
Dahil hindi makita ang mga rehas ng bilangguan, ang mga Filipino ay 
patuloy na naunsiyami sa pagiging bihag. 


Ang pangkulturang pananaliksik ay hindi nakatuon sa ganap 
na kawalang-tinag. Hinihikayat sa ilang pag-aaral, hangga't ito ay 
isinagawa ng mga lehitimong ahente ng pagbabago sa loob ng 
saklaw ng basikong pang-estrukturang hatag, ang aksiyon para sa 
pagbabago. Gaya ng naisip ni Frank Lynch, [na sa] balangkas ng 
kulturang Filipino, ang pagtukoy sa “pangkulturang fulkrum na 
magbibigay ng pinakamahusay na salalayan para sa mga katanggap- 
tanggap na programa sa panlipunan at pang-ekonomiyang pag-unlad” 
ay kailangan para maharap ang hamon na matamo ang “planadong 
pambansang pag-unlad nang walang pamimilit.” 


Apat na Babasahin ukol sa Halagahang Filipino ang 
pagsasakatuparan ng estratehiyang kinilingan ni Lynch at ang 
pangkorporasyong pananaliksik ng Institute of Philippine Culture 
(IPO). Paliwanag nga sa pambungad ng aklat: 


... madali, bukod sa mainam, na humanap ng mali sa mga tao na 
nauna kaysa atin, o sisihin silang hawak ngayon ang pinakamasaklaw 
na pampolitika't pang-ekonomiyang kapangyarihan sa bansa. 
Ngunit may isa pang taktika, isa pang estratehiya, isa pang 
pagdulog na ating pinaboran mula sa pagsisimula ng ating mga 
gawaing pangkorporasyong pananaliksik. 


Isinaalang-alang ang pakasaysayang sitwasyon na aming dinanas 
noong 1960, kami sa Institute of Philippine Culture [Kawanihan 
ng Kulturang Filipino] ay nadama na ang pinakamagaling na 
ambag ay maaaring maghanap ng karunungan ukol sa Filipinas 
at Filipino, at isalin ang gayong karunungan sa mga tao na 
makikinabang nang malaki hinggil dito--ang mga tagapagplano 
at ang tagapagsagawa ng mga programa sa panlipunan at pang- 
ekonomiyang pagbabago. Apat na Babasahin ang unang hakbang, 

gaya noon, sa pagsasakatuparan ng nasabing tungkuling kusang 
isinabalikat. ... 


Ang di-mapanuring pagtanggap ng mga mithing ipinakahulugan 
ng ilan ay maaaring magbunga ng higit na kaganapan ng mga paraan 
ng pananakop sa maraming tao. Ang paggamit ng pangkulturang 
fulkrum bilang batayan ng pagpaplano ay maaaring singkahulugan 
ng pamimilog ng ulo at lehitimisasyon--kumbaga, na may kubling 
pamimilit. 


Ang panlipunang pananaliksik na may balatkayo ng siyentipikong 
balidasyon, imbes na magsaad ng makatwirang dahilan para sa 
pagbubuo ng patakaran, ay kumikiling sa madaling pagsasakatwiran 
para ipataw ang gayong patakaran. Ginagamit ito ng mga lasenggo 
para suhayan ang kanilang nakitang kaliwanagan. 


Naging batayan ang pangkulturang fulkrum, gaya ng mungkahi 
sa mga kumbensiyonal na pag-aaral sa lipunang Filipino, sa mga 
pampagandang imaheng aktibidad na pawang ginagawa ng mga 
sentrong pangmidya ng gobyerno. Ang kaunlaran bilang mithi ay 
isinasakatuparan at isinasalin nitong mga ahensiya sa pamamagitan ng 
mga popular na islogan ng pag-unlad na taglay ang mga konsepto 
ng taumbayan, estereotipo, imahen, at wika. Itinatanghal ang mga 
personalidad bilang bayani o tagapagligtas na may diin sa kanilang 
apinidad sa taumbayan. Ang pangkulturang pananaliksik ay pinalawig 
ang mga estilo ng pang-aakit tUngo sa pakikilahok at pagtataya sa 
isang tunay na mapanupil na estado. 


Ang pangkulturang pananaliksik, kapag nakatukoy sa mga taliba 
at kakampi ng establisimyento, at sumasagap ng mga problema at 
pananaw ng nangingibabaw na mgainteres na kapuwa banyaga atlokal, 
at isinagawa ng mga indibidwal at organisasyon na pawang sumuko 
sa lohika ng merkadong panlipunang karunungan, ay nagsapanibago 
ng samot na pamamaraan upang makalikha ng impormasyong 

makapagpapabilis ng panlipunang kontrol at pananakop sa maraming 
tao, maralita, at walang kapangyarihan. 


Napananatili ang umiiral na panlipunang kaayusan sa 
pamamagitan ng lipon ng naitadhanang pakahulugan. Ang nasabing 
mga pakahulugan ay nagbibigay ng mga paraan kung paanong ang 
gayong kaayusan ay ipinapaliwanag o pinaninindigan. Ang batayang 
estruktura ng lipunan ay napananatili kapag naitatag na ang pagiging 
lehitimo nito. 


Ang transpormasyon ng lipunan, samakatwid, ay kaugnay ang 
pagtatanong sa mga establisadong pakahulugan at ang paglikha ng 
mga bagong pakahulugan ng panlipunang realidad. Ang pagiging 
lehitimo na ipinataw sa mga mapanupil na panlipunang kaayusan ay 
dapat iwaksi upang bigyang-daan ang pagkalusaw nito. 


Kung isasaalang-alang ang konteksto ng di-ganap na pag- 
unlad ng Filipinas, ang mapagpalayang potensiyal ng panlipunang 
pananaliksik ay nakasalalay sa kakayahan nitong tumulong sa 
pagbibigay ng batayan para sa paglikha ng kontra-pakahulugan 
para sa pagbubuo ng kontra-kamalayan. Alinmang pag-aaral ukol 
sa kulturang Filipino ay magiging mapagpalayang kasangkapan 
kapag nakapagsisilbi ito bilang makabuluhang patnubay sa basikong 
pagsasaayos muli ng lipunan. 


Ang mga kaugnay na pangkulturang pananaliksik ay dapat 
magpatuloy mula sa pagtataya sa basikong pagbabago at pagkilala 
sa magkakasalungat na interes sa lipunan. Ang ganitong pagtataya 
ay nagpapahiwatig ng pagkiling na himukin ang pagpapalitaw ng 
mga salungat na opinyon imbes na magmaniobra ng pangkalahatang 
pagsang-ayon. Kaugnay nito ang ebalwasyon sa mga mithi at hindi 
lamang ang kaganapan ng mga pamamaraan sa panlipunang pagsupil. 
Ang kagyat nitong tungkulin ay hindi intelektuwal na pagkaalipin, 
bagkus intelektuwal na paglaya. 

Bagaman ang balangkas ng umiiral na kultura at kamalayan ay 
mahalaga bilang batayan sa pagtatatag ng kontra-kultura at kontra- 
kamalayan, ang mga pag-aaral ay hindi dapat manatili sa antas ng 
paglalarawan. Imbes na gawing inmortal ang kasalukuyang panlipunang 
estruktura sa pamamagitan ng payak na pagsasakataga muli ng mga 
umiiral na pakahulugan ng panlipunang realidad, ang pangkulturang 
pananaliksik ay dapat magpabilis sa matalas na pagsusuri ng nasabing 
mga pakahulugan. Sa paghimok ng mahahalagang pagsagap sa 
panlipunang realidad, ang pag-aaral ng kulturang Filipino ay magiging 
kasangkapan para sa pagpapabawa ng kondisyon sa parehong paraan 
na ang edukasyon ay inisip ni Paulo Freire na nakapagpapabawa ng 
kondisyon: 


Ang edukasyon ay maaaring makapagpabawa ng kondisyon dahil 
ang tao, sa katunayan ay kinondisyong nilalang na may kakayahang 
umalam kung ano-ano ang nakapagkokondisyon sa kaniya, at 
may kakayahang pagbulayan ang kaniyang aksiyon at asal, at sa 
pagsagap ng mga nasasagap. Ang susi sa “pagsagap sa nasasagap” 
at kung gayon sa rekuperasyon ng mga kubli o di-maunawaang 
realidad ay ang problematisasyon. Ang problematisasyon, na 
nangangahulugang pagtatanong at panawagan na magtanong at 
samakatwid ay mapaghamong asal, ay sa parehong panahon, ang 
simula ng tunay na pagkilos na maalam, at ang simula ng pagkilos 
na subersiyon ng “labis na pagtatakda,” kumbaga, ang subersiyon 
ng praxis [pagsasagawa ng kagawian] na ipinuhunan sa tao. 


Upang mapabilis ang basikong pagsasabalangkas ng lipunang 
Filipino at mapalawig ang pagbubuo ng kontra-kamalayan na 
magsisilbing panimulang hakbang sa kalayaan mula sa palaasang 
kalikasan ng lipunan, ang mga Filipinong iskolar ay dapat magbuhos ng 
loob sa seryosong pag-aaral ng mga ugat, manipestasyon, at dinamika 
ng kamalayang kolonyal. 


Ang tungkuling ito, na isinabalikat ni Renato Constantino, ay 
nagsisimula sa pagkilala sa mga batayang sosyo-istoriko ng kamalayang 
kolonyal, at ang pagkatanto sa tungkulin ng kamalayang kolonyal para 
suhayan ang nakapirming panlipunang estrukturang kolonyal. 

Ang kulturang Filipino at ang estruktura ng kamalayang Filipino 
ay hindi dapat irekord lamang. Kailangan itong ipaliwanag bilang 
sosyo-istorikong produkto. Ang namamayaning mga pakahulugan 
ng panlipunang realidad ay dapat kilatesin, at hindi dapat tanggapin 
bilang likas at di-nababagong hatag. Ang kailangan sa pag-aaral 
ng kultura, kamalayan, at identidad ng Filipino ay ang mapanuri't 
komprehensibong balangkas, isang pagdulog na ipinakahulugan ng 
matalas na diwa ng panlipunang estruktura at ng mga dinamika nito. 


Sa harap ng pangako sa basikong pagbabago, ang isang 
napapanahong iskolarsip ay dapat nakatukoy sa mga ahente ng 
pagbabago na maaaring hindi maituring na lehitimo, ngunit maaaring 
itanghal bilang “mapanganib na tagasalungat” o “panggulo” ng 
mga taliba at kakampi ng status quo [kasalukuyang estado ng mga 
bagay]. Ang mga Filipinong iskolar ay dapat itatag ang apinidad 
nito sa naturang mga “tagasalungat” o “panggulo” at dapat sipatin 
ang kanilang mga sarili bilang bahagi ng kilusan para sa basikong 
pagbabagong panlipunan. Nagtataya sa basikong pagbabago at 
nakatukoy sa mahahalagang mambabasa, ang mga iskolar ay dapat 
matutong sumubok at sumugal sa mga panganib. 


TALA 


1. Itinumbas sa “American Peace Corps Volunteers” ang “Mga Boluntayong 
Amerikanong Hukbong Pangkapayapaan.” 

ANG PANGANGAILANGAN SA INDIHENISASYON 
NG AGHAM PANLIPUNAN 


Jan J. Loubser 
Salin ng "The Need for the Indigenization of the Social Sciences" ni Sandor B. Abad 


Ang papel na ito ay isang paglalahad ng konseptuwal na 
batayan para sa tunay na indihenisasyon. Tinatalakay dito ang 
katangian ng indihenisasyon tulad ng kahulugan, aspekto, 
kondisyong kinakailangan at pambansang estratehiya tungo sa 
makahulugang indihenisasyon. 


SA NAKARAANG ILANG taon, dumami ang mga ebidensiyang 
sumisidhing interes hinggil sa mga ugnayang internasyonal sa mga 
agham panlipunan at sa implikasyon ng mga iyon para sa paglinang 
ng mga agham panlipunan sa antas pambansa. Ang interes ay 
ipinapahayag sa pamamagitan ng “patayong” ugnayan ng mga 
siyentistang panlipunan sa Europa at Hilagang America at iyong 
mga nasa Ikatlong Daigdig, ang dependensiya ng huli sa una, ang 
ipinapahiwatig kung di man tuwirang sangkot ang intelektuwal na 
imperyalismo at kolonyal na pagsasamantala. Mayroon ding pag- 
aalala na ang organisasyong internasyonal ay nagpapakita lamang ng 
istratipikasyong ito at pinalalakas ang mga ugnayang dependensiya sa 
pamamagitan ng kanilang mga gawAin at programa na kadalasan ay 


isinasagawa sa paraang elitistang pagpili sa mga kalahok. 


Ang layunin ng maikling papel na ito ay upang bigyang 
depinisyon ang katangian ng kalagayang ito nang higit na malinaw 
sa konseptuwal na antas nang walang pagtatangkang idokumento 
ang aspektong empirikal, at upang suriin ang mga implikasyon para sa 
mga patakaran at priyoridad ng mga institusyon ng agham panlipunan 


| 125 | 


sa antas pambansa, rehiyonal, at internasyonal. Ang intensiyon ay 
upang magkaroon ng isang pangkalahatang modelo o balangkas ng 
konsepto na ang bawat institusyon o organisasyon ay makapagsusuri 
ng kani-kanilang programa upang matukoy kung hanggang saan ang 
pangangailangan nila sa indihenisasyon at kung ano ang magagawa 
dito. 


Depinisyon 


Ang indihenisasyon ay ang paglinang ng pambansang komunidad 
agham panlipunan na nakasasandig-sa-sarili, nakasasapat-sa-sarili, at 
namamahala-sa-sarili, sa madaling salita, awtonomo at independiyente 
o nagsasarili, tungkol sa lahat ng aspekto ng mahahalagang gawain ng 
pamayanan, kasama na ang kakayahan nito na makipag-ugnayan sa 
iba pang mga pamayanan, sa batayang pantay, resiprokal. 


Mga Aspekto ng Indihenisasyon? 


Ang mga aspekto ng buhay ng pambansang komunidad agham 
panlipunan tungkol sa kung alin ang dapat magkaroon ng awtonomiya 
at pagsasarili ay natatakda nang bahagya ng partikular na kaugnayan 
sa sariling pambansang lipunan at sa katangian ng dependensiya nito 
para sa pananatili at kapakanan mula sa lipunan. Ang ganitong mga 
bagay ay partikular na mahalaga sa mga komunidad agham panlipunan 
dahil sa mismong katangian ng agham panlipunan na tinitirahan 
ng mga siyentistang panlipunan, na kadalasang paksa ng mga pag- 
aaral. Ang komunidad o lipunang ito ang sumusuporta sa pinansiya 
ng komunidad agham panlipunan, na dumedepende sa komunidad 
agham panlipunan para sa kadalubhasaan tungkol sa sarili nitong 
natatanging mga suliranin at disenyo ng pagbabago at pag-unlad. Ang 
ilan sa mga aspektong ito ay mahahalaga rin sapagkat sa mga agham 
panlipunan, mahirap magpatunay na nakuha natin ang ilang balidong 
pangkalahatang kaalaman batay sa nagawa nang mga pag-aaral. 
Samakatwid, ang depinisyon ng mga suliranin na nangangailangan ng 
pananaliksik upang maisulong ang kaalaman ay hindi isang bagay na 
purong determinasyong pang-agham, kundi sa mismong katangian ng 

mga agham panlipunan ay isang bagay na depinisyong panlipunan at 
natitiyak nang bahagya kahit paano ng kalikasan ng komunidad ng 
mga agham panlipunan at ng kaugnayan nito sa pambansang lipunan. 


Ang sumusunod na mga aspekto ay may kahalagahang 
panlipunan: 


1. Pagdagdag ng mga bagong kasapi 


Ang isang pambansang komunidad agham panlipunan 
ay dapat na may kakayahang mangalap ng karamihan 
sa mga bagong kasapi mula sa pambansang lipunang 
sinasandigan para sa kaniyang patuloy na pamumuhay at 
kapakanan. Ang isang pambansang komunidad agham 
panlipunan na umaasa sa ilan pang ibang pambansang 
komunidad agham panlipunan o ilan pang ibang mga 
komunidad agham panlipunan, para sa pagdagdag ng 
mga bagong kasapi ay walang kakayahang magtakda 
ng sariling mga gawain na may kaugnayan sa kaniyang 
pambansang lipunan. 


2. Pagsasanay ng mga kasapi 


Ang independensiya sa pangangalap ng mga kasapi ay 
imposible kung walang kakayahang magsanay ng mga 
bagong kasapi. Samakatwid, ang pagsasanay ng mga 
bagong kasapi upang ipalit sa nagretiro o namatay o 
pahintulutang magpalawak ay gawaing di maiiwasan 
para sa independensiya ng pambansang komunidad 
agham panlipunan. Ang isang pambansang komunidad 
agham panlipunan ay dapat may kakayahang maghanap 
ng mga sasanayin mula sa kaniyang pambansang lipunan 
at pagkalooban sila ng kailangang pagsasanay sa lahat 
ng mga aspekto ng mga gawaing agham panlipunan sa 
lipunang iyon. Kung ang gayong komunidad ay umaasa 
sa iba pang pambansang komunidad agham panlipunan 

upang magsanay ng kaniyang mga kasapi, tataas 
ang pagdepende nito sa komunidad na iyon, at hindi 
mapagpapasiyahan ang sarili, ang uri, at mga priyoridad 
ng sariling mga gawain. 


Nilalaman ng pagtuturo at pagsasanay 


Ang pambansang komunidad agham panlipunan na 
umaasa sa ibang mga komunidad para sa pagtuturo at 
mga kagamitan sa pagsasanay, tulad ng mga teksbuk 
at iba pang kaugnay na mga materyales ay walang 
kakayahang magkamit ng independensiya kaugnay sa 
mga komunidad na inaasahan nito sa mga kagamitan. 
Anuman ang mga dahilan sa pagdepende sa mga 
kagamitang ginagawa ng ibang mga komunidad, 
napagkakaitan din niyon ang pambansang komunidad 
agham panlipunan ng pagkakataong makalikha ng 
mga katutubong kagamitan para sa layuning pagtuturo 
at pagsasanay na hindi lamang angkop sa partikular 
na kalagayan ng pambansang lipunan ng komunidad 
agham panlipunan kundi nagkakaloob din iyon ng 
mahahalagang mga oportunidad na gawain sa mga 
kasapi ng pambansang komunidad agham panlipunan. 


Mga pagbubuo ng kasiya-siyang paksa 


Ang isang komunidad agham panlipunan na umaasa sa 
ibang pambansang komunidad agham panlipunan para 
sa kaniyang mga depinisyon ng kung ano ang kasiya- 
siyang mga paksa para sa pag-aaral at pananaliksik ay 
nagpapahina sa sariling independensiya. Ang ganitong 
pagsandig ay maaaring di namamalayang bagay ngunit isa 
sa nangingibabaw na kultura ng mas malaki, mas malakas 
na komunidad agham panlipunan, na mangingibabaw sa 
pagbubuo at impluwensiya sa pagpili ng mga suliranin 
para sa pananaliksik at pag-aaral ng pambansang 


komunidad agham panlipunan. Ang resulta ay maaaring 
ang mga suliranin sa pananaliksik at mga paksang pag- 
aaral na nagmumula sa partikular na realidad ng lipunan 
sa loob mismo ng komunidad agham panlipunan ay 
binabale-wala at ang mga problemang pinatatalakay 
ng nangingibabaw na komunidad agham panlipunan 
sa kapaligiran nito ay pabusabos na sinusunod. Ang 
pambansang komunidad agham panlipunan, sa halip 
na manatiling tumutugon at sensitibo sa mga suliraning 
nangangailangan ng pag-aaral sa sarili nitong kalagayang 
panlipunan ay nagiging biktima ng panandaliang mga uso 
at moda ng nangingibabaw na panlabas na komunidad 
agham panlipunan. 


Mga modelong konseptuwal o teoretikal 


Ang paksang pinag-aaralan ay hindi lamang aspekto 
tungkol sa nangingibabaw na mga konseptong isang 
malakas na panlabas na komunidad agham panlipunan 
kundi makaiimpluwensiya rin sa isang pambansang 
komunidad agham panlipunan, partikular kung may 
mabigat na pangangalap ng mga kasapi, gayundin ng 
maramihang pagsasanay nito ng panlabas na komunidad. 
Ang pambansang komunidad agham panlipunan ay 
maaaring maging depende o umaasa sa komunidad 
panlabas para sa mga modelong konseptuwal o teoretikal 
na tumatalakay sa mga suliranin sa pananaliksik sa sarili 
nitong komunidad. Ang mga konseptuwal o teoretikal na 
mga modelong ito bagaman kilalang unibersalistiko at 
pangkalahatan ay hindi nangangailangang umaangkop 
sa partikular na mga suliranin na kailangan ng 
imbestigasyon sa lipunan. Kadalasan, ang mga suliranin 
sa pananaliksik at pag-aaral ay dinidiktahan ng mga 
piniling modelong teoretikal at konseptuwal sa halip ng 
aktuwal na kongkretong kalagayan na interesadoang 
mananaliksik. Samakatwid, napakamahalaga para sa 

independensiya at awtonomiya ng komunidad agham 
panlipunan na ang mga modelong ginagamit nito sa 
pagtatrabaho ay dapat na tama, angkop, at tumutugon 
sa mga pangangailangan ng gawaing agham panlipunan 
sa partikular na komunidad. Hindi ito nangangahulugan 
na lahat ng nasa komunidad na iyon ay kailangang 
gumamit ng parehong modelo upang magkaroon 
ng makahulugang gawain kundi ang paggamit, pag- 
aangkop, at pakinabang sa mga modelong banyaga ay 
kailangang laging sinusuring mabuti bago ito gamitin sa 
loob ng isang naiibang pambansa o kultural na konteksto. 


Mga pamamaraan at teknik 


Ang ibang aspekto ng mga kagamitang ginagamit ng 
mga siyentistang panlipunan sa kanilang gawain ay 
mahalaga dito dahil sa kakaibang kalikasan ng mga 
agham panlipunan. May mga pamamaraan at teknik na 
gumaganang mabuti sa isang sitwasyon na maaaring 
walang silbi o hindi naaangkop sa iba. Samakatwid, 
mahalaga para sa pagkaepektibo at kalayaan ng isang 
komunidad agham panlipunan na ang mga kasapi nito 
ay makapipili ng kanilang sariling mga pamamaraan at 
teknik o kasanayan sa kanilang kakaibang katangian, 
partikular sa kalagayang panlipunan na pinag-aaralan 
nila sa sariling pambansang lipunan. Ang lahat ng mga 
pagsasaalang-alang na may kaugnayan sa mga modelong 
konseptuwal o teoretikal at paksain ay magagamit dito. 
Makapipinsala sa awtonomiya ng isang pambansang 
komunidad agham panlipunan kung masyadong aasa 
ito sa mga pamamaraan at teknik na binuo ng ilang 
pambansang komunidad agham panlipunan at di- 
sinusuring gagamitin iyon sa pananaliksik sa sariling 
lipunan. 


7... Ang media para sa diseminasyon at pagtalakay 
sa mga resulta 


Ang komunidad agham panlipunan na walang sariling 
media para sa talakayan at diseminasyon ng mga resulta 
ng gawain nito at ng partikular na mga suliranin bilang 
komunidad ay laging mabubulid sa pag-asa sa ibang 
mga pambansang komunidad agham panlipunan na 
may gayong media na itinuturing na prestihiyoso. Ang 
mga samahang pang-akademiko, journal, taunang mga 
pulong, natatanging mga kumperensiya, mga workshop, 
simposyum, pantanging layuning mga organisasyon 
at mga pangkat na may kasanayan sa partikular na 
mga larang ay pawang mga institusyon at media sa 
interaksiyon para sa komunikasyon, diseminasyon, at 
talakayan sa mga resulta ng pananaliksik na isinagawa ng 
komunidad, at ng kanilang mga gawain. Sa pagkakaroon 
ng ganitong media, ang komunidad agham panlipunan 
ay makabubuo ng identidad at komunidad at ng pare- 
parehong pag-unawa sa mga problemang kinakaharap 
ng komunidad sa partikular na pambansang lipunan nito. 
Walang gayong media. Ang komunidad ay mahahalo 
sa saklaw ng komunikasyon ng isang higit na malaki, 
malakas na komunidad agham panlipunan sa sariling 
kapaligiran. 


Bilang karagdagan sa mulat na mga samahan o lipunan, dyornal, 
at taunang mga pulong, mayroon ding kuwestiyon hinggil sa isang 
independiyenteng set ng mga sistema sa impormasyon na may mga 
impormasyon hinggil sa mga produkto ng mga gawain sa agham 
panlipunan ang mapalalaganap nang mabuti sa buong pambansang 
komunidad. Ang partikular na mahalaga dito ay ang mga katalogo 
ng nalathalang mga aklat, bibliyograpiya, talaan ng mga sitasyon, 
buod ng sulatin, direktoryo at katulad na uri ng mga serbisyo na laging 
makapagpapabatid sa komunidad agham panlipunan tungkol sa pag- 

unlad ng kaalaman na may kaugnayan sa sarili nitong pambansang 
lipunan at ibang mga produktong sariling gawa. 


8. Ang sistema sa insentibo ng komunidad 


Hindi gaanong makatutulong sa pambansang komunidad 
agham panlipunan kung nagsasanay nga ito ng mga 
kasapi, nangangalap mula sa sariling pambansang lipunan, 
may sariling mga samahang pang-akademiko, journal, 
at iba pang paraan ng publikasyon at diseminasyon ng 
kaalaman, subalit nagpapatuloy naman ang pagkawala 
ng matatalinong mga kasapi nito bunga ng paglipat sa 
higit na prestihiyosong panlabas na mga komunidad 
agham panlipunan o ang mga kasapi ay patuloy sa 
pakikilahok at paghahanap ng unang publikasyon sa 
media para sa diseminasyon at talakayan ng panlabas 
na komunidad agham panlipunan sa halip na sa media 
ng kanilang sariling komunidad. Isang katanungan 
ito kung ano ang pinakamahalagang sangguniang 
komunidad ng mga kasapi sa partikular na komunidad 
agham panlipunan. Ang sangguniang komunidad ba 
ang pambansang komunidad agham panlipunan o isang 
“community of interests” na lumalampas sa pambansang 
mga hanggahan, o ang isa na matatagpuang halos 
eksklusibo sa ibang pambansang komunidad agham 
panlipunan? 


Ang madalas na tanong ay kung ang sistema sa insentibo sa loob 
ng pambansang komunidad agham panlipunan ay iyong nagpapabuya 
sa mga gawaing nakakiling sa pambansang lipunan, o sa ilang 
“unibersal” na komunidad internasyonal o pamantayan. Kung ang 
komunidad ay gumamit ng “unibersalistikong” mga pamantayan sa 
ebalwasyon ng kakayahan ng kaniyang mga kasapi para sa promosyon 
O para sa propesyon, maaaring ang mga kasapi ay maghangad na mas 
mabuting makilala sa pamamagitan ng publikasyon sa labas ng bansa 
sa kilalang internasyonal na mga journal ng ibang mga pambansang 

komunidad agham panlipunan at maghangad ng prestihiyo at pagkilos- 
kilos sa ibang mga komunidad agham panlipunan, kapag napaharap sa 
oportunidad. 


9. Ang pangunahing pinagkukunan ng suporta sa 
pananaliksik 


Ang isang pambansang komunidad agham panlipunan 
na mayroong tugon para sa suporta sa pananaliksik 
nito o mga pinagkukunan sa labas ng kaniyang sariling 
pambansang lipunan ay malabong maging awtonomo 
at independiyente sa mga pambansang komunidad 
agham panlipunan na mula sa pambansang lipunan 
ay tumatanggap iyon ng suportang pinansiyal para sa 
pananaliksik. Ang pananaliksik nito ay huhusgahan 
batay sa kriterya ng kalidad at pakinabang ng mga 
nagpopondong ahensiyang banyagang pambansang 
lipunan at mananatiling umaasa iyon sa panlabas na 
komunidad agham panlipunan hangga't nakasusunod 
sa mga pamantayan ng huli upang makamit ang suporta 
para sa mga gawain sa pananaliksik. 


10. Ang ugnayan sa pambansang lipunan 


Kapag ang isang komunidad agham panlipunan ay hindi 
nagsasagawa ng pangunahing bahagi ng pananaliksik 
at paglalathala ng kaalamang agham panlipunan 
hinggil sa pambansang lipunan nito, makararanas ito 
ng mga paghihirap kaugnay ng patuloy na suporta 
at independensiya. Ang saklaw na ginagawan ng 
pananaliksik ng komunidad agham panlipunan sa sarili 
nitong pambansang lipunan at naglalathala ng gayong 
pananaliksik para sa kapakinabangan ng pambansang 
lipunan ay isang mahalagang sangkap sa kanilang 
independensiya at awtonomiya. Ang oryentasyon sa 
pambansang lipunan at ang probisyon ng praktikal na 

kaalaman sa pambansang lipunan para sa paglutas 
sa gayong mga suliranin ay mga aspekto ng buhay at 
kapakanan ng komunidad agham panlipunan upang 
matamo nito ang awtonomiya at independensiya katapat 
ng panlabas na mga komunidad agham panlipunan. 
Sa sandaling makasanayan nito ang pag-aaral sa 
natatanging kapaligirang panlipunan na katatagpuan 
ng sarili sa pambansang lipunan, makapagbubuo iyon ng 
kriterya para sa pagpili ng mga paksain sa pananaliksik 
at gawaing iskolarsip, gayunding makapaglilinang ng 
sariling mga pagdulog, mga modelong konseptuwal at 
teoretikal, at mga pamamaraan at teknik, para sa pag- 
aaral ng gayong mga suliranin. Maaaring makagawa rin 
ng namumukod-tanging mga ambag sa internasyonal na 
iskolarsip sa ilalim ng ganitong mga pagkakataon. 


Walang alinlangang mayroon pang mga aspekto ng isang 
komunidad agham panlipunan na mahalaga para sa pagpapanatili ng 
kaniyang independensiya at awtonomiya katapat ng iba pang mga 
komunidad agham panlipunan at sarili nitong pambansang lipunan. 
Gayunman, ang mga aspektong nakatala sa itaas ay kailangang 
magtakda ng batayan sa pagsusuri sa pangangailangan para sa 
indihenisasyon ng komunidad agham panlipunan sa alinmang bansa. 


Mga Salik na Nakaiimpluwensiya sa Indihenisasyon 


Maraming salik ang kaugnay sa antas ng indihenisasyon ng 
komunidad agham panlipunan. Marami sa mga iyon ay nanggagaling 
sa mga ugnayang pangkasaysayan, pang-ekonomiya, pangkultura, 
pampolitika, at pangheograpiyang pambansang lipunan sa iba 
pang mga pambansang lipunan at mula sa sariling antas ng pag- 
unlad. Maaaring sabihin na ang isang pambansang komunidad 
agham panlipunan ay malamang na katutubo at independiyente o 
nakapagsasarili kung ang pambansang lipunan nito ay may tiyak na 
mga katangian, o isang kombinasyon ng gayong mga katangian, kung 
ang pambansang lipunan o bansang-estado ay: 

e. may independiyenteng ekonomiya at hindi 
pinangingibabawan ng ekonomiya ng ibang bansang-estado, 

e. independiyente sa politika at may matatag na sandatahang- 
lakas na katapat ng ibang bansang-estado: 

e naiiba sa wika at kultura mula sa mas malawak at 
makapangyarihang mga bansang- estado: 

e. maihahambing sa antas ng pag-unlad sa nangingibabaw na 
bansang-estado: 

e. naninindigan sa independensiya at awtonomiya katapat ng 
ibang mga bansang-estado,: 

e. may mahigpit na proteksiyon sa pangangalaga ng sariling 
kultura at mga gawain ng mga kasapi: 

e malakas na nagtataguyod ng sariling siyentipikong 
komunidad at nangangalaga sa sariling independensiya at 
awtonomiya: 

e may matibay na tradisyon ng literatura, kultura, at 
intelektuwal na pamumuhay, 

e. may maunlad na sistema ng edukasyon, kasama ang mas 
mataas na edukasyon. 


Ang mga salik na ito ay kapansin-pansing kalagayan na 
makabubuti sa pagpapaunlad ng isang katutubong komunidad 
agham panlipunan at ang kawalan ng mga iyon ay malamang na 
makahadlang sa gayong pagpapaunlad. Ang mga iyon ay kalagayang 
ang mga komunidad agham panlipunan o mga institusyon ng 
agham panlipunan ay walang gaanong magagawa nang sila lamang. 
Subalit mahalaga na makita ang mga problema sa indihenisasyon sa 
konteksto: hindi lamang ito suliranin para sa naghihirap na mundo 
bagaman maaaring mas matindi roon. Lilitaw na ang komunidad 
agham panlipunan ng isang bansang tulad ng Canada, halimbawa, ay 
nahaharap sa pambihirang mga suliranin hinggil sa indihenisasyon. 
Bilang mga siyentistang panlipunan, dapat nating maunawaan na ang 
ganitong mas malawak na konteksto ay hindi maaaring balewalain, 
na karamihan sa ating mga pagsisikap ay maaaring mawalang saysay 
kapag hindi tayo makalikha ng isang bagong internasyonal na 

sosyo-ekonomikong kaayusan at makaalis ng mga dependensiya na 
nananatiling nakatatak sa mga ugnayan ng mga bansa. 


Gayunman, mayroong ilang paraan na magagamit ng mga 
komunidad agham panlipunan at internasyonal na mga organisasyon 
ng agham panlipunan upang palakasin ang indihenisasyon ng agham 
panlipunan. 


Mga Pambansang Estratehiya 


Ang pokus para sa indihenisasyon ay siyempre sa pamamagitan 
ng depinisyon sa antas pambansa. 


Kung saan mayroong mga pambansang kapulungan o katulad 
na mga pangkat, malaki ang magagawa ng mga iyon upang 
masuportahan ang pagpapaunlad ng indihenisasyon ng komunidad 
agham panlipunan. Sa katunayan, ang ganitong layunin ay makikitang 
siyang raisond'etre ng pambansang konseho sa pananaliksik. Subalit 
ang tungkulin nito ay hindi maisasagawa sa pamamagitan lamang ng 
pag-aanyaya at pagtanggap ng mga aplikasyon para sa mga grant sa 
pananaliksik at pagkakaloob ng mga iyon batay sa prosesong “peer 
assessment” gamit ang “unibersal” na kriterya ng kahusayan. 


Sa kabuuan, maimumungkahing ang isang pambansang konseho 
ay kailangang mag-ukol ng sarili sa lahat ng aspektong nakatala sa 
itaas bilang kritikal sa indihenisasyon. Ang ilan sa mga aspektong ito 
ay maaaring labas sa mandato ng konseho at sinusuportahan ng ibang 
pambansang konseho na maaaring sila ang nasa pinakamabuting 
posisyon na magkakaloob ng kaligiran ng kabuuang sistema ng 
pambansang agham panlipunan at ng komunidad ng mga siyentistang 
panlipunan. Mula rito, makapagkakaloob ito ng isang pangunahing 
pambansang perspektiba sa masining na agham panlipunan at 
matutukoy ang mga lugar o mga aspektong nangangailangan ng higit 
na pagpansin at suporta sa pagpapaunlad sa sistema ng indihenisasyon 
ng agham panlipunan at komunidad. 

Partikular na kabilang dito ang pagbubuo at pagpapanatili ng 
isang sistema sa pananaliksik na akmang tungo sa pagsusumikap para 
sa indihenisasyong pananaliksik at ng pagkakaroon ng mga yamang 
tao at iba pa para sa pagpapaunlad nito. Nangangailangan ito ng 
pagtatayo ng institusyon at programa sa pagpapaunlad bilang dagdag 
na suporta sa indibidwal na mga proyekto sa pananaliksik. 


Ikalawa, ang pagpapaunlad ng pambansang media ng 
komunikasyon at diseminasyon sa mga resulta ng pananaliksik ay 
kailangang sinusuportahan. Ito ay kinapapalooban hindi lamang ng 
mga samahang pang-akademiko, journal, kumperensiya at iba pa, 
kundi ng pagpapaunlad din ng pambansang impormasyon at sistema ng 
dokumentasyon sa kapakinabangan ng pagsusumikap sa pambansang 
pananaliksik. 


Ang mga pambansang samahang pang-akademiko ay kailangang 
mahikayat na makipagtulungan sa bawat isa, upang mapasigla ang 
interdisiplinaryong pananaliksik na nakapokus sa pambansang mga 
suliranin at makapag-ambag tungo sa malawakang pagpapalaganap 
ng kaalamang agham panlipunan tungkol sa pambansang lipunan 
at edukasyong pampubliko hinggil sa mga suliraning kinakaharap 
ng bansa. Kailangan silang hindi mahikayat sa pagsunod sa mga 
uso at moda ng mga dominanteng sentro ng agham panlipunan at 
sa walang-pagsusuri o mekanikal na paggamit ng mga modelo, 
teorya, pamamaraan, teknik, at ng tinatawag na “unibersal” na mga 
pamantayan ng kahusayan sa kanilang trabahong kaloob, at sistema 
sa insentibo. 


Ito ay mabubuo nang may maingat na patakaran sa selektibong 
internasyonal na pagtutulungan, na ang layunin ay pagpapaigting ng 
pambansang pagsusumikap at proteksiyon sa pagmamalabis at iba pang 
anyo ng pag-asa na nagdudulot o nakakadagdag sa mga gawain na 
pinangungunahan ng mga nasa sentro. Ang ganitong mga patakaran 
ay kailangang naglalayon ding mapanatili at manghikayat ng mga 
natatanging kasapi ng pambansang komunidad ng agham panlipunan 
na maaaring mahikayat at maitaboy palayo ng nangingibabaw sa 

sentro na nagkakaloob ng higit na mataas na mga pabuya at pagkilala 
at mas magagandang pagkakakitahan. 


Ang pagpapaunlad ng matatag na komunidad ng katutubong 
agham panlipunan ay hindi lamang nangangailangan ng suporta at 
proteksiyon ng pambansang pagsisikap, kundi maayos na sistema ng 
paggamit ng mga pinagkukunan ng pagkakakitaan, na mayroon ang 
mga sentrong napili batay sa kanilang ambag pampolitika na naging 
epektibo sa pagsusumikap pambansa. Ito ay makatutulong sa pag-iwas 
sa patibong ng indihenisasyon kung ipagpapatuloy nang lubusang 
nakahiwalay at di nagsasaalang-alang sa mga nagawa sa ibang lugar, 
at upang lubos na makinabang ang mga kasapi sa mga partikular na 
kaalaman at paggamit sa mga gawa ng ibang mga komunidad at sa 
kanilang yaman. 


Ang ganitong mga patakaran ay kailangang maipagpatuloy 
upang sapat na espasyo ang maiiwan para sa indibidwal na pagkukusa, 
para maipagpatuloy ng mga mananaliksik ang kanilang mga interes at 
magtamasa ng kalayaan sa komunikasyon sa loob at labas ng bansa. 


Sa interdisiplinang antas, ang isang pangunahing kahinaan 
ng internasyonal na komunidad agham panlipunan ay ang kanilang 
organisasyon, ang ISSC, ay mayroon lamang mahinang pakikipag- 
ugnayan sa pambansang komunidad agham panlipunan. Maaaring 
pangatwiranan na mayroon itong mga gayong relasyon sa mga 
komunidad ng disiplina sa pambansang antas sa pamamagitan ng 
mga kasapi nito sa internasyonal na samahan sa disiplina. Subalit, ang 
ganitong ugnayan ay malayo sa katotohanan, kung ito ba ay mahalagang 
banggitin. Sinubukan ninyong ayusin ang suliraning ito sa pamamagitan 
ng pagkakaloob ng halal at katuwang na kasapian sa General Assembly 
o Pangkalahatang Kapulungan. Sa pamamagitan ng ganitong 
ruta, kakaunti ang pambansang akademya at interdisiplinaryong 
organisasyon ng agham panlipunan ang natatanggap sa kalagayang 
halal na mayroong kompletong karapatan at pribilehiyo, o kalagayang 
katuwang (associate), na walang karapatang bumoto. 

Inaasahang ang ISSC ay magrerebisa ng saligang-batas nito 
upang mapayagan ang lubos na kasapian ng mga organisasyon 
ng interdisiplinaryong agham panlipunan. Bukod dito, kailangang 
sa pamamagitan ng mga disiplinadong kasapi nito ay disiplinahin 
ang mga asosasyon at hikayatin ang pagbuo ng mga pambansang 
organisasyong interdisiplinaryo na magkakaloob ng higit na epektibong 
tampok na mga puntos para sa magkakasabay na indihenisasyon at 
internasyonalisasyon ng mga agham panlipunan. At ang estruktura ng 
pangangasiwa, komite sa estruktura at programa ay kailangang baguhin 
upang makapagtakda ng higit na pantay at sapat na pakikilahok 
sa mga komunidad agham panlipunan sa lahat ng mga rehiyon sa 
mundo. Sa ganitong paraan, ang kabuuang impluwensiya ng mga 
Europeo at Hilagang Americanong komunidad agham panlipunan, na 
siyang katangian ng Konseho noong unang dalawampu't limang taon 
nito ay maaaring palamlamin at palitan ng isang sistemang higit na 
representatibo. 


Sa nakalipas na apat na taon, tumaas ang kaalaman ng ISSC sa 
mga suliraning ito, bahagyang sa pamamagitan ng sarili nitong umiiral 
na Komite para sa Kooperasyon sa mga Pambansang Konseho at 
Kahalintulad na mga Lupon. Alam nating lahat ang kasaysayan nito. 
Sa kalahatan, nilabanan ng ISSC ang lubos na kasapian para sa mga 
grupong ito, pangunahi'y sapagkat karamihan sa mga ito ay nakikita 
bilang pampamahalaan o para-governmental, ngunit bahagya ring 
dahil sa pinahihina ng mga ito ang kapangyarihan ng mga samahang 
pandaigdig, na kontrolado naman ng mga dominanteng sentro. 


Ang mga pambansang konsehong ito at magkaparehong grupo 
ay may kritikal na kahalagahan sa indihenisasyon ng mga agham 
panlipunan. Ilan sa mga ito ay maaaring tumatanggap ng malaking 
pondo na iniingatan sa antas pambansa para sa suporta sa mga 
agham panlipunan. Samakatwid, naiiba ang kalagayan ng mga iyon 
upang makalinang ng mga estratehiyang pambansa, rehiyonal, at 
internasyonal para sa katutubong paglago at pagpapaunlad ng mga 
agham panlipunan. Ito ay maipupuri sa ISSC na nagdala sa mga grupong 
ito sa Standing Committee kapag tinatalakay ang karaniwang mga 

suliranin at kapakanan. Kung ipagpapatuloy ng ISSC ang pagkakaloob 
ng kanais-nais at epektibong konteksto para sa pagtutulungan ng mga 
grupong ito, ay malalaman pa, at isang kuwestiyong haharapin ng 
Pangkalahatang Kumperensiya. 


Walang kaduda-duda, gayunman, na ang pagpapaunlad ng 
indihenisasyon ng agham panlipunan ay nagkakaloob hindi lamang 
kabuuang layunin o raison d'etre para sa mga grupong ito sa 
pambansang antas kundi para sa kanilang internasyonal at rehiyonal 
na pakikipagtulungan. Ang Standing Committee o tagumpay o 
organisasyon nito ay maaaring magpatuloy sa pagkakaloob ng forum 
para sa internasyonal na pagtutulungan at komunikasyon o sa mga 
suliranin sa indihenisasyon. Subalit ang kasalukuyang estruktura nito 
ay nangangailangan din ng pagbabago upang makapagkaloob ng higit 
na epektibong rehiyonal na representasyon at pokus sa mga gawain. 
Inaasahang ang ganitong estruktura ay lilitaw sa Pangkalahatang 
Kumperensiya. 


Sa huli, nariyan ang inter-governmental na mga organisasyon, 
tulad ng UN at UNESCO na may mahalagang epekto sa internasyonal 
na pagpapaunlad ng mga agham panlipunan. Sa mga ito, ang UNESCO 
ang may kakaibang katayuan na makatulong sa pagpapaunlad ng 
mga agham panlipunan sa pambansa, rehiyonal, at internasyonal na 
antas. Ang programa ng UNESCO para sa mga agham panlipunan at 
mga paggamit nito ay mabilis na lumalaganap tungo sa pagkilala sa 
kapangyarihan ng indihenisasyon at rehiyonalisasyon para sa ebolusyon 
ng higit na pantay na sistema ng internasyonal na agham panlipunan. 


Dalawang pulong kamakailan ang nagpaliwanag nang 
napakalakas sa tunguhing pagpapaunlad. Ang una ay isang 
internasyonal na pulong na itinaguyod ng UNESCO tungkol sa “Inter- 
regional Cooperation in Social Sciences,” na ginanap sa Paris noong 
Agosto, 1976. Ang ulat, na nalathalang may ganitong pamagat ay 
kalalaganap lamang: ang rekomendasyon nito ay nagbibigay-diin sa 
pangangailangan sa indihenisasyon ng mga agham panlipunan.' 

Ang ikalawa ay isang internasyonal na workshop na itinaguyod 
ng Canadian Commission para sa UNESCO hinggil sa “Model Elements 
for the Social Science Programme of UNESCO,” na ginanap sa Canada 
noong Agosto 1977. Ang ulat na malapit nang ipamahagi ay mahigpit 
na nagrerekomenda na gamitin ng UNESCO ang posisyon na suportahan 
ang indihenisasyon ng mga agham panlipunan at ang rehiyonalisasyon 
ng internasyonal na mga gawain at programa ng mga agham 
panlipunan. Sa mahalagang pagganap ng tungkuling pagpapagaan at 
koordinasyon, makapagkakaloob ang UNESCO ng baseng internasyonal 
para sa mga miyembrong estado nito sa pagpapaunlad ng kanilang 
mga pagsisikap para sa agham panlipunan sa parehong pangunahing 
pagpapaunlad at aplikasyon at sa ganitong paraan ay magkamit ng 
higit na kakailanganing pagtutok ng mga pagsisikap at ng epektong 
pamparami para sa limitadong pondo. Bukod dito, sa pamamagitan 
ng sariling rehiyonal na estruktura at rehiyonal na sentrong naitatag 
na, maaari itong tumulong sa internasyonal na komunidad agham 
panlipunan sa rehiyonalisasyon ng mga programa at mga gawain nito. 
Sa paggamit ng kadalubhasaan na nakatuon sa di-pampamahalaang 
organisasyong agham panlipunan sa pambansa, rehiyonal, at 
internasyonal na lebel, ang UNESCO ay hindi lamang makaaambag 
sa indihenisasyon at rehiyonalisasyon ng mga sariling programa nito, 
kundi magkakaroon din ng katulad na epekto sa mga organisasyong 
ito, na gaya ng nakita na natin ay lubhang kailangan. 


Kongklusyon 


Ang internasyonal na komunidad agham panlipunan, ang mga 
estruktura, programa, at iba pang mga gawain nito, hanggang ngayon 
ay isinasalarawan na sobrang atomismo o pagkakahati-hati, ng maaari 
nating tawaging “methodological individualism.” Bilang resulta, 
may tendensiya sa elitistang padron ng partisipasyon, eksklusibong 
ugnayang pang-media, at pangingibabaw ng mga sentrong Europeo 
at Hilagang Americano, na nagpapatagal sa kitang-kitang di 
pagkakapantay-pantay at dependensiya sa internasyonal na sistema 
ng agham panlipunan. 

Napagtalunan nang ang ganitong malubhang kalagayan ay 
hindi dapat pinapayagan, na ang nangingibabaw na priyoridad ay 
kailangang naibibigay sa lahat ng lebel, pambansa, rehiyonal, at 
global, sa indihenisasyon ng mga agham panlipunan sa pagbabagong 
estruktura ng internasyonal na mga gawain upang makapag-ambag sa 
halip na lumihis sa layuning ito, sa pamamagitan ng rehiyonalisasyon 
at uri ng pagtutulungan na makakabawas o makakadagdag sa 
pagtanggal ng kasalukuyang mga dependensiya at makapagpapalakas 
sa mga pagpapaunlad ng katutubong agham panlipunan. 


Kailangang maging malinaw na ang mga estratehiyang ito ay 
makikitang nagpapahina sa internasyonalisasyon ng mga agham 
panlipunan sa pinakakaraniwan at paimbabaw na nagmamasid 
lamang. Sa katunayan, walang totoong internasyonalisasyon ng mga 
agham panlipunan kung walang indihenisasyon sa malawakang mga 
bansa at mga kultura sa mga rehiyon ng mundo. Ito ay partikular na 
may katotohanan sa mga agham panlipunan sa kanilang malapit na 
pakikipag-ugnayan at masalimuot na pakikisangkot sa mga realidad 
ng lipunan na kanilang pinag-aaralan. 


TALA 


1. UNESCO, Reports and Papers in the Social Sciences, 1977 

ANG TIKTIK/ASWANG sa “EL Tic-Tic” ar “EL VAgUERO 
Dec CALATCAT” NG CUENTOS DE JUANA: ISANG PAGSASALIN 


Felino S. Garcia, Jr. 
Abstrak 


Ang pagsasaling ito ay bunsod ng interes sa mga pag-aaral hinggil 
sa paniniwala sa tiktik o aswang. Naipaloob bilang pambungad ang 
pagsasakonteksto ng mga kuwento sa sistema ng asyenda sa Negros 
Occidental. May mga karagdagang pagtalakay hinggil sa hirarkiyang 
panlipunan, heograpiya ng tropiko, ang kinalalagyan ng aswang sa 
kasaysayan, mga tradisyon sa malikhaing pagsulat na may malaking 
impluwensiya sa may-akda, mga diksiyonaryong ginamit, mga ulat tungkol 
sa paggamit ng salitang hada o fairy, at sa kusang pagpasok ng tagasalin 
ng ilang salitang Hiligaynon sa katawan ng teksto. Bilang pagtatapos, hindi 
maipagkakaila na makapangyarihan ang teksto ng tradisyong oral ng mga 
katutubong paniniwala, dahil pilit silang lumilitaw at nangingibabaw sa 
daloy ng bagtasang pangkasaysayan mula sa kolonyal na paglalapat ng 
kaayusan at hirarkiyang panlipunan patungo sa mga masalimuot na mga 
kontradiksiyong panlipunan nang panahong postkolonyal. 


Mga pinakamahalagang salita: tiktik, aswang, manananggal, 
kasaysayang pampanitikan, hirarkiyang panlipunan, heograpiya 
ng tropiko, wikang bernakular, kuwentong bayan. 


Ang Asyenda sa Kanlurang Negros 
“...Te ofrezco mi corazon, a cambio de mi pobreza. .." 
(Kapalit ng aking paghihikahos, ang pusong ito'y halad ko sa iyo) 
-mula sa kantang “Malaguera Salerosa" 
ANG MUNDONG UMIINOG sa mga karakter ng magkaugnay na mga 
kuwentong “El Tic-tic” (Ang Tiktik) at “El Vaquero del Calatcat” 


(Ang Bakero ng Calatcat) ay ang asyenda. Napapaloob ang mga ito 

sa kasaysayan ng pagbuo ng mga asyenda sa Kanlurang Negros o 
Negros Occidental noong kalagitnaan ng ika-19 na siglo at ang patuloy 
na pag-ibayo nito sa panahon ng kolonyal na rehimeng Americano. 
Matutunghayan sa pagsasalaysay ni Adelina Gurrea Monasterio ang 
partikular na panahon ng kasaysayang panlipunan ng probinsiya. 


Ang tubo na naging export crop dahil sa produktong asukal 
na iniluluwas sa labas ng kolonya ay may malaking impluwensiya sa 
paglikha ng lipunan at pamayanang ginagalawan hindi lamang ng 
mga karakter ng mga kuwento kundi ng may-akda mismo na si Adelina 
Gurrea Monasterio. Ang mabilisang transpormasyon ng Negros lalong- 
lalo na ang kanlurang bahagi nito mula sa isang kagubatan o kalasangan 
patungo sa isang probinsiya na may malalawak na mga asyenda ay 
nagsimula sa panahon ng pagbagsak ng negosyo ng sinamay na tela sa 
karatig isla ng Panay at ang pangyayaring ito'y nakasentro sa siyudad 
ng Iloilo. 


Dahil dito, minabuti ng mga mestisong intsik na negosyante doon 
na dumayo at makipagsapalaran sa prontera ng Negros. Nagbunga ito 
sa malawakang paghahawan ng mga kagubatan at ang kaakibat na 
pagbubungkal ng mga lupa upang pagtaniman ng tubo. Ito na rin ang 
isa sa mga dahilan kung bakit lumobo ang populasyon ng kanlurang 
bahagi ng isla na may katutubong pangalan na Buglas. “McCoy estimates 
that the population of Negros rose from 18,805 in 1849 to 308,272 in 
1903" (Billig:157). Kabilang sa mga nandarayuhan sa Negros ay ang mga 
indiong nanggaling sa iba't-ibang mga kabayanan o kabanwahanan 
na malalapit sa mga baybayin ng isla ng Panay. May mga Espanol at iba 
pang Europeong dumayo at nanirahan sa Negros ngunit karamihan sa 
kanila ay direktang nagmula sa Espaha o sa Maynila kung saan sila'y 
namalagi ng ilang taon. “Most of the migrants were Indios who came 
from Panay. The hacenderos or large plantation owners were mainly 
Chinese mestizos from the towns of Jaro and Molo, though there were 
several Spaniards and other Europeans" (Billig, ibid.). 


144 | PanDiwa 


Hirarkiyang Panlipunan 


Isang halimbawa ng mga migranteng Espanol ay ang angkang 
pinanggalingan ni Adelina. Ang ama't ina niya ay pawang mga Espanol. 
Apo si Adelina ni Teodoro Gurrea na nagmula pa sa Navarra, Espaha. 
Isa siya sa mga peninsular na Espahol na inimbitahang makibahagi sa 
proyekto ng kolonyal na gobyerno na gawing taniman ng tubo ang 
bulkaniko't basal na lupa ng Negros. Tuluyan siyang nanatili sa Negros 
pagkatapos niyang napangasawa ang isang mestisang Tagalog sa 
Maynila. Dating kawal ng hukbong militar ng Espaha si Teodoro na 
nangarap na maging asendero sa Negros. 


Bunga ng masigasig na pagrerehistro ng mga lupang kaniyang 
hinawan, ipinagkaloob sa kaniya ng gobyerno ang mga titulo sa 
malalawak na lupain sa La Carlota “In 1878, Gurrea purchased and 
undertook the documentation process in Bacolod City to obtain titles 
to an additional 596 hectares of land in La Carlota for about one peso 
per hectare” (Lucero: 104). 


Sa kabilang dako, ang ina ni Adelina na si Ramona Monasterio y 
Pozo ay dumating sa bayan ng Valladolid kasama ang isa pang babaeng 
kapatid nila ni Agustin, at ang magiging lola ni Adelina mulang Zamora, 
Espana noong 1890. Ang Valladolid at La Carlota ay magkalapit na 
mga bayan o banwa sa Negros Occidental. Naging asawa si Ramona ng 
anak ni Teodoro na si Carlos Gurrea. Katulad ng mga Gurrea, naging 
asendero ang tiyo ni Adelina na si Agustin Monasterio na kapatid ng 
kaniyang ina na si Ramona. 


Isang mediko si Agustin Monasterio sa simula ng kaniyang 
pamumuhay sa Negros. Sinikap niyang maghanap ng mga potensiyal 
na lupain na maaari niyang pagsakahan. Nang mahanap niya ito sa 
kalagitnaan ng mga pook sa kagubatan na walang nakatirang tao, 
walang atubili niyang sinulat: “extension grande del terreno que fuera 
bueno este, proximo a la playa y amplitud de cogonales y bosque de 
facil tala" (Lucero: 107). Malawak na lupain at kaygandang tingnan at 

punong-puno ng kugon at kagubatan subalit madali namang ihawan 
at bungkalin. (Aking salin) 


Ikinasal si Dr. Agustin Monasterio kay Donya Paz Koch y Montilla 
na kabilang rin sa mga angkang asendero dahil ang dalawang lolo ni 
Adelina sa angkan ng mga Koch at Montilla ay mga asendero: isang 
Espanol--si Don Agustin Montilla at ang isa nama'y taga-Prusya--si 
Don Hugo Koch. Ang La Carlota, nang panahong iyon ay itinuturing 
na bayan na may mataas na porsiyentong residenteng Espanol na 
peninsular. “Peninsular born Spaniards, for instance, clustered in the 
municipalities of La Carlota, Kabankalan, Manapla, San Carlos and 
Bacolod" (Larkin: 64). 


Sinasalamin din ng mga kuwento ang umiiral na kaibahang 
panlipunan sa asyenda. Si Juana na tagapagsalaysay ng mga kuwento 
ay isang “criada nativa" o indiong kasambahay. Si Adelina naman 
at ang kaniyang mga kapatid ay mga Espahol na insular o criollo na 
ang ibig sabihi'y mga Espanol na isinilang sa kolonya kagaya ng tatay 
nilang si Carlos Gurrea. Ang mga Espanol na peninsular katulad nina 
Dr. Agustin Monasterio, Ramona Monasterio y Pozo, at Teodoro Gurrea 
ay ipinanganak sa Espana. 


Bagaman hindi tuwirang iminungkahi sa teksto, may mga indiong 
nakaaangat nang kaunti sa hirarkiyang panlipunan dahil nakakaupa 
sila ng lupa para sa pagtatanim ng palay. lto ang mga aparcero o 
agsador at ang sistema ng pag-upa ay tinatawag na acsa o agsa na may 
kasunduang tinatawag na pacto de arrendamiento. 


Ang salitang aparcero ay ang salitang ginamit ni Adelina sa 
pagtukoy sa mga indiong ito. Ang terminong aparcero sa wikang 
Espanol ay may katumbas sa Ingles na “partner in a farm" (De la 
Cadena: 63). Ang sistema ng pag-upa ay salitang kasingkahulugan ng 
sharecropping sa Ingles at katulad ito sa sistema ng kasama o inquilino 
sa Luzon. Ang orihinal na salitang Espanol na aparcero ay naisa-Filipino 
na rin sa bagong banghay na aparsero. Nangangahulugan itong 

“tagapag-ararong kasama o kahati sa ani ng nagmamay-ari ng lupa” 
(UP Diksiyonaryong Filipino: 65). 


Ang paghahati sa kinita ng agsador sa lupa ay nababatay sa 
porsiyentong nakadikta sa nasabing kasunduan sa gitna ng asendero 
at ng kaniyang agsador. Ang karakter ni Roque ay kumakatawan 
sa agsador sa “El Vaquero del Calatcat” (Ang Bakero ng Calatcat). 
Mapalad na nabibilang si Roque sa pamilyang nakaririwasa sa buhay. 
Nahahanay sila sa gitnang-uri ng hirarkiyang panlipunan. Basahin ang 
deskripsiyon ni Adelina sa kaniya at ng kaniyang pamilya: “Roque era 
el mayor de sus cinco hijos, entre los cuales habia dos hembras. Las 
muchachas estaban ya casadas, asi como Roque, que era padre de dos 
nihos. Cristina, por ser la costurera de la casa del amo, tenia confianza 
para pedirle aparcerias, trabajos a destajo y otros privilegios corrientes 
en las haciendas. Habia conseguido que la mejor parcela palayera fuese 
para su marido, parcela, que muerto este, paso al hijo mayor, Roque" 
(Gurrea:109). Si Roque ang subang sa limang magkakapatid, dalawa 
sa kanila ay mga babaeng may mga pamilya na sa kasalukuyan at may 
mga anak kagaya ni Roque. Dahil siya'y inatasang maging mananahi 
sa tahanan ng kanilang amo, buo ang tiwala niya sa sarili sa paghiling 
ng lupang mauupahan o agsa, mga trabaho't gawain sa asyenda at 
iba pang mga pribilehiyong maaaring ipagkaloob ng kanilang amo 
kagaya ng isang palayan na dating inaagsa ng asawa ni Cristina at 
nang sumakabilang buhay ito, ipinasa ang agsa sa subang na anak na 
si Roque. (Aking salin) 


Sa ibabang antas ng hirarkiyang panlipunan naman nabibilang 
ang mga manggagawa sa asyenda at kilala sila sa tawag na obrero 
o trabajador sa wikang Espanol, mamunugon o dumadaan sa wikang 
Hiligaynon. Kinakatawan naman ito ng pangunahing karakter na si 
Blas. Hindi rin naisulat ni Adelina ang pinanggalingan ni Blas (siya ba'y 
orihinal na naninirahan sa La Carlota o migrante mulang Panay) ngunit 
mapapansin nating dati siyang nanilbihan sa kumbento ng kura paroko 
at naging katuwang o kabulig sa misa. 

Sa pamamagitan ng impormasyong ito, masasabi nating 
sumailalim sa reduccion o reduksiyon si Blas. Ang reduccion o reduksiyon 
ay isang kolonyal na proseso na nagsaayos sa mga katutubong barangay 
upang maging pueblo o pamayanan ng mga binyagang mga indio. 
Hindi siya remontado o mga indiong namundok at hindi nagpabinyag 
sa relihiyong Romano Katoliko dahil kabisado niya ang mga dasal at 
panalangin ng misa. Siya'y isang binyagang indio na dumdan. 


Pinapatunayan sa puntong ito ang malaking papel na ginampanan 
ng mga relihiyosong orden ng mga misyonero't prayle sa pagtatag ng 
kaayusang panlipunan sa Negros. Ang mga ordeng ito ay ang mga 
misyonerong Agustino at Rekoleto. “The advent of the Agustinian 
Recollect friars to exercise religious control of the province ... Recollects 
assumed jurisdiction of Negros in 1848 and began establishing missions, 
then parishes" (Larkin: 61-62). Kasabay sa pagdating ng mga Rekoleto 
ay ang pagtalaga kay Don Manuel Valdivieso Morquecho (1849-1885) 
bilang gobernador na may hangaring umpisahan ang pag-unlad 
ng Negros lalo na sa pang-ekonomiyang aspekto nito. Sa ilalim ng 
kaniyang pamumuno, puspusang itinatag ang mga bagong kabisera 
o mga munisipyo sa kanlurang baybayin patungo sa hilagang bahagi. 
“Morquecho began formally delineating a number of new town centers 
along the west coast and barrios that later became municipalities along 
the north coast" (Larkin: ibid.). Ang La Carlota na may dating pangalan 
na Baryo Simancas at bahagi ng Valladolid ay ibinukod at ginawang 
munisipyo ni Morquecho. Pinangalanan niya itong La Carlota, “In 1869, 
the Spanish governor of Negros, Don Manuel Valdivieso Morquecho 
declared it an independent municipality and renamed it La Carlota" 
(Lucero: 103). 


Sa konteksto ng ekonomiyang nababatay sa sistema ng asyenda, 
ang nakahanay sa lakas-paggawa ang nagbabanat ng buto sa 
pagtatrabaho sa mga lupain. Mula sa pagiging sakristan sa simbahan, 
naging obrero si Blas at nag-ambisyong maging agsador ngunit sa halip, 
naging bakero ng mga baka ng amo niya sa isang malayong pastolan 
sa Calatcat. Ang bakang sana'y magsisilbing pantubos sa utang ng 
mga magulang ng nobya niyang si Teodorica o Doric ay nasaktan sa 

pambabato ng agsador na si Roque. Hindi natuloy ang pag-iisang 
dibdib nila at pinakasal si Doric ng kaniyang mga magulang sa isang 
nagmamay-ari ng homestead na siya ring pinagkautangan nila. 


Bunga nito, nawalan ng saysay ang kaniyang planong magpakasal 
kay Doric. Kung babasahin natin ang mga sandaling niyakap ni Blas ang 
kaniyang inaalagaang baka pagkatapos nitong matumba sa pambabato 
ni Roque, mararamdaman natin ang pag-asang ipinagkait sa kaniya 
ng mga hindi niya inaasahang pangyayari. Ang sakit na naranasan ng 
bakang si Hada ay katumbas ng pighating nanunuot sa puso ni Blas. 
Ang tindi ng sugat sa katawan ng baka at ang sugatang damdamin ni 
Blas ay iisa at walang halong pagkakaiba sa bahaging ito ng naratibo. 


Ang karahasan at pang-aapi na naranasan ni Blas ay isang 
pagsasalamin sa lipunang binuo at itinaguyod ng kultura't 
ekonomiyang kaakibat ng pagbuo ng asyenda. Makikitang hindi likas 
na masama si Blas ngunit sadyang limitado ang galaw niya sa lipunang 
nagpiit sa kaniya sa hanay ng mga nabibilang sa ibaba ng hirarkiyang 
panlipunang ito. Tandaan natin na anumang panlipunang institusyon 
na maaaring mag-ugnay sa mga katutubong taga-Negros bago 
pa man naganap ang pandarayuhan mula sa isla ng Panay ay hindi 
umusbong. Ang asyenda ay nagsilbing pamayanan na nagtadhana sa 
mga buhay ng mga nakilahok sa pagbuo nito lalong-lalo na ang mga 
obrero. “In Negros, preexistent social institutions bonds of community, 
tribe or extended family, local traditions and practices were lacking. 
The hacienda became a total institution on its own to the workers" 
(Kreuzer: 9). 


Ang Homestead 


Namulat at lumaki sa panahon ng rehimeng Americano si Adelina. 
Dahil dito, napasok niya sa kuwento ang konsepto ng homestead. 
Tunghayan ang sumusunod: “Habia adquirido una pequera parcela 
de tierra acogiendose a la ley del homestead que distribuia las tierras 
virgenes sin desmochar" (Gurrea: 96) Sa pamamagitan ng homestead, 
nabigyan ito ng lupa na makakapal ang mga halaman at punongkahoy 

at halos magubat pa. Ang homestead ay naglalayong maipamahagi 
ang mga lupaing gubat. (Aking salin) 


Mababatid natin na ang karibal ni Blas kay Doric ay isang 
taong maykaya sa buhay--may mga trabahador at napagkalooban 
ng homestead na lupa. Bukod dito, may produkto siyang palay na 
ibinebenta niya taon-taon. Nagmamay-ari din siya ng mga baka't 
kalabaw: ”...y tenia obreros a su servicio... Vendia su palay todos los 
anos. Tenia tres vacas y un carabao. Era un rival demasiado poderoso 
para Blas" (Gurrea: 96). 


Ano ang homestead? Dahil karamihan sa mga lupaing gubat 
na saklaw ng mga pampublikong pagmamay-ari ng estado (public 
domain) noong kasasakop pa lang sa atin ng mga Americano ay hindi 
pa titulado at walang mga wasto at legal na rehistrasyon, nagpasa 
ang gobyernong sibil o Taft Commission ng mga panukalang batas sa 
pangangasiwa ng mga nasabing mga lupain ng bagong kolonya. Ilan 
sa mga batas na ito ay ang Land Registration Act ng 1902, Public Land 
Law ng 1903, Friar Lands Act ng 1904, at ang mga kasunod na mga 
batas kagaya ng Homestead Act of 1919 at ng Commonwealth Act 
No.141 noong panahon ni Manuel L. Quezon. 


Ang mga batas na ito lalo na ang naisagawang ipatupad ng 
Taft Commission ang nagpasimula ng pagtatatag ng mga homestead 
sa mga magubat na lugar sa kapuluan. Bago mapagkalooban ng 
homestead, kinakailangang sundin ng aplikante ang mga alituntunin 
ukol dito: “The application process entailed a filing fee of ten pesos, a 
written petition describing the proposed homestead in size, area and 
type, statement under oath of a public land officer, an official survey 
and verification of land as a valid homestead, a notice to the public 
about the proposed homestead” (Martin: 191). 


Sa simula, sinikap ni Blas na magkatotoo ang kaniyang mga 
pangarap sa buhay sa pag-aakalang kaya niyang magtabi ng pondo o 
kapital para matubos niya si Doric mula sa waring nalalapit na pag-iisang 
dibdib sa karibal. Buo ang pagtitiwala ni Blas na maisakatuparan ang 

kaniyang hiling sa kaniyang amo na maging agsador nito at sa gayo'y 
makaupa ng lupa na tinatawag na aparceria o agsa. Siya na mismo 
ang humingi ng pahintulot sa kura paroko na nais niyang magtrabaho 
sa asyenda at maging agsador balang araw-- ”queria trabajar en una 
hacienda, ahorrar, ser aparcero algun dia" (Gurrea: 95). Ngunit hindi 
ito natuloy at saksi tayong mga mambabasa sa hindi niya inaasahang 
mga balakid sa kaniyang pagtagumpay. 


Hanggang sa pagiging aparsero o agsador lang ang makakayang 
abutin ng isang masipag at masigasig ngunit “hamak” na obrero 
katulad ni Blas sa loob ng panlipunang piitan katulad ng asyenda. Hindi 
niya maaaring mapantayan ang panlipunang antas na kinalalagyan ng 
kaniyang karibal na nabiyayaan ng homestead. Ang sistema mismo ng 
homestead ang humahadlang sa mga “maliit na mga tao” kagaya ni 
Blas na makilahok sa proseso dahil nangangailangang gumastos ang 
aplikante, samantalang hinihintay ang desisyon ng sangay ng gobyerno 
na namamahala sa homestead kagaya ng Bureau of Public Lands. “The 
costly process of land registration, filing affidavits, allowing open 
contestations to homestead claims, and requiring the presentation of 
numerous pieces of evidence to prove one's legitimacy complicated the 
land reform exchange” (Martin: 192). 


Ang Aswang sa Kolonyal na Kaayusan 


Laganap sa dalawang magkaugnay na mga kuwento ang 
paniniwala sa mga nilalang katulad ng aswang at tiktik. May kasaysayan 
ang paniniwalang ito dahil bago pa man dumating ang mga Espanol, 
nasa kamalayan at imahinasyon na ng mga katutubo ang imahen ng 
aswang. Kinilala ang paniniwalang ito na bahagi ng mga abusos y 
supersticiones. Noong ika-16 at ika-17 na mga dantaon, minabuti ng mga 
misyonero na magtalaga ng mga binyagang indio sa pagpapalaganap 
ng Kristiyanismo sa buong arkipelago lalo na sa kapatagan at sa ilang 
bulubundukin at liblib na lugar. Ang mga katuwang nila ay mga kasapi 
ng mga cofradia na humahalili sa mga prayle tuwing hindi nakakarating 
ang mismong prayle para gampanan ang tungkulin sa mga sakramento. 
Nag-aalala ang mga misyonero na kung walang mga kasaping tutulong 

sa kanila sa pagtuturo ng katesismo, maaaring magbalik sa pagsunod 
ang mga katutubo sa kanilang sinaunang paniniwala at kabilang na 
dito ang tungkol sa aswang. O, ang sinasabi ni Vicente Rafael na--”to 
guard against slippage into native abusos superstitions." 


Dagdag pa, laganap ang mga panukala ng mga misyonero 
hinggil sa pagtatakwil ng mga superstisyones ng mga indio. Dahil 
ang mga ito'y hindi sang-ayon sa pananampalataya sa Diyos ng 
Katolisismo at isang ehemplo ng pakikipagsabwatan sa demonyo. 
Ayon kay Bankoff, “Spanish authorities were uniformly hostile to the 
maintenance of pre-Christian practices. Parishioners were urged to 
abjure such rites and denounce all sorcerers, witches, magicians and 
apostates” (Bankoff,40: 1999). 


Matutunghayan ang naisulat tungkol sa mga aswang sa mga ulat 
o mga cronica ng mga Espahol, misyonero man o enkomendero katulad 
nina Fray Tomas Ortiz, OSA (Practica del Ministerio) at Miguel de Loarca 
(Relacion de las Yslas Filipinas). Sa mga panulat nila mababasa ang 
imahen ng isang aswang katulad ng manananggal na kusang nahahati 
ang katawan--ang itaas na bahagi ay nagkakaroon ng mga pakpak at 
lumilipad habang ang naiwang ibabang bahagi ay laging ikinukubli sa 
isang masukal na lugar na hindi madaling mapuntahan ng mga tao. 


Si Maximo Ramos ang isa sa mga nagdokumento sa mga angking 
katangian ng aswang. Mungkahi niya: “Ang konsepto ng aswang ay mas 
maiintindihan sa pagtingin sa pagkakatipon ng mga paniniwala tungkol 
sa limang uri ng mga mitikal na nilalang na may pagkakahawig naman 
sa ilang tauhang pangkababalaghan sa tradisyong Europeo. Kabilang 
na rito ang mga bampira, manananggal, weredog na kumakain ng 
tao, mangkukulam, at ang carrion-eating ghoul" (Evasco: 75). Bilang 
kumpirmasyon ng mga naisulat noon pa ng mga Espafol, noong ika- 
16 na dantaon, ito ang naibahagi ni Ramos tungkol sa manananggal: 
“Naidagdag pa niya na ang manananggal ay kilala bilang aswang na 
lumilipad upang maghanap ng mabibiktima . . . sa gabi, nahahati ang 
katawan nito at lumilipad. Buntis ang kadalasang biktima ng mga 
manananggal. Sa tuktok ng bubong, sa isang maliit na butas, inilulusot 

nito ang kaniyang napakahabang dila at saka sinisipsip ang lamanloob 
ng kaniyang biktima” (Evasco, ibid.). 


Wala itong kaibahan sa sinulat ni Adelina tungkol sa kung paano 
namamatay ang biniktimang bata: “pero casi siempre lo que hace 
es meterse debajo del tejado de la casa donde quiere hacer el mal y 
situandose encima de la habitacion del nirho o a la persona a quien 
desea perjudicar, espera a que se quede dormido. Entonces convierte 
su lengua en un hilo finisimo de un acero invisible y la deja caer 
sobre el cuerpo de la criatura, introduciendosela dentro del higado. 
Comienza a chuparle lentamente la hiel hasta que el niro se pone 
enfermo, adelgaza y se muere" (Gurrea, 84). Papasok ito sa bubong 
at mananatili sa loob ng kisame. Mula sa kisame habang natutulog 
ang bibiktimahing bata, ibababa nito ang dila na magiging manipis at 
matalim na hilong bakal. Papasok ito sa atay ng biktima at hihigupin 
nito ang apdo hanggang magkasakit ang bata, mangangayayat at 
mamamatay (Aking Salin). Gaya ng nabanggit, sumasang-ayon ito sa 
sinulat ni Fray Tomas Ortiz noong 1731 at naipaloob bilang isang salin 
sa Ingles sa artikulo ni Fletcher Gardner: “They say that the bird called 
tictic is the procuress of the witch called asuang , which flying, passes 
by the houses of those who are in childbirth and that it places itself on 
the roof of the neighboring house and from thence, extends its tongue 
in the form ofa thread that passes into the body of the child, and that 
with it he draws out the bowels of the child and kills it” (Gardner: 193). 


Bagaman naging puspusan at sistematiko ang pagpuksa sa 
ganitong paniniwala, hindi pa rin nagtagumpay ang mga misyonero 
dahil likas na makapangyarihan ang paniniwalang ito sa aswang at 
tiktik na napapaloob sa animistikong pananaw sa mundo (world 
view o weltanschauung). Makapangyarihan ang tradisyong ito dahil 
sa likod ng mga pagbabagong dulot ng kolonyal na pagsasaayos ng 
mga kaparangan, pagbuo ng mga pamayanan sa ilalim ng reduksiyon 
o reduccion, at sa pagtatatag ng mga asyenda sa loob ng ekonomiyang 
kapitalista, hindi nawala ang nasabing pananaw. Sa halip, ito'y kumalat 
at naging bahagi ng sistema ng pagpapakahulugan o semyotika ng 
mga naninirahan sa loob ng asyenda--asendero ka man o agsador, 

katutubong dumaan ka man o migranteng obrero. This transformation 
of the island's geographical map was also the restructuring of its 
people's cognitive map. However, this did not so much mean the loss of 
the people's teleological world view as its dispersion into the Spanish 
world of significations (Lucero: 112). 


Heograpiya ng Tropiko 


Noong 1902, humiling ng leave of absence sa kaniyang mga 
tungkulin sa U.S. Forestry Service sa Washington D..C. si Gifford Pinchot 
at tumungo sa bagong kolonya ng America---ang Filipinas. Sa loob ng 
anim na linggo na nakasakay sa isang sasakyang-dagat, naikot niya 
ang buong arkipelago at namangha siya sa kaniyang nakita dahil ang 
biyaheng iyon ang una niyang pagkakataong makakita ng tropikal na 
gubat. “This was my first real sight of tropical forest” (Bankoff,480: 2010). 
Maliban dito, para siyang musmos na labis na nagtataka sa kaniyang 
natuklasan sa paglalakbay na iyon: makakapal at mayayabong na mga 
kagubatan o kalasangan na waring humahalik sa dulo ng mga baybayin. 
“Ito nga ang tropikal na gubat, ang totoong gubat,” wika niya. Halos 
hindi siya natinag sa kaniyang kinalalagyan habang pinapanood ang 
kagandahan nito. Napakalaki ng mga punongkahoy na sa kaniyang 
pagtataya ay hihigit pa sa tatlong talampakan ang diyametro. Subali't 
hindi niya gaanong kilala ang mga espesye upang sa gayo'y makabuo 
siya ng eksaktong idea ukol sa distribusyon o paglaganap ng mga ito 
sa nasabing kapaligiran. “What Pinchot saw impressed him greatly. 
This was tropical forest, the real thing and there was much to elicit his 
amazement and wonderment. In many places, the forest came right 
down to the water's edge... The trees were of an extraordinary size 
with many diameters in excess of three feet, but he was too unfamiliar 
with the species to get any correct idea of the timber's distribution" 
(Bankoff, 482: 2010). 


Ang mga obserbasyon ni Pinchot ay naglalarawan sa mayayabong 


na kagubatan noon sa Filipinas. Ang La Carlota na ngayo'y isang 
siyudad ay halos napapalibutan ng mga kagubatan nang dumating 

doon ang mga ninuno ni Adelina. Halos walang taong naninirahan sa 
lugar. Pinaniniwalaang ito'y tirahan ng mga engkanto't maligno dahil 
matatagpuan ito sa interyor o kaloob-loobang bahagi ng isla na malapit 
na sa bundok ng Kanlaon. Importanteng malaman ito ng mambabasa 
dahil ang tropikal na heograpiya ang isa sa mga nagbibigay ng lokal 
na kulay o local color upang lalo pang maintindihan ang pakikipag- 
ugnay ng mga elemento ng kababalaghan sa pangkaraniwang tao 
sa galaw ng mga karakter at pagkilos ng istorya. (“It was uniquely 
located in the interiors rather than on the Negros coastline--crucial to 
the reader's understanding of the geographical details of setting and 
plot conflicts of Gurrea's stories. La Carlota, nestled in the foothills of 
Kanlaon Volcano, was (and still is) believed to be in close proximity 
to the mountain forests' spirit guardians called encantos in Spanish, 
tamao in Hiligaynon," Lucero: 103). 


Maliban sa aspektong ito, nasa mga kuwento ang mga tanim at 
halamanang matatagpuan sa kagubatan ng La Carlota nang panahon 
iyon. Nagpapatunay lamang na hindi kinalimutan ni Adelina ang 
kapaligirang nakagisnan niya sa kanilang asyenda. lilan sa mga ito 
ay ang sumusunod: bugnay o bignay (antidesma bunius), sampagita 
(asminium sambac), kamuning (murraya paniculata), tuba-tuba 
(atropha curcas), tagulaway (parameria vulnerarias), at sensitivas o 
touch me not sa Ingles (mimosa pudica). 


Ang naisulat ni Pinchot hinggil sa kaniyang paglalakbay ay 
maihahalintulad rin sa naipinta ni Adelina sa ating mga isipan at 
imahinasyon tungkol sa kaligirang pangkalikasan ng mga isinaling mga 
kuwento. Magkapareho ang kolonyal na panahong nagsasakonteksto 
sa mga mungkahi ni Pinchot at sa mga kuwento ni Adelina. Saksi 
ang panahong ito sa mga mayayabong na lupaing gubat na hitik 
sa tanim, halaman, bulaklak, ilog, batis, sapa at lawa. Tingnan ang 
sumusunod na parirala ni Adelina na tumutukoy sa panahong iyon: 
“canaverales del arroyo" o mga tanimang malapit sa batis (Gurrea: 106), 
"bosquecillos de ifam y de bugnay” o mga maliliit na lasang ng inyam 
at bugnay (Gurrea: 106), “tupida vegetacion” o makapal na halamanan 

(Gurrea:115), “frondosidad ancha y parasolica" o mga malalapad na 
dahon na humahadlang sa sinag ng araw, at “arboles corpulentos” o 
mga kahoy na may malalaking balakbak (Gurrea: 115). 


Ngunit, kagaya ng nabanggit, nang sinimulang itatag ang 
mga asyenda at dahil na rin sa pagkakatayo ng simbahan at 
pagkakaayos ng gobyernong kolonyal sa lugar batay sa reduccion o 
reduksiyon, nagsimulang tumigil doon ang mga nakikipagsapalaran sa 
pagbubungkal ng mga lupa upang mataniman ng mga tubo. Hudyat 
ito ng pagbubukas ng isla ng Negros sa pangangalakal ng asukal sa 
mga pamilihan sa labas ng kolonya. 


Totoong lumawak ang mga plantasyon ng tubo at dumami ang 
bilang ng mga taong naninirahan sa Negros, ngunit lubha nitong 
naapektuhan ang likas-yaman ng isla lalo na ang mga kagubatang dati- 
rati'y luntian at mayayabong. Heto ang komentaryo ni Tardio: “A pesar 
de estar escritos muchos afios despues de que Adelina fuera separada de 
su tierra Filipina, nos ofrece un excelente conocimento de su naturaleza 
y de sus tradiciones. El paisaje tropical que ambienta las historias 
ha desaparecido en gran parte, pues se calcula que la masa forestal 
en Filipinas se ha reducido a un dos por ciento. Desgraciadamanete 
muchos de los arboles protagonistas y de los animales que pueblan 
estos relatos estan hoy en peligro de extincion" (Gurrea: 30). Sa likod 
ng pagkawalay ni Adelina sa kaniyang bayang Filipinas, naipamalas 
niya sa atin ang husay ng kaniyang kaalaman hinggil sa kalikasan at 
mga tradisyon nito. Wala na ang kapaligirang tropikal na nagsilbing 
pook ng kaganapan ng kaniyang mga kuwento kaya't maaaring dos 
porsiyento na lang ng mga kagubatan ang naiwan. Lubhang malungkot 
isipin na ang mga kahoy at hayop na nababasa sa mga kuwento ay 
nanganganib na tuluyang mawala (Aking salin). 


Dalawang Tradisyon sa Malikhaing Pagsulat 
Kapani-paniwala ang pagsasaanyong aswang ni Blas sa 
kaniyang payag sa Calatcat dahil sa estilo ng pagsusulat ni Adelina 


na pinaghalong costumbrista at tradisyong realista. Ito ang dalawang 

tradisyon sa malikhaing pagsulat na may malaking impluwensiya kay 
Adelina. Ayon kay Lucero : “Of direct relevance to Adelina in the school 
curriculum would have been the gothic stories of Poe, Hawthorne, and 
Washington Irving, who would provide fictive structure, tone, and style 
to Filipino writers wanting to use local legends, folk tales, and tales of 
supernatural horror for their raw material. On the other hand, 19th- 
century Spanish costumbrismo would provide Adelina with the stylistic 
devices and descriptive technique to locate her folkloric material in the 
specificities of her time and place” (Lucero: 108). 


Isinilang si Adelina sa kalagitnaan ng kahuli-hulihang mga 
taon ng siglong patapos na ang kapangyarihan ng mga Espanol at 
sa parating na dantaon ng bagong rehimeng Americano. Dahil ang 
sinumang nagsusulat noong unang mga dekada ng ika-20 dantaon 
ay nag-aral sa loob ng isang komplikadong konteksto--ang mga 
naiwang impluwensiya ng kolonyalismong Espanol at ang paparating 
na pagsakop at pamamahala ng mga Americano. (“Quienes escribian 
en las primeras decadas del siglo XX habian recibido su educacion en 
su contexto dificil, con el remanente de la colonizacion esparola y la 
incipiente estadounidense,” Gurrea: 16). Bilang kolonyal na naratibo 
na isinulat sa postkolonyal na panahon, aktibong nakikilahok ang mga 
tinig at boses ng mga karakter sa dalawang kuwento sa heteroglosyang 
espasyo ng teksto. 


Ang koleksiyon ng mga kuwento sa wikang Espanol na 
pinamagatang Cuentos de Juana: Narraciones malayas de las islas 
Filipinas na sinulat ni Adelina Gurrea ay unang inilathala noong 1943 sa 
Espana at nabigyan ng gantimpala noong 1951 ng Circulo Internacional 
de La Union Latina. Nagkaroon ito ng pangalawang edisyon noong 
1955. Ang dalawa sa mga kuwentong napapaloob sa koleksiyong ito 
ay ang “El Tic-Tic” at ang “E/ Vaquero del Calatcat." 


Noong 2009 sa ilalim ng serye ng La Biblioteca Clasica 
Hispanofilipina, inilimbag muli ng Instituto Cervantes de Manila ang 
mga kuwento. Ang nasabing serye ay may mithiing muling buhayin 
mula sa pagkalimot ang mga obra maestra ng mga Filipinong awtor sa 

wikang Espanol. Sa pamamagitan ng paglalathala ng mga nasinop na 
mga tekstong ito, mabibigyan muli ng pagkakatadng mabasa ang mga 
ito ng mga mambabasang may interes sa kasaysayang pampanitikan 
o araling literatura ng bansa: “dar a conocer y poner a disposicion de 
los lectores hispanohablantes las obras de una literatura en espanol 
de notable valor historico y literario.” lto ang edisyong ginamit sa 
pagsasaling inyong binabasa ngayon. 


Kongklusyon 
“Karumal-dumal na Anyo ng Naglabasang Kasudlan” 


Sa huling bahagi ng kuwento o istoryang pinamagatang 
“El Vaquero del Calatcat,” detalyadong isinalarawan ang nangyari 
kinaumagahan sa aswang o tiktik na si Blas, pagkatapos nitong 
mabiktima at mapatay ang anak ni Roque: 


(“Atravesaron un riachuelo, bordearon un campo de ifam y, al 
fin, penetraron en el carfaveral. El recodo de un arroyo, al recogerla 
humedad, habia desarollado una vegetacion tupida y robusta de 
tigbaws, madreselvas, lianas y otras enredaderas tropicales de hojas 
gigantes, formando una cueva vegetal en la cual apenas penetraban 
los rayos del sol. Dentro de ella, el cuerpo de Blas, segado por la cintura, 
yacia sin vida con las visceras expuestas en macabre espectaculo,” 
Gurrea,121). Tumawid sila sa isang sapa, pinasok nila ang isang kampo 
ng inyam at ang taniman ng mga tubo. Sa isang masukal na lugar sa 
sapa, matatagpuan ang madabong na mga sulok na puno ng mga 
tigbaw, at iba pang tumutubong mga halaman sa tropikal na klima na 
may mga malalaking dahon at waring bumubuo ang mga ito ng isang 
kuweba na hindi nakakapasok ang liwanang ng araw. Sa loob nito, 
nasaksihan nila ang walang-buhay na katawan ni Blas, biniyak mula 
sa baywang na may karumaldumal na anyo ng naglabasang kasudlan. 
(Aking salin) 


Ito ang kahindik-hindik na kamatayang sinapit ni Blas sa kamay 
ni Roque. Ang ginawa ni Roque ay ang karaniwang pamamaraan ng 


pagpatay sa manananggal. “To kil/ the manananggal, one should 

sprinkle salt or put garlic or sprinkle ash to the top of the lower limb, in 
doing this , the upper torso would not be able to reconnect itself and 
will die by sunrise” (Laranjo,et al: 18). Mababasa natin ang metodong 
ito sa kuwento mismo: “Al dia siguiente se presento al amo para decirle 
que en un cafaveral, el mas espeso del Calatcat habia encontrado 
la noche antes, el medio cuerpo de Blas y habia volcado sobre el la 
sal que Ilevaba" (Gurrea, 121). Kinabukasan, ipinaalam ni Roque sa 
kaniyang amo na nahanap na nito ang kalahating katawan ni Blas 
sa isang madabong na parte ng kampo ng tubo sa Calatcat kagabi at 
binudburan niya ito ng lahat ng asin na nanggaling sa bitbit niyang 
sako. (Aking salin) 


Hindi kaya't ang pagiging aswang ni Blas ay isang uri ng 
pakikibaka, pakikipagtunggali, at rebelyon laban sa patakarang 
panlipunan na pinaiiral ng sistema ng asyenda. Isang protesta na 
nagmumula sa isang taong inapi at inetsa-puwera sa labas ng kabisera 
at sapilitang itinapon doon sa malayong lugar--sa maliit na payag sa 
Calatcat upang mangalaga ng mga baka. 


Dahil sa reteritoryalisasyong ito, nagkahugis ang isang diskursong 
naglalayong lumikha ng kaibahan (otherness). Ang gawaing pang- 
iiba (othering) na ito kay Blas ay naipapahiwatig sa mga suspetsa't 
paratang ng mga karakter mula sa sentro o kabisera ng pamayanan 
ng asyenda--nagkasakit at namatay ang bata dahil inaswang, hindi 
nakapag-ani dahil sa kagagawan ng aswang. Ang reaksiyon sa pag- 
aalipusta ng lipunan ay maaaring tingnan na isang paghamon at pag- 
aaklas galing sa labas o gilid ng kabisera na binigyang hugis ng mga 
elemento galing sa mga paniniwala sa mga kababalaghan o pantastiko. 


Bunga ng malakas na damdaming maghiganti, hindi namundok si 
Blas upang makilahok sa mga kilusang milenaryo't apokaliptiko. Imbes 
na maging tulisan o kasapi ng kilusang itinatag ni Papa Isio sa bundok 
ng Kanlaon, naging aswang si Blas. Bahagi ng pagkukuwento ni Juana 
ang mga pagbabago sa mga kilos at personalidad dulot ng pagkawalay 
ni Doric sa kaniya. Pinaigting nito ang mga suspetsa ni Roque at ng nanay 
niyang kosturera pati na ang pamayanang tinitirhan nila. Bagaman 

hindi nagtagumpay ang pag-iibigan nila ni Doric, ang pagsasalarawan 
ng mga nasabing pagbabago na nangyari kay Blas ay sintoma lamang 
ng pagtingin sa kaniya bilang "iba" o other. Saksi ang sumusunod na 
pagtatasa kay Blas: ” Y entonces fue cuando comenzZaron a sospechar 
de Blas, el vaquero del Calatcat . Su conducta habia ido rara desde el 
dia en que Doric se caso cone el viejo labrador. Pero aquella melancolia 
extremada, su enfermedad, su adelgazamientoi, la lividez de su piel, 
el aislamiento de sus semejantes, su mutismo cunado encontraba a los 
antiguos amigos, lo achacaban al doloroso desengario de sus amores 
con Doric. Sin, embargo, no le curaba y, cada dia mas retraido, mas 
cerrado en su silencio, con una mirada concentrada en la tierra, sin 
levantar apenas los ojos del suelo, parecia, mas que un hombre, un 
asuang” (Gurrea: 111). At gayon na lamang nagsimula ang suspetsa 
nila kay Blas, ang bakero ng Calatcat. Hindi na pangkaraniwan ang kilos 
niya simula noong ikinasal si Doric sa matandang karibal. Ang kaniyang 
pighati, karamdaman, pangangayayat pati na ang pangingitim ng tila 
nabugbog niyang balat, at pagbubukod niya sa kapuwa hanggang 
sa hindi niya pag-imik at pagsasalita sa harap ng malalapit na mga 
kaibigan ay nagpapahiwatig sa kung gaano katindi ang kaniyang 
pagdadalamhati sa nabigong pag-ibig nila ni Doric. (Aking salin) 


Sa halip na damayan siya ng kapuwa sa Calatcat o di kaya'y 
humingi ng dispensa't kapatawaran sa kaniya si Roque, lalong lumala 
ang kaniyang sitwasyon---” Sin embargo, el tiempo no le curaba, y, cada 
dia mas retraido, mas cerrado en su silencio, con una mirada concentrada 
en la tierra, sin levantar apenas los ojos del suelo, parecia mas que 
un hombre, un asuang" (Gurrea: 111). Hindi naibsan ng pagdaan ng 
mga araw ang kaniyang kalungkutan. Hindi na siya nakikisalamuha 
sa kapuwa habang nananatili siyang nag-iisa. Palagi siyang tahimik na 
nakayuko at ni minsan, di niya tinangkang tumingin sa langit. Dahil sa 
mga ito, binansagan siyang aswang. (Aking salin) 


Sinadya man o hindi, ang rebelyon ni Blas ay binihisan at 
kinulayan ni Adelina ng mga elementong matatagpuan sa tinawag 
niyang “aromas folkloricos de nuestra tierra" na may bahid na rin ng 
mga impluwensiya ng relihiyong Katoliko ng mga misyonerong Espanol. 

Nananaig ang “demonisasyong” ito sa paglalarawan ng damdamin ni 
Blas: “Sintio un demonio dentro de si mismo, pero no torturandole, 
sino con el poder de torturar a sus semejantes" (Gurrea: 109). May 
kademonyohan siyang naramdaman sa loob niya, na sumanib sa 
kaniya ngunit hindi upang saktan ang sarili kundi manghamak ng iba. 
(Aking salin) 


Tunghayan din ang diskurso ng Katolisismo sa paglalahad ni 
Adelina hinggil sa kung paano “inaswang” o “naeksorsismo” ni Blas 
ang kahong pinagtaniman ng binhi ng palay: “Juana nos conto como 
hizo en un cajon plano, pero ancho , una miniatura de bancal, donde 
sembro palay y recorto un trozo correspondiente al que habia segado 
Hada en el palayal de Roque. Todas las noches recitaba exorcismos sobre 
aquel cajon, que iba amarilleando y dejo de crecer lo que sembro. Al 
palayal ee Roque tambien le sucedia lo mismo. Finalmente, las espigas 
que brotaron fueron huecas y no cosecho nada" (Gurrea: 109). Binanggit 
sa amin ni Juana kung paano gumawa si Blas ng minyaturang pitak 
na lupa mula sa karaniwan ngunit malapad na kahon. Pagkatapos 
nilagyan niya ito ng pinutol at pinaikling troso katulad ng ginamit sa 
palayan ni Roque. Gabi-gabing inuulit-ulit ni Blas ang pagkanta ng mga 
eksorsismo sa ibabaw ng kahon na dumidilaw at lumiliwanag. Hindi 
sumisibol ang binhing itinanim sa kahon. Ganito din ang nangyari sa 
palayan ni Roque. Sa huli, wala siyang naani ni isang butil ng palay. 
(Aking salin) 


Subalit hindi dito humihinto ang pag-aaral sa mga isinaling 
kuwento dahil kung babalikan natin ang ang kamatayang sinapit ni 
Blas, marami pa rin tayong mabubuong mga katanungan. Isa na rito 
ang hinggil sa kung anong “wasto” o “eksaktong” pagpapakahulugan, 
semyotika o analisis ang makapagbibigay sa atin ng kompletong 
paliwanag sa “karumal-dumal na anyo ng naglabasang kasudlan" 
sa kalahating bahagi ng katawan ng bangkay. Nangangailangan 
pa ng isang masusing pagsusuri sa mga kuwento na maaaring 
mangangailangan na ng lakbay-saliksik, kaakbay ng mga karagdagang 
hermenyutika sa pagteteoryang postkolonyal sa pagsagot sa nabanggit 
na paghamong intelektuwal. 

Kagaya na lamang kung buong-puso nating tatanggapin ang 
pananaw at perspektiba ng folklore o ng kuwentong bayan, maaaring 
katanggap-tanggap ang di-makataong kamatayang sinapit ni Blas dahil 
hindi na siya nakikilala bilang tao, bagkus, isang kampon ng kadiliman 
at kasamaan. Ang kaniyang kamatayan sa pamantayang ito ay karapat- 
dapat at likas na sukatan lamang sa kaniyang paghahasik ng lagim. 
Ngunit, ang diskursong ito ay maaari ding magamit upang magkubli 
ng mga kontradiksiyon at karahasan sa lipunan. Noong dekada 50 
at panahon ng mga Hukbalahap, ginamit ng CIA ang paniniwala sa 
aswang, na isa sa kanilang mga estratehiya laban sa mga Huk. Ito ang 
“psywar” na inilunsad noon ni Edward G. Landsdale. Hindi maiiwasang 
basahin ang pagpatay kay Blas na isang kaso ng extrajudicial killing 
(o ayon sa UP Diksiyonaryong Filipino-- "ang ilegal na pagpatay sa 
taong hindi dumaan sa proseso ng paglilitis ng hukuman at hindi 
napatunayang nagkasala”) ng panahong iyon. 


Sa kabilang dako, maaari ding malaria o paludismo ang sanhi 
ng pagkamatay ng mga anak ni Roque dahil may mga sintoma sila ng 
karamdamang ito kagaya ng pagsusuka (“vomita todo”), kumbulsiyon 
(“convulsiones periodicas”), at mataas na lagnat (“mucha calentura"). 
Magubat ang interyor na bayan ng La Carlota at pinalilibutan ng mga 
ilog at batis na may mga pampang at ang tubig na dumadaloy sa 
mga ito ay posibleng tinitirhan ng mga larvae ng mga lamok. Mula 
1903 pagkatapos ng Digmaang Filipino-Americano hanggang sa mga 
taon bago itinatag ang Mancomunidad o Commonwealth, humigit 
kumulang isandaang libo ang namatay sa malaria. “In 1903 after the 
Philippine American War, more than one hundred thousand peopole 
died of malaria even in the 1930s" (Anderson: 210). 


Sa pagsasalin ng dalawang magkaugnay na mga kuwento, 
at sa likod ng mga paratang ng mga Espahol na inimbento lamang 
ng mga indio na mga kuwento ang mga “superstisyon” (patraras 
inventadas) para maikubli ang likas nilang kamalian at kahinaan, 
hindi maipagkakaila na makapangyarihan ang teksto ng tradisyong 
oral ng mga katutubong paniniwala dahil pilit silang lumilitaw at 
nangingibabaw sa daloy ng bagtasang pangkasaysayan mula sa 

kolonyal na paglalapat ng kaayusan at hirarkiyang panlipunan patungo 
sa mga masalimuot na mga kontradiksiyong panlipunan ng panahong 
postkolonyal. Sa huling bahagi ng kuwentong “El Vaquero del Calatcat” 
(Ang Bakero ng Calatcat), masisipat nating kumbensidong-kumbensido 
si Adelina na namatay na ang aswang na si Blas: “Ella creia, y a nosotros 
nos convencio de ello, que Roque habia echadbo sal al cuerpo escondido 
del vaquero, con lo cual el tic-tic murio" (Gurrea: 121). Dahil wala nang 
karagdagang tanong at tapos na ang kuwento. 


Mga Diksiyonaryong Ginamit 


Hindi naisagawa ang pagsasaling ito kung walang tulong mula 
sa mga diksiyonaryo. Ang ginamit na diksiyonaryo ay ang New Revised 
Velazquez Spanish and English Dictionary ni Mariano Velazquez de la 
Cadena at katuwang sina Edward Gray at Juan L. Iribas. Ang edisyong 
sinangguni para sa pagsasalin ay ang edisyong nirebisa at binago nina 
lda Navarro Hinojosa, Manuel Blanco-Gonzalez, at Richard John Wiezell. 
Ito ay inilimbag ng Follett Publishing Company noong 1967---ikaapat 
na edisyon mula sa mga edisyong inilathala noong 1959, 1961, at 1964. 
Isang kopya ng diksiyonaryong ito ang matatagpuan sa Bahay-Aklatan 
ng UP Visayas, Tacloban College sa lungsod Tacloban, Leyte. Taos-pusong 
nagpapasalamat ang tagasalin dahil hindi nasira ang diksiyonaryong ito 
kasama ng daan-daang libro nang hagupitin ang buong Rehiyon 8 ng 
bagyong Yolanda noong nakaraang taon. Ang diksiyonaryong kinonsulta 
naman sa paggamit ng mga salita sa wikang Filipino ay ang ikalawang 
edisyon ng UP Diksiyonaryong Filipino na inilunsad ng Unibersidad ng 
Pilipinas-Sentro ng Wikang Filipino noong 2010. 


Tungkol sa Hada o Fairy 


Baka kayo'y nagtataka kung bakit napasok ang salitang Ingles 
na fairy bilang salin sa Espanol na hada. Alam ko na ang pinakamalapit 
na kahulugan ng hada ay ang salitang diwata sa Filipino. Basahin 
nating muli nang maigi ang sumusunod na pangungusap hinggil sa 
paghahambing ni Blas sa inalagaan at pinalaki niyang baka sa isang 
hada-- "La Ilamo Hada. Habia leido cuentos de hadas en el convento y 

sabia que podian hacer cosas sobrenaturales con una varita magica." 
(Gurrea:103). Tinawag niya itong Hada. Marami na siyang nabasa na 
mga kuwento ukol sa mga fairy sa kumbento at alam niyang maraming 
uri ng salamangka ang magagawa ng magic wand. (Aking salin) Ang 
salitang varita magica ang nagsisilbing susi kung bakit fairy ang 
nasa isip ni Adelina nang sinulat niya ang kuwento. Magic wand ang 
katumbas na kahulugan ng nasabing mga salita sa Ingles kaya't hindi 
maaaring gamitin ang salitang diwata dahil wala namang magic wand 
ang diwata. Ang fairy lang ang may magic wand. 


Mga Salitang Hiligaynon 


Sadyang ipinasok ng tagasalin ang ilang salita mula sa wikang 
Hiligaynon na isa sa mga inang-wika (mother tongue) ng Kanlurang 
Visayas na sumasaklaw sa mga lalawigan ng Antique, Aklan, Capiz, 
loilo, Guimaras, at Negros Occidental. Maliban sa wikang Espanol na 
ginagamit sa bahay nila, lumaki si Adelina Gurrea Monasterio sa La 
Carlota na nadidinig na rin ang wikang Hiligaynon na sinasalita ng 
mga tauhan nila sa kanilang asyenda lalo na ang kaniyang yaya na 
siyang nagkuwento sa kanilang magkakapatid tungkol sa aswang, 
tiktik, lunuk, kapre, tamawo, kama-kama, at duwende noong mga 
paslit pa sila. Ang mga kuwentong ito ang nilalaman ng Cuentos de 
Juana. Kailangang maramdaman na rin ng mga mambabasa ang pook 
o lugar kung saan nagaganap ang mga pangyayari, kaya't minabuti 
ng tagasalin na ipasok ang iilang salitang Hiligaynon sa katawan ng 
pagsasalin. Maaaring makadagdag ang mga salitang ito sa local color o 
ang tinatawag ng may-akda sa wikang Espafol na “aromas folkloricos 
de nuestra tierra" lalo na't sa Negros Occidental ang lokasyon o ang 
lugar na ginagalawan ng mga karakter sa mga kuwento. 


Ang paggamit ng mga salitang ito ay isang paraan ng pagbibigay 
kahalagahan o importansiya sa mga wikang bernakular o wikang 
rehiyonal katulad ng Hiligaynon, lalo na't nasa konteksto hindi lamang 
ng mga pag-aaral hinggil sa panitikan na nasusulat sa wikang kolonyal 
katulad ng Espanol, kundi sa mga aralin tungkol sa kasaysayang 
panlipunan ng rehiyon. Isinaalang-alang rin ng tagasalin ang kaniyang 

pagiging Negrense na ang inang-wika (namat-an ukon iloy nga pulong) 
ay Hiligaynon. 


Ang Pagsasalin 
“Ang Tiktik” (El Tic-tic) 


Magsimula tayo sa panimulang kuwento ng El Vaquero del 
Calatcat at ito ay ang “El Tic-tic.” Kagaya ng iba pang mga kuwento sa 
koleksiyon, si Juana ang nagsilbing tagapagsalaysay ng mga kuwento 
at ang tagapakinig naman ay ang may-akdang si Adelina, at ang dalawa 
niyang kapatid na lalaki. Ayon kay Adelina---'si Juana ang nagkuwento 
sa akin ng mga kuwentong ito. Ang lahat ng ito'y galing sa Filipinas, 
mula sa isla ng Negros. Kasambahay namin si Juana na isang tumandok 
na residente ng duog at nakilala ko siya simula noong nagkamalay ako 
sa mga pangyayari at mga bagay-bagay sa aking palibot'--( “Juana me 
conto estos cuentos. Todos ellos son de Filipinas: de la isla de Negros . 
Juana era una criada nativa que conoci en mi hogar desde que comencia 
darme cuenta de las cosas de este mundo," Gurrea, 47). 


Nagsimula ang kuwentong “El Tic-tic” sa eksenang naglalaro ng 
sungka at balinsay si Juana na kasama si Adelina at ang dalawa nitong 
kapatid na lalaki. Maulan ang hapong iyon at hindi sila makaalis ng 
bahay (“Habia Ilovido tanto que los nifios no pudimos salir. Hubimos 
de quedarnos en casa.” Gurrea, 77). Kinagabihan, tumahol ang mga 
aso at sabay na tiningnan ng ama ni Adelina kung may tao sa dilim sa 
labas ng bahay, at nakita niya kaagad ang kosturera. Laking gulat ng 
tatay ni Adelina na itinuturing na amo nila kung bakit sa kalagitnaan 
ng masungit na panahon ay bumisita ang kosturera na ang pangalan 
ay Cristina. Nalaman ng amo na kinukumbulsiyon ang batang apo na 
lalaki nito at pinaniniwalaan nilang ito'y kagagawan ng tiktik (“E/ 
nino, sefior seguramente se va a morir.Tiene muchas convulsiones. 
Continuamen te le esta pellizcando el tic-tic,” Gurrea, 79). 


Hindi naniniwala sa tiktik ang amo kaya't ipapadoktor niya ito 
sa susunod na araw (“E| tic-tic, Cristina--replico mi padre--no existe. 


No digas tonterias. El niho tendra algun trastorno. Mariana le vera 

el medico," Gurrea, 79). Ngunit kahit nakapunta na sila sa doktor ay 
nagsusuka pa rin ang bata at nilalagnat (“el niho vomita todo y tiene 
mucha calentura.” Gurrea, 79). Dagdag pa dito, wala itong ganang 
kumain maski na nga 'yong balignon (balingon), na paborito nitong 
kainin (“No quiere ya comer, ni el balignon que tanto le gustaba, 
quiere ya,” Guerra, 79). Sa puntong ito ng kumbersasyon, pumasok 
ang pangalang Tiyo Tano at ayon kay Cristina, ito ang mediquillo o 
siruhano na nag-abiso sa kanila na maghanap ng kakataying baboy. 
“Tinanong kami kung mayroon kaming pambili ng baboy. Saan kaya 
sila makakakuha ng pera kung ang palay na itinanim naman noong 
nakaraang taon ay kinain ng mga apan. Iminungkahi ni Tiyo Tano na 
hindi kagagawan ng mga apan iyon kundi ng tiktik. (“Primero nos 
pregunto si teniamos dinero para comprar un cerdo. De donde iba yo a 
sacar el dinero si el palay que sembramos el aho pasado se lo comio la 
langosta? El tio Tano dice que tampoco fue la langosta, sino el tic-tic,” 
Gurrea, 79-80). 


Dahil hindi nga alam ng amo kung ano o sino itong tiktik, ang 
kosturera na mismo ang sumagot na suspetsa nila ay ang bakero o ang 
tagapangalaga ng mga baka. Ang bakero na naninirahan na walang 
kapitbahay sa Calatcat (“Sospechamos, amo, que sea....e/ vaquero que 
vive solo en los pastos del Calatcat,” Gurrea, 80). 


Sino itong bakero ng Calatcat? Bago natin sagutin ang tanong, 
tingnan muna natin ang ginawa ng mediquillo o siruhanong si Tio 
Tano upang magamot ang inaaswang na bata. Dahil hindi makabili 
ng baboy, munga na lang ang kinatay para sa gagawing sakripisyo. 
Kinuha ang apdo nito, at inihalo sa dugo at nilagyan ng maraming asin 
at ipinahid sa mga bahagi ng katawan ng bata na maaaring pasukan 
ng espiritu ng tiktik o aswang (“Pidio una gallina, porque no podemos 
darle el cerdo. Le extrajo la hiel, la mezclo con la sangre, la echo mucha 
sal y con ello pinto al nihio todos los agujeros de su cuerpo. Asi el tic-tic 
no podra entrar," Gurrea, 80). Pagkatapos, itinali ang manok sa labas 
ng bahay para kainin ito ng mga kalabang espiritu ng tiktik ( “Colgo la 
gallina fuera de la ventana para que los espiritus contrarios al tic-tic se 
contestasen y venciesen a este,” Gurrea, 80). 


166 | PanDiwa 


At nang hindi na makita ang manok kinabukasan, ang ibig 
sabihin ay kinain na nga ito ng mga espiritu. Tinanggap na nila ang 
sakripisyo (“Por la mariana ya no estaba la gallina. Los espiritus se la 
habian comido. Aceptacion del sacrificio, sefior!" Gurrea, 80). Hindi pa 
rin kumbinsido ang amo dahil patuloy na nagkakasakit ang bata kaya't 
minabuti nitong umalis ng bahay sa halip na maniwala sa pinagsasabi 
ng kosturera at sa kalagitnaan ng patuloy na pag-ulan, desidido na 
itong pumunta sa bahay ni Cristina. Hindi ito nagpapigil sa kosturera 
na nagsusumamong bigyan na lamang ng pantawid-sakit para sa bata 
(“Se va a usted mojar, sefior, yo queria que me diera algo nada mas, 
a ver si se le quitaban las convulsions y podia dormir," Gurrea, 80). 
Bumaba na ang amo na nakakapote sa hagdanan kasama ang isa pang 
kasambahay na lalaki na may dalang parol at sumunod na rin si Cristina 
(“Pero mi padre habia bajado y alas escaleras seguido de un criado que 
Ilevaba el farol de campo . Cristina bajo tras el," Gurrea, 81). 


Samantala sa loob ng bahay, naging palatanong na rin si Adelina 
at ang kaniyang mga kapatid tungkol sa tiktik: bakit hindi makapasok 
ang tiktik sa katawan ng bata kung mapahiran ng dugo at apdo ng 
manok ang lahat na malulusutan nito sa katawan? ('Y por que no 
puede entrar el tic-tic en el cuerpo del nifo cuando le pintan todos los 
agujeros con sangre y hiel de gallina?" Gurrea, 81). Ano naman ang 
kasalanan ng bata upang ito'y kaniyang saktan? (”Y que culpa tiene el 
nino para que le quiera matar," Gurrea, 81). 


Si Juana ang sumagot sa lahat ng mga tanong. Aniya: Ang tiktik 
ay isang tao at masamang espiritu o kalahating tao at kalahating 
duwende, yung iba hindi nila alam kung ang isang tao ay isa ring 
tiktik dahil puwede itong maging kapitbahay lang natin. Kapag may 
nakaaway ito o dahil sa alitan dulot ng pagseselos o pangangamkam, 
magtatago muna ito sa isang malayo at masukal na lugar na hindi ito 
madaling mahanap at doon mahahati ang katawan nito--iyong isa 
mula baywang hanggang ulo at ang naiwan naman, iyong pinaghatian 
mula baywang hanggang paa na sadyang iiwanang nakatago sa 
talahib ng kogon o tigbaw, o sa mga may makakapal na mga dahon at 
matutulis na tinik ng mga halaman. Sasambit ito ng mga salita habang 

pinapahiran ang mga balikat nito ng ointment na gawa sa sebo ng 
iguana at hinaluan ng abo ng pakpak ng kulonatnit. Pinapahid ito 
pagkatapos sa parte ng katawan kung saan tutubo ang mga pakpak. 
Lilipad ang aswang at ang kasamang ibon na lumilikha ng tunog na tik- 
tik, tik-tik, tik-tik (“EI tic-tic--comenzo Juana-es un hombre y un espiritu 
malo al tiempo o sea, que es mitad hombre mitad duende. Pero los 
demas seres humanos no sabemos si un hombre es tic-tic, y asi puede 
vivir entre nosotros. Cuando ririe con alguien o cuando otra persona le 
hace mal, o simplemente si por envidia o por conveniencia suya quiere 
hacer daro a quienes le desagradan, el tic-tic se marcha a un bosque 
lejano, busca un paraje muy cerrado, un escondrijo seguro, y alli se 
convierte en duende, separando su cuerpo, de cintura para arriba, de la 
otra mitad, de la de las piernas. Esta la deja escondida entre el cogon, 
el tigbaw o las caras espinas y musita unas palabras mientras se aplica 
un unguento de sebo de iguana mezclado con cenizas de las alas de 
murcielago frotandose con ello los hombros. De esta manera consigue 
que le salgan alas tambien, y se marcha volando por los aires. Siempre 
tiene un pajaro amigo que le acomparia y que canta en la noche tic-tic, 
tic-tic, tic-tic,” Gurrea, 81-83). 


At ito pa ang idinagdag ni Juana: Kapag lumilipad na ang tiktik, 
mag-uumpisa na itong maghasik ng lagim. Magnanakaw ito ng mga 
bata na iiwan doon sa pinagtaguan ng kalahati nitong katawan o 
papasok ito sa bubong at mananatili sa loob ng kisame. Mula sa kisame 
habang natutulog ang bibiktimahing bata, ibababa nito ang dila na 
magiging manipis at matalim na hilo ng bakal. Papasok ito sa atay ng 
biktima at hihigupin nito ang apdo hanggang magkasakit ang bata, 
mangangayayat at mamamatay (“E/ tic-tic volando, volando se va a 
hacer sus fechorias. Unas veces roba los niros y los deja en mitad de 
un campo lejano, pero casi siempre lo que hace es meterse debajo 
del tejado de la casa donde quiere hacer el mal y situandose encima 
de la habitacion del nino o a la persona a quien desea perjudicar, 
espera a que se quede dormido. Entonces convierte su lengua en un 
hilo finisimo de un acero invisible y la deja caer sobre el cuerpo de 
la criatura, introduciendosela dentro del higado. Comienza a chuparle 

lentamente la hiel hasta que el nirio se pone enfermo, adelgaza y se 
muere," Gurrea, 84). 


Kinumpirma ni Juana na ang kaniyang isinalaysay ay siya ring 
nangyayari sa apo ng kosturera kaya't malubha ang kalagayan nito. 
Tinanong ng mga tagapakinig ni Juana kung gaano katotoo na 
maaaring mailigtas sa kamatayan ang biktima kung napahiran ito ng 
dugo, apdo, at asin. Ang sagot ni Juana: Hindi ko talaga kabisado, 
pero, takam na takam ang tiktik sa dugo at apdo. Isang lason para sa 
tiktik ang asin. Hinahalo ito sa dugo at apdo para matukso ang tiktik 
kaya't kung natikman ng tiktik ang hinalong ito, malalason ito ng asin 
at mamamatay. Ngunit may mga tiktik na sa sobrang dumot ay hindi 
na matutuksong tumikim sa maasin na dugo at apdo at sa halip, buong 
tagumpay nitong mapapatay ang biktima (“No se . Lo que mas le gusta 
el tic-tic es la sangre y la hiel, pero la sal es un veneno mortal para 
el: por eso para tentarle el apetito, se la mezclan con aquello. Si al 
introducir la lengua por el agujero, para Ilevarla al higado del niro, 
lame, aunque sea muy levemente, esa mezcla, queda envenenado con 
la sal y muere. Y si respeta el cuerpo de la criatura por miedo a la sal, 
entonces se salva tambien, porque ya no le sorbe su hiel. Ah, pero hay 
tic-tiques (desde luego los menos) que tienen tal fuerza de voluntad, 
tan encarnizado odio a su victima, que consiguen Ilegar hasta el fin, sin 
tocar la sangre y hiel saladas. Y asi consiguen matarla," Gurrea, 84-85). 


Nang tinanong siya ng nakababatang kapatid ni Adelina kung 
bakit hindi puwedeng maputol ng gunting ang dila ng tiktik, ito ang 
sinabi ni Juana: Ang makakaputol ng dila nito ay isang uri ng gunting 
na ginamit din sa pagputol ng pusod ng isang lapsag na isinilang ring 
tiktik, ngunit sadyang napakahirap hanapin ang gunting na ito (” 
Porque la lengua del tic-tic no se puede mellar mas que con una tijera 
que haya cortado alguna vez el ombligo de un niro que nacio tic-tic 
tambien. Y es muy dificil encontrar tal tijera," Gurrea, 85). Noong huli'y 
tinanong ng mga bata kung naniniwala si Juana kung totoong si Blas, 
ang bakero ng Calatcat ang tiktik. Ang sagot niya'y--oo, dahil noon 
pa, nagkaalitan sila ni Roque ang subang ni Cristina, marami nang 
mga kamalasan ang nangyari sa buhay nila, lalo na itong nangyayari 

sa apo ng kosturera (“Eso dicen porque desde que rifo con Roque, el 
hijo mayor Cristina, a aquel no le han sucedido mas que desgracias," 
Gurrea, 85). 


Hindi pa nagtatapos ang pagkukuwento ni Juana dahil 
hinandaan muna nito ng panyapon ang mga bata : morisqueta (sinaing 
na kanin ngunit kung minsan maaari din itong sinangag na kanin na 
may mga halong giniling na karne, hiniwa na mga longganisa, at mga 
gisantes), viandas frias (mga naiwang ulam na karne sa pananghalian), 
el jarro de leche (pitsel ng gatas). Matatagpuan din sa lamesa ang la 
cafetera (pinag-iinitan ng tubig para sa kape o gatas) at e/ azucarero 
(pinaglalagyan ng asukal). Ipinangako ni Juana na magpapatuloy siya 
sa pagkukuwento habang sila'y kumakain upang maski na madatnan 
man sila ng katuyuhon ay mayroong laman ang kanilang tiyan (“Pues 
cenad primero y asi mientras comeis, os ire relatando la historia, para 
que, aunque no quedeis dormidos, os pueda acostar cenados ya." 
Gurrea, 86). 


Sa labas, walang tigil ang ulan. Parang man-og ang tunog 
ng hangin na nagmumula sa mga kakahoyan sa labas patungo sa 
bubong na gawa sa nipa. Nang gabing iyon nang walang tigil na 
ulan, samantalang nasa bingit ng kamatayan ang apo ng kosturera, 
ipinagpatuloy ni Juana ang pagkukuwento tungkol sa tiktik at ito 
nama'y tumutukoy sa bakero ng Calatcat--ang kasunod na kuwento. 
(“La Iluvia seguia cayendo y el viento siseaba medrosamente entre 
el arbolado y contra las nipas del alero. Aquella noche de aguacero 
tropical, mientras agonizaba el nieto de Cristina, la costurera, Juana 
nos conto esta historia.” Gurrea, 86). 


Ang Bakero ng Calatcat (E/ Vaquero del Calatcat) 


Ang pangalan niya ay si Blas at bago pa man siya naging 
trabahador sa asyenda, dati siyang nanilbihan sa kumbento ng kura 
paroko ng La Carlota at naging kabulig ng pari sa misa. Kaya't bihasa si 
Blas sa iba't ibang mga dasal ng simbahan (“Antes sirvio de criado en la 
casa del cura de La Carlota y habia ayudado a misa alguna vez. Por eso 

conocia las oraciones de la religion catolica,” Gurrea, 89). Sa daloy ng 
naratibo, malalaman natin na may napupusuan si Blas na dalaga at ito 
ay si Teodorica na kilala sa tawag na Doric. Taga-Hacienda Caihaman si 
Doric. Pareho silang mga menor de edad--si Blas labimpitong gulang at 
si Doric naman--kinse ( “Cumplio diecisiete afios. Doric tenia quince," 
Gurrea, 91). 


Hindi gusto ni Blas na mapawalay kay Doric, kaya't minabuti 
nitong magpaalam sa kura paroko upang magtrabaho sa Hacienda 
Caihaman at kung posible, maging agsador ng lupa. Natanggap siya 
sa Caihaman at nagsimulang magtrabaho doon bilang isa sa mga 
obrero sa sentral ng asukal. Nagkikita silang dalawa ni Doric lalo na 
sa mga oras ng pahinga at binibisita niya ito tuwing gabi sa kanilang 
bahay kaya't napamahal si Doric sa kaniya. Dahil sa matagal niyang 
pamamalagi noon sa simbahan at kumbento, katangi-tangi at naiiba 
siya sa mga kasamahang obrero na tagabundok at nagmumula pa sa 
kasulok-sulukan ng mga banwa. Halos lahat sa kanila ay nagbabanat 
ng buto para sa industriya ng kalamay na muskobado (“Blas procuraba 
buscar a Doric en los ratos de descanso e iba a su casa por las noches, 
despues del tratajo. No tardo en hacerse querer. Su trato refinado, 
adquirido en el contacto con la casa parroquial, le destacaba entre 
los otros obreros, gentes del monte y del interior de las provincias, 
reclutados para la recoleccion de la cara, para la industria del azucar 
moscabado." Gurrea, 96). 


Ngunit may karibal si Blas kay Doric. Ang taong ito ay mas 
nakaaangat sa kaniya dahil nabigyan ito ng lupa na punong-puno ng 
mga kahoy at halos magubat pa sa pamamagitan ng homestead, at may 
mga trabahador din ito. Mapalad itong hindi namatay dahil sa malarya 
habang hinahawan ang lupaing gubat. Dagdag dito, nakapagtabi pa 
ito ng pera, nakakapagbenta ng palay taon-taon, at may-ari ng tatlong 
baka at isang kalabaw. Totoong mayaman at makapangyarihan ang 
karibal ni Blas (“Pero habia otro pretendiente por medio, un hombre 
ya maduro, que trabajaba a destajo y tenia obreros a su servicio. Habia 
adquirido una pequefa parcela de tierra acogiendose a la lay del 
homestead que distribuia las tierras virgenes sin desmochar..Quiero 

decir que no le mato de paludismo y consiguio hacer ahorros. Vendia 
su palay todos los aros. Tenia tres vacas y un carabao. Era un rival 
demasiado poderoso para Blas," Gurrea, 96). 


Mahirap lang ang pamilya ni Doric kaya't napilitan silang 
manghiram ng pera mula sa mayamang manliligaw at binigyan naman 
sila ng palugit na tatlong taon upang makapagbayad ng utang. 
Sakaling hindi nila mabayaran ito, mapipilitang magpakasal si Doric 
sa karibal ni Blas. Subalit labag ito sa kagustuhan ni Doric dahil mahal 
niya si Blas at palagi niyang hinahanap ang binatilyo (“La muchacha no 
le queria: amaba a Blas y le buscaba," Gurrea, 97). 


Wala siyang magawa. Naiprenda na siya ng kaniyang mga 
ginikanan sa karibal ni Blas. Maging sa panahong iyon, kahit ang pag- 
ibig ay may nakakabit na presyo. Upang maging isang asawa, maaaring 
itumbas sa kayamanan nito ang babaeng mapapangasawa. Kung hindi 
kaya ng pamilya na matubos ang naisanla nila, ang mga anak lalo na 
ang mga babae ang magsisilbing pantubos o regalo sa taong sinanlaan 
nila (“Jos padres de Doric eran pobres y Ilevaban muchos afios soflando 
con el precio de la hija. Habian tenido la suerte, ademas, de que a 
la chica le saliera un pretendiente con algun dinero, que segun la 
costumbre habia de probar su amor aportando a la casa paterna su 
salario durante un plazo prudencial y rematar su aportacion con un 
regalo valioso." Guerra, 97). 


Hangad ni Blas na malagpasan itong karibal at tubusin si Doric. 
Hiniling niya sa kaniyang amo na maging bakero o tagabantay at 
tagapangalaga ng mga baka nito. Ninanais niyang umupa o maging 
agsador ng isang maliit na lupa na magiging taniman ng palay. Naging 
bakero siya ng Calatcat ngunit hindi pinaunlakan ng amo ang ikalawa 
niyang hiling (“Pidio al amo un empleo de vaquero en el Calatcat y un 
pedazo de tierra para sembrar el palay.. El amo le dio el empleo, pero 
le nego el terreno," Gurrea, 97). Tinanggap niya ito na walang halong 
galit o reklamo. Kung naging mas maaga pa siya, ipinarenta ng amo ang 
lupa sa kaniya. Maaari din siyang magtanim ng mga saging, kamote, 
buyo, at bunga sa isang maliit na lagwerta sa Calatcat at maibebenta 

niya ang mga ito tuwing Sabado sa banwa ("Se resigno.. Quiza mas 
adelante convenceria al amo. De todas maneras, en el Calatcat podria 
tener una huertecita, recoger platanos, y camote, buyo y bonga y 
venderlo todo en el pueblo los sabados," Gurrea, 97-98). Hindi na siya 
nakatira malapit kay Doric pero handa siyang magsakripisyo dahil ito 
lang ang tanging paraan, bagaman mahirap (Veria menos a Doric. Esto 
era un inconveniente, pero se sacrificaria, porque era el unico camino," 
Gurrea, 93). 


Naging masipag na bakero si Blas dahil naging matataba at 
malulusog ang mga baka dahil inaalagaan niya nang mabuti ang mga 
ito--dinadala niya ang mga ito sa mga pinakaberdeng mga pastulan, 
pinaiinom palagi ng tubig at ginagabayan patungo sa lilim ng mga 
puno upang hindi madaling mainitan (“Las vacas estaban gordas 
y lustrosas. Las buscaba los mejores pastos, las llevaba a beber con 
frecuencia, las resguardaba de los rayos del sol en las horas de mas 
calor," Gurrea, 98). Tinangka niya na muling hilingin ang lupa ng palay 
ngunit hindi siya ulit pinagbigyan ng kaniyang amo. Mas maigi daw na 
pagbabakero na lang ang aatupagin niya at dadagdagan na lang ang 
kaniyang sahod. (“Blas creyo [legado el momen to de pedir, una vez mas 
al amo la aparceria de palay. El amo le dijo que no otra vez. El queria 
un buen vaquero, le pagaria mas sueldo, pero la aparceria, no. Blas se 
retiro humildemente,” Gurrea, 98). 


Nang huli'y nalaman na lang ni Blas na, maski na mayroon siyang 
naibenta at naitabi mula sa kaniyang sahod, hindi pa rin sapat ang mga 
ito upang makabili ng baka na pantubos kay Doric. Hindi na matahimik 
si Blas. Parang nawawalan na siya ng pag-asa lalo na't anim na buwan 
na ang nakalipas sa ikatlong taon na palugit na ibinigay sa kaniya upang 
mabawi si Doric mula sa matandang manliligaw nito. Bagaman palaging 
nababagabag, naiibsan ang pangamba ni Blas kapag nakikita niya ang 
mga bagong ipinanganak na mga tinday. Tuwing nagpapahinga na 
ang inahing baka at nasa mabuti nang kalagayan ang tinday, sa payag 
bumabalik si Blas para makapagpahinga at makatulog sa higaan nitong 
gawa sa kawayan. Sa mga oras na iyon, nararamdaman niyang lumalapit 
na ang solusyon sa kaniyang problema. Hindi niya kayang balewalain si 

Doric. Binatilyo siya, dalagita si Doric at sila'y nagmamahalan. Ngunit 
unti-unti nang nawawalan ng pasensiya si Doric--anim na buwan na 
lang ang naiwan sa palugit bago niya maibigay ang kaniyang pagsang- 
ayon sa matandang manliligaw at wala siyang nakikitang pag-asa 
na makakapagligtas sa kaniya mula sa kasunduan (“Corria el sexto 
mes del ultimo aro de la prueba. Empezaba a sobresaltarse. Con los 
ahorros y con el producto de lo que vendia no podria comprar la vaca 
que necesitaba dar a los padres de Doric para que se la concediesen. 
Comenzaba a desesperar, y algunas veces no podia remediar el Ilanto. 
Estaria enfermo? Llevaba una epoca de mucho trabajo. Las vacas parian 
con frecuencia y habia de pasarse las noches prestandolas cuidados. 
Los chotos necesitaban tambien especial atencion. El se la daba, pero 
le resultaba penosa la tarea por una especie de exacerbacion de su 
sensibilidad. Los mugidos de dolor de las madres le causaban dolor 
a el tambien, la presencia del choto recien nacido le inundaba de 
ternura. Cuando la madre descansaba ya y la cria quedaba instalada 
calidamente sobre la paja de palay. Blas volvia a choza de cara y nipa y 
no conseguia conciliar el suerio en su camastro de bambu. En esas horas 
se agarraba mas a el la solucion de su problema. No podia renunciar 
a Doric, era joven, ella tambien y se querian. La novia comenzaba a 
impacientarse, solo faltaban seis meses para dar su consentimiento y 
aun no se vislumbraba nada que la pudiese redimir del compromiso," 
Gurrea, 99). 


Kinabukasan, pinuntahan ni Blas ang kaniyang amo at sinabihang 
may isinilang na namang tinday. Nasa mabuting kalagayan ang unang 
ipinanganak na siyam na tinday (“Al dia siguiente, Blas iba a ver al amo 
y le daba cuenta del nacimiento del choto. Los otros nueve que habian 
nacido antes estaban perfectamente," Gurrea, 99). Nang bumalik si 
Blas sa Calatcat dinala niya ang mga baka sa pook na pinagpapastolan 
na malapit sa taniman ng palay. Tumutubo na ang mga palay at 
napakalunti na ng taniman kaya't kinailangang bantayan nang maigi 
ang mga baka dahil natatakam ang mga ito habang nakatingin sa mga 
palayan (“Cuando volvia sacaba el ganado a pastar. Comenzaba a tener 
mas compania. Los aparceros de tierras palayeras habian hecho los 
semilleros, pronto la tierra parda se cubrio de un vello verde. Tan claro 

era el color, que bajo la luz fuerte parecia blanco. Tenia que multiplicar 
su vigilancia, porque el ganado miraba golosamente la hoja tierna y 
jugosa de la semilla nacida," Gurrea, 99). 


Sa buhay na madalas nadadalaw ng sakit at halos walang humpay 
na ligalig, nagawa pa rin ni Blas na alagaan nang maigi ang mga 
baka, ngunit may nadadagdag pang mga responsabilidad sa kaniya. 
May baka na ang pangalan ay La Carirosa at kailangan na nitong 
manganak. Nakita ni Blas ang mga naglalakihan nitong mga mata na 
tila'y nalulungkot. Malapit na itong maiyak at humihingi ng tulong kay 
Blas. Hindi malakas kumain ang baka at nanghihina. Kaya't napilitan 
si Blas na gabayan ito patungo sa pastulan. ("A su vivir enfermizo, a 
su desasosiego constante, se mezclaron preocupaciones nuevas. La 
Carifiosa, unavaquita primeriza que nunca se crio fuerte, estaba a punto 
de parir. Sus ojos enormes Ilevaban una tristeza enferma, lagrimeaban 
a menudo y miraban a Blas como pidiendo auxilio. Comia poco y se 
fatigaba regazandose siempre que la conducia a pastar algun paraje 
lejano,” Gurrea, 99). 


Narinig ang unang pag-atungal ni La Carifosa nang madaling 
araw. Alas-dose ng sumunod na araw. Nanganak at natumba ito dahil 
sa panghihina ng katawan. Ang isinilang nitong tinday ay maliit at 
payat. Natuto itong tumayo pagkatapos nang tatlong araw. Nabuhay 
ang tinday dahil paunti-unti itong pinapainom ng gatas ng ibang baka. 
Nakita ng amo ang tinday at hinimok niya si Blas na patayin na lang 
ito. Ayon sa amo, ang mga maliliit na mga paa nito ay pawang mga 
walang silbi (“Oyo sus primeros mugidos al filo de la madrugada. A 
lasdoce del siguiente dia, tras inmensos trabajos, acabo de parir y cayo 
extenuada. El choto, pequerio y flacucho, no se ponia en pie tres dias 
despues. Hasta entonces le habia ayudado a vivir echandole sorbos de 
leche de otra vaca dentro de la boca. El amo fue a ver al chotito una 
tarde. Tan mal lo encontro, que ordeno a Blas que lo matase. Era vano 
intentar nada, porque la debilidad de sus patas no le dejarian nunca 
ser un animal util,” Gurrea, 99). Ngunit sa halip na patayin, hiniling ni 
Blas na siya na lang ang mag-aalaga ng tinday at ibibigay sa kaniyang 
amo kapag lumaki na ito (” Regalame el choto, serior, regalamelo. Ya 

que lo manda matar, regalamelo, y que sea para mi si Ilega a vivir," 
Gurrea,100). Hindi na nagdalawang-isip ang amo dahil isang milagro 
kung magkakaroon pa ng silbi ang ganitong klaseng tinday para kay 
Blas (“Esta bien, para ti el choto. Hagase el milagro de que te pueda 
servir de algo," Gurrea, 100). 


Nang gabing iyon, hinintay ni Blas si Doric sa ilog malapit sa 
kung saan dumadaloy ang tubig. Natagalan bago nagkita si Blas at 
Doric dahil na rin sa takot ng mga babae na dumaan sa mga ilog lalo 
na't sa mga madidilim at masukal na parte, dahil doon daw nakatago't 
nagmamatyag ang mga aswang ("Sin embargo, no solian ir las mujeres 
tarde por la agua. Tenian miedo de los asuangs, que acechan siempre 
en los sitios oscuros y frondosos,” Gurrea,101). Ipinabatid agad ng 
binatilyo sa dalagita na nais niyang makipagkita sa mga magulang 
ni Doric. Dahil sa pagmamahal niya kay Doric, bibigyan ni Blas ang 
mga ginikanan ni Doric ng bakang regalo kay Blas ng amo (“Pero 
por encimadetodo lo que flota estas tu, siempre tu, Doric. . .les voy a 
prometer una vaca...” Gurrea,102). Halos hindi makapaniwala si Doric 
dahil hindi naman nagreregalo ng baka ang amo (“Eso es mentira, 
Blas. El amo no regala vacas." Gurrea, 102). Ipinaliwanag ni Blas na 
hindi kaagad baka kundi isang tinday na muntik nang mamatay ang 
kaniyang aalagaan, pasisiglahin, at palalakihin--ito ang ibibigay niya 
sa pamilya ni Doric (“Vaca buenas, no pero chotos que no Le sirven, 
si, Este no lo quiere porque no se puede sostener sobre sus patas, y lo 
mando matar, pero yo lo hare fuerte,” Gurrea, 102). 


Sineryoso ng ginikanan ni Doric ang mga proposisyon ni Blas lalo 
na't nalaman nila na bibigyan ng kaniyang amo ng dagdag sa sahod si 
Blas bilang bakero. Ang lupa ay ipapaupa sa kaniya bilang agsador sa 
susunod na taon. Tinanong din siya kung may naitabi siyang pera dahil 
gusto ng ginikanan ni Doric na mabayaran ang utang nila sa matandang 
nanliligaw kay Doric. Nangako sila kay Blas na ipapawalang-bisa nila 
ang kasunduan sa matanda kung maibibigay na sa kanila ni Blas ang 
baka. (“Aunque parezca raro, los padres de Doric tomaron en serio 
el ofrecimiento de Blas. No lo es, sin embargo, si se considera que los 
viejos se habian dado cuenta de la proteccion que el amo dispensaba al 

vaquero, subiendole el sueldo y anunciadole una aparceria para el ano 
siguiente. Le preguntaron si tenia ahorros con el fin de devolver al novio 
viejo lo que ya habia centregado. Contesto que si. Y le prometieron 
romper lasrelaciones con aquel tan pronto," Gurrea, 103). 


Naging masayahin si Blas at hinalikan pa ang alaga niyang 
tinday na pinangalanan niyang Hada o Fairy. Marami na siyang 
nabasa na mga kuwento ng mga fairy noong nasa kumbento pa siya 
nakatira. Ayon sa mga kuwentong ito, makapangyarihan ang mga 
fairy dahil maaari nilang maisakatuparan ang mga kahilingan ng mga 
tao sa pamamagitan ng kanilang magic wand. Magiging instrumento 
si Hada upang magkatuluyan sila ni Doric (“Blas se fue muy contento. 
Beso la ternerita cuando [lego a su choza y la puso un nombre. La Ilamo 
Hada. Habia leido cuentos de hadas en el convento y sabia que podian 
hacer cosas sobrenaturales con una varita magica. Esta hada suya podia 
casarle con Doric,” Gurrea, 103). 


Sa paglipas ng panahon, naging malusog at malakas na baka si Hada 
bagaman hindi masyadong lumaki ang mga paa nito. Matatagpuang 
malapit sa payag na tinitirhan ni Blas sa Calatcat ang isang taniman ng 
palay. Dito rin makikita ang kahon na may tumutubong mga butil. Si 
Roque na subang na anak ang nangangalaga sa mga tumutubong butil 
ng palay sa kahon pati ang paghahanda sa lilipatan nitong taniman. 
Nagkaroon ng hidwaan si Roque at Blas pagkatapos na binalaan nito si 
Blas na babatuhin ang mga baka dahil may nahuli itong baka at tinday 
sa kahon. Dinoble ni Blas ang pagbabantay sa mga baka dahil tumutubo 
na ang mga binhi ng palay. Samantala, unti-unti nang lumalaki si Hada 
at tinuturuan na ni Blas itong lumakad kaya't naramdaman na ni Blas 
na matutuloy na ang kasal nila ni Doric (Y Hada se criaba hermosa, 
aunque sus piernas adelantaban muy lentamente...Tenian una aparceria 
de palay en el Calatcat y el semillero muy cerca de la choza de Blas. La 
siembra habia alcanzado la altura de un palmo y se araba con afan el 
barro de los bancales para la plantacion derfinitiva. Roque, que era 
el hijo mayor, cuidaba del semillero y de preparar el terreno donde 
habian de transplantarse los brotes. Una semana despues arrancaba 
las plantitas y las Ilevaba mas lejos a los palayales. Huyendo del peligro 

de los semilleros ya crecidos, que tentaban el paladar de las vacas, Blas 
habia Ilevado el ganado a pastar alli tambien. Ya una noche se habia 
metido una madre con su choto en el semillero de Roque y este habia 
insultado al vaquero, amenazandole con echar a las vacas a pedradas de 
los alrededores. Ahora Blas tenia que redoblar sus cuidados, porque el 
palay crecia...Hada mejoraba paulatinamente, y ya se habia tenido de 
pie durante seis minutos el dia anterior. Empezaba a enserarle a andar. 
Hada con su varita iba a casarlecon Doric," Gurrea, 104). 


Ngunit sa kasamaang palad, hindi natuloy ang mga pangarap ni 
Blas dahil nasugatan ang bakang si Hada. Binato ito ni Roque pagkatapos 
nitong kainin ang mga tumutubong palay sa kahon (“Acabo de dar con 
una piedra a una vaca de toril que me ha comido media siembra. Te lo 
adverti y me la has pagado," Gurrea, 107). 


Bago pa man nabato ni Roque, matagal na hinanap ni Blas si 
Hada dahil nawawala ito sa mga bakang kaniyang kinuwenta at 
tinarangkahan sa kanilang pinaglalagyan sa toril (“Pero, al encerrarlas 
y hacer el recuento, faltaba Hada. Hada precisamente” Gurrea, 106). 
Malayo ang napuntahan ni Hada dahil hinanap niya ito sa kalagitnaan 
ng gabi dala ang sulo mulang Calatcat patungo sa mga taniman ng 
palay, sa mga maliliit na sapa, sa gilid ng kampo ng tubo, mga maliliit na 
katonggan ng inyam at bugnay, hindi niya nakita si Hada (“Comenzo la 
busqueda con una artocha de bamboo rellena de trapos humedecidos 
en petroleo. Llego a los palayales. Recorrio los cariaverales del arryo, 
atraveso los bosquecillos de ifam y bugnay,,,no encontraba su vaquita,” 
Gurrea, 106). 


Huli na ang lahat nang nakadinig si Blas ng isang mabigat na 
pagbagsak dulot ng panggugulpi at pagkatapos ng katahimikan, ang 
masakit at ang wari'y naghihinagpis na ungol at iyak ng baka (“el 
chasquido de un golpe, y despues de un silencio, el mugido doloroso 
de una vaca,” Gurrea, 107). Sa matinding lungkot, niyakap ni Blas si 
Hada at magkalapit sila sa kanilang nararamdamang sakit at pighati-- 
sinugatang katawan ni Hada at nasugatang damdamin ni Blas (“Se 
abrazo a Hada y fjunto el dolor de su alma con el dolor fisico de la vaquita 

amada,” Gurrea, 107). Di kalaunan, ikinasal si Doric sa matanda niyang 
manliligaw at umalis ang bagong kasal mula sa asyenda patungo sa 
isang malayong lugar na hindi kailanman matatagpuan ni Blas (“Doric 
se caso con el viejo y se fue de la hacienda, a un sitio muy lejano, a 
donde no podia ir Blas,” Gurrea, 108). 


Dulot ng matinding poot, unti-unti niyang nararamdaman na 
siya'y tiktik at nagiging kampon ng kadiliman (“Luego, Blas, como 
metio odio en su corazon, empezo a sentir que era tic-tic y se volvio 
malo," Gurrea, 108). Maliban sa hindi natuloy ang kasal ni Doric kay 
Blas, hindi na rin maisasakatuparan ang balak ng amo na maging 
agsador si Blas sa lupa nito. Nang nalaman ito ng ginikanan ni Doric 
kasabay ng pagkasugat ng baka, binalewala na nila ang proposisyon ni 
Blas. Matagumpay na pinakasalan ng matandang karibal si Doric (“La 
familia de Doric al ver que aquel no podia entregarles una vaca util y 
que ademas, el amo le retiraria probablemente la aparceria prometida 
para el aro siguiente, rompio el compromiso y caso rapidamente a la 
muchacha con el otro pretendiente,” Gurrea, 108). 


Lubhang naapektuhan si Blas ng mga pangyayari. Dahil sa 
naramdamang matinding hinanakit, poot, at sama-ng-loob, gumawa 
ito ng mga hakbang upang maghiganti laban sa pamilya ni Roque 
(“Sintio un demonio den tro de si mismo, pero no torturandole, sino con 
el poder de torturar a sus semejantes...odiaba a todos los responsables 
de su infelicidad...a Roque y a su familia tenia derecho a devolverles 
el mal que le hicieron en la mayor cantidad possible...porque su mal, 
el que recibio de ellos no tenia medida," Gurrea, 109). Si Roque ang 
subang sa limang magkakapatid, dalawa sa kanila ay mga babaeng may 
mga pamilya kagaya ni Roque. Dahil siya'y inatasang maging mananahi 
sa tahanan ng kanilang amo, buo ang tiwala ni Cristina sa sarili sa 
paghiling ng mga lupang mauupahan o agsa, mga trabaho't gawain sa 
asyenda at iba pang mga pribilehiyong maaaring ipagkaloob sa kanila 
ng amo kagaya ng isang palayan na dating inaagsa ng asawa niya at 
nang mamatay ito, ipinasa sa subang na anak na si Roque. (“Roque 
era el mayor de sus cinco hijos, entre los cuales habia dos hembras. Las 
muchachas estaban ya casadas, asi como Roque, que era padre de dos 

nihos. Cristina, por ser la costurera de la casa del amo, tenia confianza 
para pedirle aparcerias, trabajos a destajo y otros privilegios corrientes 
en las haciendas. Habia conseguido que la mejor parcela palayera fuese 
para su marido, parcela, que muerto este, paso al hijo mayor, Roque,” 
Gurrea, 109). 


Binanggit sa amin ni Juana kung paano gumawa si Blas ng 
minyaturang pitak na lupa mula sa karaniwan ngunit malapad na kahon. 
Pagkatapos nilagyan niya ito ng pinutol at pinaikling troso katulad 
ng ginamit sa pagpalo kay Hada sa palayan ni Roque. Gabi-gabing 
inuulit ni Blas ang pagkanta ng mga eksorsismo sa ibabaw ng kahon 
na dumidilaw at lumiliwanag. Hindi sumisibol ang binhing itinanim sa 
kahon. Ganito din ang nangyari sa palayan ni Roque. Sa huli, walang 
naani ni isang butil ng palay ang agsador. (“Juana nos conto como hizZo 
en un cajon plano, pero ancho , una miniatura de bancal, donde sembro 
palay y recorto un trozo correspondiente al que habia segado Hada en 
el palayal de Roque. Todas las noches recitaba exorcismos sobre aquel 
cajon, que iba amarilleando y dejo de crecer lo que sembro. Al palayal 
ee Roque tambien le sucedia lo mismo. Finalmente, las espigas que 
brotaron fueron huecas y no cosecho nada,” Gurrea, 109). 


Iyon ang unang paghihiganti ni Blas nang hindi makapag-ani si 
Roque. Walang nakitang ibang rason ang mga kasama nitong agsador 
kung bakit ganoon ang nangyari. Ano ba talaga ang nangyari? 
Pinabayaan ba niya ang kaniyang palayan o nagkamali lang siya sa 
kaniyang pagtatanim? Hindi ito maaaring mangyari. Isa sa mga masipag 
at mahusay na agsador si Roque. Suspetsa nila na ang aswang ang may 
kagagawan nito (“El primer fracaso lo tuvo este con la perdida de la 
cosecha del palay, asunto raro todo el pues los aparceros vecinos habian 
recolectado, si no abundantemente, al menos en cantidad suficiente. 
Que habia occurrido? Habria descuidado el campo o habria errado en 
la tecnica de la labor? Pero si el era uno de los mejores labradores! El 
caso quedo sin explicacion, y, como siempre, la gente de la hacienda 
comentaba que algun asuang le habia echado de mal de ojo al palayal 
de Roque,” Gurrea, 110). 

Lumipas ang isang taon at nang dumating ang tag-ulan, 
malubhang nagkasakit ang subang na anak ni Roque. Nagkaroon ng 
anemia, lagnat, at nagsusuka. Ayon sa doktor, may sakit sa atay ang 
bata. Namatay itong anak na subang at hindi pa nga umabot nang 
isang taon mula nang mamatay ito, namatay na rin ang kasunod 
na kapatid nito. Nawalan na ng pag-asa na magkaroon ng ikatlong 
anak dahil nalaglag ang ipinagbubuntis ng nanay. Ibinaling ng mga 
matatanda ang kanilang suspetsa sa tiktik (“A/ aro siguiente, cuando 
comenzo la epoca de Iluvias, enfermo gravemente el chico mayor, con 
una anemia perniciosa, fiebres y vomitos, que el medico achacaba a un 
mal hereditario del higado....El caso es que el muchacho murio. Aun no 
habia hecho el aro de la muerte de este niro tambien perdio al otro, y 
la esperanza de tener un tercer hijo quedo frustrada con un aborto que 
a poco costo la vida a la madre. Los viejos del caserio movian la cabeza 
y con las palabras entrecortadas balbucean en voz baja: es el tic-tic, es 
el tic-tic,” Gurrea, 110). 


At gayon na lamang nagsimula ang kanilang pagkamuhi kay 
Blas, ang bakero ng Calatcat. Hindi na pangkaraniwan ang kilos niya 
simula noong ikinasal si Doric sa matandang karibal. Ang kaniyang 
pighati, karamdaman, pangangayayat pati na ang pangingitim ng tila 
nabugbog niyang balat, at pagbubukod niya sa kapuwa hanggang 
sa hindi niya pag-imik at pagsasalita sa harap ng malalapit na mga 
kaibigan ay nagpapahiwatig sa kung gaano katindi ang kaniyang 
pagdadalamhati sa nawaglit na pag-ibig nila ni Doric. (“Y entonces 
fue cuando comenZaron a sospechar de Blas, el vaquero del Calatcat. 
Su conducta habia ido rara desde el dia en que Doric se caso cone el 
viejo labrador. Pero aquella melancolia extremada, su enfermedad, su 
adelgazamientoi, la lividez de su piel, el aislamiento de sus semejantes, 
su mutismo cuando encontraba a los antiguos amigos, lo achacaban al 
doloroso desengario de sus amores con Doric.” Hindi naibsan ng pagdaan 
ng mga araw ang kaniyang kalungkutan. Hindi na siya nakikisalamuha 
sa kapuwa habang nananatili siyang nag-iisa. Palagi siyang tahimik na 
nakayuko at ni minsan hindi niya tinangkang tumingin sa langit. Dahil 
sa mga ito, binansagan siyang aswang. (“Sin, embargo, no le curaba 
y, cada dia mas retraido, mas cerrado en su silencio, con una mirada 

concentrada en la tierra, sin levantar apenas los ojos del suelo, parecia, 
mas que un hombre, un asuang," Gurrea, 111). 


Ang lahat ng masamang nangyari kay Roque na anak ng 
kosturerang si Cristina ay pinaniniwalaang bunga ng pagiging aswang 
ni Blas, ang bakero ng Calatcat. Kaakibat ng prosesong ito ay ang 
pagtakwil ni Blas sa lahat ng aspekto ng pagiging tao--lumay6 siya sa 
dati niyang pinagtatrabahuang asyenda. Ibinaon niya sa limot si Doric. 
Nanirahan siya sa malayong lugar kung saan doon niya ginagawa ang 
mga ritwal ng kaniyang mga eksorsismo gamit ang mga nilikha niyang 
manyika. Doon niya ginagawa ang mga nakalalasong mga pinaghalong 
mga halaman na kaniyang pinakuluan at niluto. Pinalalakas ang 
malignong kapangyarihan dahil nais niyang makapaghiganti at 
mapatay ang kaaway niyang pamilya ('Y ajeno a todo lo que de el 
se decia, tornaba a su vida solitaria, en su choza de paja, hermetica 
ya para sus semejantes. Pero dentro de ella musitaba sus exorcismos, 
hervia sus brevajes, moldeaba sus murecas y, sobre todo concentraba 
su otro yo sobrenatural ahuyentando la humanidad de su cuerpo y de 
su espiritu para acabar de ser el entre maligno y poderoso que realizase 
el complete exterminio de la familia enemiga," Gurrea, 112). 


May matandang bumisita kay Blas sa Calatcat. Napadpad doon 
ang matanda dahil sa pangongolekta ng mga makakaing kabuti. 
Inilalagay niya ang mga ito sa kaniyang sombrero na yari sa buri. Alas- 
siyete nang umaga nang nakarating siya sa payag ni Blas ('Y el viejo 
encorvado sobre la tierra, miraba el suelo en busca de las setas. Eran las 
siete de la marlana cuando llegaba a la choza de Blas. Dio varias vueltas 
en torno de ella para ver si salia el vaquero.Llevaba un sombrero de 
paja en la mano Ileno de setas," Gurrea, 115). Maraming tinanong ang 
matanda kay Blas tungkol sa mga kabuti, kung may alam ang binatilyo 
na lugar na may maraming mga kabuti (“criaderos de setas"). Nang 
tinanong si Blas hinggil kay Doric, walang atubiling sinagot siya ni 
Blas-- "namatay na si Doric sa buhay ko' (“Se murio en mi vida.") At 
kusa niyang pinaalis ang matanda upang maipaalam sa iba na buhay 
si Blas at hindi na siya maituturing na tao. Sakaling mamamatay siya, 
sisiguruhin niya munang matupad ang kaniyang mga plano (“Toma, 


182 | PanDiwa 


vete y di a los que te han enviado que Blas no se ha muerto todavia, 
pero que apenas es de este mundo. Diles que no me he muerto porque 
antes de morir he de cumplir unos deberes que me he impuesto," 
Gurrea, 117). 


Naging saksi ang matanda sa pagbabagong-anyo ni Blas dahil 
may narinig siyang sigaw mula sa payag kung saan pumasok ulit si Blas. 
Bigla niyang sinarhan ang pinto. Isang nakatatakot na sigaw ng kampon 
ng kadiliman, ng isang maligno. Dali-daling umalis ang matanda at 
ni minsan, dahil na rin sa matinding takot, hindi nito nilingon ang 
pinanggalingan ng sigaw. Nakabukas ulit ang pinto ng payag at 
narinig ulit ng matanda ang isang malakas at may malademonyong 
halakhak (“El viejo se habia levantado. Blas dio media vuelta, se metio 
en la choza y cerro la puerta. El viejo oyo entonces un grito horrible, 
mitad rugido, mitad estertor, que se prolongo un instante y quedo 
cortado subitamente, como si algo sobrenatural occuriese dentro de 
la cabana. A pesar de la marana, clara abrileria, sintio miedo y se 
marcho apresuradamente, sin atreverse a volver la cabeza. Al cabo de 
unos momentos percibio el chirridode la puerta que se abria y oyo una 
carcajada infernal," Gurrea, 117). Kung napalingon siya, tiyak na nakita 
niya si Blas na tilang nasisiraan ng bait at nawawala sa sarili habang 
sumisigaw---'takot ka sa akin, takot ka lang sa akin, matanda ka!' (“Ja, 
Ja, ja, ja! Me teneis miedo, me teneis miedo. Si hubiera vuelto la cara 
hubiera visto a Blas gesticulando como un loco delante de su choza," 
Gurrea, 117). 


Sa sumunod na mga araw, muling binubuhay ni Cristina sa 
kaniyang alaala ang mga nakaraang pangyayari lalo na iyong tungkol 
kay Blas--ang kaniyang paninilbihan sa kumbento, ang pag-alis niya 
sa kumbento dahil nais niyang mapalapit sa dalaga ng Caihaman, ang 
kaniyang mga ambisyon at plano upang matubos si Doric at maging 
kabiyak niya, ang mga pinagdaanan niya bago pa man ang desgrasya 
ng kaniyang paboritong baka (“En los dias sucesivos Cristina fue 
reviviendo el pasado. Recordo y repaso la historia de Blas, su estancia 
en el convento, el abandono de aquella vida muelle y civilizada por 
seguir a la dalaga de Caifhaman, sus ambiciones por merecerla, su lucha 


LATHALAAN SA WIKA AT KULTURA |1e3 


y, finalmente el descalabro de la vaquita," Gurrea, 113). Naipahayag 
na ni Cristina at Roque sa kanilang amo ang kanilang pagbibintang 
kay Blas na isa siyang tiktik o aswang. Na siya ang may kagagawan sa 
malubhang sakit ng mga bata at sa nararanasan nilang mga kamalasan 
(“Cristina y Roque explicaron al amo con obstinacion su creencia de que 
era el tic-tic el causante de la enfermedad del nino, asi como de todos 
los males que les habian acaecido. Y el tic-tic era Blas,” Gurrea, 118). 


Pinagtagpo ng awtor ang pinakahuling eksena sa unang bahagi 
ng kaniyang kuwento sa “El Tic-Tic” kung saan umalis na ang ama ni 
Adelina kasama ang kosturera na si Cristina upang makita nito ang 
kalagayan ng apo ng kosturera, at ang bahagi sa kasunod na kuwento 
kung saan nakita mismo ng tatay ni Adelina o ng amo ang malubhang 
kondisyon ng bata (“e/ amo habia visto ya al chiquillo sacudido por 
convulsiones periodicas, que cesaban cuando el nifo se desvanecia, con 
los ojos en blanco, como un trozo de carne muerta ya,” Gurrea, 118). 
Walang dumating na doktor nang gabing iyon para matingnan ang 
bata dahil na rin sa patuloy na pag-ulan. Mahirap ang pagbibiyahe 
sa masyadong malutak na daan lalo na't kalabaw lang at karo ang 
maaaring masakyan noon. Hindi kakayanin ng kalabaw ang lutak (“Con 
un tiempo menos inclemente, se hubiese ido a buscar al medico del 
pueblo. Pero en la epoca de Iluvias ni los carros tirados por un carabao 
podian atravesar la enfangada distancia sin peligro de quedarse en la 
carretera. Ademas aquella noche Ilovia mas que ninguna y el medico se 
hubiese negado a venir,” Gurrea, 118). 


Binalot na lang nila sa maalabaab na mga tuwalya ang katawan 
ng bata (“Se envolvio al cuerpo del enfermo con toallas humedas y 
calientes para calmarlo," Gurrea, 118). Hinanap ng amo si Blas sa Calatcat 
ngunit hindi nito nakita si Blas maliban sa mga bakang kinulong sa toril. 
Bumalik sa asyenda ang amo at nang malaman ni Roque at Cristina na 
nawawala, lalo pang lumakas ang kanilang suspetsa na nagsaanyong 
aswang si Blas para mapatay niya ang bata. (“Esta ausencia del vaquero 
confirmo aun mas las sospechas de Cristina y Roque. Serfior es que esta 
convertido en asuang para acabar de matar al niro," Gurrea, 120). 

Bitbit ang kaniyang binangon at isang sako na may laman na 
asin, hinanap ni Roque ang naiwang kalahati ng katawan ni Blas. 
Sinamahan ng mga kapitbahay na lalaki si Roque ngunit hanggang 
sa labas lang ng bahay sila dahil madilim na. Isang matinding takot 
ang nag-udyok sa kanila na hindi na magpattloy. Si Roque bilang 
ama ang may alam kung paano sugpuin ang aswang. Nagpatuloy siya 
sa paghahanap ng aswang ("Se levanto subitamente, cogio su bolo, 
Ileno de sal un talego y se dispuso a bajar..Quisieron detenerle, pero 
no pudieron. Dos de ellos le acompararon hasta la salida del caserio, 
alli las tinieblas y el miedo les hicieron retroceder. Solo el padre supo 
vencer y siguio adelante,” Gurrea, 120). 


At namatay ang bata. Nabalot ng hinagpis ang gabing iyon 
dahil halos walang katapusan ang iyakan sa buong bahay. Nakabalik 
na si Roque at wala nang laman ang sakong sinampay niya sa isang 
gilid ng kusina. Aniya, 'kailanman, hindi na tayo maaaring matakot at 
mahalitan” ("Cuando volvio, pasado la media noche, su casa Ilenaba 
de Ilantos. El niho acababa de morir...Ya no volvera hacerme daro," 
Gurrea, 121). 


Kinabukasan, ipinaalam ni Roque sa kaniyang amo na nahanap 
na nito ang kalahating katawan ni Blas sa isang madabong na parte ng 
kampo ng tubo sa Calatcat kagabi. Binudburan niya ito ng asin mula 
sa bitbit niyang sako (“Al dia siguiente se presento al amo para decirle 
que en un canhaveral, el mas espeso del Calatcat habia encontrado la 
noche antes, el medio cuerpo de Blas y habia volcado sobre el la sal 
que Ilevaba,” Gurrea,121). Patay na si Blas sa ganitong mga oras dahil 
hindi na niya kakayaning makabalik pa sa iniwang kalahating bahagi 
ng kaniyang katawan (“Blas se habra muerto a estas horas, porque al 
volver a buscarlo no habra podido reunirse con su mitad," Gurrea,121). 
Hindi naniwala ang amo at pinaghinalaan pa nitong nabubuwang si 
Roque. Ngunit seryoso ang pagkasabi ni Roque at makikita sa mukha't 
mata nito na kumbinsido ito sa kaniyang pinagsasabi (“E/ amo le 
miro para cerciorarse de que no estaba loco. Pero los ojos de Roque 
permanecian serenos, y su mirada, firme," Gurrea, 121). 

Upang masaksihan niya mismo ang katotohanan, walang 
atubiling sinamahan ng amo si Roque pabalik ng Calatcat. Sumakay si 
Roque sa kabayo ng amo na sa likod naman naupo. Nang makarating 
sila sa Calatcat, umaatungal ang mga baka sa toril dahil sa matinding 
gutom. Sinimulan na ni Roque at ng amo ang paghahanap sa katawan 
ni Blas sa kalagitnaan ng berdeng mga taniman ng palay at maging 
sa paligid na pumapalibot dito. Tinawid nila ang isang sapa, pinasok 
nila ang isang kampo ng inyam at ang taniman ng mga tubo. Sa isang 
masukal na lugar sa sapa, matatagpuan ang madabong na mga sulok 
na puno ng mga tigbaw, at iba pang tumutubong mga halaman sa 
tropikal na klima na may mga malalaking dahon at waring bumubuo 
ang mga ito ng isang kuweba na hindi nakakapasok ang liwanang 
ng araw. Sa loob nito, nasaksihan nila ang walang-buhay na katawan 
ni Blas, biniyak mula sa baywang na may karumaldumal na anyo ng 
naglabasang kasudlan ("Y tras el caballo del amo fue hasta la choza. Al 
Ilegar alli se adelanto Roque para marcar el camino. Las vacas mugian de 
hambre en el toril. A traves de la mahana clara, sobre la planicie verde 
y parda, iban Roque y su amo en busca del cuerpo de Blas. Atravesaron 
un riachuelo, bordearon un campo de iram y, al fin, penetraron en 
el cafaveral. El recodo de un arroyo, al recoger la humedad, habia 
desarrollado una vegetacion tupida y robusta de tigbaws, madreselvas, 
liana y otras enredaderas tropicales de hojas gigantes, formando 
unacueva vegetal en la cual apenas penetraban los rayos del sol. Dentro 
de ella, el cuerpo de Blas, segado por la cintura yacia sin vida, con las 
viscera expuestas en macabre espectaculo,” Gurrea, 121). 


Sa puntong ito ng pagkukuwento ni Juana, kumbinsido na 
ang kaniyang tagapakinig na mga paslit na namatay na ang tiktik o 
aswang na si Blas dahil binuhos talaga ni Roque ang asin sa naiwang 
kalahati ng katawan nito na nakatago sa isang malayo at masukal 
na lugar (“Ella creia , y a nosotros nos convencio de ello, que Roque 
habia echado sal al cuerpo escondido del vaquero, con lo cual el tic-tic 
murio," Gurrea, 121). 

TALASALITAAN 


agsador 
kasama sa lupa, sharecropper 
apan 
balang 
bakero 
salitang Hiligaynon na galing 
sa Espanol na vaquero at 
tumutukoy sa tagapag-alaga o 
nagpapastol ng mga baka 
balignon o balingon 
dilis 
banwa 
bayan 
bugnay 
bignay (pangalang siyentipiko - 
antidesma bunius) 
binangon 
bolo o itak 
dakbanwa 
lungsod o siyudad 
duog 
pook o lugar 
dumot 
itinatago at itinatanim na 
matinding galit 
kabuli 
kasambahay 
kahon 
punlaan ng mga butil ng palay 
kakahoyan 
mga puno ng kahoy 
kampo 
taniman ng tubo 
kasudlan 
lamanloob 
katonggan 
lasang, gubat, kagubatan 
katuyuhon 
antok 
kingke 
gasera 


kulonatnit 
paniki 
lapsag 
sanggol 
maalabaab 
maligamgam 
madabong 
mayabong 
mahalitan 
masaktan 


malutak 
maputik 
man-og 
ahas 
munga 
babaeng manok 
nabubuang 
nawawala sa sarili, hindi 
makapag-isip nang matino 
obrero 
manggagawa 
palibot 
paligid 
panyapon 
hapunan 
payag 
kubo 
siruhano 
manggagamot sa baryo 
subang 
panganay 
tinday 
bagong ipinanganak na baka o 
batang baka 
tori 
kulungan ng mga baka at 
kalabaw 
tumandok 
taal, puro 

NATAGPUAN NAMIN ANG PAG-IBIG: RBIBYU sA NOBELANG 
SAMBAHIN ANG KATAWAN NN] ALNIN B. YAPAN 


Jeric F. Jimenez 


NAPAGBUBUKLOD NG MUSIKA ang dalawang puso. 


Sumasabay ang ritmo ng musika sa pagbabago ng mga damdamin. 
Sa pamamagitan ng mga koro, idinuduyan nito ang pagpintig ng 
dalawang pusong nagtagpo. At sa pamamagitan ng lumbay at sigla ng 
mga awitin, nahahanap at natatagpuan ng dalawang puso ang tunay 


nilang pag-ibig. 


Ito ang buod ng kuwento ng pag-iibigan nina Jaime at Jun sa 
nobelang Sambahin ang Katawan ni Alvin B. Yapan. Tulad ng awitin, 
natagpuan nila ang isa't isa sa kabila ng kani-kanilang suliranin at 


trahedya. 


Ang Nobelista 


Si Alvin B. Yapan ay kilalang nobelista at kuwentista ng 
makabagong panahon. Kinilala ng Don Carlos Palanca Memorial 
Awards for Literature ang kaniyang mga kuwento noong 2002 at 2003. 


Pati na rin ng NCCA Writers Prize noong 2005. 


Kabilang sa NCCA Ubod New Authors Series ang una niyang 
koleksiyon ng maikling kuwento na pinamagatang At Nabulag ang 


Tagapagsalaysay. 


Nagwagi naman ng 2006 National Book Award ang una niyang 
nobelang Ang Sandali ng mga Mata. Direktor din siya ng pelikula at 
nagwagi sa kategoryang short film sa Cinemalaya at Urian noong 2007 


| 191 | 


ang kaniyang Rolyo na ipinadala ring kalahok sa Paris Film Festival 
noong 2008. 


Noong 2009, nagwagi naman ng Gold Prize sa 33rd Cairo 
International Film Festival ang pelikula niyang Ang Panggagahasa Kay Fe. 


Estilo 


Ang pangunahing estilo na ginamit ng manunulat sa kaniyang 
nobelang Sambahin ang Katawan ay pasalaysay. 


Sa huling bahagi na lamang ng nobela makikita ang mga pahayag 
o usapan ng mga karakter, bagay na mapapansing nagpatampok sa 
estilong naratibo ng kaniyang nobela. 


Hinati rin sa mga kabanata ang mga bahagi ng nobela ngunit 
kahit hinati ito, mababanaag na kayang tumayb sa sarili ang bawat 
kabanata. Sa pamamagitan ng mga kaba-kabanatang taktika, naipakita 
niyang buo ang mga kuwento sa bawat kabanata. 


Sa bahagi nina Jun at Jaime, mapapansin na hindi sila ang 
nagsasalita sa kanilang mga kabanata bagkos ang nagsasalaysay. 


Kaiba sa bahagi o kabanata nina Jun at Jaime, napagtuunan 
naman ng pansin ng nobela ang damdamin ng mga kababaihan (Ria 
at Maya) sa pamamagitan ng paggamit ng unang panauhang punto 
de bista sa pagsasalaysay ng kanilang mga opinyon, nadarama, at 
pangamba. 


Hitik sa paglalarawan ang nobela lalo na ang di matatawarang 
sopistikasyon sa paglalarawan sa kapangyarihan ng katawan upang 
pasunurin ang isang tao. Mapapansin ito sa madalas na paglalarawan 
ni Jaime sa katawan ni Jun, kung gaano kakisig si Jun, kung gaano siya 

kaguwapo, at maging ang mga nakapiling na lalaki ni Jaime, ang kani- 
kanilang mga amoy ay mahusay at mabisang nailarawan sa nobela. 


Papaunlad ang estilo ng pagkukuwento, sa patuloy na pagbabasa 
ng nobela lamang mauunawaan at makikilala ang mga karakter, 
lalong-lalo na ang karakter ni Jun na sa mga unang bahagi, ipinakikilala 
lamang siyang isang lalaking nagtatrabaho sa isang bar, at nagbibigay 
ng serbisyo sa mga kapuwa lalaki. At sa mga sumunod na kabanata 
lalo na sa bahagi ng kaniyang asawang si Maya ay higit na makikilala si 
Jun. Higit rin siyang makikilala sa bahaging siya umano ay nagmula sa 
angkan ng mga daga at inalagaan ng mga ito. 


Binasag ng nobelang Sambahin ang Katawan ang prinsipyo sa 
pagkukuwento na “show don't tell,” dahil kung babasahing maigi ang 
nobela, puro “tell” ang ginamit na pamamaraan ni Yapan imbes na 
karaniwang “show” na madalas na gamitin sa pagsusulat ng kuwento 
o ng anumang akda. 


Sa show, kailangang ipakita ang mga bagay na tumutukoy sa 
isang karakter o sa isang bagay at hindi ito kailangang sabihin o i-tel/ 
dahil ika nga, mawawalan ng ganda ang isang akda at mawawala ang 
kapangyarihan ng paglalarawan na siyang kalakasan ng mga kuwentista. 
Ngunit sa nobelang ito ni Yapan, sopistikado niyang napanindigan ang 
pagbasag sa “show don't tell” sa pamamagitan ng pagsasalit-salit pa 
rin ng mga mahuhusay at magagandang paglalarawan sa mga pangit 
at magagandang katangian ng mga karakter, ng mga tagpuan at ng 
mga kagamitan. 


Maingat ring napanghawakan ni Yapan ang mga sensuwal na 
tagpo o ang mga erotikong eksena. Sa pagtatalik nina Jaime at Jun, 
sa pagpapaubaya ni Ria ng kaniyang puri sa asawa niyang si Jaime, 
at ang bahaging nag-oorgasm si Maya sa mga ginagawa nila ni Jun, 
ay malinaw na naisalaysay ni Yapan na hindi masyadong bulgar, may 
pagtitimpi at nangingibabaw ang sopistikasyon. 


Konsistent rin ang nobelista sa paggamit ng aksidente upang 
patuloy na painugin ang kuwento. May kaniya-kaniyang aksidente ang 

mga tauhan na maingat at konsistent na napanghawakan ni Yapan 
hanggang sa wakas ng nobela. 


Simbolismo 


Hitik sa simbolismo ang nobelang Sambahin ang Katawan lalo 
na sa mga bahagi ng mga tauhan. Si Jaime na isang negosyante at 
nagbebenta ng mga muwebles ay nasisiyahang makita si Jun na 
nakaupong hubo't hubad sa muwebles na nasa kaniyang condominium. 
Ang simbolong negosyante ng mga muwebles ay lalong nagbigay diin 
sa karangyaang kinabibilangan ni Jaime. 


Si Jun na mula sa angkan ng mga daga na simula't sapul ng 
kaniyang buhay sa mundo ay naniniwala sa kamalasan at nakasasaksi 
ng mga kababalaghan lalo na nang siya'y magtrabaho sa Maynila sa 
isang tindahan ng mga danit. 


Si Ria naman ay laki sa yaman. Takot siya o ayaw na ayaw sa 
kulay na pula. Mahalaga ang simbolismong ito para kay Ria dahil lalo 
nitong pinatatampok ang kaniyang karakter. Si Ria din ang unang 
nakaramdam ng kutob na may relasyon ang kaniyang asawang si Jaime 
at ang drayber nilang si Jun. 


Naging behikulo rin ang kulay na pula bilang simbolo upang 
mabangungot si Ria na bumagsak ang eroplanong sinasakyan nina Jun 
at Jaime. Si Ria din ang unang nakaisip na pasukin nila ni Maya ang 
negosyong laundry shop, ngunit ililihim nila ito sa kani-kanilang asawa. 


Isang ordinaryong maybahay ni Jun si Maya. Naglilinis ng mga 
pigurin at nangongolekta ng mga souvenier. Hindi lihim sa kaniya ang 
relasyon nina Jaime at Jun, dahil bago pa man sila ikasal ni Jun, batid 
na nitong nagseserbisyo ang kaniyang asawa sa mga lalaki. Siya rin ang 
namamahala sa paglalaba ng mga damit sa laundry shop nila ni Ria. 


Ang pangangalaga, pangongolekta, at palaging palilinis ni Maya 
sa mga souvenier ay maituturing na simbolismo ni Maya, na kahit 
alam niya na ang ginagawa ng kaniyang asawa'y hindi pa rin niya ito 

kinukumpronta, dahil tulad ng mga souvenier, ayaw niyang masira o 
marumihan ang kanilang pamilya. 


Sina Francis, Noel, at Edgar naman na mga anak nina Jun at 
Jaime kina Ria at Maya ang nagsilbing tulay upang lalong magkalapit 
sa isa't isa ang kani-kanilang mga magulang. Ang kanilang kawalang- 
malay ang naging instrumento upang lalong maglapit ang kanilang 
mga magulang lalo na noong madalas nang pumunta ang pamilya ni 
Jun sa bahay nina Jaime. 


Sa maikling salita'y napatunayan ng nobelang Sambahin ang 
Katawan na hindi lamang makikita ang simbolismo sa mga bagay o 
tagpuan, dahil makikita rin ang simbolismo maging sa mga tauhan. 


Malakas ring simbolismo ang tabing-dagat. Niyaya ni Jaime ang 
kaniyang mag-ina na pumunta at maligo sa tabing-dagat kahit hindi 
pa marunong lumangoy ang anak niyang si Francis. 


Sumama rin ang asawa't anak ni Jun sa outing na ito. Sa 
bahaging ito nagpapaligsahan sina Jun at Jaime sa mga kayang gawin 
ng kanilang mga anak. Kahit hindi pa marunong lumangoy si Francis, 
pinilit ito ni Jaime na ikinainis naman ni Ria. 


Importante ang bahaging ito ng nobela dahil dito nagkausap 
sina Jaime, Jun, Ria, at Maya. Sa kalawakan ng dagat maiuugnay 
ang kagustuhan nina Jun at Jaime na unawain sila ng kani-kanilang 
pamilya. 


Sa condominium kung saan nagkikita at nagtatalik sina Jun 
at Jaime bago sila magkatitigan sa bar na pinagtatrabahuan ni Jun, 
makikita ang isang muwebles na dinesenyo ni Jaime. Gustong-gusto 
ni Jaime na makita si Jun na nakaupo siya ritong hubo't hubad. 


Ang upuan o muwebles na ito na pinag-eensayuhan ng mga 
prinsesang ipakakasal sa di nila minamahal ay unti-unti umanong 
natutunaw dahil sa pag-upo rito ng katawang lalaki ni Jun. Ang 
muwebles na ito ang naging simbolo ng maigting na ugnayan nina 

Jaime at Jun, dahil dito, nakikita nila hindi lamang ang kanilang mga 
hubad na katawan kundi maging ang buo nilang pagkatao. 


Isa rin sa mga natatanging simbolong ginamit ng may-akda 
ay ang paso o burnay na ibinigay ni Jaime kay Ria dala ng paglahok 
nito sa kanilang negosyo. Ang burnay na binubuong muli ng mga 
magpapalayok kahit ito'y hindi na gaanong kaaya-ayang pagmasdan 
ay simbolong maaaring iugnay sa pagbibigay ni Jaime ng kaniyang 
sarili kay Ria kahit siya'y hindi na rin ganoon kaperpekto. 


Nagkasundo sina Ria at Maya na magtayo ng isang negosyong 
hindi alam ng kani-kanilang asawa. Sakaling iwanan sila umano ng 
mga ito'y may negosyo silang pagkakaabalahan at mapagkukunan ng 
pera sakaling totoo ang kutob ni Ria na may relasyon sina Jun at Jaime. 


Paglalaba ang naging trabaho ni Maya at pagma-manage naman 
ang naging tungkulin ni Ria sa shop na sikreto lamang nila. Mahalaga 
itong simbolismo sa nobela dahil makikita rito ang natatanging 
kaibahan ng moderno at tradisyonal na babae. Matingkad rin itong 
imahen ng pagrerebelde ng kababaihan sa kani-kanilang mga asawa. 
Ang shop rin ang naging daan upang mabuksan ang katotohanan sa 
kanilang mga kutob at lalong nagpalawak ng kanilang pag-unawa sa 
kanilang sitwasyon. Sa shop ring ito lumalim ang kanilang ugnayan sa 
isa't isa. 


Palasak man ang paggamit ng daga sa nobela, nabigyan ng 
bagong bihis ni Yapan ang paggamit ng simbolismong ito. Sopistikado 
niyang naitaas ang kaniyang nobela sa antas ng pantasya gamit ang 
simbolong daga na kakatawan sa karukhaan ng isang tauhan, si Jun. 
Napanghawakan niyang maigi ang konsepto ng daga upang iduyan 
ang nobela sa pantasyang kinabibilangan ni Jun sa pangangalaga ng 
mga daga. 


Ang kahitikan ng simbolismo ng nobelang Sambahin ang 
Katawan ni Alvin B. Yapan ay labis na nakatulong upang maunawaan 


ng mga mambabasa ang mga karakter. Ika nga, kapag tinusok ng 


196 | PanDiwa 


karayom ang mga karakter na ito, magdurugo at magdurugo ang mga 
ito dahil nabigyan sila ng manunulat ng buhay. 


Ang pamagat ng nobelang Sambahin ang Katawan ay hango sa 
tula ni Rolando S. Tinio na Cantico Profano na makikita sa pinakahuling 
kabanata ng nobela na pinamagatang Koda. Isa ito sa mga ginamit 
ni Yapan na instrumento upang lalong idiin ang malungkot na tema 
ng nobela. Ang koda na makikita rin sa paghabi ng mga awitin ay 
isang malakas na instrumento upang iadya ng may-akda ang mga 
mambabasa sa paloob na damdamin ng kaniyang akda. Narito ang tula 
ni Tinio na pinaghanguan ng nobela: 


Sambahin ang katawan 
Ituring na sagrado 
Balutin, balumbunan 
Ng sedang poliyestro 


Ibaon sa bakuran 
At baka sa Enero 
Mamulaklak, magbunga 
Ng luya at sapiro. 


Hindi na bago ang temang tinalakay ni Yapan sa kaniyang 
nobelang Sambahin ang Katawan. Ayon sa Rampa, koleksiyon ng mga 
sanaysay ni Danton Remoto, simula pa noong 1970 ay umusbong na ang 
mga ganitong tema sa panitikan at marami na umanong nagawarang 
mga akda sa ilalim ng ganitong tema. 


Pinaksa na rin niya ang ganitong tema sa kaniyang aklat na 
Buhay Bading. Tinalakay na rin ito sa mga kuwento ni Gerardo Torres 
at sa mga kuwento sa Talong/Tahong mga Kuwentong Homoerotiko 
ni Rolando Tolentino. Ito rin ang pinaksa ng screenplay na Muli na 
pinagbidahan ni Sid Lucero. 


Totoong hindi na bago ang temang ito ni Yapan sa panitikan. 
Ngunit hindi pa rin ito naluluma sa pagdaan ng mga panahon, dahil 

magpahanggang ngayon ay marami pa rin ang hindi bukas sa ganitong 
mga usapin ng pag-ibig o sa mga ganitong uri ng relasyon. 


Marami pa rin ang mga konserbatibo sa mga ganitong klase 
ng pakikipagrelasyon lalo na ang mga taong namuhay sa tipikal na 
konsepto ng pamilya. Marami pa rin ang hindi bukas sa mga ganitong 
klase ng pag-ibig, ang pag-ibig sa kapuwa babae o sa kapuwa lalaki. 
Pinagtuunan ng pansin ng nobela ni Yapan ang paloob na damdamin 
ng mga tauhan. Ang malalim na pahiwatig hinggil sa mga ganitong 
paksa ang tinalakay ni Yapan sa kaniyang nobela bagay na hinding- 
hindi maluluma kailanman. 


Hangga't marami pa rin ang hindi bukas ang isipan sa mga 
ganitong uri ng pakikipagrelasyon o sa ganitong uri ng pag-ibig, 
dadagsa pa rin sa pagdaan ng panahon ang mga ganitong uri ng 
panitikan. Isusulat pa rin nila ang mga ganitong tema, nilang mga 
manunulat na natagpuan ang kanilang tunay pag-ibig. 

“DANGUNGOT” : 15ANG USAPIN NG 
EKSOGAMYA SA LINGGUWISTIKA 


Julieta Cunanan-Mallari 
Salin ng "Bangungot: A Case of Linguistic Exogamy" ni Sandor B. Abad 


... Sa mitolohiyang Griego, 
ang makata at ang manghuhula 
ay bulag upang sila, sa 
pamamagitan ng pandgap ng 
pananalita ay malaylang 
makakita. 

--George Steiner 


Ang Kapampangan ay nakapagbigay sa Pampanga ng isang 
kapuri-puri, buhay na lumipas. Ang organikong pagkakaugnayan 
ng wika at kultural na nilalaman nito ay may kapansin-pansing 
konsekuwensiya, i.e., maimahinasyong balangkas panlingguwistika 
ng mga katutubong makata na matalik na pinagsasaluhan ng mga 
miyembro ng angkang Kapampangan. Ang wikang sinasalita ay nag- 
angkin ng isang tiyak na grabedad: partikular sa natatanging samahan 
ng mga gumagamit na nagbuo ng malakas at mataginting na wika. 
Bilang batayan ng kolektibo at katutubong identidad ng mga tao, ang 
Kapampangan ay laging tinatawag na kanilang “amanung siswan,” 
literal na “ang wikang sinuso” o “ ang wikang ipinakain o nagpalago 
sa kanila”--isang mas malakas na talinghaga kaysa Ingles na “unang 
wika.” Naaangkop ang piniling talinghaga ay lalong pinatotohanan 
ng malakas at malusog na kulturang pinalago ng mga manunulat na 
Kapampangan, sa isang panahong siyang-siya sila sa pagtatamasa ng 
nagbibigay-buhay na enerhiya ng kanilang wika. Sina Anselmo Jorge 
de Fajardo, Crisostomo Soto, Aurelio Tolentino, Isaac Gomez ay ilan 
lamang sa mga kilalang manunulat na gumagamit ng kanilang wika 
upang pasiglahin ang kamalayan sa kanilang sibilisasyon, na nagsisilbing 
tatak din sa yugto ng pag-unlad ng lingguwistika. May pagsigla sa mga 

larawang-salitang nakatimo sa kolektibong buhay ng Kapampangan 
habang lumalago ang wika---pangunahi'y sa pamamagitan ng patuloy 
na paglalaan ng mapagpahayag at malikhain nitong mga tungkulin. 


May panahong ang buong talino ng Kapampangan ay umunlad 
at umabot sa isang yugtong nakalikha ng sariling mundong semantiko, 
nagtala ng binabahaging mga alaala at kaalaman, at pinagkaisa ang 
parehong etnikong pagkakakilanlan ng mga gumagamit nito. Sa 
pinakamalapit na gitna, sa lugar ng magkakalapit na angkan, ang wika 
ang napayabong sa taglay na kapangyarihan ng mga salita, sintaks, at 
ponolohiya. 


Gayunman, saprosesong panlabasna ugnayan, ang pinakamakapal 
na pribadong ubod ng wikang Kapampangan ay nagsimulang numipis 
habang ang mga presyur mula sa mga banyagang wika sanhi ng 
pakikipagkalakalan, interaksiyong panlipunan, at pagwawasto ng 
teritoryo ay nakaagnas sa sariling awtonomiya. Mula noon hanggang 
ngayon, ang Filipino ang ipinapalaganap bilang pambansang wika. 
Bukod dito, ang Ingles ay ipinapalagay na wika ng prestihiyo. Ang 
dalawang wika ay tinatanggap sa pinakaubod ng mga katutubong 
nagsasalita ng Kapampangan dahil obligadong gawin sa pinagtiyap 
na ugnayang pagtutulungan. Ang kinalabasan ay eksogamyang 
panlingguwistika, at ang nagiging epekto ay pagpapahina tulad ng 
panghihina ng katutubong henyo ng wikang Kapampangan, at ang 
kinahinatnan sa katutubong kultura. Gaya ng paliwanag ni Steiner kay 
Heider, 


Ang pambansang pagkatao ay “nakalimbag na sa wika” at ang 
katumbas, may taglay na tatak ng wika. Sa gayon, ang pangunahing 
kahalagahan ng kalusugan ng wika sa mga tao, na ang wika ay 
nabalbal o nabastardo, magkakaroon ng katumbas na pagbaba sa 
pagkatao at kapalaran ng lipunan. (Steiner, 1975:78) 


Ang ganitong kritikal na resiprosidad ay waring nakikita sa 
wikang Kapampangan at kulturang Kapampangan. Ang tinatayang 


kalalabasan tungkol sa kinabukasan ng wika ay malabo: na maaaring 

mawala ang napakahalagang pagkaeksakto nito at humantong sa 
kalagayang atropiya, sa malapit o malayong hinaharap ay karaniwang 
persepsiyon ng mga nagsasalita nito. Kaugnay nito, ang ganitong hinuha 
ay inilalarawan sa mga tula na iniakda ng isang kontemporaneong 
manunulat na Kapampangan na likas na nakagagagap sa implikasyon 
ng intrusyon ng dalawang ibang wika. Napagtuos niya na ang 
Kapampangan ay hindi mapipigilan sa paghina dahil sa pagkahalo ng 
dugong banyaga. 


Sa gayong kapaligiran ay ipopokus dito ang isang tula ng 
nabanggit na makatang Kapampangan. Sa pamamagitan ng paggamit 
ng mga teoryang panlingguwistika, ang papel na ito ay nagtatangkang 
pag-aralan ang estilo ng isa sa kaniyang pasalaysay na mga tula upang 
ipakita na: Sa pamamagitan ng estrukturang panlingguwistika ng tula, 
na may balangkas na nakapaibabaw sa aspektong nagpapahiwatig 
ng emosyonng teksto upang ipakita ang “pagbastardo” sa isang 
katutubong wika, maaaring suriin ang epekto ng alyenasyon, ang 
panghihina ng wika at ang katumbas na pagkasira ng kultura. 


Ang ugnayan ng salita at kultura, ng wika at kamalayan 
sa parehong pahiwatig na diyalektika at sintesis ay maitatatag o 
mapatutunayan din, bilang kasunod ng kababanggit na proposisyon. 


Mga Makatuturang Teoryang Panlingguwistika 


“Sa mataas o mababang antas,” ayon kay G. Steiner, “bawat 
wika ay nagbibigay ng sarili nitong pagbasa sa buhay.” (Steiner, 
1975:473). Ang maliwanag na kamalayan ng isang indibidwal ay hindi 
nagpapahintulot sa katahimikan na limitahan ang mga tanawin ng 
kaniyang karanasan at mawalang lahat iyon. Ang wika ay nagtatala 
at nagsasaayos ng realidad, nagtatatag ng kapuwa kadali ang 
maunawaan at palitang kultural na pagkakakilanlan. Sa bagay na ito, 
ang pagkanaiiba ng tao ay isang mahalagang salik sa pagtatatag ng 
mga hanggahan ng wika. Ang nukleong katulad na mga nagsasalita-- 
na may iisang wika na nagpapakilala sa kanilang pagkakamag-anak 
at lokasyon--ay nagiging isang komunidad kasama ang lahat ng mga 

potensiyal na makalikha ng masalimuot na estruktura ng interaksiyon, 
ng pagkakaunawaan at pagtugon ng mga tao. Ang komunikasyon ay 
kailangang-kailangan sa balanse ng isang lipunan at sa pag-unlad ng 
bawat isa sa lipunang ito. Ang wika ay matibay na pantukoy sa etnisidad 
ng isang pangkat. Ang buhay ng pangkat bilang isang naiibang grupo 
ay maaaring makita, samakatwid, batay sa kakayahang pangwika nito 
na magbahagi at magpanatili nang pagitna ang nakaimbak na mga 
karanasan at kaalaman. At ang panitikan, na bumubuo sa gayong 
kolektibong mga karanasan ng realidad ang pangunahing paraan sa 
pagpapalakas ng etnisidad. Ang panitikan ay hindi lamang tugon ng 
tao sa hubog panlingguwistika kundi ito ay wika mismong nililikha 
sa loob ng kontekstong panlipunan. Hanggang ngayon, ang idea na 
ang panitikan at ang wika ay organikong magkaugnay, na parehong 
pinalalawak o pinaliliit ang kanilang pag-iral ay siyang inaakala. 
Tangi sa roon, ipinapaliwanag din na ang panitikan ay wika, ang huli 
ay nagbibigay ng nakalilikhang modelo ng realidad na kasama at 
naipapahayag sa una. 


Sa pamamagitan ng paggamit ng kritikal na stylistics, ang 
tekstong Kapampangan ay inaanalisa bilang ilustrasyon ng panitikan, 
sa aktuwalidad ay wika. Ang pagpapalagay ni Fowler hinggil sa 
panitikan bilang wika, na may diin sa paggamit ng “pinakamayaman 
at pinakaangkop na modelong panlingguwistika” ay totoong may 
kaugnayan sa pag-aaral na ito. Sabi niya, 


Upang matugunanang gawaingito, ang modelong panlingguwistika 
ay dapat magtaglay ng sumusunod na malawak na mga katangian. 
Kailangan itong komprehensibo sa pagpapaliwanag sa kabuuang 
lawak ng dimensiyon ng estrukturang panlingguwistika, partikular 
ang pragmatikong dimensiyon. Kailangan itong may kakayahang 
makapagtala ng mga tungkulin ng inilahad na konstruksiyong 
panlingguwistika (tunay na teksto), partikular ang nakahuhubog- 
ng kaisipang tungkulin (Halliday's 'ideational'). Kailangang 
kilalanin nito ang batayang panlipunan ng pagkabuo ng mga 
kahulugan. (Halliday's “social semiotic' tingnan, Halliday, 1978 at 
Kress, 1976). (Fowler sa Weber, ed. 1996:199) 

Sa gayon ding paraan, sinabi nina Hodge at Kress na “Ang 
kritikal na lingguwistika ay isang teorya ng wika na may layuning 
magpaliwanag tungkol sa pasalitang wika bilang isang penomenong 
panlipunan ...” (Hodge at Kress, 1988:vii). Ang mga pakahulugang 
panlingguwistikang ito ay nagbibigay-diin sa ideang ang wika ay 
isang penomenong panlipunan at ang teksto ng wika ay nag-iiwan 
ng mga intrinsikong nilalaman na ang mga puwersang panlipunan, 
pampolitika, at pangkasaysayan ang nagpapasiya. Ang mga salik na ito 
na laging itinuturing bilang “extra textual” ay malinaw na bahagi at 
kasama ng mga teksto at anyo ng diskurso sapagkat tinatakda ng mga 
ito ang pagpapadalisay ng estruktura at nilalaman ng wika. Ito ang 
nagpapaliwanag sa kahalagahang nakaugnay dito at sa katumpakan 
ng tinatawag na “ekstra-literaryo”--mga salik na humuhubog sa mga 
tekstong pampanitikan. Ang panitikan, sa pinakamataas na lawak 
nito ay nabubuo bilang isang bahaging panlingguwistika na ang 
organikong kaisahan ay aktuwal na nagsasama ng nabanggit na mga 
sangkap na puwersa. 


Ang isa pang argumento ay may kaugnayan sa korolaryong 
pagpapalagay, gaya ng, ang tapos na teksto ay hindi umiiral sa 
hungkag na kapaligiran, ngunit bilang wika, maaari namang magsilbi 
itong puwersang nakaaapekto sa mga gumagamit. Sa ganoon, kahit 
ang panitikan ay hindi maituturing na isang katauhang nakapag- 
iisa at walang pinapanigan o nanlilibang lamang na likhang sining, 
kundi malakas na puwersang nagsisilbi sa mga tiyak na pangkat na 
nakikinabang. 


Natukoy ng isang tulang Kapampangan ang napiling pasalitang 
sining, pangunahing tungkulin ang pagiging matulain, bilang 
“mensaheng nagbibigay-diin sa sarili, kumukuha ng atensiyon sa sarili 
nitong balangkas ng tunog, diksiyon, at palaugnayan. (Scholes ,1974:26). 
Ang “Bangungot” (“Nightmare”) ni Jose Gallardo ay ang tekstong tula 
na itinatanghal sa ilang dahilan. Isang bagay, isinulat iyon ng isang 
makatang gumaganap bilang pangunahing hugpungan sa panahon 
ng maagang panitikang Kapampangan (mga 1900--bago magka- 

Digmaan) at ng naglalahong kasalukuyang panitikang Kapampangan. 
Sa gayon, ang manunulat sa pamamagitan ng kaniyang kakayahan 
sa paggamit ng wika ay inaasahang may “isang uring "pragmatikong 
diksiyonaryo" na ang komunikatibo at mahahalagang mga anyong 
panlipunan ay inaasahang nakaimbak.” (Fowler sa Weber, ed., 
1996:202) Ito ay maaaring mangahulugan ng mahalagang interaksiyon 
sa kaniyang teksto, mambabasa, at kultura. Sa iba, ang teksto na 
itinuturing na makabago, sapagkat “napag-eksperimentuhan ang anyo 
ng wika” (Thorn-borrow at Wareing, 1998) ay isang “sining pasalita” 
na gumagalugad sa kakayahang pangkagamitan ng wika. Nakatutuwa, 
ang kalagayang kultural ni Gallardo ay nagpapahintulot sa kaniyang 
samantalahin ang mga kodigong gamit niya--partikular tungkol sa 
paghahalo niya ng kodigo upang makalikha hindi lamang ng epekto 
ng estilo kundi upang makalikha rin ng estimulong pananalita tungo 
sa anumang paggagamitan ng wika, na nakatutok sa tagapakinig o 
mambabasang Kapampangan na pinakagusto niyang gisingin mula sa 
kultural na pagkakatulog. 


Bangungot: Isang Praktikal na Modelo ng Wika 


Bilang isang praktisyoner ng panunuring panlingguwistika, si 
David Birch ay nagbigay ng kapansin-pansing pagbibigay-katwiran sa 
kaniyang piniling pamamaraan. Sabi niya, 


Kawalang-muwang ang pagpapalagay na ang panitikan ay naiiba 
sa gamit ng anumang wika . . . Ang panunuring 

panlingguwistika sa bagay na ito, samakatwid ay 

alternatibo sa kalakarang panlingguwistika na bigong 
“magsilbing kasangkapan para sa pagbabagong panlipunan' 
(Jonz 1982, binanggit sa Birch sa Weber, ed. 1996:207). 


Ang panunuring panlingguwistika, samakatwid, ay isang 
pamamaraan na itinuturing na mahalaga sa pag-unawa sa isang 
tekstong di-Kanluranin na maaaring hindi makapasa sa pamantayan 
ng kalakarang panlingguwistika. Sa pamamagitan ng panunuring 
panlingguwistika, ang “Bangungot” ay maipaliliwanag sa kontekstong 

panlipunan at pangkasaysayan at maituturing bilang “panitikan” 
na may kaganapang pangkomunikasyon na karaniwang katangian 
ng wika” (Fowler sa Weber 1996:199). Sa gayon, hindi lamang ang 
pamamaraan ng panunuring panlingguwistika ang maaaring maging 
kasangkapan sa “pagbabagong lipunan” kundi sa pagproseso rin ng 
teksto. 


Sa pangkalahatan, ang “Bangungot” ay “functionally motivated” 
na estrukturang panlingguwistika na umaayon sa idea ni Fowler sa 
tekstong gumaganap sa ugnayan ng bawat isa at umaangkop sa gamit 
ng stylistics na nagpapahintulot dito “bilang interaksiyonal na gawi 
ng mga miyembro ng pamayanan ng wika” (Fowler 1979: 13). Ang 
tula ay may angkop na lugar, may partikular na sosyolingguwistikong 
kapaligiran na nakaaapekto sa pagkakalikha nito. At ang manunulat, 
halatang naliligalig dahil sa parating na pagkalusaw ng Kapampangan 
bilang isang wika ay naglahad ng kaniyang teksto upang maging 
kasangkapan sa ugnayang pangkomunikasyon niya sa kaniyang mga 
mambabasa, lalo na sa mga kapangkat etniko. 


A. Pasakalye sa Bangungot 


Sa simula, ang teksto ay isinulat ng isang manunulat na siyang 
haharap sa problemang entropiyang pangwika: Ang Kapampangan 
ay napapalitan ng Tagalog at Ingles bilang nangungunang mga wika 
sa Pampanga. Nawawala ang tatag ng Kapampangan habang ang 
mga gumagamit nito ay pumapayag na maimpluwensiyahan ng mga 
banyagang kagawian sa pagsasalita. Kapansin-pansin, ang malaking 
bahagi na naaapektuhan ay dahil sa mga puwersang pangkabuhayan 
at pampolitika na lumalaganap sa buong probinsiya. Tuwirang 
binanggit ni Gallardo ang pagkamabuway ng wika sa kaniyang 
teksto. Ang suliraning ito ay lubhang nakaliligalig kaya't inilalarawan 
niya at binibigyan ang kaniyang tulang pamagat na “Bangungot” o 
(“Nightmare”). 


Ang salitang "bangungot" ay isinasalin (di sapat) na “nightmare" 
sapagkat ang ipinapahiwatig nito ay malayong lumalampas sa ideang 

nakatatakot na panaginip. Nauunawaan ng mga Kapampangan na ang 
katawagan ay nangangahulugang nasawi. Ang tsansang mabuhay ang 
mga taong dumaranas ng “bangungot” ay halos wala kung isasaalang- 
alang ang katotohanang ang dahilang medikal na kaugnay ng atakeng 
ito ay atake sa puso at sobrang taas ng presyon ng dugo. Malinaw 
na inilatag ni Gallardo ang kontekstong pangwika ng kaniyang obra 
sa kaniyang pamagat. Ang di-makakatkat na tungkulin ng wika, i.e., 
ang kaisipang hinubog ng “bangungot” ay kaagad nauunawaan, sa 
kaugnay na mga kahulugan ng salita, tulad ng kamatayan, kahirapan, 
panganib, atbp. At ang ganitong mga kaugnayan ay pag-aangkop ng 
sarili sa ibang sosyolingguwistikong konteksto sapagkat tinatanggap 
ang mga ito at kinikilala sa loob ng balangkas ng komunikatibong 
interaksiyon at karaniwang “mga nakagawiang kahulugan” sa 
Kapampangan. 


Sa pagpapalawak, inihain din ni Gallardo ang isang salita 
mula sa nakatagong yamang wika ng angkang Kapampangan, na 
nagbibigay ng batayang panlipunan ng mga kahulugang nakaugnay 
doon. Pagkaraan niyon, inihahanda niya ang kaniyang mambabasa, 
malamang na Kapampangan o sinumang taong may kaalaman sa 
kultura bilang kinakausap at ang sarili bilang kumakausap (nilinaw 
niya ito sa teksto) para sa interaksiyong may kaugnayan sa mensaheng 
kaniyang inilalahad. Kailangang mapansing ang pagkakatugma sa 
komunikasyon ay inilalahad ng may-akda sa pinakaumpisa--sang uri 
ng paghahanda sa pagpapanatili ng 'interpersonal' na gampanin ng 
wika. Sinadya man o hindi, inaasahan ni Gallardo ang idea na ang 
kaniyang teksto bilang wika ay maaaring maging isang paraan “para 
sa integrasyon ng mga pangkat panlipunan” (Halliday sa Weber, ed 
1996:59) at sa pagpapalakas ng kanilang pagkakaugnay. Sa muling 
pagbanggit sa mga salita ni Halliday, “Ang interpersonal na gamit, sa 
gayon, ay nagpapalawak ng pagpapahayag at ng kahihinatnan, na 
sa totoo'y walang pagkakaiba sa sistemang panlingguwistika ...” 
(Halliday sa Weber, ed. 1996:59). 


Inumpisahan ni Gallardo ang kaniyang pagkukuwento sa 
pamamagitan ng pagbanggit sa isang pangyayari na makalilinang sa 

tungkuling pagpapahayag ng kaniyang wika. Ito ay kaniyang pangarap 
na pinagtutuunan niya, sa gayo'y nakalikha ng maaaring madulang 
pagsulong. Hinahawi niya, tulad ng dati, ang tabing sa entabladong 
kapapanooran ng isang eksena. Gayundin, ang kaniyang “Napangarap 
ko” ay nagpapahiwatig ng personal na karanasan, subalit ang kaniyang 
pagtukoy sa mga matagal nang nakalimutang mga manunulat, kasama 
na ang kaniyang sarili ay nagpapahiwatig ng karaniwang kaalaman: na 
ang mga makata ay “nawawalang lahi” sa lipunang Kapampangan ay 
tanggap na at siyang palagay rin ng bawat indibidwal na may kaalaman 
sa kultura. Ang konsepto ni Halliday sa “semyotikong panlipunan” ay 
parehong kumpirmado atinilalarawan sa teksto. Para sa isa, ang makata 
bilang indibidwal ay nakikilala, at para sa iba, ang kaniyang relasyon 
sa lipunan ay pinalalakas ng kaniyang paglilinaw sa idea tungkol sa 
paglalahong pangkultura. Bukod dito, ang pangnagdaan ay ginagamit 
upang hubugin ang kamalayang pangkasaysayan sa pagkakasalaysay, 
at kasabay nito, nagkakaloob iyon ng tematikong pagkakaugnay sa 
paglalahad ng mga pangyayaring inaakalang naganap sa panaginip. 


Sa katunayan, hinihikayat ni Gallardo ang mambabasa sa 
“pakikinig” sa kung “anong nangyari” sa kaniyang panaginip. Ito 
ay karaniwang kaugalian sa Pampanga, lalo na sa mga baryong may 
mga bakas pa ng oral na tradisyong nakikita. Ang mga panaginip ay 
karaniwang mga paksa ng diskusyon para sa maaaring interpretasyon 
o itinuturing lamang bilang anyo ng mga kuwentong makaaaliw 
sa mga nakikinig. Gayundin, ang mga mapangarapin ay lubhang 
kinawiwilihang pakinggan hindi lamang sa maaaring suwerteng 
numero sa “huweteng” na manggagaling sa kanilang mga panaginip 
kundi para rin sa mga palatandaan sa pagtukoy sa paghihinuha 
sa hinaharap. May malaking bahagi ng mistisismo kung hindi man 
pamahiin ang umaabot sa mga katutubong intuwisyon o pangunahing 
mga persepsiyon sa pag-unawa sa mga panaginip. 


B. Ang Tula sa Loob ng Isang Tula 


Nakababatid sa kapaligiran ng kaniyang pamayanan, mabisang 
nagampanan ni Gallardo ang kaniyang mga pasakalye, sabi nga. 

Pagkaraa'y nagpapatuloy siya sa mas malawak na paglinang ng kaniyang 
pagsasalaysay. Sa ngayo'y binabanggit niya ang “dramatis persona" sa 
kaniyang pangarap na nagsisilbing tagapagsalita sa kaniyang gawaing 
panlingguwistika. Bibigkasin ng kaniyang apo sa tuhod ang isang tula 
sa isang pagdiriwang na naganap sa impiyerno. Angkin ang talino sa 
pagtula ng kaniyang lolo, bigay na bigay siya sa pagbigkas ng obra. 
At sa puntong iyon, ang tono ng tula ay nagbabago, at nagsisimulang 
mangibabaw ang maestilong pagpapahayag ng tula sa loob ng tula, 
iyo'y ang paggamit ng taliwas na lingguwahe. Ang mapapansing 
intensiyonal na dulot nito ay humor o siste dahil sa mga salita mula 
sa tatlong wika: Kapampangan, Tagalog, at Ingles na pinaghalo- 
halo. Gayundin, ang pekulyar na gamit ng Kapampangan sa titik h-- 
idinadagdag sa mga salitang may tunog patinig o kaya'y pagtanggal 
nito sa mga salitang kailangan ang tunog na h--ay ginagamit ding 
estilo upang magpatawa. Kung mauusisa, ang tila walang kuwentang 
mga bersong iyon sa mga di-nagsasalita ng wikang Kapampangan ay 
mga katangian ng isang wikang gumagana para sa pag-iisip, o ng “wika 
na pundamental sa pagdanas ng realidad ng isang nagsasalita,” gaya 
ng pagtukoy ni Fowler kay Halliday (Fowler sa Weber, ed. 1996:200). 
Ang ginagawang code mixing, o paghahalo ng mga salita, bagaman 
mukhang katawa-tawa ay nauunawaang mabuti sa komunidad ng 
mga Kapampangan. Na ituring ang mga berso bilang kagawian sa 
komunikasyon, sa totoo lang ay tinatanggap sapagkat ang tungkuling 
pangwika ni Gallardo ay lubusang may basbas ng komunidad na may 
kamalayan sa di-karaniwang realidad na kaguluhan sa pagsasalita na 
nanghihimasok sa kanilang wika. Ang “semyotikang panlipunan” ay 
nagpapahintulot sa manunulat na makapili ng estilong nagpapakita 
ng karanasan ng isang komunidad (Fowler sa Weber, ed. 1996: 200). 


Sa estilo ng tula, ipinapakita ni Gallardo ang kaniyang palamang 
sa paggamit ng wika upang paksain ang mga kakulangan nito. 
Nagbibigay siya ng panggagagad ng padrong pagsasalita na magulong 
retorika upang ihayag nang nakatatawa ang kaabsurdohan ng 
parusa-sa-sariling pagbabago at paglalaho ng wikang Kapampangan. 
Gayundin, ang kaniyang estratehiyang paggamit ng panggagagad 
ay nagpapahiwatig ng kaniyang lantad na paghihirap, pagtanggi, 

at paglaban sa panghihimasok ng dayuhan maging sa pamamagitan 
ng dominasyon sa wika. Sa puntong ito, ilang makabuluhang hinuha 
hinggil sa ugnayang pangwika ang mahalagang banggitin upang 
maunawaan ang ilang implikasyon sa estilo ni Gallardo. 


Unang mababanggit dito ang kalagayan ng ugnayang pangwika 
sa Pampanga. Ang Kapampangan ay dating nasa kalagayang humigit- 
kumulang ay nasa loob ng matatatag na mga hanggahan ng mga 
pamilya ng wika (Appel at Muysken 1975:5). Ang Pampanga noon ay 
isang napakalaking kaharian na may malalawak na mga hanggahan 
bago dumating ang mga Espanol. Sinasakop nito ang halos buong 
Gitnang Luzon kasama ang ilang bahagi ng Bulacan, Nueva Ecija, 
Tarlac, at Bataan. Ang Kapampangan noon ay isang pangunahing 
wika kasabay ng Tagalog, Ilokano, at Pangasinan. Sumunod ang mga 
panahong kolonyal sa kasaysayan ng lalawigan: una ang rehimeng 
Espanol at pagkaraa'y ang pananakop ng Americano. Naganap ang 
ugnayang pangwika at ang katutubong wika ng mga taong sinakop ay 
pinangibabawan ng wika ng mga mananakop. Nanakawan ng kanilang 
wika, ang mga Kapampangan, mula noon ay hindi lubusang nakabawi 
ng kanilang mahalagang identidad. 


Gaya ng nabanggit na, ang saloobing pangwika ng mga 
Kapampangan ay unti-unti nagbabago habang sila ay nagsisimulang 
humarap sa pragmatikong mga katotohanan sa mga kalagayang 
pang-ekonomiya at pampolitika. Ang mga nagsasalitang ito “ng 
wikang sinuso nila” ay bumigay sa anumang paraan sa sirenang yakyak 
ng mga wikang dayuhan. Mula noon, ang pagbabago patungo sa 
mayorya at /o prestihiyosong wika ay naging pangangailangan dahil 
sa mga pagbabagong pang-ekonomiya, tulad ng modernisasyon, 
industriyalisasyon, at lUurbanisasyon--“ang mahahalagang salik 
sa paglalarawan ng pagpapanatili at pag-iiba o pagpapalit ng 
wika” (Appel at Muysken, 1987:33). Sa kabilang banda, sapagkat ang 
Ingles ay nakaugnay sa kaunlarang pang-ekonomiya at natamong 
pang-edukasyon, kulang ang panghihikayat lalo na sa henerasyon ng 
kabataan upang gamitin at linangin ang Kapampangan. Sa kabilang 
panig, nawawala ang posisyon ng Kapampangan sa sariling bayan 

o teritoryo sapagkat ang Filipino ang naging pangunahing wikang 
sinasaliksik ng nakararami, o kaya'y ginagamit bilang karaniwang 
midyum ng komunikasyon. 


Banggitin pa ang di-mapigilan at agresibong impluwensiya 
ng media na nag-uumang sa Kapampangan bilang walang kalaban- 
labang silain ng mga belikosong mandaragit. Kasunod nito, dahil ang 
“pagpapalit ay patUingo sa wika ng nakararami, ang wikang ito ay waring 
mananakop ng iba-ibang teritoryo sa pamamagitan ng intermedyatong 
yugto ng paggamit ng dalawang wika” (Appel at Muysken 1997:41). 
Bukod dito, ang minoryang wika na ipinapalagay na di-prestihiyoso 
ay hindi mapapanatili nang husto, at ito ay binabawas sa proficiency 
o kahusayan sa dalawang wika (Appel at Muysken 1997:102). Sa ilalim 
ng mabigat na presyur ng Ingles at Filipino, ang Kapampangan, bilang 
minoryang wika ay nanganganib ngayon na unti-unting maglaho. 


Subalit ang ganitong kalagayan ng kaobsolesentihan ay unti- 
unting bumabagal habang ang Kapampangan ay ginagamit pa rin 
sa mga impormal na dominyo. Ang mga mamamayan ng Pampanga 
ay may napakatibay na pagkakaugnay sa kanilang etnisidad. Sa 
katunayan, ang kanilang punto ay nagpapakita ng nangingibabaw 
na palatandaan ng kanilang identidad maging sa kanilang sadyang 
pagsisikap sa paggamit ng ibang mga wika. Kabalintunaan, posibleng 
ang mga Kapampangan, na nag-aangkin ng magandang tatak ng 
kanilang wika gayundin ng artikulado, makasaysayang karanasan 
sa bokabularyo at ponolohiya ng pagsasalita sa Kapampangan ay 
maaaring makabuo ng isang anyong pidgin ng kanilang sariling wika 
mismo, bilang reaksiyon sa mga pangyayaring nakapuwersa sa kanila 
na mag-angkin ng komunikatibong paraan sa Ingles at Filipino. 


Ang malamang na mga epekto ng lingguwistikong pagkawala- 
sa-lugar ay nailarawan ni Gallardo sa kaniyang tula sa pamamagitan 
ng kaniyang masining na paraan sa code mixing. Ipinapakita niya ang 
magulong wika sa pamamagitan ng paghahalo-halo ng mga salitang 
Ingles at Tagalog sa batayang tekstong Kapampangan. Sa gayon, sa 

Very many salamat pu 

Sakekayung palakpakan 
At ing kanakung Good Evening 

Yang babye ku sa kekongan 
Damutan ye ing tula ku 

Na bakin pung pemansagan 
Mahalin at Palabungin 

Ang Hamanung Kapampangan 
Nuong araw, sasabyang dang 

Ang Kapampangan daw kanu 


sumusunod na saknong, nakabuo siya ng pasalitang estruktura na 
maririnig lamang sa mga Kapampangan na nagbibiruan. 


(Very many thanks 
For your applause 
| greet you all 
A Good Evening 
Bear with my poem 
which I entitled 
Love and Cultivate 
the Kapampangan Language 
In the past, it was said 
that Kapampangan was 


Is one of the most malambing One of the sweetest languages. 


And very sweet ka Hamanu, And writers of verse and 
Ang mga Poets and writers prose belonged to the 
Sa prosa ampon king bersu best among the writers in 
Kabilang la among the best the whole world.) 


Keti mabilug a yatu. 


Ang estilo ay agad tumipa ng nakatatawang nota habang 
ipinapakita ng mga linya ang mga pag-iiba-iba ng gramatika, 
dagdag pa ang arbitraryong paggamit ng mga katumbas na salin 
ng mga salitang Kapampangan. Ang salitang “sa” halimbawa na 
karaniwang naiintindihan bilang “to” sa Ingles ay hindi umaangkop 
sa pagkakalahad sapagkat hindi maisasalin bilang gayon (isang pang- 
ukol) sa Kapampangan. Sa pariralang “sa kekongan”, ang “sa” ay 
hindi ginamit sa konteksto: ang linya ay dapat banggitin bilang “yang 
babye ku kekongan” (literal na Ibinibigay ko ang aking pagbati sa 
inyong lahat). Gayunman, sapagkat ang salin sa Filipino ay “ang 
ibinibigay ko sa inyong lahat,” nagsasalin si Gallardo ayon sa nararapat 
upang makasapit sa isang kasiya-siyang estruktura ng ponolohiya at 
sintaktika. Kailangang pansinin na ang kaniyang sinasadyang maling 
paggamit ng “sa” ay karaniwan sa mga Kapampangan na ginagawang 
katatawanan ang kanilang wika sa karaniwang impormal na mga 

pulong o pagtitipon tulad ng sa mga barberya. Ang kalayaan sa pagtula 
ni Gallardo sa paggamit ng taliwas na anyong sintaktiko, samakatwid, 
ay napalalakas ng kaniyang kontekstong panlipunan. 


Isa pang kapansin-pansing katangian ng estilo ni Gallardo ay 
ang pagdagdag ng letrang h sa mga salitang nagsisimula sa tunog 
patinig. Partikular na nakatatawag-pansin ang pagkakaroon nito sa 
salitang amanu, (sinasaling wika o salita, alinman ang angkop) na 
inuulit nang ilang beses. Walang dudang ang pag-uulit ng Hamanu 
ay nagpapahiwatig ng diin. Ang salita ay tiyak na palatandaan na 
umaakit ng pansin sa sarili at nanghihikayat ng mga interpretasyon 
para sa mga kaisipang maaaring ipahiwatig niyon. Ang paraan ng 
pagkakasulat ng salita ay nagpapakita ng malinaw subalit karaniwang 
pagkalisya sa pagbigkas, at dahil doo'y sa pagbaybay nito. Gayundin, 
ito ay lingguwistikong pahiwatig na humahantong sa tema ng tula. 
Katulad sa isang salamin, ang Hamanu ay nagpapakita ng sarili nitong 
simbolo at kahulugan. Ang pagkabaluktot nito (sa pagkadagdag ng h), 
tulad dito ay laging sa paraang ito ginagamit (o maling-gamit) ng mga 
Kapampangan, at sa puntong ito, ang pinanggagalingan ng panunuya 
ay lampas na sa antas nito--bilang isang salita: (ang Hamanu ay ang 
kabuuan ng wikang Kapampangan mismo na maaaring sumailalim pa 
sa higit na saliwang pagbabago, kung di man lantad na pagkawaksi 
bunga ng maling paggamit, o mas masama pa, sa di-paggamit nito. 


Ang Hamanu ay magkakaroon ng mas malawak na kahulugan 
kaysa karaniwang salita. Ito'y nagiging simbolikong pagpapahayag 
ng kultural na identidad. Ang paglitaw-litaw nito sa ilang saknong ay 
nagpapatindi sa nagpapakondisyong paraan ng mga pagsambit na 
tumutunton sa namumukod na mga linya ng mayamang kultura ng 
mga mamamayan ng Pampanga at nagmumukmok dahil sa posibleng 
pagkabura ng gayong mga linya. 


Sa katunayan, ang pinakalayunin ng tula sa loob ng malalitanyang 
tula ay pagbanggit sa iba't ibang mga manunulat at makata mula sa 
iba't ibang bayan ng Pampanga. Simula sa pangalang Crisostomo Soto, 
na ang kaniyang tanyag na obrang “Alang Dios" ay isinalin ni Gallardo 

bilang “There is no God,” ang katalogo ay isang eksibit mismo--para 
sa sinuman upang sumaksi sa luwalhating pampanitikan ng lalawigan. 
At ang epekto ay walang iba kundi kamangha-mangha: hindi lamang 
ang mga manunulat kundi ang “wikang sinuso nila” na nakatamo ng 
sariling-imahen ng lalawigan. Natatamo sa pagdakilang ito ang pang- 
akit sa dangal at kabantugan ng wikang Kapampangan, ironikong 
nakasulat sa anyong mala-pidgin o mutant. 


Ang estilo ni Gallardo ay nagpapahiwatig ng kahulugan ng 
teksto. Ang kaniyang taliwas na wika ay nagiging isang anyong may 
silbi: binubuhay nito ang mismong wikang nalilihis. Ang midyum ay 
hindi lamang mensahe: ang mensahe ang aktuwal na midyum. Ang 
dinisenyo at ginamit na wika ay nakapagpapatawa habang ginaganap 
nito ang posibleng anyo ng isang katawa-tawang wika. Nakalagay sa 
kabuuang perspektiba, muling nililikha ng tula ang posibleng gawi sa 
pagsasalita ng komunidad na Kapampangan sa natatanaw na kalagayan 
ng wika sa hinaharap. Hindi nakapagtataka, sa gayon, na ang makatang 
nagsasalita na kasama mismo sa talaan ng mga manunulat na kaniyang 
ipinagmamalaking ipinapakilala ay nagkakailusyon ng bangungot. 
Mahihiwatigan sa kaniyang tula ang kaniya ring pagtanggap sa 
katotohanang karamihan sa mga manunulat, ang mga gumagamit sa 
kaniyang wika ay nasa panahon na ng dapithapon. Habang nawawala 
sila, ipinapalagay niyang ang panitikan ng Kapampangan ay maaaring 
humantong na lamang sa pagiging isang bagay na kaniyang ginugunita. 


Halos propetiko, si Gallardo ay sumambit-sambit ng silakbong 
patulang pangungutya, hinuhulaan ang paghina ng literaturang 
Kapampangan bilang natural na resulta ng pag-iiba, pagbabagong- 
anyo o maging pagkawala ng wika. Sa katunayan naman, ang 
literatura ay wika. Ayon kay Appel at Muysken, “Ang pagpapalit ng 
wika at pagkawala ng wika ay nagkakasabay. Ang dalawang proseso 
ay nagtutulungan hanggang mamatay ang wika . . .” (Appel at 
Muysken 1987:45). Ang suliraning ito ay waring nakikita na ni Gallardo 
habang napagtatanto niya ang di pananatili ng pamumukadkad ng 
literatura sa kaniyang lalawigan. Kapansin-pansin, kahit ang ibang mga 
kapanahong makatang Kapampangan ay nakahahalatang palubog 

na sila, na parang nasa iisang bangka--naliligalig at nababalisa sa 
kahihinatnan ng kanilang wika at literatura. 


Ang huling saknong ng tula na inaakalang binigkas ng apo-sa- 
tuhod ni Gallardo ay isang hamon. Isang alusyon sa tanyag na sabi ni 
Rizal na, “Ang hindi magmahal sa sariling wika, daig pa ang hayop at 
malansang isda” ay ginawa upang bigyang-diin ang pangangailangan 
sa pagpapanatili at paglinang ng wikang Kapampangan. Ang tono 
ay nag-iiba at nagiging didaktiko bagaman ang code mixing ay 
nananatiling malinaw. 


At nagpatuloy ang pagsasalaysay, nagbabalik sa paggamit ng 
Kapampangan bilang pangunahing kodigo. Si Gallardo, tumutukoy 
sa sarili bilang tauhan sa kuwento ay madamdaming naghahayag ng 
kaniyang hinagpis at kawalang pag-asa. Ang kaniyang pagdurusa ay 
sanhi hindi ng apoy sa impiyerno na “sumusunog” sa kaniya kundi ng 
paghina ng wikang Kapampangan. Sa gayonding seryosong sandali ng 
pagsasalaysay ay lumitaw ang isa pang tauhang muling gumaganap na 
tagapagsalita ni Gallardo. Bumalik ang nakatatawang kalagayan nang 
hilingin ni Gallardo na payagan siyang makipag-usap kay Fructuoso 
de la Cucu (ang apelyido ay isinaling “cough”/ubo, malamang na 
tinutukoy ni Gallardo ay ang kaniyang sarili sapagkat kilala siyang may 
sakit na tuberkulosis), maaakalang baguhan sa impiyerno, lumalangoy 
ngayon sa lawa ng kumukulong langis. Sa ganitong mga pangyayari, 
si Gallardo ay gumagamit ng naiibang anyo ng berbal na libangan ng 
Kapampangan, tulad ng pagtutuhog-tuhog ng mga pangalan ng tao 
upang makabuo ng nakalilitong talaangkanan. 


Balumo, “ngakung tinuglung,” ita rugung, Apu na nyan bilas ne 
Ning Katwanga “na ning bapa ning kakung pisan, ing pisan ku 
namang ita, bayo neng alang pilatan ning kumpari nang Mang 
Sabas a tebak nang matwang Teban, Makanyan keng kamag- 
anak yang taung bayung lub a yan Inya nung ating upaya buri 
ke sang “pakisabyan,” Ing sagwan a kasabi ku, mate nang 
panigaralan Ing pisyag kung agyang aku e ku naman aintindyan. 

(“Alam mo,” dagdag ko, “Ang kaniyang apo ang tunay na asawa 

ng biyenang lalaki ng amain ng aking pinsan at ang pinsan kong iyon 

ang malapit na bayaw ng kumpadre ni Mang Sabas na nasaksak ng 
matandang Teban---at ganyan ako kalapit na kamag-anak sa bagong 
dating na kaluluwa dito. Kaya kung mamarapatin mo, gusto ko siyang 
makausap.” Ang sungayan kong kausap ay nagkunot ng kaniyang noo, 
pinipilit maunawaan ang relasyon ng mga taong binanggit ko na hindi 
ko rin mapagwari.) 


Makikitang sa kontekstong panlipunan ng mga Kapampangan, 
ang biro ni Gallardo ay agad nagugustuhan at maaaring matakdaan ng 
praktikal na kahalagahan. Ang biro bilang teksto ay nagiging “isang 
operasyonal na yunit ng wika” (Halliday sa Weber, ed. 1996: 59) at, 
kasabay nito, naitatatag ang sariling interpersonal na gamit. Sa gayon, 
bilang isang anyong pangwika na ginagamit ng lahat, ang biro ay 
sumasaling sa etnikong ubod ng Kapampangan at pinasisigla ang 
mundong-salita ng awtor at ng mambabasang-kinakausap. 


Ang susunod na eksena ay ang diyalogo ng mga kaluluwa nina 
Gallardo at de la Cucu. Mayroon na ngayong malungkot na kalagayan 
ng wikang Kapampangan, gaya sinabi ng huli. Ayon sa kaniya, ang 
Kapampangan ay hindi lamang naging marumi, subalit sa loob ng 
ilang taon pa ay maaari itong ganap nang mawala. Sa yugtong ito, ang 
estilo ni Gallardo ay buong-buong nagbago at nawala ang kaniyang 
panimulang nakatatawang dating. Malinaw nang ang may-akda ay 
nadadalang kaniyang naiisip na nais niyang iparating. Ang balangkas 
panlingguwistika ay nanghahawakan sa prosaikong realismo, at sa 
katunayan, sa halip na katha ang inilalahad. Sa madaling salita, ang 
gamit na patula o pagkaliteraryo ng teksto ay nauuwi sa reperensiyang 
gamit, ang kaibhan ng teksto mula sa “karaniwang wika” ay nabubura. 
Ang “anyong pasalita” ay hindi na humahatak ng pansin sa sarili kundi 
nagbibigay-diin lamang sa kahalagahang panreperensiya nito. Ang 
nasa guniguning mundo ng mga mambabasa at ng realidad (Scholes, 
1974: 28) ay hindi na ipinapakita habang ang teksto ay nagiging 
karaniwang diskurso. Nangangahulugan din ito na ang “makata ay 
nakikilala, ang tagapagsalita” (Scholes 1974: 28) na ikinaiiba sa tauhang 

gumaganap ng isang papel sa kinathang mundo ng pagsasalaysay. 
Bumaba na ang wika ni Gallardo sa karaniwang antas ng tuwirang 
pananalita na iba sa naunang pasalitang paglihis-lihis. 


Ang pangunahing katangian ng mga sumusunod na saknong, 
maliban sa huli ay linear atderetsahan, gamit ang karaniwang pananalita 
at mga elemento ng lingguwistika na may kagyat na mahihiwatigang 
mga tinutukoy. Maliban sa anyong patula, ang mga saknong ay kulang 
sa nangingibabaw, mapagpasiyang tungkulin ng wika. Sa pagsasalaysay 
at komunikatibong interaksiyon nina Gallardo (ang dramatis personae) 
at de la Cucu, isang kumbensiyonal na kalagayang pangkomunikasyon 
ang mapapansin. Dito, ang wika ay “kontekstuwalisado sa pagkatuloy- 
tuloy ng lipunan at sumusulong mula sa “mga naunang pangyayari” 
na siyang likas na katangiang hindi pampanitikan (Widdowson sa 
Wever, ed. 1996:130). Pinag-uusapan ng dalawang tauhan ang tungkol 
sa paglalaho ng Kapampangan mula nang mamatay si Gallardo at 
ang kaniyang mga kapuwa makata. Binabanggit din ni de la Cucu ang 
lumalaganap na mga suliranin kaugnay ng literaturang Kapampangan, 
tulad ng kakulangan ng mga publikasyon, ang paglipat sa paggamit 
ng Ingles at Tagalog at ang kakulangan sa suporta ng pamahalaan. 
Ang inimbentong usapan ay tiyak ngang nakatuon sa kinauukulang 
mga tao. Ang teksto ay umuugnay hanggang sa “pagpapatuloy” ng 
aktuwal na gawaing pantahanan ng mga Kapampangan, iyon na nga. 


Makikitang ang teksto ni Gallardo (sa naturang di-pampanitikang 
mga talata) ay bigong makakuha ng pansin sa pormal na mga katangian 
nito. Ang wika ay nagiging behikulo ng kaniyang mga kaisipang 
maaaring nakababagabag sa kaniya noong sandaling isinusulat niya 
ang kaniyang tula. Sinusuri niya ang sakit ng kaniyang lipunan at 
iniintindi ang mga sanhi at konsekwensiya ng mga karamdaman na 
partikular na nakikita sa kaniyang wika. Maaaring mahinuha lamang na 
ang hangarin ni Gallardo na maiparating ang kaniyang mga kaisipang 
ito ay nagpahiwatig niyon sa ganitong direktang anyo ng pananalita. 
Ang mga balakid sa kalabuan ng tula ay naisasantabi upang bigyang- 
daan ang isang wikang malinaw na midyum ng napakahalagang 
mensahe. Ang kaniyang partikular na puna tungkol sa kawalang 

alintana sa kultura ng mga opisyal ng pamahalaan ay nagpapakita ng 
kaniyang kawalan ng kakayahang pigilin ang sariling dila, iyon na nga. 
Sinisisi niya sila dahil sa kanilang kakulangan ng pagtangkilik sa wika 
at panitikang Kapampangan. Gumawa rin siya ng halos deretsahang 
pakikipag-usap at mga mungkahi para sa pagpapasigla ng wikang 
Kapampangan. Ang anyong-panaginip ng tula, sa rendisyong hindi 
maipangangatwiran sa puntong ito ng anti-climax ay naibulalas sa 
pamamagitan ng madalian at humaling na pamumukaw. Ang pangarap 
na kaayusan ay nagkawasak-wasak, at ang mga pira-piraso ay hindi na 
muling mabubuo. 


Ang krisis ng wika ay malinaw na nakalarawan maging sa lito at 
watak-watak na paggamit ni Gallardo sa mga tungkulin ng pasalitang 
mga estruktura. Ang kaniyang kabiguang makontrol ang panloob na 
komposisyon ng kaniyang sining na pasalita ay maaaring maituring na 
isang tanda ng kaniyang mga pagkukulang bilang manunulat. Bilang isa 
sa pinakamahusay na mga manunulat sa kaniyang panahon, maaaring 
naipamana niya ang kaniyang pataas na malikhaing karanasan. 
Nakalulungkot lamang na nagsimulang mawalan siya ng perspektiba 
dahil sa panghihina ng loob, ang buong makinaryang lingguwistiko ng 
Kapampangan ay nanlupaypay sa kaniyang mismong harapan. 


Ang huling bahagi ng huling saknong ay nagpapatuloy ng 
balangkas na pangarap. Noong sinasambit ni Gallardo ang kaniyang 
pahayag tungkol sa wika bilang kaloob ng Diyos, isang pagsabog 
ang narinig. Si Satanas, na nanginginig sa galit ay lumitaw nang 
may bumanggit sa pangalan ng Diyos. Ang nananaginip ay biglang 
bumangon mula sa pagkatulog at nalaman niyang napakasama ng 
kaniyang panaginip. Sa wakas, ibinigay ang resolusyon ni Gallardo: “na 
ang buong nakatatakot na pangyayari ay bangungot lang.” 


Pangwakas na mga Puna 
Hinadlangan ni Gallardo ang regresyon ng wikang Kapampangan, 
nagdurusa sa pag-iisang nagsisikap na maibalik ang kadalisayan 


nito. Inihihibik niya ang posibleng paghina ng kaniyang wika at ang 

kahahantungang pagkawala ng kaniyang pamanang kultura. Subalit 
siya mismo ay nalalayo, at ang ironiya, ang sarili niyang sining ay 
naghihirap at nagwawakas sa katastropikong negatibong bisyon. 
Habang itinatangis niya ang pagkawala ng wikang Kapampangan, 
aktuwal na ipinagluluksa niya ang kaniyang sariling wika bilang isang 
makata. 


“Bangungot” ang wika ni Gallardo na naglalarawan ng 
pagkakawatak-watak na nagbabanta sa wikang Kapampangan. 
Ang kaniyang unang tira sa tula sa loob ng isang tula ay nauuwi sa 
kaabsurdohan o kabalintunaan sa paghahanap ng maaangking 
dayuhang wika ngunit nasasakripisyo naman ang wikang katutubo. 
Ito ay tulang pangungutya na dinisenyo upang patamaan ang mga 
mararangyang palabas na nag-aabandona sa kultura. Gumagamit ito 
ng panggagagad at lingguwistikong pagbabago o pampalito upang 
makalikha ng kakatwang wika. Ang mga aytem na pambokabularyo 
na ginagamit sa pagtatala ng inaakala niyang malabangungot 
na hinaharap ng kalituhang panlingguwistika ay naghahanda ng 
lantarang paglilinaw sa pagpaling na ito ng kaisipan. Ang tagpuan 
ng salaysay ay impiyerno, isang katalista mismo ng mga lagim sa 
pagkawala ng wika, at ang mga salitang tulad ng “inihaw,” “apoy,” 
“parusa,” “kasindak-sindak,” “pagtuligsa,” “kumukulong lawa ng 
langis,” “sungayang kausap,” at “Satanas” ay bumubuo sa iba-ibang 
antas ng isang maugnaying sistema ng semantika na nagpapahiwatig 
ng teksto. 


Sa ganitong mga sukatan, madaling isipin ang mapilit na 
pagtutuon sa magulo bagaman nakatatawang glossolalia na 
nagpapakita ng mga prediksiyon ni Gallardo: na ang Kapampangan, 
ang kaniyang wika ay magulong bumubulusok sa isang uli-uli ng 
magkakataliwas, halo-halong mga kodigo. 

ANG MANUGBINALAYBAY BiLANG PANAYANON, 
ANG MANUGBINALAYBAY BilANG PAMBANSANG 
ARTIKULASYON: MGA ESPASYO SA PATUBAS 


John Barrios 


ANG ANTOLOHIYANG PATUBAS: An Anthology of West Visayan 
Poetry, 1986-1994 (1995), na inilathala ng National Commission for 
Culture and the Arts (NCCA) ay binubuo ng mga binalaybay o tula na 
isinulat sa iba't ibang wika (Hiligaynon, Kinaray-a, Akeanon, Filipino, 
at Ingles) mula taong 1986 hanggang 1994, walong taon matapos 
ang Peoples' Power Revolution. Ang mga nakasulat sa rehiyonal na 
wikang Hiligaynon, Kinaray-a, at Akeanon ay may kasamang salin 
sa Ingles. Sinundan nito ang tatlo nang naunang antolohiya sa iba't 
ibang genre na inilathala ng Cultural Center of the Philippines (CCP) 
sa journal nitong Ani (Hiligaynon, 1989: Kinaray-a, 1991: at Akeanon, 
1993). Lubos na itinanghal ng editor nitong si Dr. Leoncio Deriada 
ang pagkakaiba dahil sa pagiging komprehensibo (hakop ang limang 
wika at sangkot ang 113 manugbinalaybay o makata) ng nasabing 
antolohiya. May nakapaloob na layunin rin itong ilantad ang mga 
diskursong nakonstrak sa panahon pagkatapos ng EDSA, partikular 
ang diskurso ng bansa. Ayon nga sa editor nitong si Deriada, “[t]he 
poems in this collection affirm the oneness of utterance of the poets 
of the region with the other poets in the country and the world” (xxi). 
Dagdag pa niya: 


Ang paglitaw ng bagong panulatan sa Kanlurang Visayas--pagsulat 
sa Kinaray-a, pagsulat sa Aklanon at pagsulat sa timplang-Visayang 
Filipino---ay nagbunga ng tatlong bagong lokalidad ng literatura 
sa rehiyon. Silang tatlo, kabilang ng mas matatag na pagsulat 
sa Hiligaynon at sa Ingles ay nagpapatingkad sa heograpiyang 

panulaan ng Kanlurang Visayas bilang isang kapansin-pansing 
bantas sa pagmamapa ng bansa ng isang mas mayabong, mas 
samot-sari ngunit mas detalyado na pagkabansa. (Deriada 2008, 
14) 


Ang Manugbinalaybay bilang Panayanon 


Ang paglipat ni Deriada sa UPV mulang Silliman University noong 
1985 ay pagbubukas ng daan ng pagbabagong dadalhin ng 1986 EDSA 
Revolution. Ang muling pagbubukas ng CCP ng kaniyang pintuan sa 
sining para sa mamamayan ay nagbigay-puwang sa nababakurang 
espasyo ng paglikha sa panahon ng Martial Law. Nagbunga ito ng 
maraming local arts council sa mga rehiyon. Isinulat niya, 


[N]aatasan ako ng Cultural Center of the Philippines bilang 
tagapag-ugnay sa Literatura para sa Kanlurang Visayas. Nagbigay 
ng suporta ang bagong pamunuan sa pagtatag ng mga lokal na 
samahang pansining, nag-subsidize ng mga kumperensiya, palihan, 
at publikasyon, at naggawad ng mga writing grant at venue grant 
sa National Arts Center sa Bundok Makiling. (Deriada 2008, 4) 


Sabay ng pagkakaatas kay Deriada ay ang pagbibigay-artikulasyon 
ng aspirasyon ng mga manunulat na nahubog sa kaniyang mga workshop. 
Sa pagkakadaos ng isa sa mga workshop sa Mt. Makiling noong 1988 ay 
ang paglitaw ng mga tekstong nagbalik-tanaw sa kalayaang ibinibigay 
ng pambansang espasyo na nirerepresenta ng tekstong “Makiling.” 
Mula sa pagkakatulog, ang persona sa binalaybay ay namulat sa 
isang kaalaman at kakanyahan--ang pagsulat mismo ng binalaybay. 
Tunghayan ang “Mariang Makiling” ni Leonardo Causing, Jr.: 


[Kag] sa akon pagbugtaw 

Ako ang malipayon 

Magabangon nga may daku nga handum 
Sa pagbalay sang mga binalaybay: ... 

([And] at my waking 

| was exultant 

To rise with the great desire 
To weave verses:...)(12) 


Naisalin sa isang adbokasiya naman ang pag-ako ng “Makiling” 
sa binalaybay na “Bukid sang Makiling” (Mt. Makiling) ni Leomel 
Simacio. Ayon sa binalaybay: 


Dili ko paggamuhon 
Ukon paggub-on 
Kundi ikaw akon 
Amligan 

Batok sa mga kamot 
Nga makaguba 

Sang imo kalinong ... 


(Neither shall i disturb 
Nor destroy 

But shall 

Protect you 

From the hands 

Of those who shall ruin 
Your peace ... (55) 


Sa kabilang banda, temporaryong espasyo at panahon lamang ang 
interaksiyon at relasyon ng manugbinalaybay sa tekstong “Makiling.” 
Ang katawan at katauhan ng isang Panayanon ay nagpapahiwatig ng 
pagbabago-bago. Mababanaag ito sa binalaybay ni Ma. Luisa Gibraltar 
na may kaparehong pamagat. 


[Apang] ilisipon lang 
ang akon mga inadlaw 
Kay bayaan ko ikaw 

sa dili madugay 

Kon magsubong, O Bukid Makiling, 
Paano ko sa imo mapabatyag 

nga sa imo luyo 

indi ako luyag mahamulag? 


([But] | can only count 

the few days | am here 

And I shall leave you 

so soon. 

And so, O Mt. Makiling, 

How can | ever make you feel 
that now at your side 

| don't want to go away?) (23) 


Ang binalaybay na ito ay kasisilipan ng diskurso ng espasyo. Ang 
pagdadala ni Deriada sa mga Panayanong manunulat sa Mt. Makiling 
para doon i-workshop ay nagbigay-puwang sa problematisasyon ng 
identipikasyon ng kanilang rehiyon. Ang “Makiling” bilang talinghaga 
ng espasyo ng bansa ay pinag-aalangang angkinin ng persona sa 
binalaybay. Wala itong maibibigay na garantiya ng permanenteng 
espasyo. Ang pagduha-duha ng nagsasalita sa binalaybay na 
maipabatyag ang nararamdaman ay nagpalitaw ng teksto na nilusaw 
ng “Makiling”--ang “Madyaas"--na mas higit ang presence sa 
pananaw at panulat ng mga Panayanon. 


Ang ganitong paradoksikalidad ng pag-iisa o pag-homogenize 
ng teksto ng bansa ay mapapansin rin sa binalaybay na “Hayahay” 
(Flag) ni Jose Galiza: “Maduagon nga simbolo/ Sang wala duag nga 
kahilwayan!” (19) (Colorful symbol/ of a colorless freedom!). Parang 
lumilitaw na hindi sapat ang pambansang watawat para hakupin ang 
lahat na gustong ipakahulugan ng hinahanap na kalayaan. Kahit sa 
kanonisadong kasabihang binitawan ni Rizal tungkol sa kabataan-- 
“Ang kabataan ang pag-asa ng bayan”--ang kalayaan ay wala pa 
ring garantiya ng magandang kulay. Sa isa pang binalaybay ni Galiza 
na “Siling ni Rizal” (What Rizal Said) ang paninisi ay halos walang 
katapusan. 

Ti, ikaw 

Kag ang mga katubu-tubo mo 
Bata man sang una 

Kag tigulang na karon 

Diin ang dala ninyo 

Nga palaabuton? 


(Well, you 

And your peers 

Were the youth once 

And are now old. 

Where is 

The future you have brought?) (20) 


Sa ganitong mga artikulasyon, ang konseptuwalisasyon ng 
rehiyon ay binago na ng manugbinalaybay na Panayanon. Ang lloilo, 
Antique, at Aklan ay maaari nang makita sa iba't ibang espasyo. 


Ang Binalaybay bilang Pambansang Artikulasyon 


Ang teksto ng paglalakbay para maghanap ng ginhawa ay 
muling naakda sa panahon ng paglaya sa Martial Law. Sa binalaybay 
na “Pagdungka sang MW Don Claudio” (Upon the Arrival of M/V Don 
Claudio) ni Lenny Rose Pasadilla, mahihinuha ang sabayang identipikasyon 
sa nagbabalik na pinsang “Don” at ng barkong may pangalang “Don” 
sa akto ng pagbasa. Itong “Don” ay konstrakted ng pinagtatrabahuhan 
at pinanggalingang “Metropolis” ng isang Panayanon. 


Nagsug-alaw 

Mabakal tatak-imported 

Madamu pa sa sunod nga pagbalik 
Indi magkabalaka 

Bakasyon lang ini 

Mga lima ka adlaw 

Pangabuhian sa Metropolis 

Indi mabayaan 

(Someone came 

To buy marked-imported 
Some more next time 

Don't worry 

This is merely a vacation 

For five days 

Livelihood in the Metropolis 
Cannot be abandoned) (45) 


Sa kabila ng pagkakita at pagdadala pabalik ng ginhawa, 
ang mga naiwan sa espasyo ng Panay ay nagbago rin ang buhay at 
pinagkakaabalahan. Sa boses ng isang batang nagsusumamo sa 
kaniyang amang naghahanapbuhay sa Saudi ay hiniling niyang ito'y 
umuwi na para maisalba ang kanilang pamilya. Narito ang mga linya sa 
binalaybay na “Tay Pauli na--Bayai ang Saudi” (Father, Come Home-- 
Leave Saudi) ni Eugenio de Pablo: 


Ang aton balay nga sadto mabakod 
Nagaamat-amat hilay, 

Ang mapag-on sini nga mga haligi 
Subong nagagabuk, nagahuyang! 


(Our house which was once strong 
Is gradually leaning on one side, 
Its firm posts 

Are rotting now, weakened!) (14) 


Hindi lang ang mga problemang domestiko ang kinaharap 
ng mga lumisang Panayanon. Sa mga pumuntang Mindanaw, ang 
tinaguriang “food basket” ng Filipinas, ang giyera sa pagitan ng Muslim 
at Kristiyano, ng gobyerno at rebelde ay parehong nagsilbing alaala at 
paalala sa tao sa isang saknong sa “Sa Alon ng mga Gunita” ni Joseph 
Espino: “Singgalot ang apoy sa Cotabato/ na lumagablab sa palayok/ 
katahimikan ay nanahan sa duyan/ ng sanggol sa mapagbantang 
panahon” (141). 

Sa kaso ng isang anak na iniwan ang Antique para magtrabaho sa 
ibang lugar sa “Sulat” (Alex de los Santos), ang marka ng tinta sa puting 
papel sa sulat ng kaniyang ina ay ang nagsadiskurso ng demarkasyon 
ng kaniyang espasyo: “daw mga isla kon turukon/ ginpangita ko kon 
diin nayon ang Antique” (like islands when beheld/ | looked which part 
was Antique) (79). Pero dahil sa masakit na balita, hindi na makita ng 
anak ang kaniyang pinanggalingan at nasabi na lamang na “raku pa 
nga mga isla ang nagturuhaw” (many more islands appeared) (Ibid.). 
Ipinagdasal na lamang ang mga kapatid sa kamay ng kanilang malupit 
na ama at ipinaubaya na lang sa Diyos: hiniling na huwag na siyang 
sulatan dahil ang kaniyang “isla” ay “indi ko gusto na makita ruman” 
(I don't want to see them again) (Ibid.). 


Gayunpaman, ang katotohanan na ang ginhawa ay matatagpuan 
lamang sa espasyo sa labas ng Antique (o ng Panay) ay problematiko 
ring isinadiskurso ng binalaybay na “Sa Antique” ni John Iremil 
Teodoro. Ang lunan ng pera sa Antique ay ang “taramnan” (taniman) 
at “dagat” samantalang sa Bacolod (mas angkop sana ang Negros) 
ay sa “tubuhan.” Naging malaking katanungan kung bakit kailangan 
pang lumipat sa kabilang isla ang taga-Panay. 


Pero dali lang gid, 

Tuod gid bala 

Nga sa Iloilo kag Bacolod 
Ginapala lang ang kwarta? 


(But wait a minute, 

Is it really true 

That in Iloilo and Bacolod 
People shovel money?) (99) 


Sa kabila ng pagduha-duha at pagkakita ng kahirapang 
mararanasan sa dulo ng mahabang pila, hindi pa rin naging sagabal 
ito sa ambisyon ng mga Panayanon. Ang tekstong “Amerika,” kahit isa 
lamang mitolohiya ay susuungin pa rin para lang ito ay matikman. Ang 
Panayanong manlalakbay ay parang naging batang walang iindahin 

makamit lamang ang hangarin. Basahin ang sipi sa binalaybay na “A 
Taste of America” ni Ma. Milagros Lachica: “Oh, the line was long/ but 
i wanted just a cone/ to taste America...” (194). 


Ang espasyo ng Aklan ay hindi na rin nalimita sa heograpikong 
lokasyon nito. Ang mga “anak ng Aklan” ay nakakalat na rin sa iba't 
ibang espasyo. Sa binalaybay na “Nanay Soriang” ni Melchor Cichon, 
ang matandang babae na iniwan ng kaniyang mga anak ay mag-isang 
tumitingin sa nauupos na kandila sabay sa pagkakaalala ng kaniyang 
mga anak na nasa “[sa] palengke ng Baclaran,/ Sa opisina sa Makati, Sa 
night club sa Ermita/ At sa bahay ng Intsik sa Hongkong” (134). 


Ang bundok bilang metapora ng tagumpay ay mapapansin sa 
binalaybay sa Akeanon ni Topsie Ruanni Tupas. Dahil sa pagkasira ng 
kalikasan, ang malinis na tubig ng Jawili Falls ay sa itaas na bahagi na 
lamang matatagpuan. Para malasap ito, kailangang umakyat ng isang 
tao sa binalaybay na “Ro Jawili ag Akeanon” (Jawili and Aklanon). Ang 
bundok, tubig, at busay ay naging hangarin at marka ng tagumpay ng 
tao: 


Ro Akeanon nga pursigido 
nagatan-aw eamang 

sa leksyon it Jawili: 
magatindog imaw sa tunga it 
matam-is ag malimpyo 

nga tubi 


Ro Akeanon nga mataeaw 
magainom eamang 
it tubi nga hilo. 


(The Aklanon who is determined 
only watches 

the lesson in the middle 

of the sweet and clean 

water 

The cowardly Aklanon 
drinks 
water that is a poison.) (126) 


Antisipasyon na nga lang sa binalaybay ni Monalisa Tabernilla 
(“Biyahe”) na ang paglalakbay tungo sa hinahangad na tagumpay 
ng mga Panayanon ay walang depinitibong tungo dahil “(bukas) 
pagdaong sa pier,/ maghihiwalay (tayo)/ sa sanga-sangang daan" (149). 


Sa binalaybay na “The Expatriates and the Camels” ni Pett 
Candido, itinuring niyang politikal ang personal na paglalakbay at 
pagtatrabaho ng Akeanon sa ibang bansa. Habang ang mga Overseas 
Contract Workers (OCW) ay nagpapatulo ng pawis, ang naiwang “hari” 
dito ay walang ginagawa dahil ayon nga sa persona ng binalaybay, 
“(for) we carry their burden/ with the king at home/ hiding behind his 
throne” (164). 


Higit pang nakalulungkot na kapalit ng pawis na dugo na siyang 
nagdala ng imported na bagay at dolyar sa bansa ay ang hindi pagtanaw 
ng utang-na-loob ng pinagbibigyan. Marahil mahuhusgahan lamang 
ang halaga ng ambag ng mga OCW kung sila ay iuuwi na lamang na 
bangkay tulad ng binalaybay ni Candido na “Tears for Mang Gorio.” 
Ang kaniyang anak ay nangako ng “More orders stamped to your 
doorsteps/ Together with my boxed body---/ Mission accomplished .. .” 
(165). 


Romantiko at positibo naman ang tono ng binalaybay na “To a 
Pinay Contract Worker in Rome” ni Isidoro Cruz. Sa pagtuon sa sulat 
bilang teksto at pagbura sa naratibo ng trabaho ng isang OCW sa Roma, 
ito ang tipo ng binalaybay na nagpapatuloy ng pag-akda ng magandang 
mito. Ang konsepto ng “absence” ay higit na pinahalagahan at dinakila 
para maipagpatuloy ang romansang nawaglit sa pagitan ng dalawang 
taong nagmamahalan. Ang sulat bilang teknolohiya ang siyang 
nagtulay at patuloy na mag-iisa sa imahinaryong damdamin at pisikal 
na presence ng dalawa. Ang taong kinonstrak ng penomenong OCW 

ay parehong wala at nariyan lang: “But it is your absence/ that sustains 
me.// It's just the sense of touch we trade for a feeling of fullness” (171). 


Itong paradoksikal na konstrak ng katawan at imahinasyon ang 
siya ring naging tuon ng pagbasa ni Rolando Tolentino ng penomenong 
OCW. Ayon sa kaniya, 


[alng paglalakbay ay kakatwang pagsasanib ng dito at doon, 
nagluluwal ng mala-malang nilalang--wala rito, wala roon .. 
.. proseso ng pagtungo, hindi kompleto ang biyahe dahil hindi 
pisikal na destinasyon ang inaasam. May dalawang tiklop ang 
layunin sa minimum: una, ang pangingibang-bayan--pag-alis sa 
sariling bayan--para makipagsapalaran: ikalawa, ang pangako 
ng pagbabalik sa sariling bayan para matamasa ang biyaya ng 
pakikipagsapalaran. (Tolentino 2007, 60-61) 


Sa isa pang binalaybay ni Cruz, inilitaw naman niya ang wala 
(absence) sa naunang binalaybay. Kasabayang naglakbay ng katawan 
ng OCW ang kaniyang gawaing panrelihiyon na naitransforma sa 
bagong konteksto--pagluhod para magtrabaho. 


Sold to the promise of lasting rewards, 

| quit my job to work abroad. There 

| labored seven days a week, 

Ate little, slept little, felt little, 

and saw no saints on Sundays. 

Hell's for real after all. In bitterness 

I knelt down and bowed low. 

I never prayed I'd be scrubbing floors. (akin ang itals, 170) 


Samantala, nais namang itumba ng re-konseptuwalisasyon ng 
binalaybay ni Leoncio Deriada na “Nagtataka Sila” ang penomenong 
OCW. Ang kapangyarihan ng pera (dolyar) ay itinapat sa (hindi 
pinangalanang/kinilalang) “simpleng bagay” na maibibigay ng bayang 
tinubuan: 

Kung sa inyong akala 

ang pinakamatayog na ambisyon 
ay ang magtipon ng maraming dolyar 
wala akong pakialam d'yan. 
Tama na sa akin ang buhay Pinoy. 
Kung tutuusin, hindi ba 

ang pinakaimportante sa lahat 
ay ang simpleng bagay lamang? 
Ako'y naririto pa dahil 

ito lang ang alam kong 

bayan. (139) 


Buod at Kongklusyon 


Ang pagkakalugar ng mga binalaybay sa panahon na 
nagbabagong-anyo ang bansa--pagkatapos ng Martial Law at 
pagpapatuloy ng pangako ng kalayaan ng EDSA Revolution--ay 
naglagay sa mga binalaybay sa posisyon bilang akdang rehiyonal 
(dahil sinulat sa wikang Panayanon) at pambansa (dahil nagtanghal ng 
marka ng bansa tulad ng watawat, si Rizal, atbp.), at global (dahil may 
hangaring lusawin ang heograpikong hanggahan, hal. OCWng Filipino 
sa Saudi at Italy). 


Hindi maikakailang ang panahon na isinulat ng mga 
manugbinalaybay ang kanilang mga akda ay ang pagsikat ng 
penomenong Overseas Contract Worker (OCW) at ang pamamayani ng 
ideolohiya ng globalisasyon. Ang paglisan/pagbalik ng mga Panayanon 
ay nagkaroon ng epekto sa konseptuwalisasyon ng kanilang espasyo. 
Sa ilang binalaybay, hinanap ang pagiging Antiqueho, Akeanon, at 
Ilonggo sa iba't ibang bahagi ng mundo. Nagkaroon ng pakahulugan 
na ang espasyo ay sabayang pagiging naroon at narito. Nag-akda ito 
ng isang paradoksikal na espasyo. 


May ilang binalaybay rin na nangunyapit sa idealistiko 
at romantikong nosyon at konstruksiyon ng nasyonalismo. Ang 


pagtatanghal sa idea ng pananatili sa bansa at pagiging kontento sa 

“simpleng bagay” na maibibigay nito ay isang pagkontra sa daloy ng 
pumapaimbulog na globalisasyon ng mga Panayanon at Filipino. Ang 
konstruksiyon ng bansa sa mga binalaybay sa rehiyonal na mga wika 
(Hiligaynon, Kinaray-a, at Akeanon) ay mananatiling nagtututunggali-- 
rehiyonal-nasyonal-global. 


Ang sinasabi ni Deriada na “ito lang ang alam kong bayan” ay 
nabuwag na. 

KUNG PAANO ILARAWAN ANG FILIPINO: 
15ANG RIBYU sA GRAMAR NG FILIPINO 


Maria Christina A. Pangan 


ISANG MABIGAT NA responsabilidad pangwika ang sinusubukang 
angkinin ng aklat na Gramar ng Filipino ni Jonathan C. Malicsi. 
Inilathala ito noong 2013 ng Sentro ng Wikang Filipino-Unibersidad ng 
Pilipinas Diliman at ipinakilala bilang “pinakahuling aklat panggramar 
na maituturing na teknikal, moderno at nakabase sa mga aktuwal na 
paggamit sa wika.” Naging bunga rin ang pag-aaral na ito ni Malicsi 
bunsod ng “maraming problema sa pagsasalin ng Filipino sa Ingles, 
lalo na sa katumbas ng mga aspekto ng pandiwa, [at pag-aaral ng] 
semantika ng mga aspekto kompara sa semantika ng mga kumbinasyon 
ng tense, modal verb, perfect at progressive sa Ingles, sa tulong ng 
isang research grant mula sa Regional Language Center sa Singapore 
noong 1995.” 


Bilang “pinakahuling nalathalang pag-aaral hinggil sa Filipino,” 
inaasahang bibigyan ng kongkretong imahen ng aklat ang wikang 
Filipino bilang wikang pambansa sa unang dekada ng ika-21 siglo, 
katulad ng paglalarawan ng Balarila ng Wikang Pambansa sa wikang 
pambansa noong 1944, at sinubukang ilarawan ng sumunod na mga 
pag-aaral tulad ng Makabagong Gramar ng Filipino ni Lydia Gonzales- 
Garcia noong 1992, Writing Filipino Grammar nina Ernesto at Nelly 
Cubar noong 1994, at Makabagong Balarilang Filipino nina Alfonso 
Santiago at Norma Tiangco noong 1977 na may binagong edisyon 
noong 2003. 


Unang-unang hinahanap sa pag-aaral ng gramar ng wikang 
pambansa ang paglalarawan kung anong wikang pambansa ang 


ipinakikilala sa mambabasa. Sa pagtalunton sa sagot sa tanong na ito 

maaaring masukat ang kahalagahan ng isang pag-aaral sa gramatika 
ng Filipino bilang pangunahing sanggunian sa gramatika ng wikang 
pambansa. Sa premise na ito nais suriin ng papel ang Gramar ng Filipino. 


Ang Filipino sa Gramar ng Filipino 


Walang kongkreto at direktang banggit ang aklat kung anong 
Filipino ang inilalarawan nito. Sa Introduksiyon ni Malicsi, malayang 
nagpapalitan ang wikang Tagalog at Filipino: 


Bagamat madalas gamitin sa UP ang Tagalog o Filipino bilang 
wikang pinagkukuhanan ng mga datos para sa iba't ibang klase 
ng pagsusuri sa linggwistiks ... 


at 


Kinuha ko rin ang mga halimbawang inilahad ng mga nailathalang 
gramatika ng Tagalog/Filipino. 


Gayundin, hindi binanggit sa pagtalakay ang “wikang pambansa,” 
maging sa mga ibinigay na halimbawa. Samakatwid, walang matibay 
na pagdiriin sa aklat na ang pinag-aaralang Filipino ay ang maituturing 
na wikang pambansa. 


Bagaman walang pag-angkin sa “pag-aaral ng wikang pambansa” 
ang Gramar ng Filipino, mapapansing iba na ang inilalahad na Filipino 
sa pagpasok ng salitang banyaga sa wikang Filipino: 


Mabaho as in' mabaho ang Manila Bay. 
Sumayaw ang mga newscaster. 
Ikinamatay ni dating presidente Cory Aquino ang colorectal cancer. 


Base sa mga halimbawang ibinigay ay kinikilala na ng “Filipino” 


nainilalarawan ni Malicsi sa aklat ang mga tunog-wika na wala sa dating 
mga pag-aaral. Ibig sabihin, bagaman walang direktang pagtalakay 


LATHALAAN SA WIKA AT KULTURA paa 


sa palatunugan ang Gramar ng Filipino, mahihinuhang pinag-aaralan 
dito ang Filipino na may dalawampu't walong titik. 


Ngunit sa pag-aaral ng gramatika ng isang wika ay kinakailangang 
isinasaalang-alang ang lahat ng katangian nito. Hindi sapat ang 
paghinuha upang lubusang mapag-aralan ang buong katangian 
ng isang wika. Sa gayon, isang mahalagang aspekto ng paglalahad 
ng isang mapagkakatiwalaang gramatika ang pagiging mabusisi at 
sistematiko nito. 


Kahingian sa Isang Komprehensibong Gramar 


Ang pag-aaral sa gramar ng isang wika, lalo na kung magiging 
sanggunian ito ng mga nagtuturo ng wika ay kinakailangang may 
sinusundang lohika sa paglalahad ng mga bahagi. 


Batayang kaalaman para sa mga nag-aaral ng gramatika ang 
pag-aaral sa apat na larang--ponolohiya, morpolohiya, sintaks, at 
semantika. Maraming aklat panggramatika ang hindi masyadong 
tumatalakay sa sintaks at semantika--ang set ng mga tuntunin sa 
estruktura ng mga pangungusap at ang ugnayan ng mga salita upang 
makabuo ng kahulugan (meaning)--at mas pinagtutuunan ng pansin 
ang ponolohiya at morpolohiya. 


Sa aspektong ito naging kapuri-puri ang Gramar ng Filipino 
sapagkat naging malawak ang pag-aaral nito sa sintaks at ilang 
pahapyaw na pagtalakay sa morpolohiya. Sinimulan ni Malicsi ang 
pag-aaral ng batayang pangungusap--sa pagtalakay sa panaguri, 
simuno, at mga baryasyon ng batayang pangungusap, tambalang 
pangungusap na may tuon sa paggamit ng mga pangatnig, at 
sa hugnayang pangungusap partikular sa relasyon ng matrix o 
pundasyong pangungusap at ng insert. Tiningnan din ng aklat ang 
“wikang Filipino” sa pasalitang paraan, pagpasok ng mga banyagang 
salita at kung paano ito naiimpluwensiyahan at/o nakaiimpluwensiya 
sa estruktura ng pangungusap ng wikang Filipino. 

Ngunit bagaman tinutugunan ng aklat ang kawalan ng sapat na 
pag-aaral sa sintaks ng wikang Filipino, nakapaghandog ba ang Gramar 
ng Filipino ng isang mabusising pag-aaral sa gramar ng Filipino? At ang 
mas mahalagang tanong, anong Filipino ang pinag-aaralan ng aklat? 


Pangunahing bahagi ng pag-aaral ng gramatika ang oryentasyon 
sa anong klase ng Filipino ang pinag-aaralan. Nagsimula ang Gramar 
ng Filipino sa kasaysayan ng pagkakabuo ng saliksik at bagaman 
binanggit na “sa pagtaya ng pangkasalukuyang Filipino, ginamit [na] 
pangunahing pagkukuhanan ng mga datos ang media--dyaryo, radyo, 
at telebisyon---at para makita ang mga naunang varayti ng pambansang 
wika, ginamit [na] sanggunian ang mga nailathalang dyornal ng dating 
Surian ng Wikang Pambansa,” wala itong malinaw na paglalahad sa 
katangian ng Filipino na siyang tinutukoy na “pangkasalukuyan.” 


Maaari sanang nagsimula ang pag-aaral sa mga lehitimong 
tunog-wika ng wikang Filipino. Ano para sa Gramar ng Filipino ang 
mga tunog-wika ng Filipino? Ito ba ay tulad sa mga tunog-wika sa 
Tagalog na kinakatawan ng labimpitong titik at mga kambal-katinig? 
O ito ba ang Filipino na kinakatawan ng dalawampu't walong titik, 
mas maraming tunog-wika kaysa Tagalog at isinasaalang-alang ang 
lehitimong mga tunog mula sa mga katutubong wika ng Filipinas sang- 
ayon sa nakasaad sa Konstitusyong 1987? 


O maaari ding hindi na tinalakay ang ponolohiya upang 
mailarawan ang wikang Filipinong pinag-aaralan at sumipi na lamang 
ng mga naunang pag-aaral tungkol sa gramar ng Filipino. 

Ano't anuman, hindi sapat na biglang pag-aralan ang sintaks 
ng isang wika kung walang paglalatag ng oryentasyon kung anong 
uri ng wika ang pinag-aaralan. 


Materyales at Paraan ng Paglalahad 


Binanggit sa introduksiyon na pangunahing materyales na 
pinag-aralan at hinanguan ng mga halimbawa ang diyaryo, radyo, at 
telebisyon. Malaking impluwensiya at marker ang materyales ng midya 
sa kung anong uri ng wikang Filipino ang umiiral sa isang partikular na 

panahon. Ngunit kapansin-pansing hindi binanggit kung ano at saan 
nanggaling ang materyales na ito. 


Halimbawa, ang mga diyaryo bang pinag-aralan ay nasa sentro 
(Metro Manila)? May mga kinuha rin bang halimbawa mula sa mga 
rehiyon, lalo na kung iisiping nakapaglilimbag ng diyaryo ang ilang 
pangunahing lungsod sa labas ng Metro Manila? Mas interesanteng 
pag-aralan ang varayti ng Filipino sa mga rehiyon sapagkat 
naiimpluwensiyahan ng maraming wikang katutubo ang wikang 
Filipino sa mga lugar na ito. Gayundin, malaking salik ang manunulat 
sa Filipino sa mga lugar na ito. 


Sa usapin naman ng paraan ng paglalahad, hindi konsistent sa 
ispeling ang Gramar ng Filipino. May mga pagkakataon na sinisingitan 
ng | at U ang mga konsonant klaster tulad sa “seksiyon,” ngunit may 
mga ispeling itong taliwas tulad ng “eksistensyal,” at “linggwistiks.” 


Gayundin, hindi maayos ang paglalatag ng mga idea. Mabilis 
na lumilipat sa pagtalakay sa ibang paksa ang aklat nang hindi 
naipaliliwanag mabuti ang nauna. Halimbawa, sa paksang “Pang-abay 
na pandalas na panaguri,” binanggit lamang na ito ay “sumasagot 
sa tanong na gaano kadalas" at nagbigay ng apat na halimbawa 
sa paksang ito. Hindi inilista ang madalas gamiting pang-abay na 
pandalas, mga kategorya ng mga pang-abay na pandalas, at anong 
mga estruktura ng pangungusap ang mali kaugnay ng paggamit ng 
mga pang-abay na pandalas. 


Hindi rin masinop sa detalye ang aklat. May mga paksang 
nangangailangan ng cross-reference ngunit iba-iba ang format ng 
aklat tungkol dito. Halimbawa, binanggit sa introduksiyon ng batayang 
pangungusap ang relatibisasyon: 


Sa pamamagitan ng relatibisasyon (tatalakayin sa sarili nitong 


seksiyon), magiging isang pariralang pangngalan ang pangalawang 
pangungusap ... . [akin ang diin] 

ngunit hindi binanggit kung anong seksiyon. [Kung titingnan ng 
mambabasa ang paksang relatibisasyon sa Nilalaman, makikitang 
nabanggit ito sa seksiyong 4.5---Relatibisasyon ng Panaguri. Ngunit, ito 
ba ang tinutukoy na relatibisasyon sa siniping bahagi?] 


May mga format naman tulad sa seksiyong 1.1.1.4.2 Pang-abay 
na pamanahong panaguri: 


Ang pang-abay na pamanahong panaguri ay sumasagot sa tanong 
na kailan. Maaari ring gamitin ang iba pang porma ng pang-ukol 
na nagsasaad ng panahon. (Tingnan ang seksiyon tungkol sa pang- 
abay na pamanahon at pang-ukol para sa mas komprehensibon 
paglalahad.) [akin ang diin] 


na hindi rin tinukoy kung saang bahagi ng aklat at kailangan pang 
basahin ang buong seksiyong 1.3 at 1.4 upang matagpuan ang 
kinakailangang karagdagang paliwanag. 


Lubos na abala ang paghahanap sa pamamagitan ng pagbabasa 
ng isang buong bahagi ng aklat lalo na para sa mga gagamit na guro/ 
nagtuturo ng wika. 


Kongklusyon 


Sa pangkalahatan, nagpasilip ang Gramar ng Filipino ng 
bagong perspektiba sa pag-aaral ng gramar--lagpas sa ponolohiya at 
morpolohiya ng wikang Filipino--ngunit hindi isang buong larawan 
ng wikang Filipino ang inihandog nito upang makaagapay sa mga 
nagtuturo ng wika at nag-aaral ng wikang Filipino. 

TALA 


1. Isang interesanteng kaso ang pagpasok ng ekspresyong “as in” sa wikang 
Filipino. Sa aklat, tinalakay ito sa paksang “Mga opsiyonal na morpema 
para sa pang-uri” partikular sa intensibong porma ng pang-uri. Sa Ingles, 
ginagamit ang pariralang ito katumbas ng “katulad sa” halimbawa sa 
pangungusap na “Speech can be vocal, involving the use of the vocal 
organs (tongue, teeth, lungs, etc.), or nonvocal, as in writing or in 
gesturing." Nang pumasok sa Filipino ang pariralang ito, ginagamit na 
ito upang magbigay-diin sa mga pang-uri. 

ANG GRAMAR NG FILIPINO-1SANG PAGHAHAWAN 


Sheilee B. Vega 


Introduksiyon 


ANG GRAMAR NG Filipino ni Jonathan Malicsi ay inilimbag noong 2013 
ng UP Sentro ng Wikang Filipino bilang dagdag sa proyektong Aklatang- 
Bayan. Ito ay isang sangguniang gramatika ng Filipino na nakabatay sa 
varayti na ginagamit sa media--diyaryo, radyo, at telebisyon. Ginamit 
ding sanggunian ang mga nailathalang journal ng dating Surian ng 
Wikang Pambansa. Sakop nito ang pagbuo ng salita o morpolohiya at 
pagbuo ng pangungusap o sintaks. Layunin ng aklat na ito na magamit 
sa pagtuturo ng Filipino at maging batayan sa paghahambing ng 
Filipino at iba pang wika. 


Pagbubuod sa Nilalaman 


Ang aklat na ito ay nahahati sa apat na pangunahing bahagi. Ang 
unang bahagi ay nakatuon sa pagbuo ng batayang pangungusap--ang 
pinakasimpleng estruktura ng pangungusap. Ang ikalawang bahagi ay 
tumatalakay sa mga baryasyon sa batayang pangungusap, tulad ng 
pagbuo ng negatibo at mga tanong. Nakatuon naman ang ikatlong 
bahagi sa pagdurugtong ng mga batayang salita, o ang pagbuo ng 
tambalang pangungusap gamit ang mga pangatnig. Samantalang 
nakatuon naman ang ikaapat na bahagi sa pagbuo ng mga hugnayang 
pangungusap na ang isang batayang pangungusap ay ipinapaloob sa 
isa pang batayang pangungusap at nagiging isang bahagi nito bilang 
pangngalan o pang-uri. 

Tinalakay ang panaguri at simuno bilang pangunahing bahaging 
batayang pangungusap. Ang panaguri ay hinati sa dalawang uri, 
ang: panaguring di-verbal at ang panaguring verbal. Nasa ilalim ng 
panaguring di-verbal ang panaguring pangngalan, panaguring pang- 
uri, panaguring pang-abay, panaguring pamilang, at pariralang pang- 
ukol. Samantalang tinawag namang panaguring verbal ang mga 
pandiwa. Katulad ng ibang aklat sa gramatikang Filipino, mahaba 
ang ginugol na pagtalakay sa pandiwa--aspekto at fokus ng pandiwa. 
Idinagdag sa talakay sa aspekto ng pandiwa ang perpektibong 
katatapos at ang prospektibo, bukod sa perpektibo, imperpektibo, at 
kontemplatibo. Mayroong labing-anim (16) na fokus ng pandiwa na 
tinalakay sa aklat: fokus sa agent, fokus sa experiencer (nakaranas), 
fokus sa perceptor, fokus sa reciprocal agent, fokus sa comitative, fokus 
sa agent na may comitative, fokus sa patient, fokus sa lokasyon, fokus 
sa source o pinanggalingan, fokus sa goal, fokus sa theme, fokus sa 
percept, fokus sa reference, fokus sa beneficiary, fokus sa instrument, 
at fokus sa layon. Sa talakay sa pandiwa, isang bahagi ang inilaan 
sa tinawag ni Malicsi na Modal sa pandiwang panaguri na maaaring 
panlapi, o mga prosesong inilalapat sa pandiwang-ugat. 


Sa aklat na ito, tinawag na komplemento ang mga pariralang 
pangngalan o panghalip na ginamit sa pagbuo ng batayang 
pangungusap na magsisilbing simuno. Kasunod na tinalakay ang mga 
marker ng mga komplemento na nagpapakita sa partikular na relasyon 
ng komplemento sa pandiwa, kung kaya, ayon sa may-akda, kahit 
magkakatulad ang anyong marker ay hindi dapat pagsamahin sa isang 
kategorya. 


Sa ilalim ng pang-abay, tinalakay ang mga katagang na, pa, na 
naman, man, nga, din/rin, at lang/lamang. Ang mga pang-abay na salita 
at parirala ay tinalakay ayon sa pitong (7) klasipikasyon: pang-abay na 
pamaraan, pang-abay na panlunan, pang-abay na pamanahon, pang- 
abay na pandalas, pang-abay na panggaano, pang-abay na pandiin, 
at pang-abay na pariralang pang-ukol. Bukod sa mga pang-ukol na 
panaguri at komplemento, mayroong labing-anim na pariralang pang- 
ukol na panuring o pang-abay ang tinalakay sa aklat. 

Tinalakay bilang baryasyon sa batayang pangungusap ang 
tinawag na permutasyon ng mga komplemento at ang fronting o 
pagsasauna. Sa permutasyon ng mga komplemento inilahad ang mga 
tinatanggap na ayos/puwesto ng pangngalang panaguri, pang-uring 
panaguri na may higit sa isang komplemento, panaguring pang-uri 
na komparatibo, panaguring pandiwa na may dalawa o higit pang 
komplemento, at kapag panghalip ang komplemento. Samantala, 
ang fronting o pagsasauna ay ang mga komponent ng batayang 
pangungusap na inililipat sa unahan ng pangungusap upang higit na 
mapansin. Tinalakay dito ang pagsasauna ng panghalip na agent at 
perceptor na walang fokus, at ang pagsasauna ng mga komplemento 
at pang-abay. Mayroon ding inilahad na ilang pang-abay na pariralang 
pang-ukol na hindi naililipat sa unahan. 


Ang talakay sa negasyon bilang baryasyon ng batayang 
pangungusap ay hinati sa basikong negasyon (hindi), ang negasyon 
ng ilang partikular na panaguri (ayaw, wala, huwag), intensibong 
negasyon, negasyon ng buong pangungusap, at ang ilang idyomang 
negatibo. 


Ang pagtatanong ay itinuring ding baryasyon ng batayang 
pangungusap. May dalawang uri ng tanong--ang pasang-ayon at 
patamo. Ang pasang-ayon ay nagtatanong kung umaayon o hindi ang 
kausap sa probisyon ng pangungusap. Ang patamo naman ay humihingi 
ng impormasyon upang punan ng contentive ang isang bahagi ng 
pangungusap. Tinalakay din ang pagsagot sa tanong na pasang-ayon. 


Sa talakay ng pagbubuo ng tambalang pangungusap, hinati 
sa tatlong (3) uri ang pangatnig ayon sa estruktura ng resulta ng 
pangungusap--ang coordinating, subordinating, at conjunctive 
adverb. Ang mga pangatnig na coordinating ay ang sumusunod: 
addition (at, saka), alternation (o, o kaya), contrast (pero, kaya lang, 
samantalang, gayong, ngunit, subalit, datapwat, bagkus), negation 
(hindi, kundi), cause (kesyo, mangyari, anupa't), effect o consequence 
(so, kung kaya, tuloy, nang [sa gayon ay], kundi), at sequence (tapos, 
saka). Ang pangatnig na subordinating ay ang sumusunod: alternation 

(imbes na, kaysa, sa halip na, sa lugar na), contrast (kahit, ke, maski 
[na]/ke, bagaman/bagama't, kung kailan, man), cause o reason (kasi, 
dahil, sa dahilang, porke, [sa]pagkat, palibhasa, gawang, komo, tutal, 
[ya]yamang), effect (kaya), result (para, upang), simultaneity (habang, 
samantalang), sequence (bago, matapos/pagkatapos [na], makaraan 
na), time (nang, noong, mula/magbuhat nang/noong, sa sandaling, 
tuwing), extent (hanggang, hangga't). Ang mga conjunctive adverb 
naman ay ang sumusunod: affirmation (gayundin, kumbaga, kung 
tutuusin, sa katunayan), emphasis (kahit, ni), addition (bukod sa), 
example (halimbawa), alternation (sa halip, imbes), contrast ( ang totoo, 
sa totoo lang, gayunpaman, magkagayun man, kaya lang, samantala, 
manapa), reason (paano kasi, dahil dito), effect (bunga nito, kung 
gayon, magkagayon man, puwes, samakatwid, bale), simultaneity 
(samantala), at time (muli, pagkatapos, kasunod nito, maya-maya, sa 
bandang huli, di kalaunan, sa wakas). 


Ipinaliwanag sa aklat ang pagkakaiba ng pagbubuo ng 
tambalang pangungusap sa pagbuo ng hugnayang pangungusap. 
Sa pagbuo ng hugnayang pangungusap tinalakay ang paggamit ng 
complementizer na na, at kung, nominalisasyon ng pananong na sino/ 
ano gamit ang kung, nominalisasyon at adverbiyalisasyon ng mga 
pananong na saan, kailan, at paano gamit ang kung: nominalisasyon 
ng pang-uring panaguri at pandiwang panaguri: relatibisasyon ng 
panaguri: atribusyon ng panaguri: embedding sa modal na pandiwang 
panaguri, at embedding sa mas mataas na panaguri. 


Ang huling bahagi ng aklat ay nagpapakita kung paanong 
nabubuo ang tambalan at hugnayang pangungusap ayon sa inilahad 
na mga proseso sa mga naunang talakay. 


Pangkalahatang Komento 

Ang Gramatika ng Filipino ni Jonathan Malicsi ay isang 
deskriptibong pagtalakay sa estruktura at proseso ng pagbuo ng 
gramar ng Filipino. Ipinaliwanag dito ang gramar ng kontemporaneong 


Filipino na nakafokus sa morposintaks. Hindi ito naiiba sa estilong 

pagtalakay sa Gramatikang Filipino nina Resty Mendoza Ceha at 
Ricardo Ma. Duran Nolasco at Tagalog Reference Grammar ni Paul 
Schachter at Fe T. Otanes. Mapapansin din na katulad ng aklat nina 
Ceha at Nolasco, ang aklat na ito ay hindi nagsimula sa pagtalakay sa 
ponolohiya, sa halip sinimulan ng aklat sa paglalahad ng estruktura 
ng batayang pangungusap ng gramar ng Filipino. Gayunman, naiiba 
ito sa mga naunang naisulat na gramatikang Filipino sapagkat hango 
sa aktuwal na gamit ng mga salita at pangungusap ang mga ibinigay/ 
ginamit na halimbawa sa mga talakay. Dahil dito, realistiko ang mga 
salita at pangungusap kung kaya't realistiko din ang naging talakay. 


Bagaman nakabatay ang gramar na ito ni Malicsi sa varayti 
ng kasalukuyang Filipino, masasabing limitado ito sa Manila varayti 
na ginagamit sa pambansang print at broadcast media. Hindi 
nito isinaalang-alang ang Filipino varayti na lingguwa prangka at 
pangalawang wika ng karamihan sa mga tagapagsalita ng wikang 
Filipino. Hindi isinaalang-alang ang varayti ng Filipino na sinasalita sa 
mga rehiyon at/o lalawigan. Mahalaga ito sa wikang Filipino bilang 
pambansang lingguwa prangka na karamihan sa mga tagapagsalita ay 
mayroong iba't ibang unang wika, kung kaya't hindi maiiwasan ang 
tinatawag na interlanguage (Selinker, 1972). Sa sistemang interlingual 
Filipino, ang mga di-Tagalog mula sa iba't ibang rehiyon ng bansa ay 
gumagamit ng estratehiyang lingguwistika upang maipaunawa ang 
mensaheng nais nilang ipahayag. Sa paggamit ng wikang Filipino 
bilang lingguwa prangka ng mga di-Tagalog ay nagaganap ang 
paglilipat ng katutubong wika. Madalas itong nangyayari lalo pa't ang 
mga wika ng Filipinas ay “magkakamag-anak,” na ibig sabihin may 
mga nagkakaisang katangian ang mga wikang katutubo sa gramatika, 
sa estruktura ng pangungusap, sa leksikon, atbp (Almario, 2014:8). 


Mapapansin na ang aklat na ito ay sumunod sa Ortograpiyang 
Pambansa ng KWF. Naging epektibo ang gamit ng wika at malinaw na 
nailahad ang mga paliwanag at pagsusuri, bagaman mayroon pa ring 
mga salitang Ingles na ginamit sa aklat na ito na maaari namang isalin 
o tumbasan sa Filipino. 

Sa kabuuan, kapaki-pakinabang ang aklat na ito sapagkat maaari 
itong maging lunsaran at sanggunian sa pag-aaral ng gramatika ng 
mga wika ng Filipinas. Ito ay malaking ambag sa dahop na literatura 
hinggil sa wikang Filipino. 

ANG HIGANTENG MARAMOT AT IBA PANG 
KUWENTO NI OscAR WILDE 


Ribyu ni Minda Blanca L. Limbo 


NAPAPANAHON ANG SALIN ng mga akdang ito sapagkat magagamit 
itong sanggunian at materyal para sa programang K-12 ng Kagawaran 
ng Edukasyon. Magiging dagdag na aralin/babasahin ito kahit sa araling 
Edukasyon sa Pagpapakatao. Gayundin sa pag-aaral ng literatura 
ng ibang bansa. Gaya ng iba pang mga kuwentong pambata, lagi't 
laging may aral na taglay ang mga ganitong uri ng kuwento. Bagaman 
itinuturing itong akdang pambata, tulad ng iba pang mga kuwentong 
sinasabing pambata, kapupulutan din ito ng aral ng mga may sapat 
nang gulang. 


Sa pagsasalin ng mga akdang pambata, laging unang isinasaalang- 
alang ang wikang gagamitin. Iniisip kasi natin na kailangang gamitin 
ang mga simpleng lIngguwahe na angkop sa kanilang edad. Gayunman, 
dapat din nating isipin na malikhain ang isip ng mga bata. Magagagad 
nila kahit na gumamit tayo ng lIngguwaheng medyo lihis sa kanilang 
register. Napagagana kasi nila ang kanilang malikhaing imahinasyon. 


Sa pangkalahatan, sinunod ng mga tagasalin ang estruktura ng 
mulaang wika. Kahit sa pagtatalata ay hindi sila lumihis bagaman hindi 
nila sinunod ang estilo sa orihinal na may indensiyon sa pagsisimula ng 
talata. Matagumpay nilang natapatan ang mga linya kahit na may ilang 
pagkakataong maaaaring sabihing may nawala. Maiintindihang ang 
pag-iiwan nilang iyon ay hindi naman nakasira sa daloy ng kuwento. 
Mangyari, nasapol pa rin ang sinasabi sa orihinal na (mga) linya. 


Isang premyadong manunulat, pinagkalooban ng Gawad 
Pambansang Alagad ni Balagtas (Poetry in English), ng UMPIL (Unyon 

ng mga Manunulat sa Pilipinas) ang tagasaling si Danton Remoto. Isipin 
na lamang na sa Ingles siya nagsusulat, kahanga-hanga ang pagkasalin 
ng Higanteng Maramot. May ilang maliliit na puna lamang sa kaniyang 
salin, halimbawa, maaaring “nakaligtaan” ng tagasalin na ang spring 
ay tagsibol ngunit ito ay tinumbasan niya ng tag-init sa p.5 sa una 
niyang pagtutumbas. Gayunman, sa ibang mga pahina ay tagsibol (na 
siyang tumpak) naman ang ginamit niya. 


Sa kuwentong “The Nightingale and the Rose,” iniakma ng 
tagasalin sa kulturang Filipino ang salin ng nightingale. Tinapatan niya 
ng pipit ang nightingale kahit na ang salin sa Filipino ng salitang ito ay 
ruwisenyor. At sa salitang brown, ang itinapat niya ay kulay-kastanyas. 
Bakit kaya hindi kayumanggi ang ginamit niya? Maaari kayang gusto 
niyang papaglaruin ang imahinasyon ng mga bata? Paano kung ang 
batang babasa ay hindi pa man lamang nakakakita ng ganitong uri 
ng nuts? At posibleng totoo ito lalo na sa malalayo at liblib na lugar 
na hindi pa nababahiran ng globalisasyon? (sapagkat angkat sa ibang 
bansa ang nuts na ito). O, may iba siyang layunin, layuning pangmakata 
marahil. 


Kung sa Ingles ay gumamit ng metapora ang awtor, tagumpay 
na natapatan iyon sa Filipino ng tagasalin. Gumamit ang tagasalin ng 
pagtutulad. Gaya halimbawa ng “simputi ng rosas ng pagsinta ang 
labi” (as red as the rose of his desire), “simputi ng garing” (like pale 
ivory), at iba pa. 


Sapagkat 2012 pa inilimbag ang aklat, asahang hindi ito 
umaalinsunod sa ortograpiyang pambansa (2013, 2014) bagaman 
angkop naman ang baybay ng mga salita maliban sa “kanyang” at 
“kanya” (para sa kaniyang at kaniya). 


Sa ikatlong kuwentong “Ang Maligayang Prinsipe,” binaybay 
ng tagasalin ang gamugamo nang may gitling (gamu-gamo) at ang 
salitang alon-alon ay binaybay niya na “alun-alon(g)" na taliwas sa 2009 
Gabay sa Ortograpiyang Pambansa, ang umiiral na tuntunin sa ispeling 
nang ilathala ang saling ito. Binaybay rin ang lungsod na “Junsod.” 

Binanggit sa aklat na Teksbuk sa Pagsasalin, ang tatlong 
karaniwang tanong sa pagsasalin ng panitikang pambata: 


Una, para kanino ang salin? Siyempre pa, para sa mga bata. 
Ngunit mas maganda kung tukoy ang edad ng target na babasa upang 
maiangkop ang wika o mga salitang gagamitin, kung may babaguhin 
ba (magdaragdag o magbabawas). 


Ikalawa, sino ang maglalathala ng salin? Bukod sa aspektong 
pinansiyal, maaaring may iba pang layunin ang tagapaglathala kaya 
handa silang mamuhunan. 


At ikatlo, ano ang layunin ng pagsasalin? Ikokompara ba ito 
(kung mayroon na) sa dati nang salin o dili kaya'y maaaring nais na 
lapatan ng isang panibagong teknik. O, unang pagsasalin kaya upang 
mapabilang sa mga naisalin nang klasikong akda? 


Bakit ko binanggit ang mga layuning ito gayong hindi ako 
segurado kung isinaalang-alang nga ng mga tagasalin ang mga tanong 
na ito. Pero sa kuro ko, naikonsidera ang mga tanong sa itaas. Naisalin 
ang mga akda para sa mga bata (panghay-iskul, o mas mataas na baitang 
sa elementarya), may tagapaglathalang handang mamuhunan, o kaya 
nama'y may adbokasiyang maglathala ng mga kuwentong pambata. 
At kasabay nito'y ang posibleng pangunahing layuning mapabilang sa 
mga klasikong akdang naisalin sa Filipino. 

